(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΣΤ΄

Πέμπτη, 17 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Θ. Μπακογιάννη, σελ.
3. Αναφορά στην επέτειο της 17ης Νοεμβρίου για την εξέγερση του Πολυτεχνείου και τήρηση ενός λεπτού σιγή στη μνήμη των αγωνιστών και των θυμάτων του Πολυτεχνείου και της Δημοκρατίας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 18 Νοεμβρίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης», σελ.

ΟΜΙΛΗΤΕΣ

Α. Αναφορά στην επέτειο της 17ης Νοεμβρίου για την εξέγερση του Πολυτεχνείου
 ΑΘΑΝΑΣΙΟΥ Χ. , σελ.
 ΒΙΤΣΑΣ Δ. , σελ.
 ΚΑΚΛΑΜΑΝΗΣ Ν. , σελ.
 ΚΑΛΛΙΑΝΟΣ Ι. , σελ.
 ΚΟΜΝΗΝΑΚΑ Μ. , σελ.
 ΛΙΑΚΟΥΛΗ Ε. , σελ.
 ΤΑΣΟΥΛΑΣ Κ. , σελ.

Β. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΘΕΟΧΑΡΗΣ Θ. , σελ.
 ΚΑΚΛΑΜΑΝΗΣ Ν. , σελ.
 ΚΩΤΣΗΡΑΣ Γ. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.

Γ. Επί του σχεδίου νόμου του Υπουργείου Δικαιοσύνης:
 ΑΔΑΜΟΠΟΥΛΟΥ Α. , σελ.
 ΑΠΑΤΖΙΔΗ Μ. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΒΕΛΟΠΟΥΛΟΣ Κ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΘΕΟΧΑΡΗΣ Θ. , σελ.
 ΚΟΜΝΗΝΑΚΑ Μ. , σελ.
 ΚΩΤΣΗΡΑΣ Γ. , σελ.
 ΛΟΒΕΡΔΟΣ Ι. , σελ.
 ΜΥΛΩΝΑΚΗΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι , σελ.
 ΡΑΓΚΟΥΣΗΣ Ι. , σελ.
 ΡΑΠΤΗ Ε. , σελ.
 ΣΚΑΝΔΑΛΙΔΗΣ Κ. , σελ.
 ΣΥΡΕΓΓΕΛΑ Μ. , σελ.
 ΤΣΙΑΡΑΣ Κ. , σελ.
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΣΤ΄

Πέμπτη 17 Νοεμβρίου 2022

Αθήνα, σήμερα στις 17 Νοεμβρίου 2022, ημέρα Πέμπτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΕ΄ συνεδριάσεώς του, της Τετάρτης 16 Νοεμβρίου 2022, στην οποία περιλαμβάνεται:

1. Η συζήτηση και η ψήφιση των σχεδίων νόμου: α) «Κύρωση του Απολογισμού του Κράτους, οικονομικού έτους 2020» και β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2020 έως 31/12/2020»

2. Η ψήφιση στο σύνολο του σχεδίου νόμου «Ενσωμάτωση της Οδηγίας (ΕΕ) 2019/882 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις απαιτήσεις προσβασιμότητας προϊόντων και υπηρεσιών και άλλες επείγουσες διατάξεις για την ενίσχυση της ανάπτυξης»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α΄ ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β΄ ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, στο σημείο αυτό, θα γίνει αναφορά στην επέτειο της 17ης Νοεμβρίου για την εξέγερση του Πολυτεχνείου. Θα ξεκινήσουμε με μία τοποθέτηση του Προεδρεύοντος και μετά θα λάβουν τον λόγο συνάδελφοι Βουλευτές που έχουν οριστεί από τις Κοινοβουλευτικές Ομάδες. Ειδικότερα, από τη Νέα Δημοκρατία θα μιλήσει ο κ. Ιωάννης Καλλιάνος, Βουλευτής Β3΄ Νοτίου Τομέα Αθηνών -τώρα είναι χρήσιμο να τα λέμε αυτά εν όψει προεκλογικής περιόδου για να μη ξεχνιόμαστε-, από τον ΣΥΡΙΖΑ ο κ. Δημήτριος Βίτσας, Βουλευτής Β2΄ Δυτικού Τομέα Αθηνών -το τονίζω-, από το Κίνημα Αλλαγής η κ. Ευαγγελία Λιακούλη, Βουλευτής Λάρισας, από το Κομμουνιστικό Κόμμα Ελλάδας η κ. Μαρία Κομνηνάκα, Βουλευτής Λέσβου και από την Ελληνική Λύση η κ. Μαρία Αθανασίου, Βουλευτής Β2΄ Δυτικού Τομέα Αθηνών. Από το ΜέΡΑ25 ενημερωθήκαμε τηλεφωνικώς ότι δεν θα υπάρξει εκπρόσωπος.

Πριν ξεκινήσω, θα ήθελα να ενημερώσω τη Βουλή ότι ο Πρόεδρος της Βουλής κ. Τασούλας, ο οποίος και παρευρίσκεται, λίγο πριν από την Πρόεδρο της Δημοκρατίας, κατέθεσε, εκ μέρους της Βουλής, στεφάνι στο Πολυτεχνείο.

Αγαπητοί συνάδελφοι, πέρασαν κιόλας σαράντα εννέα χρόνια από τη μέρα που έμελλε να καθιερωθεί ως ένα ακόμη ορόσημο αντίστασης κατά του ολοκληρωτισμού και της ανελευθερίας. Σχεδόν μισός αιώνας πλέον μας χωρίζει από την εξέγερση του Πολυτεχνείου κι όμως, συχνά αναρωτιόμαστε τι μας ενώνει με αυτό.

Το Πολυτεχνείο γεννήθηκε ως φυσική συνέπεια, ως ώριμο τέκνο του κινήματος του Ναυτικού, της εξέγερσης στη Νομική Σχολή, της λεβεντιάς του Μουστακλή, του Παναγούλη, των επαναστατημένων νιάτων και των αμέτρητων αφανών ηρώων. Το Πολυτεχνείο γεννήθηκε, μεγάλωσε και ενηλικιώθηκε και σήμερα, τόσα χρόνια μετά, διερωτώμαι αν τελικά ωρίμασε. Κάτι τέτοιες μέρες σαν κι αυτή σκέφτομαι τον Κοκτώ που έλεγε πως η αγνότητα μιας επανάστασης μπορεί να διαρκέσει ένα δεκαπενθήμερο.

Εμείς, λοιπόν, στα δικά μας μέτρα τελικά πόσο έχουμε καταφέρει να διατηρήσουμε ακέραια και ανόθευτα τα διδάγματα του Πολυτεχνείου; Είναι πιστεύω ξεκάθαρο σε όλους ότι κατά τις τελευταίες τέσσερις και πλέον δεκαετίες η κληρονομιά του Πολυτεχνείου έχει αναπαραχθεί ως αξία και ως μέσο με κάθε πιθανό τρόπο. Από τη μία ως αξία μάς υπενθύμισε τη δύναμη της ένωσης, την ουσία της πάλης και τη διαχρονική σημασία της θυσίας για τη δημοκρατία. Από την άλλη πλευρά όμως το Πολυτεχνείο χρησιμοποιήθηκε κάποτε και ως μέσο προβολής για κάποιους, ως όχημα επιβολής μίας συγκεκριμένης γραμμής ή ακόμη ως ένα άλλο πιστοποιητικό κοινωνικών φρονημάτων που οδηγούσε τους κατόχους του στην πολιτική ή όποια άλλη καταξίωση.

Εκεί ακριβώς έγκειται και το ζητούμενο της αγνότητας μιας τέτοιας εξέγερσης, όπως προανέφερα μνημονεύοντας τον Κοκτώ, γιατί επί της ουσίας το Πολυτεχνείο ως συμβολισμός όφειλε να παραμείνει ψηλά ως προς τις αξίες και την ουσία του.

Η 17η Νοέμβρη δεν άξιζε να διασυρθεί είτε ως λάβαρο του εκάστοτε καιροσκοπισμού, είτε ως παρατσούκλι μιας τρομοκρατικής οργάνωσης. Μία μέρα σαν κι αυτή άξιζε να γίνει σύνθημα στα χείλη όλων όσων ονειρεύονται την ελευθερία σε κάθε έκφανσή της, όλων όσων ζουν και δρουν με γνώμονα τις καθαρόαιμες δημοκρατικές αξίες.

Η 17η Νοεμβρίου, η τεσσαρακοστή ένατη κατά σειρά, εμπνέει εξ ορισμού τον σεβασμό για την πάλη για το κοινό καλό, την αξία της ενότητας και την περιφρούρηση των δημοκρατικών θεσμών με κάθε κόστος. Αυτό ακριβώς το κόστος είναι η καρδιά του Πολυτεχνείου, είναι ο αδιάκοπος ασυμβίβαστος αγώνας κόντρα στα όποια μικροσυμφέροντα προς όφελος του συνόλου. Έτσι, λοιπόν, θα έπρεπε να πορευόμαστε και έτσι θα συνεχίσουμε να αγωνιζόμαστε όσοι αντιλαμβανόμαστε την αξία του για την πατρίδα.

Στην άβολη αλήθεια του Νικόλα Άσιμου που έγραφε: «Η επανάσταση αποδείχθηκε ένα όνειρο, μία βολεμένη και ευφυής δικαιολογία, διατηρούμε την εσώτερη μιζέρια μας με επαναστατική φρασεολογία», προσωπικά θα ήθελα σαράντα εννέα χρόνια μετά την εξέγερση να απαντήσω με δυο λόγια του Φιντέλ Κάστρο: «Η επανάσταση δεν είναι ένα στρώμα από ροδοπέταλα, είναι μία μάχη ανάμεσα στο μέλλον και το παρελθόν».

Είναι καιρός, λοιπόν, να αναμετρηθούμε με το παρελθόν, είναι καιρός να συμφιλιωθούν με το παρόν, είναι καιρός να σχεδιάσουμε το μέλλον, χωρίς υστεροβουλία, χωρίς εκπτώσεις και προσχήματα, με το μυαλό και το βλέμμα στραμμένα στα ιδανικά μας, με την καρδιά μας δοσμένη στην πατρίδα και τον λαό, με όλες μας τις δυνάμεις και με κάθε κόστος. Μόνο έτσι, με μάχες προσωπικές και συλλογικές, θα είμαστε αντάξιοι της κληρονομιάς μας και μόνο έτσι, ως άξιοι συνεχιστές των αγωνιστών μιας άλλης εποχής, θα μπορούμε με υπερηφάνεια να γιορτάζουμε και να τιμούμε κάθε εθνικό μας ορόσημο, όπως αυτό του Πολυτεχνείου, στο μέλλον.

Σας ευχαριστώ.

Προχωράμε τώρα με τον κ. Ιωάννη Καλλιάνο, ο οποίος έχει τον λόγο για πέντε λεπτά εκ μέρους της Νέας Δημοκρατίας.

Ο χρόνος είναι ενδεικτικός, αλλά ελπίζω να τηρηθεί.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Βουλή των Ελλήνων τιμά σήμερα την επέτειο της εξέγερσης του Πολυτεχνείου στις 17 Νοέμβρη του 1973. Έχω την τιμή να μιλώ ως εκπρόσωπος της Νέας Δημοκρατίας σήμερα. Πρόκειται για μία ιστορική ημέρα για την Ελλάδα, για τη δημοκρατία, για τις ατομικές, πολιτικές και κοινωνικές ελευθερίες.

Είχα, επίσης, την τιμή το 2019 -το πρώτο έτος μου τότε ως Βουλευτής του ελληνικού Κοινοβουλίου- να αποτελώ μέλος της αντιπροσωπείας της Βουλής που κατέθεσε στεφάνι στο Πολυτεχνείο. Κρατώ με σεβασμό στη συνείδησή μου όλες αυτές τις στιγμές.

Είναι γνωστά, κυρίες και κύριοι συνάδελφοι, τα ιστορικά γεγονότα εκείνης της περιόδου που αφορούν την αντίσταση του λαού μας κατά της δικτατορίας με αποκορύφωμα την ηρωική εξέγερση του Πολυτεχνείου και τις εξελίξεις που δρομολογήθηκαν γκρεμίζοντας το τυραννικό καθεστώς. Γι’ αυτό επιτρέψτε μου, ως νέος Βουλευτής και ως εκπρόσωπος μιας γενιάς που δεν ζούσε τότε, περισσότερο να μοιραστώ μαζί σας κάποιες σκέψεις από καρδιάς για το σπουδαίο αυτό γεγονός.

Μετά τη Μεταπολίτευση, πολλοί και πολλές από όσους και όσες αγωνίστηκαν στο Πολυτεχνείο τιμήθηκαν με την ψήφο του ελληνικού λαού και υπηρέτησαν τους συμπολίτες μας εδώ, στον ναό της δημοκρατίας. Στο ιστορικό αυτό κτήριο έχουν και παλαιότερα βρεθεί -αλλά και βρίσκονται- συνάδελφοι που πρωταγωνίστησαν σε εκείνες τις αξεπέραστες στιγμές ηρωισμού και αυταπάρνησης. Σας ευχαριστώ και σας τιμώ για τον αγώνα σας και ακόμα ευχαριστώ και τιμώ όλους εκείνους και όλες εκείνες που υπήρξαν αφανείς ήρωες και ηρωίδες της ηρωικής εξέγερσης του Πολυτεχνείου.

Σε έναν χρόνο από τη σημερινή μέρα θα συμπληρωθεί μισός αιώνας, μισός αιώνας από τις 17 Νοεμβρίου του 1973, όταν νέοι και νέες μας, τότε, φοιτητές και φοιτήτριες με μόνα όπλα το δίκαιο, το θάρρος την τόλμη και τη φιλοπατρία ύψωσαν ανάστημα και νίκησαν. Θα μπορούσε κάποιος να πει πως πέρασε πολύς καιρός από τότε. Θα μπορούσαν βέβαια πολλοί άλλοι να πουν πως είναι σαν να μην πέρασε ούτε μία μέρα. Γιατί είναι το νόημα και τα διδάγματα του αγώνα τους που ζουν πάντα, που βρίσκονται πάντα εδώ, που κρατούν ζωντανή την ιστορία, που δεν θα αφήσουν να χάσει τη λάμψη της αυτή η εξέγερση, η εξέγερση του Πολυτεχνείου.

Στην πορεία κάθε τόπου, κυρίες και κύριοι συνάδελφοι, στον δρόμο της ιστορίας υπάρχουν κάποιοι σταθμοί που χαράσσονται αιώνια. Οι Θερμοπύλες, για παράδειγμα, ήταν ένας τέτοιος σταθμός, από τους πολλούς της ιστορίας του δικού μας τόπου: Λίγοι Έλληνες εναντίον πολλών εχθρών, συντριπτικά καλύτερα εξοπλισμένων, έπεσαν μέχρις ενός, έσωσαν όμως με τη θυσία τους την πατρίδα. Δίκαια ο μοναδικός Κωνσταντίνος Καβάφης ύμνησε τη θυσία με απαράμιλλους στίχους το 1903, λέγοντας: «Τιμή σ' εκείνους όπου στην ζωή των όρισαν να φυλάττουν Θερμοπύλες. Ποτέ από το χρέος μη κινούντες.».

Η εξέγερση του Πολυτεχνείου είναι ένας από τους πιο σημαντικούς σταθμούς στην ιστορία του τόπου μας. Χαρακτηριστικό τού ότι έγινε με κίνητρο την αγάπη, την αγάπη για τη δημοκρατία. Έγινε για να σπάσουν τα δεσμά ανελεύθερου καθεστώτος. Έγινε χωρίς όπλα απέναντι σε όπλα. Και έγινε με αντάλλαγμα τη θυσία της ζωής στον βωμό των ιδανικών.

Παρά το ότι, λοιπόν, πέρασαν πενήντα παρά ένα χρόνια από τότε, πάντα αυτοί οι τότε φοιτητές, αυτές οι τότε φοιτήτριές μας, βρίσκονται στην καρδιά και στο μυαλό μας ως αιώνιοι έφηβοι και αιώνιες έφηβες. Έχουν μείνει πάντα νέοι και νέες. Στέκουν πάντα εκεί, στην πύλη, φωνάζοντας «Ψωμί – Παιδεία - Ελευθερία» και «Είμαστε άοπλοι, είμαστε αδέρφια σας», σε ένα ταξίδι στην αιωνιότητα, με μήνυμα διαχρονικό. Τους αξίζει τιμή γιατί φύλαξαν με αυταπάρνηση τις «Θερμοπύλες» που έλαχαν στη δική τους γενιά.

Στην πορεία επίσης κάθε ανθρώπου στον δρόμο της ζωής του υπάρχουν κάποιοι σταθμοί που τον χαράσσουν, ένας γάμος για παράδειγμα, η γέννηση ενός παιδιού, ο θάνατος ενός αγαπημένου προσώπου, μια μεγάλη επιτυχία. Υπάρχουν όμως και εκείνοι οι σταθμοί που καθένας και καθεμιά πρέπει να αποφασίσει αν θα υπερβεί ή όχι τον εαυτό του για το κοινό καλό. Η γενιά του Πολυτεχνείου θα είναι πάντα εδώ μεταδίδοντας το δικό της μήνυμα, το μήνυμα που της ανήκει και το κατέκτησε με την αξία της, το μήνυμα ότι η δημοκρατία αξίζει τη θυσία.

Αν λάχει, λοιπόν, η ώρα να πρέπει να λάβουμε εμείς τις δικές μας αποφάσεις, ας παραδειγματιστούμε από τη θυσία και την προσφορά εκείνης της γενιάς στον τόπο μας και ας φυλάξουμε επάξια τις δικές μας «Θερμοπύλες».

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο εκπρόσωπος από τον ΣΥΡΙΖΑ, ο συνάδελφός μας και Αντιπρόεδρος της Βουλής κ. Δημήτριος Βίτσας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, για τεσσαρακοστή ένατη χρονιά τιμούμε το Πολυτεχνείο, δηλαδή τη γενναία εξέγερση των φοιτητών και του λαού μας κατά της τυραννίας, που σηματοδότησε την αρχή του τέλους της χούντας των συνταγματαρχών. Ίσως και μόνο αυτό το γεγονός είναι αρκετό ώστε να μην χρειάζεται καμμία άλλη απόδειξη για το πόσο σημαντικό είναι το Πολυτεχνείο για τη νεότερη ιστορία της χώρας. Ειδικά τη φετινή επέτειο του Πολυτεχνείου πρέπει να τη ζήσουμε με βαθύ προβληματισμό και να τη δούμε σαν ευκαιρία αναστοχασμού και σαν ένα κάλεσμα σε δημοκρατική συσπείρωση και δράση.

Η εξέγερση του Νοέμβρη δεν έγινε σε ιστορικό και κοινωνικό κενό. Ήταν το ξέσπασμα ενός λαού που αρνήθηκε να υποκύψει και να συμβιβαστεί ακόμα και με την κίβδηλη απόπειρα δήθεν φιλελευθεροποίησης ενός βαθιά αντιδημοκρατικού και αυταρχικού καθεστώτος που είχε καταλύσει το πολίτευμα. Ήταν το αποτέλεσμα πολιτικών και κοινωνικών ζυμώσεων και αγώνων, που ωρίμαζαν για χρόνια στο εσωτερικό της κοινωνίας και ιδίως της νεολαίας. Ακόμα και πριν από το πραξικόπημα ωρίμαζαν, ακόμα και πριν την επιβολή της στρατιωτικής δικτατορίας. Δεν πρόκειται δηλαδή -αυτό ισχυρίζομαι- για ένα τυχαίο σημείο στο χρόνο, αλλά τοποθετείται το Πολυτεχνείο σε ένα ιστορικό συνεχές.

Η εξέγερση του Πολυτεχνείου σηματοδοτεί με τον καλύτερο τρόπο την πορεία του αντιδικτατορικού αγώνα στην Ελλάδα και το εξωτερικό. Η αντίσταση του λαού μας και των δημοκρατικών πολιτικών δυνάμεων ξεκινά από την πρώτη μέρα της επιβολής της ξενοκίνητης, αμερικανόπνευστης στρατιωτικής χούντας, στα ξερονήσια, με πρώτες τη Γυάρο και τον Άη Στράτη, στις φυλακές και τα κολαστήρια βασανιστηρίων με πρώτη την ΕΑΤ-ΕΣΑ, στις διαδηλώσεις και στις τεράστιες συναυλίες ενίσχυσης σε όλες τις ευρωπαϊκές πρωτεύουσες, στην εξέγερση της Νομικής τον Φλεβάρη του 1973, στο κίνημα του Ναυτικού, στην κηδεία του Γεωργίου Παπανδρέου.

Οι τεράστιες αντιστασιακές μορφές του Αλέκου Παναγούλη, του Σπύρου Μουστακλή και, επιτρέψτε μου, του Μίμη Δαρειώτη, οι χιλιάδες κομμουνιστές, αριστεροί και δημοκράτες από όλο το πολιτικό φάσμα που έδιναν καθημερινές μάχες, αυτοί κράτησαν άσβεστη την ελπίδα για μία πατρίδα δημοκρατική, που ο λαός της θα αγωνίζεται για προκοπή, για ειρήνη, συνανάπτυξη και σταθερότητα στα Βαλκάνια, τη Μεσόγειο, την Ευρώπη.

Συγχρόνως, όμως, η εξέγερση του Πολυτεχνείου ήταν το σημείο-αρχή, μιας και οκτώ μήνες μετά ο πρώτος βασικός στόχος επετεύχθη, η χούντα έπεσε. Το Πολυτεχνείο ήταν η δυναμική παρέμβαση της κοινωνίας στο ιστορικό γίγνεσθαι. Αυτή άνοιξε τον δρόμο για την τελική κατάρρευση της χούντας και την αποκατάσταση της δημοκρατίας.

Είναι αλήθεια πως η αποκατάσταση της Κοινοβουλευτικής Δημοκρατίας έγινε και εν μέσω της κυπριακής τραγωδίας, την οποία προκάλεσε η χούντα, που άνοιξε τους δρόμους και τις πόρτες τού Αττίλα, και δυστυχώς, αυτή η τραγωδία συνεχίζεται.

Σαράντα εννιά χρόνια μετά, το Πολυτεχνείο όχι μόνο δεν έχει χάσει τίποτα από τη λάμψη του, αλλά συγκινεί το ίδιο εκείνους που έχουμε μνήμες από εκείνη την εποχή, όπως κι εκείνους και εκείνες που για πρώτη φορά προσεγγίζουν, διαβάζοντας τα σχετικά κείμενα, βλέπουν τις εικόνες και ακούν τα συνθήματα του ραδιοσταθμού του Πολυτεχνείου.

Αυτό καθιστά ακόμα πιο προβληματικό το γεγονός ότι σήμερα η εξέγερση του Πολυτεχνείου δεν διδάσκεται στα σχολεία, αλλά επαφίεται στις προηγούμενες γενιές να μεταδώσουν τη γνώση και τα συναισθήματα εκείνης της λαμπρής στιγμής της νεότερης ελληνικής ιστορίας από τις παλιότερες γενιές στις νεότερες γενιές. Ως σήμερα η εμπειρία του Πολυτεχνείου μεταδίδεται ως βίωμα, ως αφήγηση, και όχι ως μια διαδικασία διδασκαλίας, που βέβαια μπορεί κάποιος να μου πει ότι σε κάποιον βαθμό μπορεί να είναι και διεκπεραιωτική. Αλλά υπάρχει μία οφειλή από τη μεριά της πολιτείας.

Ας αναρωτηθούμε γιατί συμβαίνει αυτό. Είναι άραγε ένα δείγμα ότι η πολιτεία μας δεν νιώθει ακόμα έτοιμη να εντρυφήσει σε αυτά τα γεγονότα στις πολλές διαστάσεις τους; Ή μήπως η πολιτεία δεν αισθάνεται πάντα άνετα με την επανάληψη των συνθημάτων του Πολυτεχνείου σήμερα; Δεν υπάρχει αμφιβολία ότι αυτά τα συνθήματα, με πρώτο βέβαια το «Ψωμί – Παιδεία - Ελευθερία», με τον τρόπο που παίρνει σάρκα και οστά την κάθε εποχή, είναι συγχρόνως και τα κυρίαρχα αιτήματα της κοινωνίας και στις μέρες μας, αιτήματα που ακόμα παραμένουν μεγάλα ζητούμενα και αφορμές για νέους αγώνες και διεκδικήσεις.

Ούτε το ψωμί, ούτε η παιδεία, ούτε η ελευθερία δόθηκαν ποτέ σε κανέναν, χωρίς να τα διεκδικήσει. Γιατί όταν παύει να τα διεκδικεί θεωρώντας τα ως δεδομένα, τότε ακριβώς είναι και η στιγμή που κινδυνεύει να τα χάσει. Από αυτή την άποψη το ιστορικό παρόν μας συνδέεται με ένα αόρατο νήμα με το Πολυτεχνείο του Νοέμβρη του ’73. Από αυτή την άποψη ο καθένας μας μπορεί όχι μόνο να το νοηματοδοτήσει, αλλά να το εντάξει και στην καθημερινότητά του, σε αυτά που συγκροτούν μία ελεύθερη, δημοκρατική και ανοιχτή κοινωνία που παρέχει τα θεμελιώδη δημόσια αγαθά στους πολίτες της και συνεχίζει να προοδεύει και να εξελίσσεται.

Και δεν μπορούμε σήμερα να μην προβληματιστούμε για την ποιότητα της δημοκρατίας μας, για το πόσο εύρυθμα ή όχι λειτουργούν οι θεσμοί της, για το εάν ανταποκρίνεται και σε ποιο βαθμό στο όραμα και τα αιτήματα της εξέγερσης του Νοέμβρη του ’73.

Σήμερα έχουμε να αντιμετωπίσουμε την επικινδυνότητα μιας διεθνούς κατάστασης που έχει ξαναφέρει τον πόλεμο και στην ευρωπαϊκή ήπειρο, την αβεβαιότητα και την αστάθεια ενός εξαιρετικά ρευστού διεθνούς περιβάλλοντος που δεν έχει βρει ακόμα τις νέες ισορροπίες του, τις απειλές για την κυριαρχία και την εδαφική ακεραιότητα της χώρας μας από έναν αναθεωρητικό γείτονα που αισθάνεται ισχυροποιημένος και που κάθε στιγμή, θα έλεγε κανένας, είναι επικίνδυνος.

Έχουμε να αντιμετωπίσουμε τα αδιέξοδα ενός οικονομικού συστήματος που έχει γιγαντώσει τις κοινωνικές ανισότητες. Τα μνημόνια πριν, η ακρίβεια όπως εμφανίζεται αυτή την περίοδο, είναι ο σύγχρονος τρόπος που παράγει και αναπαράγει τις ανισότητες. Η κοινωνική συνοχή είναι εξαιρετικά εύθραυστη. Ο κόσμος βιώνει τη ματαίωση της προοπτικής μιας δικαιότερης κοινωνίας με κοινωνική κινητικότητα και οικονομική ευημερία και ασφάλεια με δουλειά και προκοπή, με δημόσια υγεία και παιδεία υψηλού επιπέδου.

Έχουμε να αντιμετωπίσουμε πολύ σοβαρές προκλήσεις στη λειτουργία του δημοκρατικού μας πολιτεύματος και των θεσμών της πολιτείας. Αυτή τη στιγμή που γιορτάζουμε και θυμόμαστε το Πολυτεχνείο, η πολιτική ζωή της χώρας βρίσκεται όμηρος μιας νοσηρής ατμόσφαιρας που έχει δημιουργηθεί και από την υπόθεση των παράνομων υποκλοπών. Και είναι χωρίς άλλο μέγιστη πρόκληση όταν η Κυβέρνηση συγκαλύπτει με ευφάνταστους τρόπους την παρακολούθηση αντιπάλων και φίλων της.

Είναι επείγουσα η ανάγκη εξεύρεσης μιας διεξόδου από αυτή την κατάσταση. Και η μόνη διέξοδος είναι και πάλι η συνεργασία των δημοκρατικών δυνάμεων της χώρας, για να υλοποιηθεί ο εναλλακτικός πολιτικός δρόμος με την κοινωνία στο επίκεντρο, για να ακυρωθούν όλα τα ψευδή σενάρια που εκκινούν από μια ψευδεπίγραφη δήθεν οικουμενική συνεργασία που καμμία δημοκρατική διέξοδο δεν δίνει αλλά προσφέρει άλλοθι στους υπαίτιους για το σημερινό αδιέξοδο. Γιατί σε τελική ανάλυση δεν είναι όλες οι πολιτικές δυνάμεις ίδιες.

Οφείλουμε, λοιπόν, να βάλουμε σήμερα τον πήχη ψηλά στη λογοδοσία, στο κράτος δικαίου, στον έλεγχο της εξουσίας από τον λαό, από τη Βουλή, από τον Τύπο και από την οργανωμένη σε συλλογικότητες κοινωνία. Πρόκειται για αίτημα δημοκρατίας, πολιτικής σταθερότητας και κοινωνικής συνοχής. Είναι συγχρόνως αίτημα και καθήκον όλων των δημοκρατικών πολιτικών δυνάμεων και κάθε δημοκρατικού πολίτη.

Για όλους αυτούς τους λόγους η δημοκρατική εγρήγορση δεν είναι απλά θεμιτή, είναι αναγκαία. Είναι το χρέος μας απέναντι στη ζωντανή μνήμη τού Πολυτεχνείου. Ο εορτασμός του Πολυτεχνείου δεν είναι μνημόσυνο. Είναι κάλεσμα για τη διεκδίκηση μιας καλύτερης ζωής. Και είναι αυτή η ζωντανή μνήμη καθαρή και περισσότερο επίκαιρη από ποτέ που συνεχίζει να εμπνέει και να ενεργοποιεί τον δημοκρατικό λαό μας.

Για αυτό άλλωστε το Πολυτεχνείο έχει γίνει τόσες φορές και με τόσους τρόπους στόχος κάθε είδους αντιδραστικών, αρνητών και αναθεωρητών. Κάποιοι θα επιθυμούσαν να αφαιρέσουν την ουσία από κάθε εκδήλωση λαϊκής ιστορικής μνήμης και τιμής και όχι μόνο για το Πολυτεχνείο. Συνεχίζουν να φοβούνται και να απεχθάνονται, θεωρώ, το Πολυτεχνείο, τους συμβολισμούς του και τα διαχρονικά μηνύματά του. Αυτό όμως δείχνει και τη σπουδαιότητά του για το σήμερα. Και αυτός είναι ο καλύτερος λόγος για μας να συνεχίσουμε να αντλούμε έμπνευση και δύναμη από αυτό.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η εκπρόσωπος του ΠΑΣΟΚ - Κινήματος Αλλαγής, η συνάδελφος κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, σαράντα εννέα χρόνια συμπληρώνονται από την εξέγερση του Πολυτεχνείου, το ουσιαστικό σημείο γέννησης της μεταπολιτευτικής σύγχρονης ελληνικής δημοκρατίας. Με βαθιά συγκίνηση εκπροσωπώ σήμερα τη μεγάλη δημοκρατική παράταξη σε αυτή τη συνεδρίαση μνήμης και τιμής.

Σήμερα υποκλινόμαστε με σεβασμό και συγκίνηση στους αγωνιστές τού Πολυτεχνείου, στα παιδιά που έγραψαν με το αίμα τους την αρχή του τέλους του φασιστικού και απολυταρχικού καθεστώτος της χούντας. Δεν ξεχνάμε τα υψηλά ιδανικά και το πελώριο ανάστημα που όρθωσαν απέναντι στη χούντα. Η υπερβατική τόλμη να θέσουν σε κίνδυνο τη ζωή τους αλλά και να την θυσιάσουν, χαράχτηκε ανεξίτηλα στην ιστορία ως ύψιστο υπόδειγμα γνήσιας, ανιδιοτελούς αγάπης για την ελευθερία και τη δημοκρατία. Παραμένει αναλλοίωτη παρακαταθήκη αγώνα και διεκδίκησης για αξιοπρέπεια, ανθρώπινα δικαιώματα και κοινωνική δικαιοσύνη.

Σήμερα ευγνωμονούμε όλους όσοι αγωνίστηκαν στη ματωμένη επταετία της δικτατορίας, εκδιώχθηκαν, εξορίστηκαν, φυλακίστηκαν βασανίστηκαν, έχασαν τους δικούς τους ανθρώπους. Ευχαριστούμε τους γνωστούς και άγνωστους ήρωες που έβαλαν το εμείς πάνω από το εγώ, την πατρίδα πάνω από το ατομικό συμφέρον. Τους χρωστάμε ότι το ελληνικό Κοινοβούλιο λειτούργησε ξανά και εμείς σήμερα μπορούμε να συνεδριάζουμε σε αυτή την Αίθουσα. Διδασκόμαστε με ταπεινότητα και υπευθυνότητα από την ανδρεία τους να συνεχίσουμε όλοι μαζί την πορεία προς μία δίκαιη και αλληλέγγυα κοινωνία.

Η 17η Νοέμβρη του 1973 υπενθυμίζει σε κάθε Ελληνίδα και κάθε Έλληνα, πρωτίστως στη νέα γενιά, ότι τίποτα δεν είναι δεδομένο στο πολίτευμά μας, αλλά η δημοκρατία κατακτιέται καθημερινά με διαρκή θεσμική εγρήγορση και πολιτικά αντανακλαστικά, μικρές και μεγάλες μάχες αλλά και ανιδιοτελείς θυσίες. Η αγωνιστική φωνή της Μελίνας Μερκούρη στα μαζικά συλλαλητήρια αφύπνισης της Ευρώπης, όταν με τόλμη μιλούσε για τη χούντα της ντροπής που έθαψε την ελευθερία και τη δημοκρατία όταν περιέγραφε μια Ελλάδα δεμένη στο χειρουργικό τραπέζι, παραμένει ολοζώντανη να μας θυμίζει ότι -όπως η ίδια υπογράμμιζε ακόμη και μετά την επιστροφή της στην Ελλάδα- η δημοκρατία δεν κερδίζεται έτσι εύκολα, δεν είναι εύκολο πράγμα.

Στην Ελλάδα του 2022 το αίτημα «Ψωμί – Παιδεία - Ελευθερία» αντηχεί δυνατά πιο επίκαιρο από ποτέ. Δεν είναι μόνο σύνθημα σε πανό, ούτε πια μόνο σύνθημα στον τοίχο, δεν ακούγεται απλά στα χείλη των διαδηλωτών τής πορείας. Είδα σήμερα αυτοσχέδιο πλακάτ στο μπροστινό μέρος των αστικών λεωφορείων. Είδα τρικάκια στις ράγες των τραμ, στα παράθυρα του μετρό, στα παγκάκια με μαρκαδόρο. Είναι γραμμένα με χρώματα πολλά και διάφορα, διαφορετικά αλλά συνάμα ίδια, γιατί η ίδια σκέψη οδηγεί τα διαφορετικά χέρια.

Είναι το ψωμί του σήμερα, το ίδιο το ψωμί τού τότε, αλλά και η θέρμανση, η ενέργεια, οι λογαριασμοί, τα κόκκινα δάνεια, οι πλειστηριασμοί χιλιάδων σπιτιών.

Είναι η παιδεία του σήμερα, η αδυναμία να σπουδάσουν τα παιδιά, να βρουν δουλειά, να καταρτίζονται και να επιμορφώνονται, να χορηγείται δωρεάν η μάθηση και τα κονδύλια για την εκπαίδευση να μην είναι της ντροπής, από τα χαμηλότερα στην Ευρώπη.

Είναι η ελευθερία του σήμερα, το δικαίωμα να ζεις με αξιοπρέπεια, να κινείσαι, να μιλάς, να εκφράζεσαι ελεύθερα, να μην είσαι νόμιμα επισυνδεδεμένος και παράνομα παρακολουθούμενος, να μην γνωρίζει το παρακράτος κάθε λεπτό που βρίσκεσαι εσύ αλλά και πού βρίσκονται αυτοί που αγαπάς, όλα όσα έχεις, όλα όσα είσαι!

Σήμερα, σαράντα εννέα χρόνια μετά, η ελληνική κοινωνία ταπεινώνεται σε ένα ζοφερό περιβάλλον, όπου η αβάσταχτη ακρίβεια διογκώνει τις κοινωνικές ανισότητες, στερώντας στοιχειώδη εχέγγυα ποιοτικής και αξιοπρεπούς διαβίωσης. Η δημόσια παιδεία, σκοπίμως υποβαθμισμένη, με τα ιδιωτικά συμφέροντα να ανθίζουν παντού, η δημοκρατία λαβωμένη από τις αλαζονικές σκοτεινές μεθοδεύσεις του γαλάζιου παρακράτους.

Για ποια ελευθερία μπορούμε, άραγε, να μιλάμε σήμερα, όταν αρπακτικά τύπου «Predator» παραβιάζουν κάθε ίχνος ιδιωτικότητας, μετατρέποντας τα κινητά αγνώστου αριθμού πολιτών σε ζωντανούς πράκτορες μέσα στο ίδιο μας το σπίτι, δίπλα στα παιδιά μας, που καταγράφουν όχι μόνο ήχο, αλλά και ζωντανή εικόνα, κάθε λογής δεδομένα.

Το συλλογικό χρέος μας στον αγώνα του Πολυτεχνείου δεν εξαντλείται μόνο σε ένα κόκκινο γαρύφαλλο μία φορά τον χρόνο. Έχουμε καθήκον τριακόσιες εξήντα πέντε μέρες τον χρόνο να επαγρυπνούμε για την προάσπιση των δημοκρατικών κεκτημένων, να αγωνιζόμαστε πραγματικά, ουσιαστικά, καθένας από το δικό του μετερίζι, για τη δικιά μας δημοκρατία, ιδίως τώρα που η λάσπη η οποία κατακλύζει την πολιτική ζωή με συνευθύνη των δήθεν μονομάχων, Νέας Δημοκρατίας και ΣΥΡΙΖΑ, αποτελεί ιδανικό έδαφος για να ανθίσει ο σπόρος του φασισμού.

Δυστυχώς, ο αγώνας του Πολυτεχνείου στο πέρασμα των ετών έγινε κατά καιρούς πεδίο σκόπιμων διαστρεβλώσεων, αθέμιτης καπηλείας και ακραίας βίας. Πάρα πολλοί δεν δίστασαν να πατήσουν βέβηλα πάνω στον αγώνα για να προωθήσουν ατομικά ή άλλα ιδιοτελή συμφέροντα. Πολλοί ακόμη ήταν αυτοί που επιχείρησαν να το αμφισβητήσουν ιστορικά και να το διαλύσουν ηθικά, κάνοντας ανερυθρίαστα και ανιστόρητα λόγο για πολιτική μυθολογία. Ήταν πρόσφατο το χτύπημα που δεχτήκαμε σε αυτή την περίοδο αυτού του Κοινοβουλίου, χωρίς να μπορεί, αλήθεια, να νιώσει αυτός που το είπε -πιστεύω- και να καταλάβει πως αυτό που έγινε απαιτούσε ιδεολογία, ψυχή, κοινό καημό και πόθο, πάθος και τρέλα μαζί, αλτρουισμό, λαό και πατρίδα, όλα αυτά που δύσκολα ατσαλάκωτοι θεωρητικοί καταλαβαίνουν, όπως άλλοι στο παρελθόν βέβαια ποτέ δεν ένιωσαν μια ολόκληρη Γενοκτονία, που την είχαν ονομάσει «συνωστισμό στο λιμάνι».

Σίγουρα, όμως, η μοίρα αυτά σκόπιμα τα επιτρέπει να λέγονται και να ακούγονται. Είναι για να γίνονται όλοι οι υπόλοιποι μια γροθιά, να νιώθουν περισσότερο και για αυτούς που δεν μπορούν να νιώσουν, να θυμούνται ξανά, να στέκονται στέρεα ορόσημα, να μιλούν και κυρίως, να μην ξεχνούν.

Θα μου επιτρέψετε, λοιπόν, να κλείσω τη σημερινή μου παρέμβαση με δύο φράσεις της Φώφης Γεννηματά, της αείμνηστης Προέδρου, που σήμερα θα είχε γενέθλια. «Το Πολυτεχνείο», είχε πει, λοιπόν, από αυτό το Βήμα, «ζει, γιατί αν το σκοτώσουμε, θα έχουμε σκοτώσει και την κοινωνική μας συνείδηση», ενώ η συνέχειά της, ο Νίκος Ανδρουλάκης, χαρακτηρίζει το Πολυτεχνείο «εθνικό ορόσημο αγώνων».

Κυρίες και κύριοι συνάδελφοι, αξίζει περισσότερο από όλα αυτά να στρέψουμε το βλέμμα στα μικρά παιδιά. Αυτή τη στιγμή αυτά γιορτάζουν με τον πιο αθώο και τρυφερό τρόπο. Γιορτάζουν το Πολυτεχνείο σε κάθε σχολείο, σε κάθε εσχατιά της πατρίδας, στα μικρά παιδιά που με ένα τραγούδι και ένα ποίημα αγκαλιάζουν κάποια άλλα παιδιά, εκείνα που δεν πρόλαβαν να μεγαλώσουν, εκείνα που, σαράντα εννιά χρόνια πρι,ν αγκάλιασαν με τον δικό τους ηρωικό τρόπο τον ελληνικό λαό και τύλιξαν τα κορμιά τους μέσα στη σημαία που έγινε η φωτιά συμφοράς για τη χούντα και δόξας για τους ίδιους.

Οι παιδικές φωνές από τα σχολεία όλης της χώρας έχουμε καθήκον σήμερα να φτάσουν νοερά και στην Αίθουσα της Ολομέλειας και να σιγοτραγουδήσουμε και εμείς μαζί με τα νιάτα της Ελλάδας μας, εκείνο τον υπέροχο στίχο του ακορντεόν. Είναι δέσμευση, στάμπα στη ζωή, που μας έχεις σημαδέψει ότι ποτέ εμείς δεν πρέπει να επιτρέψουμε να περάσει ο φασισμός.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα εκ μέρους του Κομμουνιστικού Κόμματος Ελλάδας η συνάδελφος κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Σαράντα εννιά χρόνια μετά τιμάμε τον ηρωικό ξεσηκωμό του Πολυτεχνείου όχι εν είδει μουσειακής αναφοράς αλλά μέσα από τη συνέχιση της αγωνιστικής δράσης στο δρόμο όλων αυτών που δεν συνεμορφώθησαν προς τας υποδείξεις και αγωνίστηκαν για όσους συμπυκνώνει το σύνθημα «Ψωμί - Παιδεία - Ελευθερία», αντλώντας πείρα από την αδιάψευστη πραγματικότητα ότι και ο πιο ισχυρός εχθρός δεν είναι ανίκητος, όταν ο λαός αποφασίσει να βάλει τη σφραγίδα του στις εξελίξεις.

Έτσι, λοιπόν, στον ηρωικό ξεσηκωμό του Πολυτεχνείου μίλησε ο λαός, μίλησε το οργανωμένο φοιτητικό και εργατικό λαϊκό κίνημα κόντρα στις συνθήκες γύψου που προσπάθησε να επιβάλει το αστικό δικτατορικό καθεστώς της 21ης Απρίλη.

Ο ξεσηκωμός αποτέλεσε την εργατική λαϊκή αντίδραση στις μεθοδεύσεις της δικτατορίας για το μασκάρεμά της, αλλά και στα σχέδια αστικών και οπορτουνιστικών πολιτικών δυνάμεων, που προετοίμαζαν μια μετάβαση στην αστική Κοινοβουλευτική Δημοκρατία, με τον λαό στο περιθώριο.

Ο ηρωικός και εργατικός λαϊκός ξεσηκωμός του Πολυτεχνείου δεν ήταν, βέβαια, κεραυνός εν αιθρία. Υπήρξε το αποκορύφωμα της αντιδικτατορικής πάλης λαού και νεολαίας, που ξεκίνησε με αργούς ρυθμούς και δυσκολίες από τη μέρα της επιβολής του πραξικοπήματος. Δυνάμωσε από το 1972 και μετά, πατώντας στις θυσίες νέων αγωνιστών, αλλά και στις δυνατότητες που δημιουργήθηκαν από το κλείσιμο των εξοριών και την απελευθέρωση των κομμουνιστών, που είχαν μεγάλη πείρα από την οργάνωση της πάλης τη δεκαετία του 1940 και από τους κατοπινούς αγώνες.

Το ΚΚΕ στέκεται με απεριόριστο σεβασμό μπροστά στους αγώνες και τις θυσίες και τιμά όλους εκείνους τους κομμουνιστές και τους άλλους ριζοσπάστες αγωνιστές που διώχθηκαν πολύτροπα, που βασανίστηκαν στα μπουντρούμια της ΕΑΤ - ΕΣΑ και αλλού, που φυλακίστηκαν και εξορίστηκαν, που προσέφεραν ακόμα και τη ζωή τους στο εργατικό λαϊκό κίνημα.

Η ιδιαίτερη σημασία του Πολυτεχνείου έγκειται ακριβώς στο γεγονός ότι ο φοιτητικός και ευρύτερα νεολαιίστικος ξεσηκωμός συγκέντρωσε άμεσα την ενεργητική αλληλεγγύη χιλιάδων εργατοϋπαλλήλων και άλλων λαϊκών δυνάμεων στα σημαντικότερα αστικά κέντρα. Οι αγωνιστές του ξεσηκωμού σμπαράλιασαν τα αστικά κηρύγματα περί πολιτικού ρεαλισμού, που επιχειρούσαν να περιορίσουν τα φοιτητικά και εργατικά λαϊκά αιτήματα στον στενό ορίζοντα ανώδυνων για την καπιταλιστική εξουσία επιλογών και αλλαγών. Επιβεβαίωσαν ένα πολύτιμο και για το σήμερα συμπέρασμα, ότι ο αρνητικός συσχετισμός δυνάμεων ανατρέπεται μόνο από την οργανωμένη δράση του εργατικού λαϊκού παράγοντα ενάντια σε κάθε αναμονή, αλλά και σε κάθε ψευδαίσθηση ότι οι αλλαγές κορυφών μπορούν να βελτιώσουν τις συνθήκες ζωής των εργατικών λαϊκών δυνάμεων.

Στις μέρες μας τραγικά, επίκαιρα και αδικαίωτα παραμένουν τα συνθήματα του Πολυτεχνείου, όπως το «Ψωμί - Παιδεία - Ελευθερία», με ορατό το ενδεχόμενο μιας νέας παγκόσμιας καπιταλιστικής οικονομικής κρίσης και με τον λαό να ζει ήδη σε συνθήκες ενεργειακής φτώχειας, διόγκωσης της ανεργίας, ραγδαίας επιδείνωσης του βιοτικού τους επιπέδου, επιδρομής των καπιταλιστικών συμφερόντων ενάντια στη δημόσια υγεία και παιδεία, σε συνθήκες διόγκωσης του θεσμικού πλαισίου και των πολυπλόκαμων μηχανισμών καταστολής της εργατικής λαϊκής πλειοψηφίας και των αγώνων της, αλλά και του ανοιχτού αντικομμουνισμού, που οξύνεται και πάλι από διάφορους διαύλους, ως το διαχρονικό βέβαια συνοδευτικό στη συνολικότερη επίθεση στις ελευθερίας, τα δικαιώματα και τις κατακτήσεις του εργαζόμενου λαού.

Τραγικά επίκαιρα, όμως, παραμένουν και τα συνθήματα, «Έξω οι ΗΠΑ, έξω το ΝΑΤΟ», που κοσμούσαν τις πύλες του Πολυτεχνείου στη διάρκεια του τριημέρου ξεσηκωμού, δίνοντας το αντιιμπεριαλιστικό περιεχόμενο των κινητοποιήσεων. Και όσο και αν γίνονται φιλότιμες προσπάθειες από διάφορες πλευρές να ξεχαστεί ο ρόλος των Αμερικανών και του ΝΑΤΟ τόσο στην επιβολή της στρατιωτικής δικτατορίας όσο και στις μετέπειτα τραγικές εξελίξεις της κατοχής της Κύπρου, οι σύνθετες και επικίνδυνες διεθνείς εξελίξεις διατηρούν άσβεστα τα συνθήματα αυτά στην επικαιρότητα. Οι αλλαγές που έχουν επέλθει στη διάταξη των καπιταλιστικών δυνάμεων και ιμπεριαλιστικών συμμαχιών δεν κάνουν τους λαούς λιγότερο ανήσυχους.

Ήδη βιώνουν τις εφιαλτικές συνέπειες της πολεμικής σύγκρουσης ανάμεσα στις δυνάμεις του ΝΑΤΟ και αυτές της Ρωσικής Ομοσπονδίας στα εδάφη της Ουκρανίας, αλλά και της γενικότερης διαμάχης ανάμεσα στο ευρωαμερικάνικο ιμπεριαλιστικό κέντρο με επικεφαλής τις ΗΠΑ και τα κράτη - μέλη της Ευρωπαϊκής Ένωσης από τη μία και το ευρωασιατικό από την άλλη με επικεφαλής τη Ρωσία και την Κίνα.

Βλέπουμε τις συνέπειες των συγκρούσεων των καπιταλιστών για το μοίρασμα των πλουτοπαραγωγικών πηγών, των δρόμων μεταφοράς ενέργειας και εμπορευμάτων, των αγορών και σφαιρών επιρροής με τη μεγάλη απειλή της κλιμάκωσης και γενίκευσης του πολέμου να κρέμεται συνεχώς πάνω από τα κεφάλια των λαών.

Στις συνθήκες αυτές, λοιπόν, γίνεται ακόμα πιο επιτακτικά αναγκαία η μαζική λαϊκή καταδίκη του πολέμου και η ένταση της πάλης για την απεμπλοκή της Ελλάδας από τους επικίνδυνους ευρωατλαντικούς σχεδιασμούς. Αυτά είναι που δικαιώνουν τα συνθήματα του Πολυτεχνείου.

Για όλους τους παραπάνω λόγους ο ξεσηκωμός του Πολυτεχνείου, παρά τις συνεχείς προσπάθειες να καταστεί ένα ανώδυνο σύμβολο, συνεχίζει να συγκινεί τις μεγαλύτερες και τις νεότερες γενιές των εργατικών και λαϊκών δυνάμεων ως σύμβολο νέων αγώνων και ανυπακοής στα σχέδια της καπιταλιστικής εξουσίας.

Το ΚΚΕ αντλώντας διδάγματα, έμπνευση και δύναμη από την υπερεκατοντάχρονη ιστορική πορεία του, την ιστορία των αλύγιστων της ταξικής πάλης, προχωρά μπροστά δίνοντας το χέρι σε όποιον σηκώνεται στις μικρές και στις μεγάλες μάχες που δίνει καθημερινά ο λαός. Έτσι, λοιπόν, με δυνατό το ΚΚΕ και με μαζική λαϊκή αντεπίθεση να ανοίξει ο δρόμος για την ανατροπή, για τις ριζικές αλλαγές που απαιτούν οι καιροί και για να γίνει ο λαός μας ο πραγματικός νοικοκύρης στον τόπο και στον κόπο του. Για να πάρουν τα όνειρα εκδίκηση και να γίνει πραγματικότητα το ωραίο, το μεγάλο, το συγκλονιστικό.

Ευχαριστώ.

(Χειροκροτήματα στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με την Εκπρόσωπο από την Ελληνική Λύση κ. Μαρία Αθανασίου.

Κύριε Πρόεδρε, θέλετε να κάνετε μια τοποθέτηση, όπως και πέρσι;

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ναι, κύριε Πρόεδρε, θα μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Θα κάνετε, ωραία. Και μετά θα κρατήσουμε ενός λεπτού σιγή.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εξέγερση του Πολυτεχνείου, η οποία έλαβε χώρα μεταξύ της 14ης και 17ης Νοεμβρίου του 1973 αποτελεί ένα πολιτικό θρίλερ της νεότερης Ελλάδας, το οποίο σημάδεψε τη συλλογική μας συνείδηση ως η αντίσταση απέναντι στο καθεστώς. Λίγο αργότερα είχαμε την κατάληξη που οδήγησε στην πτώση της χούντας του Ιωαννίδη και μετά, δυστυχώς, την τραγωδία της Κύπρου.

Τελικά συνέβη ό,τι είχε προβλέψει ο μεγάλος Έλληνας της γενιάς του 1930 ο Γιώργος Σεφέρης, ο οποίος λίγο πριν τον θάνατό του είχε πει τα εξής: «Όλοι πια το διδάχτηκαν και το ξέρουν, πως στις δικτατορικές καταστάσεις η αρχή μπορεί να μοιάζει εύκολη, όμως η τραγωδία περιμένει αναπότρεπτη στο τέλος. Το δράμα αυτού του τέλους μας βασανίζει συνειδητά ή ασυνείδητα, όπως στους παμπάλαιους χορούς του Αισχύλου. Όσο μένει η ανωμαλία, τόσο προχωρεί το κακό. Βλέπω μπροστά μου τον γκρεμό, όπου μας οδηγεί η καταπίεση που κάλυψε τον τόπο. Αυτή η ανωμαλία πρέπει να σταματήσει. Είναι εθνική επιταγή».

Δυστυχώς δεν εισακούστηκε ή τουλάχιστον, οι εξελίξεις πρόλαβαν την ειρηνική μετάβαση στη δημοκρατία που δρομολογούνταν. Συνεχίζοντας, η 17η Νοεμβρίου, δυστυχώς, έχει παραμείνει ως παρακαταθήκη ή έμπνευση για πολιτικές καριέρες, για πράξεις βίας και για κομματικές τελετουργίες. Δεν θα ασχοληθούμε όμως εδώ ούτε με αυτά, αλλά ούτε και με ερμηνείες και παρερμηνείες σχετικά με το ποιος ήταν μέσα στο Πολυτεχνείο και ποιος δεν ήταν.

Η αιτία είναι το γεγονός ότι, εκτός από τα ιστορικά γεγονότα, η 17η Νοέμβρη αποτελεί μια έκφραση αντίδρασης από τις πολλές που έχει να επιδείξει η ελληνική ιστορία. Πολλοί νέοι του Πολυτεχνείου είναι μεσήλικες σήμερα, στελέχη του πολιτικού και επιχειρηματικού γίγνεσθαι. Άλλοι είναι περισσότερο συμβατικοί και άλλοι περισσότερο ριζοσπάστες, αλλά δυστυχώς κάποιοι από αυτούς συμμετείχαν στη δεινή πορεία της χώρας έως σήμερα.

Μπορεί τα πρόσωπα και οι συνθήκες να αλλάζουν, όμως οι καταστάσεις συχνά μένουν ίδιες και αλλάζει μόνο ο τρόπος εκδήλωσής τους. Ειδικότερα, το καθεστώς του τότε ίσως έχει μετασχηματιστεί στον σημερινό περιορισμό των συνταγματικών ελευθεριών μας για λόγους ασφαλείας, δημόσιας υγείας ή οτιδήποτε άλλο.

Δεν αρκεί η απόκτηση του δημοκρατικού πολιτεύματος ή η αποκατάστασή του, εάν αυτό έχει καταλυθεί. Εξίσου σημαντική είναι η ξεκάθαρη και κυρίως η ατόφια διατήρησή του, ειδικά, όταν σχετίζεται με την ελευθερία της έκφρασης και τη δυνατότητα της πολυφωνίας. Πρόκειται για θεμελιώδεις προϋποθέσεις για την ανεμπόδιστη λειτουργία της δημοκρατίας στην πράξη.

Όταν όμως η αντίθετη άποψη φιμώνεται, όταν η πολυφωνία καταστέλλεται κομψά ή λιγότερο κομψά, όταν χαρακτηρίζεται ως πολιτικά ορθή μια συγκεκριμένη άποψη και πέραν αυτής όλες οι αντίθετες ή διαφορετικές απόψεις, αντί να θεωρούνται ως γόνιμες προτάσεις προς επεξεργασία, θεωρούνται εν δυνάμει εχθρικές και πρέπει να κατασταλούν, όταν λαμβάνονται μέτρα κατασταλτικά δυσανάλογης σφοδρότητας με τη ζημία που θεωρείται ότι επέρχεται από την έκφραση αντίθετης άποψης, τότε είναι ανάγκη να αναθεωρηθεί στην πράξη ο τρόπος της εφαρμογής της βασικής δημιουργικής αρχής που είναι θέση - αντίθεση - σύνθεση και η οποία αποτελεί τη βάση της δημιουργίας και της προόδου.

Είναι μία πρόοδος πολιτισμική, οικονομική και προπάντων, με σεβασμό στην αξιοπρέπεια του ατόμου. Άλλωστε, έχουν συντελεστεί πολλές τραγωδίες στο όνομα του γενικού καλού. Όταν μάλιστα ο αυταρχισμός παίρνει νέα μορφή, νόμιμη, αυτή της περιστολής της ελευθερίας μας, τότε δύσκολα τολμά κανείς να τον αντικρούσει.

Υπενθυμίζουμε εδώ πως ο Πρωθυπουργός της κυβέρνησης των συνταγματαρχών, ο πρώην εισαγγελέας του Αρείου Πάγου κ. Κωνσταντίνος Κόλλιας είχε πει στο διάγγελμά του τα εξής: «Η επέμβαση αυτή βεβαίως αποτελεί εκτροπή εκ του Συντάγματος, αλλά η εκτροπή αυτή ήταν επιβεβλημένη διά τη σωτηρίαν της πατρίδος.».

Ο δε Ελύτης τα ποιήματά του οποίου μελοποιημένα από τον Μίκη Θεοδωράκη στόλισαν τη μουσική μας, είχε γράψει τα ακόλουθα: «Είναι η βαρβαρότητα. Τη βλέπω να ρίχνεται μεταμφιεσμένη κάτω από άνομες συμμαχίες και προσυμφωνημένες υποδουλώσεις. Δεν θα πρόκειται για τους φούρνους του Χίτλερ, ίσως, αλλά για μεθοδευμένη και οιωνεί επιστημονική καθυπόταξη του ανθρώπου. Για τον πλήρη εξευτελισμό του. Για την ατίμωση του.».

Η ιστορική μνήμη εκείνων ημερών μπορεί στους παλαιότερους να έχει ξεθωριάσει, μπορεί στους σημερινούς νέους να φαίνεται μακρινή μέσα από ασπρόμαυρες φωτογραφίες και τα βίντεο της εποχής, όμως τα αιτήματα υπάρχουν ακόμα και σήμερα και θα υπάρχουν και στο μέλλον. Είναι τα αιτήματα για «Ψωμί - Παιδεία - Ελευθερία» που υπήρχαν τότε, που αναβίωσαν το 2010 και υφίστανται έως και σήμερα με το έγκλημα των κυβερνήσεων. Πρόκειται για αιτήματα για ένα καλύτερο μέλλον δικό μας, των παιδιών μας και της πατρίδας μας που, όμως, χάθηκε με την υποθήκευση της Ελλάδας στους δανειστές μας για ενενήντα εννέα χρόνια.

Ο Μίκης Θεοδωράκης το 2015 συνόψισε την ανάκτηση αυτών λέγοντας τα εξής: «Πρώτον, η παράδοση της εθνικής μας κυριαρχίας στους ξένους. Δεύτερον, η καθολική δέσμευση της δημόσιας περιουσίας της χώρας. Και τρίτον, η απαγόρευση άσκησης της εθνικής, οικονομικής και εξωτερικής πολιτικής.».

Με τούτα τα λόγια, με το διαχρονικό αίτημα για δημοκρατικές ελευθερίες, καθώς επίσης και με την υποχρέωση ανάκτησης της οικονομικής μας ανεξαρτησίας εκ μέρους μας, χωρίς την οποία είναι αδύνατον να υπάρχει εθνική κυριαρχία, εμείς στην Ελληνική Λύση τιμούμε τον αγώνα των αγνών νέων και όλων των Ελλήνων πολιτών.

Σας ευχαριστώ.

(Χειροκροτήματα στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Ο Πρόεδρος της Βουλής κ. Κωνσταντίνος Τασούλας έχει τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κύριε Πρόεδρε, κυρίες και κύριοι συνάδελφοι, είχα την τιμή λίγη ώρα πριν να καταθέσω εκ μέρους της Εθνικής Αντιπροσωπείας στεφάνι στον περίβολο του Πολυτεχνείου παρουσία του Πρύτανη και να εκδηλώσω έτσι, με αυτόν τον συμβολικό τρόπο την τιμή που η Βουλή των Ελλήνων, η κοιτίδα της κοινοβουλευτικής μας πολιτειακής οργάνωσης τιμά την 49η επέτειο της κορυφαίας λαϊκής πράξης αντίστασης κατά του δικτατορικού καθεστώτος.

Υπάρχουν διάφορες στάσεις έναντι της ιστορίας που τις βλέπουμε να εκτυλίσσονται μπροστά μας και περιγράφηκαν από τους ομιλητές όλων των κομμάτων που προηγήθηκαν.

Αυτό που μένει, όμως, είναι η μεγάλη εικόνα, ότι δηλαδή οι νέοι και οι πολίτες εκείνοι οι οποίοι συμμετείχαν στην εξέγερση του Πολυτεχνείου πριν από σαράντα εννέα χρόνια διεκδικούσαν τη δημοκρατία. Ένα χρόνο μετά, την ίδια ημερομηνία ακριβώς, στις 17 Νοεμβρίου, ο ελληνικός λαός εκαλείτο να ψηφίσει, για να εκλέξει το νέο του Κοινοβούλιο μετά από επτά χρόνια σιγής της ελευθερίας και των δημοκρατικών θεσμών.

Σήμερα, εμείς που βιώνουμε τη δημοκρατία, με χρέος τη βελτίωσή της και χρέος, μέσα από τη βελτίωσή της, τη βελτίωση της ζωής του ελληνικού λαού, αποτίουμε αυτόν τον οφειλόμενο φόρο τιμής σε εκείνους, που προφανώς την διεκδικούσαν, αλλά κυρίως την διεκδικούσαν αναλαμβάνοντες και υφιστάμενοι συνέπειες γι’ αυτή τη διεκδίκηση. Γιατί μέσα σε μια δημοκρατία μπορείς να θέλεις να την βελτιώσεις, αλλά αυτό δεν αποτελεί έγκλημα, αποτελεί χρέος σου. Σε μια δικτατορία, όμως, αυτοί που αναμείχθηκαν στην εξέγερση ανέλαβαν και υπέστησαν, πάρα πολλοί απ’ αυτούς, δραματικές συνέπειες στη ζωή τους. Και αυτό μας κάνει να υποκλινόμαστε.

Το σύνθημα «Ψωμί - Παιδεία - Ελευθερία» αυτή την εποχή που είμαστε περικυκλωμένοι από επετείους, εθνικές επετείους, επετείους ανάτασης, όπως η επέτειος της Επανάστασης του ’21, επετείους εθνικής περισυλλογής, όπως η επέτειος των εκατό ετών από τη Μικρασιατική Καταστροφή, επετείους δημοκρατικής ανάτασης, όπως η σημερινή, με οδηγεί να καταλήξω σε ένα συμπέρασμα: Αυτές, λοιπόν, τις ημέρες, αυτή την εποχή, αυτή την περίοδο που είμαστε περικυκλωμένοι και αναλογιζόμαστε όλες αυτές τις επετείους, τολμώ να καταλήξω στο συμπέρασμα, εάν το καλοσκεφθούμε, ότι αυτό το σύνθημα «Ψωμί - Παιδεία - Ελευθερία» είναι ουσιαστικά το σύνθημα της νεότερης Ελλάδας. Είναι το σύνθημα της προκοπής και της ευημερίας εν ελευθερία. Είναι η νέα μεγάλη ιδέα, η οποία γεννήθηκε μετά τη Μικρασιατική Καταστροφή και η οποία είχε σαν στόχο το να γίνει η Ελλάδα μια σύγχρονη δημοκρατική χώρα που νοιάζεται, φροντίζει και φέρνει αποτέλεσμα, αποτέλεσμα ψωμιού, δηλαδή ευημερίας και αποτέλεσμα πολιτισμού, παιδείας για τον λαό της, αλλά εν ελευθερία, εν δημοκρατία.

Αυτό είναι το προνόμιο της δικής μας γενιάς, είναι το προνόμιο της δικής μας εποχής, το προνόμιο της δικής μας πολιτικής και χρονικής περιόδου. Και στο όνομα αυτών των ανθρώπων που διεκδίκησαν πριν περίπου από μισό αιώνα, στο όνομα των συνεπειών που ανέλαβαν, στο όνομα των συνεπειών που υπέστησαν, οφείλουμε όλοι αυτή τη νέα μεγάλη ιδέα, που τόσο παραστατικά περιγράφεται απ’ αυτό το τρίπτυχο, να την υπηρετήσουμε με τις διαφωνίες μας, με τις συνθέσεις μας, με τις διαφορές απόψεων και με τις θεμιτές αντιπαλότητές μας και να το υπηρετήσουμε αυτό το εθνικό τρίπτυχο, αυτό το δημοκρατικό τρίπτυχο, αυτό το κοινωνικό τρίπτυχο, όσο μπορούμε πιο αποτελεσματικά. Γιατί μόνο έτσι, όταν αυτό το ιερό τρίπτυχο συνεχώς βελτιώνεται, τότε συνεχώς θα δικαιώνεται και η δική τους αγωνιστική συμμετοχή στην αποκατάσταση της δημοκρατίας και η δική τους ανάληψη δραματικών συνεπειών για τη ζωή τους, που έναν χρόνο μετά έφερε τις ελεύθερες εκλογές, που οκτώ μήνες μετά, όπως είπε ο κύριος συνάδελφος, έφερε την αποκατάσταση της δημοκρατίας και σαράντα εννέα χρόνια μετά, μας έφερε όλους εδώ σήμερα, εμένα πριν από λίγο στο Πολυτεχνείο να καταθέτω στεφάνι και όλους εμάς εν ελευθερία να τιμούμε αυτή την ιστορική μέρα, καταθέτοντας και τη δική μας ευθύνη, δηλαδή τη δική τους ιστορικότητα να τη μιμηθούμε, υπηρετώντας -επαναλαμβάνω- όσο καλύτερα και όσο πιστότερα μπορούμε αυτό το ιερό τρίπτυχο «Ψωμί - Παιδεία - Ελευθερία», αυτή τη νέα μεγάλη ιδέα του έθνους μας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η αναφορά στην επέτειο της 17ης Νοέμβριου για την εξέγερση του Πολυτεχνείου.

Θα παρακαλούσα στο σημείο αυτό να τηρήσουμε ενός λεπτού σιγή στη μνήμη των αγωνιστών και των θυμάτων του Πολυτεχνείου και της Δημοκρατίας.

(Στο σημείο αυτό τηρείται στην Αίθουσα ενός λεπτού σιγή)

Σας ευχαριστώ πολύ.

Κυρίες και κύριοι συνάδελφοι, θα κάνουμε μία διακοπή πέντε λεπτών. Παρακαλώ οι γραμματείες των κομμάτων να ειδοποιήσουν τους εισηγητές, τους Κοινοβουλευτικούς Εκπροσώπους, τον Υπουργό, για να τελειώσουμε σύντομα σήμερα, διότι οι δρόμοι θα κλείσουν κάποια στιγμή και υπάρχει θέμα και για το προσωπικό της Βουλής πώς θα φύγει.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της στις 10Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Νομίζω ότι επί της εισήγησης έχω ομόφωνη συγκατάθεση.

Μετά τους εισηγητές και αγορητές έχει ζητήσει τον λόγο ο Πρόεδρος της Ελληνικής Λύσης, ο κ. Βελόπουλος, και αμέσως μετά ο Κοινοβουλευτικός Εκπρόσωπος του ΣΥΡΙΖΑ, ο κ. Ραγκούσης.

Καλείται στο Βήμα η γενική εισηγήτρια της Νέας Δημοκρατίας κ. Διονυσία Αυγερινοπούλου.

Παρακαλώ να ανοίξει το σύστημα της ηλεκτρονικής εγγραφής.

Ορίστε, κυρία συνάδελφε, έχετε τον λόγο.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα 17 Νοέμβρη γιορτάζουμε την επέτειο της εξέγερσης των φοιτητών του Πολυτεχνείου κατά της δικτατορίας, μια επέτειο η οποία συγκαταλέγεται ανάμεσα στις ιστορικές στιγμές του ελληνικού λαού. Αποτελεί μία από εκείνες τις ιστορικές στιγμές, στις οποίες οφείλουμε τη σημερινή απόλαυση του δημοκρατικού και φιλελεύθερου πολιτεύματός μας, αλλά και τη δυνατότητα να συγκαλούμεθα ως Κοινοβούλιο και να συζητούμε σήμερα ελεύθερα.

Η ελευθερία, η δημοκρατία, η παιδεία, τα πολιτικά και κοινωνικά δικαιώματα των Ελλήνων προστατεύονται πλέον από το Σύνταγμα, αλλά προστατεύονται και σήμερα πια στην πλειοψηφία τους και από τα ευρωπαϊκά και διεθνή κείμενα, όπως από τον Ευρωπαϊκό Κοινωνικό Χάρτη, από την Ευρωπαϊκή Σύμβαση Δικαιωμάτων του Ανθρώπου και τις συμβάσεις του ΟΗΕ για τα ανθρώπινα δικαιώματα. Όλα είναι μέρη του Ευρωπαϊκού Δικαίου, το οποίο με το πρωτογενές δίκαιο των συνθηκών και το δευτερογενές Ενωσιακό Δίκαιο δημιουργούν έναν ευρωπαϊκό δικαιικό χώρο προασπιζόμενα τις ελευθερίες και τα δικαιώματά μας. Θέτουν παράλληλα και τις εγγυήσεις αυτών.

Κυρίες και κύριοι συνάδελφοι, ένα τέτοιο νομοσχέδιο συζητούμε εδώ σήμερα και συγκεκριμένα την προτεινόμενη ενσωμάτωση στην εθνική έννομη τάξη της οδηγίας 2019/884 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την τροποποίηση της απόφασης-πλαισίου 2009/315 του Συμβουλίου Δικαιοσύνης και Εσωτερικών Υποθέσεων όσον αφορά στην ανταλλαγή πληροφοριών σχετικά με υπηκόους τρίτων χωρών και όσον αφορά στο Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές ρυθμίσεις του Υπουργείου Δικαιοσύνης.

Η Ευρωπαϊκή Ένωση έχει θέσει ως στόχο να παρέχει στους πολίτες της χώρο ελευθερίας και παράλληλα και χώρο ασφάλειας και δικαιοσύνης, χωρίς εσωτερικά σύνορα, μέσα στον οποίο να εξασφαλίζεται η ελεύθερη κυκλοφορία των προσώπων. Η ελεύθερη κυκλοφορία των προσώπων θα πρέπει να μπορεί να επιτευχθεί μέσω των κατάλληλων διασφαλίσεων, δηλαδή αποτελεσματικών μέτρων για την πρόληψη και την καταπολέμηση της εγκληματικότητας και ιδίως του οργανωμένου εγκλήματος και της τρομοκρατίας.

Μεταξύ άλλων για την επίτευξη του στόχου της ελεύθερης κυκλοφορίας των προσώπων εντός της Ευρωπαϊκής Ένωσης και για την επίτευξη της ασφάλειας και της δικαιοσύνης απαιτείται οι πληροφορίες σχετικά με τις καταδικαστικές αποφάσεις που εκδίδονται στα κράτη-μέλη να συνεκτιμώνται και εκτός του κράτους-μέλους καταδίκης, τόσο επ’ ευκαιρία νέων ποινικών διαδικασιών όσο και για την πρόληψη νέων αξιοποίνων πράξεων.

Γι’ αυτό τον σκοπό, για την επίτευξη της ασφάλειας, για την αποτροπή και την πάταξη της εγκληματικότητας, για την καταπολέμηση της τρομοκρατίας προϋποτίθεται η ανταλλαγή πληροφοριών που προέρχονται από ποινικά μητρώα μεταξύ των αρμοδίων υπηρεσιών των κρατών-μελών. Η εν λόγω ανταλλαγή πληροφοριών διοργανώνεται και διευκολύνεται από τους κανόνες που καθορίζονται στην απόφαση-πλαίσιο 2009/315 του Συμβουλίου Δικαιοσύνης και Εσωτερικών Υποθέσεων και από το Ευρωπαϊκό Σύστημα Πληροφοριών Ποινικού Μητρώου.

Παρ’ όλα αυτά, το υφιστάμενο νομικό πλαίσιο του ECRIS, όπως ονομάζεται το Ευρωπαϊκό Σύστημα Πληροφοριών Ποινικού Μητρώου, δεν αντιμετωπίζει επαρκώς τις ιδιαιτερότητες των αιτήσεων που αφορούν σε υπηκόους τρίτων χωρών, καθώς δεν εφαρμόζεται έως σήμερα κοινή ενωσιακή διαδικασία ή μηχανισμός, ώστε η ανταλλαγή αυτή να πραγματοποιείται αποτελεσματικά. Έως σήμερα εντός της Ευρωπαϊκής Ένωσης οι πληροφορίες για το ποινικό μητρώο υπηκόων τρίτων χωρών δεν συγκεντρώνονται στο κράτος-μέλος εθνικότητας, όπως θα ίσχυε στην περίπτωση υπηκόων των κρατών-μελών της Ευρωπαϊκής Ένωσης, καθώς τέτοιο κράτος-μέλος υπηκοότητας δεν συντρέχει στο πρόσωπό τους, διότι είναι υπήκοοι τρίτων κρατών. Οι σχετικές πληροφορίες απλώς αποθηκεύονται στα επιμέρους κράτη-μέλη, στα οποία έχουν εκδοθεί οι σχετικές αποφάσεις. Είναι δηλαδή σήμερα το εν λόγω σύστημα κατακερματισμένο.

Στην πράξη δε ο φόρτος εργασίας αποτρέπει τα κράτη-μέλη από το να ζητούν πληροφορίες σχετικά με υπηκόους τρίτων χωρών από άλλα κράτη-μέλη, γεγονός που παρεμποδίζει σοβαρά τη μεταξύ τους ανταλλαγή πληροφοριών και περιορίζει τις προσβάσιμες πληροφορίες ποινικού μητρώου μόνο στις πληροφορίες που είναι αποθηκευμένες στο εθνικό τους μητρώο, με αποτέλεσμα να υπάρχει ο σοβαρός κίνδυνος αναποτελεσματικής και ελλιπούς ανταλλαγής πληροφοριών μεταξύ των κρατών-μελών.

Το Ευρωπαϊκό Σύστημα Ανταλλαγής Πληροφοριών Ποινικού Μητρώου για υπηκόους τρίτων χωρών, το European Criminal Records Information System – Third Country Nationals, το ονομαζόμενο ECRIS-TCN, θα επιτρέψει στην κεντρική αρχή ενός κράτους-μέλους να ανακαλύψει αμέσως και αποτελεσματικά σε ποια άλλα κράτη αποθηκεύονται πληροφορίες ποινικού μητρώου για υπήκοο τρίτης χώρας συμπληρώνοντας το μέχρι τώρα υπάρχον κενό στις διαδικασίες και στο σύστημα πληροφόρησης των κρατών-μελών της Ευρωπαϊκής Ένωσης και συμβάλλοντας καθοριστικά στη δημιουργία εντός της Ευρωπαϊκής Ένωσης ενός χώρου ελευθερίας, ασφάλειας και δικαιοσύνης.

Στο Μέρος Β΄ το νομοσχέδιο πραγματεύεται ειδικότερα ζητήματα. Με το άρθρο 11 τροποποιείται ο Κώδικας Συμβολαιογράφων ως προς την ημερομηνία που λαμβάνεται υπ’ όψιν για τον υπολογισμό των θέσεων που καλύπτονται με μετάθεση και διαγωνισμό. Προβλέπεται ως υποχρεωτική η αποχώρηση από την υπηρεσία των συμβολαιογράφων που έχουν συμπληρώσει το εβδομηκοστό έτος της ηλικίας τους η 31η Δεκεμβρίου και η θέση του αποχωρούντος λόγω συνταξιοδότησης συμβολαιογράφου θεωρείται κενή από την 1η Ιανουαρίου του επομένους έτους, ενώ ρυθμίζεται ότι η σχετική ποσόστωση για την κάλυψη θέσεων με μετάθεση θα καταλαμβάνει όλο το έτος.

Το άρθρο 12 αναφέρεται στον τρόπο πλήρωσης των κενών θέσεων σε κάθε ειρηνοδικειακή περιφέρεια των εφετείων, ενώ με το άρθρο 13 του νομοσχεδίου εναρμονίζονται χωρικά οι ειρηνοδικειακές περιφέρειες και ως προς τις ρυθμίσεις του Κώδικα Συμβολαιογράφων, οι οποίες είχαν εξαιρεθεί κατά την αναδιάρθρωση του δικαστικού χάρτη της χώρας με την κατάργηση ειρηνοδικείων. Με την ανωτέρω ρύθμιση καθίσταται δυνατή πλέον η μετάθεση συμβολαιογράφου εντός της ίδιας ειρηνοδικειακής περιφέρειας σε όποιες από αυτές καταργήθηκε ειρηνοδικείο.

Τέλος, θα ήθελα να δώσω ιδιαίτερη έμφαση στο άρθρο 14 με το οποίο εμπλουτίζεται παράλληλα και η ενιαία ευρωπαϊκή βάση δεδομένων, όσον αφορά στις πληροφορίες για αδικήματα κατά ανηλίκων. Προστίθεται ως περίπτωση εγγραφής στο δελτίο ποινικού μητρώου κάθε ασκηθείσα ποινική δίωξη, καθώς και το δικονομικό της στάδιο για τα εγκλήματα που προβλέπονται στα άρθρα 299, 312, 323Α, 324 στο δέκατο ένατο κεφάλαιο του ειδικού μέρους του Ποινικού Κώδικα και στον ν.3500/2006, όταν αυτά στρέφονται σε βάρος ανηλίκου μέχρι την αμετάκλητη εκδίκαση της υποθέσεως.

Σκοπός της ρύθμισης αυτής είναι η προστασία της ανηλικότητας, όταν πιθανολογείται η προσβολή των εννόμων αγαθών της γενετήσιας ελευθερίας, της προσωπικής ελευθερίας, της ζωής και της σωματικής ακεραιότητας των παιδιών μας. Η καταχώρηση εκκρεμών ποινικών διώξεων για τα ανωτέρω αδικήματα στο ποινικό μητρώο δημιουργεί κατ’ ουσίαν μια βάση δεδομένων η οποία παρέχει περαιτέρω εγγυήσεις προστασίας της ανηλικότητας σε δημόσιους ή ιδιωτικούς φορείς που το αντικείμενό τους άπτεται της προστασίας, της φροντίδας, της περίθαλψης και της εκπαίδευσης των ανηλίκων.

Τα θύματα συχνά δεν μιλούν. Τα ανήλικα θύματα δεν μιλούν ακόμα συχνότερα. Δεν μπορούν να προστατεύσουν τον εαυτό τους και γι’ αυτό οφείλουμε να τα προστατεύσουμε εμείς. Το άρθρο 14 εισάγει μία εξαίρεση από το τεκμήριο της αθωότητας προς όφελος, όμως, του δημοσίου συμφέροντος και του συμφέροντος των ανήλικων παιδιών μας. Τέτοιες εξαιρέσεις στην Ποινική Δικονομία υπέρ των ανηλίκων υφίστανται ήδη με άλλες διατάξεις. Σήμερα προσθέτουμε ένα ακόμα εργαλείο στη φαρέτρα μας για την αντιμετώπιση των ειδεχθών εγκλημάτων που ακούμε καθημερινά να εκτυλίσσονται εναντίον των παιδιών μας. Η ρύθμιση αυτή είναι συμβατή με τη διεθνή σύμβαση «Lanzarote» και με το εθνικό σχέδιο δράσης για την προστασία των παιδιών από τη σεξουαλική κακοποίηση και εκμετάλλευση, το οποίο παρουσιάστηκε αναλυτικά στη Βουλή από τον ίδιο τον Πρωθυπουργό, τη συντονίστριά του και τους αρμόδιους Υπουργούς.

Ας αφιερώσουμε την υπερψήφιση του άρθρου 14 στον εορτασμό της αυριανής ευρωπαϊκής ημέρας για το τέλος της σεξουαλικής κακοποίησης των παιδιών. Σήμερα κάνουμε ένα ακόμα σημαντικό βήμα για να προστατεύσουμε τα παιδιά μας. Υπερψηφίζουμε, λοιπόν, το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος κ. Μιλτιάδης Χατζηγιαννάκης, γενικός εισηγητής του ΣΥΡΙΖΑ.

Ορίστε, κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητάμε σήμερα το νομοσχέδιο για την εισαγωγή της οδηγίας 2019/884 του Ευρωπαϊκού Κοινοβουλίου και του Συμβουλίου της 17ης Απριλίου του 2019. Με το νομοσχέδιο αυτό, όπως είπαμε και σε όλες τις συνεδριάσεις της επιτροπής, εισάγεται στην πραγματικότητα αυτή η οδηγία χωρίς σημαντικά προβλήματα. Πρόκειται για μια οδηγία η οποία στην πραγματικότητα προσθέτει ζητήματα για την αναγραφή της ιθαγένειας στο ενιαίο ευρωπαϊκό σύστημα ποινικού μητρώου και στην πραγματικότητα εκσυγχρονίζεται όλο αυτό το σύστημα. Άρα, σε όλο αυτό το βασικό σκέλος του νομοσχεδίου δεν προέκυψαν ούτε στην επιτροπή, αλλά ούτε και σήμερα ιδιαίτερες ενστάσεις ή ιδιαίτερα προβλήματα.

Το Μέρος Β΄ του νομοσχεδίου αφορά στη ρύθμιση ζητημάτων των συμβολαιογραφικών συλλόγων, τα οποία απ’ ό,τι είδαμε και κατά τη διάρκεια της ακρόασης των φορέων έχουν να κάνουν με αιτήματα και διορθώσεις πραγμάτων τα οποία ζητάει και ο συμβολαιογραφικός κόσμος της χώρας. Άρα, δεν θα σταθώ ιδιαίτερα εκεί, διότι τα αναλύσαμε διεξοδικά και στις επιτροπές.

Προφανώς, όμως, θα κάνω μια αναφορά στο άρθρο 14 στο οποίο σταθήκαμε καλόπιστα, όπως αποδείχτηκε, οι περισσότεροι συνάδελφοι σε όλη τη διάρκεια της συζήτησης στις επιτροπές, δεδομένου ότι πολλοί συνάδελφοι ήρθαν με προτάσεις. Θυμίζω τις προτάσεις που έκανε για τον εξορθολογισμό ή για την καλύτερη αντιμετώπιση του συγκεκριμένου άρθρου τόσο ο συνάδελφος κ. Λάππας όσο και ο συνάδελφος κ. Θεόφιλος Ξανθόπουλος. Σας θέσαμε μια σειρά από προβληματισμούς τους οποίους στην πραγματικότητα θέτει και η πλειοψηφία των φορέων, ιδίως ο κ. Κλάππας, ο Πρόεδρος του Δικηγορικού Συλλόγου Πειραιά ως εκπρόσωπος της oλομέλειας των δικηγορικών συλλόγων. Μάλιστα, τους έθεσε και με πολύ έντονο τρόπο. Ωστόσο, και ο εκπρόσωπος της Ένωσης Δικαστών και Εισαγγελέων σας έθεσε και αυτός τους προβληματισμούς σχετικά με πιθανή αντισυνταγματικότητα ή εναντίωση της συγκεκριμένης διάταξης σε ευρωπαϊκό πλαίσιο.

Εμείς δεν σταθήκαμε τόσο πολύ σε αυτό, αλλά σε αυτό που έθεσαν και οι υπόλοιποι φορείς οι οποίοι ήταν θετικοί στη συγκεκριμένη διάταξη, όπως η εκπρόσωπος της Ένωσης Εισαγγελέων, αλλά και η εκπρόσωπος του Συνηγόρου του Πολίτη, στην αποτελεσματικότητα δηλαδή που θέλετε και θέλουμε όλοι να έχει η συγκεκριμένη διάταξη.

Και αυτό το λέμε για μια σειρά λόγων. Ο πρώτος είναι ότι στην πραγματικότητα φέρνετε μια απλή διάταξη αναγραφής στα ποινικά μητρώα γενικού τύπου, η οποία είναι αποσπασματική και δεν μπορεί να δημιουργήσει την προστασία που εσείς θέλετε και την οποία αναφέρετε μέσα στην αιτιολογική σας έκθεση. Ακόμα κι αν ξεπεράσουμε, δηλαδή, όλους τους προβληματισμούς της συνταγματικότητας και της εναντίωσης στους ευρωπαϊκούς κανόνες, ακόμα και σε αυτή την περίπτωση, είναι εξαιρετικά αμφίβολο, αν όπως έρχεται η διάταξη, μπορεί να αντιμετωπίσει το πρόβλημα που αναφέρεται στην αιτιολογική έκθεση, την προστασία δηλαδή της ανηλικότητας, για να μη μπορούν αυτοί που έχουν κατηγορηθεί, αυτοί κατά των οποίων έχει ασκηθεί ποινική δίωξη για αδικήματα που περιγράφονται στον νόμο κατά ανηλίκων, να εργαστούν είτε εθελοντικά είτε επαγγελματικά -το γράφετε στην ανάλυση συνεπειών του νομοσχεδίου- σε χώρους στους οποίους έρχονται σε επαφή με ανήλικους.

Αντιμετωπίζεται, όμως, το πρόβλημα αυτό με τη συγκεκριμένη διάταξη, ακόμα κι αν δούμε την κάμψη του τεκμηρίου αθωότητας, που όλοι είπαμε ότι μπορεί να συγχωρεθεί στη στάθμιση των εννόμων αγαθών; Κατά την άποψή μας, δεν μπορεί. Και για να σας εξηγήσω γιατί δεν μπορεί, θα σας δώσω ένα πολύ απλό παράδειγμα που μου είπαν προχθές. Γίνεται διαγωνισμός στο ΑΣΕΠ για πρόσληψη δασκάλων Φυσικής Αγωγής.

Και αναφέρεται μέσα στους όρους του διαγωνισμού ότι δεν μπορούν να προσληφθούν όσοι έχουν καταδικαστεί για αδικήματα που στρέφονται κατά ανηλίκων και υποχρεούνται να προσκομίσουν το ποινικό μητρώο. Και πράγματι προσκομίζουν το ποινικό μητρώο έτσι όπως θα έχει διαμορφωθεί μετά την ψήφιση του συγκεκριμένου νομοσχεδίου που θα γράφει στο «Δ» «για άσκηση ποινικής δίωξης». Δικαιούται ο ΑΣΕΠ να τους ακυρώσει; Δεν δικαιούται. Αν δεν το γράφει η προκήρυξη, είναι πολύ απλό ότι δεν δικαιούται.

Άρα, με λίγα λόγια, αυτή η διάταξη έτσι όπως έρχεται, αν δεν συνδυαστεί με συγκεκριμένες διατάξεις που αφορούν κυρίως στα επαγγελματικά προσόντα και στην απαγόρευση ανθρώπων –που εκεί προφανώς δεν θα έχει κανείς αντίρρηση- πολύ φοβάμαι ότι θα είναι μια τρύπα στο νερό και θα είναι πάλι ένα επικοινωνιακό τρικ.

Επίσης, διαβάζω και τη θέση της Επιστημονικής Υπηρεσίας της Βουλής. Ο προβληματισμός ο δικός μας που σας τον έθεσα και εγώ στην τελευταία συνεδρίαση, στη β΄ ανάγνωση, είναι ο εξής: Διαβάζω στο γ΄ «Με την προτεινόμενη διάταξη προβλέπεται ότι οι ποινικές διώξεις και οι εκκρεμείς διαδικασίες για συγκεκριμένα εγκλήματα σε βάρος ανηλίκων θα εγγράφονται στα δελτία ποινικού μητρώου και θα περιλαμβάνονται…», κ.λπ.. Η σχέση μεταξύ του σκοπού της ρύθμισης που είναι η προστασία της παιδικής ηλικίας ως υποχρέωση του κράτους και του μέσου για την επίτευξή του που είναι ο περιορισμός του δικαιώματος στην προστασία προσωπικών δεδομένων, διέπεται από την αρχή της αναλογικότητας. Δεδομένου ότι η έκδοση του αντιγράφου γενικής ή δικαστικής χρήσης προβλέπεται σε πολλές διαφορετικές διατάξεις νόμων, στις οποίες γίνεται γενική παραπομπή στα άρθρα 570 ως 572 του Κώδικα Ποινικής Δικονομίας, θα ήταν ενδεχομένως σύμφωνο με την αρχή της αναλογικότητας να εκδίδεται ειδικός διαφορετικός τύπος ποινικού μητρώου που να περιλαμβάνει τα στοιχεία για τις ποινικές διώξεις και τις εκκρεμείς διαδικασίες και να χορηγείται υπό συγκεκριμένες προϋποθέσεις με αντίστοιχη τροποποίηση των άρθρων του Κώδικα Ποινικής Δικονομίας.

Νομίζω ότι και οι δικοί μας προβληματισμοί, αυτοί που θέσαμε σε όλες τις συνεδριάσεις της επιτροπής και που προφανώς πρέπει να διέπονται από την αρχή της αναλογικότητας, είναι προβληματισμοί και της Επιστημονικής Υπηρεσίας της Βουλής.

Άρα, κύριε Υπουργέ, νομίζω ότι πρέπει να το λάβετε υπ’ όψιν αυτό. Το προτείναμε και εμείς, χωρίς προφανώς να γνωρίζουμε τη θέση της Επιστημονικής Υπηρεσίας, στην τελευταία συνεδρίαση.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σχεδόν πενήντα χρόνια από την εξέγερση του Πολυτεχνείου σήμερα –έναν χρόνο στην πραγματικότητα πριν τα πενήντα χρόνια- και φαίνεται ότι τα αιτήματα, οι αγώνες των εξεγερμένων τότε φοιτητών, αλλά και πολιτών που στάθηκαν δίπλα τους, παραμένουν επίκαιρα. Άκουσα τις τοποθετήσεις των συναδέλφων, αλλά άκουσα προηγουμένως και την τοποθέτηση του κυρίου Προέδρου, του κ. Τασούλα, για την επέτειο της εξέγερσης του Πολυτεχνείου, κατά την οποία είπε ότι εμείς σήμερα σαράντα εννέα χρόνια μετά, μπορούμε και τιμούμε αυτούς τους αγώνες εν ελευθερία και εν δημοκρατία.

Για να μπορούμε πράγματι να κοιταζόμαστε μεταξύ μας, αλλά και να λέμε ότι την κάνουμε όλη αυτή τη διαδικασία εν δημοκρατία, πρέπει πρώτοι εμείς εδώ μέσα να σεβόμαστε τους δημοκρατικούς θεσμούς. Δυστυχώς, τις ημέρες που διανύουμε ο ζόφος στο δημοκρατικό πολίτευμα, στις βασικές αρχές των ατομικών ελευθεριών που διέπονται από τις αρχές της Γαλλικής Επανάστασης και όλου του δικαιικού μας συστήματος, προφανώς και του Συντάγματος, έχουν προσβληθεί βάναυσα. Μιλάμε γι’ αυτές τις ημέρες, αυτούς τους μήνες.

Κύριε Υπουργέ, επειδή το νομοσχέδιο που χθες τέθηκε υπό διαβούλευση –το έθεσα και στην επιτροπή, απλά δεν ήσασταν παρών γι’ αυτό το θέτω και σήμερα-φέρει την υπογραφή σας, όπως και του κ. Γεραπετρίτη και τελικά αποδεικνύεται και με αυτό το νομοσχέδιο ότι μόνο φως δεν θέλετε να χυθεί άπλετο στη ζοφερή υπόθεση των υποκλοπών και κάθε μέρα με δική σας ευθύνη, όχι προσωπική, της Κυβέρνησης του Κυριάκου Μητσοτάκη, η δημοκρατία στη χώρα μας βάλλεται βάναυσα, υποτίθεται ότι θα το φέρνατε για να αντιστρέψετε την κατάσταση. Από ό,τι μαθαίνουμε από τα δημοσιεύματα, θα έρθει και ο ίδιος ο Πρωθυπουργός κατά τη συζήτησή του, όταν τελειώσει η διαβούλευση, για να μας δείξει πόσο υπέρ της διαλεύκανσης είναι και πόσο παίρνει θεσμικές πρωτοβουλίες για να αντιμετωπίσει τις συνέπειες αυτής της τραγικής για τη δημοκρατία μας ιστορίας.

Με συγχωρείτε, κύριε Υπουργέ, αλλά όταν ο Πρόεδρος του τρίτου κόμματος του ελληνικού Κοινοβουλίου, ακόμη και να είχε αναδρομική ισχύ η συγκεκριμένη διάταξη όπως την φέρνετε, θα μάθει σε τρία χρόνια, άρα θα οδηγηθεί σε εκλογές το κόμμα του και ο ίδιος με την υποψία ότι ήταν επικίνδυνος για την εθνική ασφάλεια της χώρας –διότι αυτό ακριβώς αποτυπώθηκε μέσα από τις εργασίες της δήθεν εξεταστικής επιτροπής- όταν οι δημοσιογράφοι στην πραγματικότητα δεν θα μπορούν να λάβουν γνώση από την ΑΔΑΕ για ποιον λόγο παρακολουθούνταν, όταν Υπουργοί της δικής σας της Κυβέρνησης πιθανότατα οι οποίοι είχαν νόμιμες επισυνδέσεις από ό,τι διαβάζουμε από τον Τύπο –και μένει να διαψευστεί αυτό- δεν θα μπορούν να λάβουν γνώση για ποιον λόγο παρακολουθούνταν νόμιμα και αν ήταν και αυτοί επικίνδυνοι για την εθνική ασφάλεια, πώς ακριβώς χύνεται φως στην υπόθεση αυτή; Να το καταλάβουμε κι εμείς…

**ΠΡΟΕΔΡΕΥΩΝ (Νικήτας Κακλαμάνης):** Τώρα, κύριε Χατζηγιαννάκη, μιλάτε για ένα νομοσχέδιο που είναι στη διαβούλευση. Τι να απαντήσει ο Υπουργός;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Πρόεδρε, είναι ως συνυπογράφων. Δύο Υπουργοί το υπογράφουν, ο κ. Γεραπετρίτης και ο κ. Τσιάρας.

**ΠΡΟΕΔΡΕΥΩΝ (Νικήτας Κακλαμάνης):** Μπορεί να απαντήσει; Διότι είναι στη διαβούλευση το νομοσχέδιο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Αν θέλει, μπορεί να απαντήσει. Αν δεν θέλει, δεν τον υποχρεώνει κανείς να απαντήσει. Εμείς, όμως, μπορούμε να τοποθετηθούμε παρ’ όλα αυτά.

**ΠΡΟΕΔΡΕΥΩΝ (Νικήτας Κακλαμάνης):** Με ανοχή του Προεδρείου. Ξέρετε πολύ καλά τον Κανονισμό και γνωρίζετε ότι δεν μπορείτε να μιλάτε για ένα μελλοντικό νομοσχέδιο.

Ορίστε, συνεχίστε.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Μπορούμε να μιλήσουμε, όμως, κύριε Πρόεδρε, για μια υπόθεση που βαρύνει πραγματικά τη δημοκρατική έννομη τάξη στη χώρα μας και για την οποία κανείς από την Κυβέρνηση, δυστυχώς, δεν δίνει απαντήσεις. Δυστυχώς! Και προχωράει η χώρα μας κάθε μέρα με δημοσιεύματα που βγαίνουν και σήμερα και χθες. Και επαρκείς απαντήσεις δεν δίνονται, όχι για να τις πάρουμε εμείς. Εμείς δεν τις θέλουμε. Ο ελληνικός λαός, όμως, οφείλει να τις πάρει.

Διασώστε, λοιπόν, κύριε Υπουργέ, την τιμή της Κυβέρνησης, την τιμή της δημοκρατίας, την τιμή του Κοινοβουλίου, αποσύροντας διατάξεις. Μπορείτε να το κάνετε. Αποσύρετε, αλλάξτε τη διάταξη που φέρατε άρον-άρον πριν από λίγους μήνες με την οποία απαγορευόταν στους παρακολουθούμενους να λάβουν γνώση, γιατί αλλιώς, έτσι όπως έχει έρθει με έξι μήνες να παραγράφονται τα στοιχεία από την Εθνική Υπηρεσία Πληροφοριών –με μείωση δηλαδή από τα δύο χρόνια που είναι σήμερα- και με αύξηση του λόγου παρακολούθησης των παρακολουθούμενων τρία τουλάχιστον χρόνια, γιατί μπορεί να είναι και παραπάνω αν δεν το επιτρέψει ο Πρόεδρος του Αρείου Πάγου, είναι προφανές ότι δεν τολμάει ο Κυριάκος Μητσοτάκης να πάει στις εκλογές με πλήρες φως στη συγκεκριμένη υπόθεση.

Εμείς θα είμαστε εδώ να το διεκδικούμε, γιατί πρέπει να το διεκδικούμε, γιατί πρέπει να χυθεί άπλετο φως. Σχεδόν πενήντα χρόνια, αλλά πραγματικά θα ξανάρθει φως σε αυτή τη χώρα. Να είστε σίγουροι. Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν δώσω τον λόγο στην κ. Γιαννακοπούλου, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 18 Νοεμβρίου 2022.

Α**.** ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130, παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 157/11-11-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Υποβάθμιση της λειτουργίας και του ρόλου της ΕΡΤ3».

Παρακαλώ να κλείσει το σύστημα ηλεκτρονικής εγγραφής.

Καλείται στο Βήμα η συνάδελφος κ. Κωνσταντίνα Γιαννακοπούλου εκ μέρους του ΠΑΣΟΚ-Κινήματος Αλλαγής.

Ορίστε, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τιμούμε σήμερα τα σαράντα εννέα χρόνια από την εξέγερση του Πολυτεχνείου, αυτή την κορυφαία, την ηρωική στιγμή της αντίστασης κατά της επτάχρονης στρατιωτικο-φασιστικής δικτατορίας. Τιμούμε τους νεκρούς της εξέγερσης, όλους αυτούς οι οποίοι αγωνίστηκαν, οι οποίοι φυλακίστηκαν, οι οποίοι βασανίστηκαν για τη δημοκρατία. Αυτή η εξέγερση σηματοδότησε την αφύπνιση ευρύτερων δυνάμεων κατά της χούντας, που οδήγησε στην πτώση της, έχοντας προλάβει να προβεί στην προδοσία της Κύπρου.

Σήμερα, σαράντα εννέα χρόνια μετά, γνωρίζουμε καλά ότι το 1974, η Μεταπολίτευση που ξεκίνησε από το 1974 και μετά με τη σφραγίδα και του Πολυτεχνείου, σηματοδότησε την έναρξη της πιο μακρόχρονης περιόδου δημοκρατίας και ομαλότητας στη χώρα μας , η οποία βίωσε εμφύλιο πόλεμο και ανώμαλες καταστάσεις, διώξεις και διχασμό.

Σήμερα γνωρίζουμε ότι το μήνυμα του Πολυτεχνείου μεταφέρεται από γενιά σε γενιά διαμορφώνοντας νέους που σέβονται τη δημοκρατία, που αγαπούν την ελευθερία, που νιώθουν αγωνιστικά σκιρτήματα και ποθούν να ζήσουν έτσι.

Σήμερα το μήνυμα του Πολυτεχνείου είναι να πορευτούμε σε μια χώρα δημοκρατική, με δικαιώματα και υποχρεώσεις, με στιβαρούς θεσμούς που διασφαλίζουν τη διαφάνεια και τα ανθρώπινα δικαιώματα, να αγωνιστούμε για μια χώρα που θα βρίσκεται σε δρόμους ανάπτυξης με σύγχρονη παιδεία, που θα δίνει εφόδια και δεξιότητες μπροστά στις προκλήσεις της ψηφιακής εποχής, με κοινωνικό κράτος και σύγχρονο ενισχυμένο Εθνικό Σύστημα Υγείας, με ισονομία, να αγωνιστούμε για μια περήφανη χώρα με λόγο και ρόλο, που αντιμετωπίζει κάθε κίνδυνο, όπως την τουρκική επιθετικότητα, και διασφαλίζει ασφάλεια για τους Έλληνες πολίτες, ασφάλεια και απέναντι στις σύγχρονες απειλές και τους κινδύνους, τους κινδύνους της εποχής της κλιματικής κρίσης.

Αυτές λοιπόν είναι οι προκλήσεις της εποχής και η ανταπόκριση σε αυτές αποτελεί πρόκληση και ευθύνη όλων μας. Φέτος τιμούμε αυτή την επέτειο σε ειδικές συνθήκες. Τα φαινόμενα του αυξανόμενου πληθωρισμού και της ακρίβειας, τα φαινόμενα των ανατιμήσεων στα βασικά είδη πρώτης ανάγκης σε κάθε καταναλωτικό προϊόν και στην ενέργεια εξανεμίζουν το λαϊκό εισόδημα, οι οικογενειακοί προϋπολογισμοί συμπιέζονται και ιδιαίτερα οι πιο ευπαθείς οικονομικά ομάδες δυσκολεύονται να τα βγάλουν πέρα, ενώ μια σειρά από μικρομεσαίες επιχειρήσεις κινδυνεύουν από «λουκέτο».

Αυτή λοιπόν την ώρα, κυρίες και κύριοι συνάδελφοι και κύριοι Υπουργοί, απαιτείται η λήψη άμεσα πιο γενναίων και πραγματικά αποτελεσματικών μέτρων και το άνοιγμα επιτέλους, μετά από δώδεκα ολόκληρα χρόνια κρίσης, της συζήτησης για την αύξηση μισθών και συντάξεων που παραμένουν με οριακές αλλαγές στάσιμοι για πάνω από μια δεκαετία.

Τιμή λοιπόν στο Πολυτεχνείο, κυρίες και κύριοι συνάδελφοι, σημαίνει να πιάσουμε το ιστορικό νήμα και να δούμε τις προκλήσεις και τα προβλήματα του παρόντος και του μέλλοντος και να συζητήσουμε τις πολιτικές και τις μεταρρυθμίσεις εκείνες που χρειάζονται για μια πιο δίκαιη και για μια πιο ανθρώπινη κοινωνία.

Αυτό είναι το χρέος μας, να προχωρήσουμε μπροστά δημιουργώντας την Ελλάδα για την οποία θα είμαστε όλοι, και ιδιαίτερα οι νέοι άνθρωποι και τα παιδιά μας, περήφανοι. Αυτή είναι η καλύτερη τιμή στον αγώνα ενάντια στη χούντα, αυτή είναι η καλύτερη τιμή στον αγώνα για την εξέγερση του Πολυτεχνείου.

Περνώντας στο σημερινό νομοσχέδιο θα ήθελα να πω τα εξής. Πρόκειται για ένα σοβαρό νομοσχέδιο και, όπως έχω εκφράσει και με την τοποθέτησή μου σε όλες τις συνεδριάσεις των επιτροπών ως ειδική αγορήτρια του ΠΑΣΟΚ, η στάση μας είναι βεβαίως ξεκάθαρα και απολύτως θετική.

Η ενσωμάτωση στο Εθνικό μας Δίκαιο, άλλωστε, της σχετικής ευρωπαϊκής οδηγίας, πέρα από όλα, αποτελεί και ενωσιακή μας υποχρέωση. Δεν θα μπω στα επιμέρους ζητήματα, τα οποία ανέλυσα ενδελεχώς στις συνεδριάσεις των επιτροπών.

Θα ασχοληθώ με το ζήτημα το οποίο μονοπώλησε το ενδιαφέρον και τον δημόσιο διάλογο. Βεβαίως, δεν έχει να κάνει με τίποτε άλλο εκτός από τη συζήτηση για το άρθρο 14 του υπό συζήτηση νομοσχεδίου και ειδικά την παράγραφο 3δ΄ στην οποία προβλέπεται ότι θα εγγράφεται στο ποινικό μητρώο κάθε ποινική δίωξη που ασκείται όταν το έγκλημα στρέφεται σε βάρος ανηλίκου και αφορά τα λεγόμενα ειδεχθή εγκλήματα, δηλαδή τα αδικήματα της ανθρωποκτονίας από δόλο, έκθεσης, σωματικής βλάβης αδύναμου ατόμου, εμπορίας ανθρώπων, αρπαγής ανηλίκων, εγκλημάτων κατά της γενετήσιας ελευθερίας και εγκλημάτων οικονομικής εκμετάλλευσης της γενετήσιας ζωής.

Πριν από όλα, κύριε Πρόεδρε, θα μου επιτρέψετε να υπενθυμίσω τα εξής. Η ανηλικότητα και η οικογένεια προστατεύονται από την πολιτεία στη βάση συνταγματικής διάταξης, στο άρθρο 21, παράγραφος 3 του Συντάγματος. Το παιδί προστατεύεται ως ανθρώπινο ον με όλα τα νομικά κείμενα προστασίας ανθρωπίνων δικαιωμάτων, αλλά ως ανήλικος και εν δυνάμει ενήλικος απολαμβάνει ειδικής και αυξημένης προστασίας από τη Διεθνή Σύμβαση για τα Δικαιώματα του Παιδιού όπου το άρθρο 19 της διεθνούς σύμβασης ορίζει ότι τα συμβαλλόμενα κράτη λαμβάνουν και οφείλουν να λαμβάνουν όλα τα κατάλληλα νομοθετικά, διοικητικά, κοινωνικά και εκπαιδευτικά μέτρα προκειμένου να προστατεύσουν το παιδί από κάθε μορφή βίας, προσβολής ή βιαιοπραγιών, σωματικών ή πνευματικών, εγκατάλειψης ή παραμέλησης, κακής μεταχείρισης ή εκμετάλλευσης, συμπεριλαμβανομένης και της σεξουαλικής βίας.

Πριν από λίγες μέρες σε αυτήν την Αίθουσα πραγματοποιήθηκε η κοινή συνεδρίαση των Διαρκών Επιτροπών Κοινωνικών Υποθέσεων, Δημόσιας Διοίκησης και της Ειδικής Επιτροπής Ισότητας, Νεολαίας και Δικαιωμάτων του Ανθρώπου. Πραγματικά θα μου επιτρέψετε να σας πω ότι μόνο θετικό μήνυμα αισιοδοξίας είναι το γεγονός ότι σύσσωμη η Αίθουσα και όλα τα πολιτικά κόμματα δήλωσαν το πόσο είμαστε όλοι αποφασισμένοι διακομματικά, και πάντα σε συνεργασία με τους αρμόδιους φορείς, να λάβουμε κάθε μέτρο προκειμένου να προστατέψουμε τα παιδιά μας.

Και ας μη γελιόμαστε, δεν υπήρχε κανένα περιθώριο ολιγωρίας ή υπεκφυγών πάνω σε αυτό το θέμα, καθώς, όπως προκύπτει από την καθημερινότητα και τον δημόσιο διάλογο βεβαίως, αλλά και από τα στοιχεία τα οποία έχουν εκτεθεί, η κατάσταση δυστυχώς δεν είναι απλά σοκαριστική, είναι τρομακτική.

Ενδεικτικά θα επαναλάβω: Παγκόσμια έρευνα του 2021 έδειξε ότι ο ένας στους τρεις συμμετέχοντες, το 34% συγκεκριμένα, έχει υποστεί κάποιας μορφής ανεπιθύμητη σεξουαλική παραβίαση κατά την παιδική του ηλικία και περισσότεροι από τους μισούς, το 54%, είχαν βιώσει κάποιας μορφής διαδικτυακή σεξουαλική κακοποίηση. Επίσης, εκατόν είκοσι εκατομμύρια κορίτσια και νεαρές γυναίκες κάτω των είκοσι ετών έχουν υποστεί κάποιας μορφής αναγκαστική σεξουαλική επαφή. Επιπρόσθετα, σε επίπεδο Ευρωπαϊκής Ένωσης, τα παιδιά αντιπροσωπεύουν σχεδόν το ένα τέταρτο των θυμάτων εμπορίας ανθρώπων, εκ των οποίων τα περισσότερα είναι κορίτσια, τα οποία αποτελούν αντικείμενο εμπορίας με σκοπό τη σεξουαλική εκμετάλλευση. Σύμφωνα με το Συμβούλιο της Ευρώπης, ένα στα πέντε παιδιά πέφτει θύμα κάποιας μορφής σεξουαλικής κακοποίησης ή εκμετάλλευσης.

Στην Ελλάδα, σύμφωνα με τα διαθέσιμα ερευνητικά δεδομένα του Ινστιτούτου Υγείας του Παιδιού, το ποσοστό ανέρχεται στο 16%, ενώ στο 7,6% των παιδιών αυτές οι τραυματικές εμπειρίες στην παιδική ηλικία αφορούν σεξουαλική βία με σωματική επαφή και το 3% εξ αυτών βιασμό ή απόπειρα βιασμού.

Η συγκεκριμένη μάλιστα έρευνα αποτέλεσε μέρος μιας ευρύτερης έρευνας, που το Ινστιτούτο Υγείας του Παιδιού συντόνισε σε εννιά βαλκανικές χώρες και είναι η πληρέστερη η οποία έχει διεξαχθεί μέχρι στιγμής στη χώρα μας, δεδομένης και της τεράστιας δυσκολίας πραγματικής καταγραφής της έκτασης του φαινομένου.

Σύμφωνα με το Συμβούλιο της Ευρώπης και τον Παγκόσμιο Οργανισμό Υγείας εννιά στους δέκα δράστες είναι από το στενό οικογενειακό, συγγενικό ή φιλικό περιβάλλον του παιδιού και αυτό καθιστά ακόμα πιο δύσκολη την αντιμετώπιση του φαινομένου, καθώς συχνά τα παιδιά-θύματα εκβιάζονται συναισθηματικά, φοβούνται, παραπλανούνται και αποτρέπονται από το να μιλήσουν γι’ αυτό το δράμα το οποίο τους συμβαίνει. Κι αυτό δημιουργεί πρόσθετες προκλήσεις στην αποτελεσματική ανίχνευση, διερεύνηση και αντιμετώπιση του φαινομένου. Ελάχιστα, κυριολεκτικά ελάχιστα, είναι τα περιστατικά τα οποία φτάνουν στις αρχές, αν και τελευταία έχει αρχίσει να σπάει το πέπλο της σιωπής κι αυτό είναι ένα κέρδος.

Στην ίδια έρευνα του Ινστιτούτου Υγείας του Παιδιού τα περιστατικά που καταγράφηκε ότι έφταναν σε γνώση όχι μόνο των εισαγγελικών και αστυνομικών αρχών αλλά και κάθε άλλου φορέα υγείας, πρόνοιας ή εκπαίδευσης του κυβερνητικού και μη κυβερνητικού τομέα άγγιζαν μόλις το 0,07% των εκτιμώμενων κρουσμάτων, ποσοστό που αντιστοιχεί σε λιγότερο από δύο στα εκατό παιδιά θύματα σεξουαλικής κακοποίησης. Τα υπόλοιπα περιστατικά καλύπτονται από σιωπή και ιδιαίτερα στις πιο ευάλωτες κατηγορίες παιδιών τα ποσοστά αναφοράς είναι ακόμη μικρότερα.

Με βάση, λοιπόν, όλα τα παραπάνω -γιατί διαρκώς πρέπει να θυμίζουμε ποια είναι η έκταση του φαινομένου- προσήλθαμε στη συζήτηση αυτού του νομοσχεδίου και συγκεκριμένα στη συζήτηση γύρω από την επίμαχη διάταξη, κυρίες και κύριοι συνάδελφοι. Και όπως άλλωστε τονίστηκε και από τον επικεφαλής της Κοινοβουλευτικής Ομάδας μας στη συζήτηση για το εθνικό σχέδιο δράσης για την προστασία των παιδιών από τη σεξουαλική κακοποίηση και εκμετάλλευση, το ΠΑΣΟΚ προσέρχεται σε κάθε τέτοια συζήτηση με διάθεση συνεννόησης, με πνεύμα συμμετοχής σε μια εθνική προσπάθεια για την προστασία των παιδιών μας, των παιδιών που ζουν και μεγαλώνουν στη χώρα μας. Δεν αντιλαμβανόμαστε τέτοιου είδους θέματα με όρους επικαιρότητας ή με όρους επικοινωνίας. Και διαχρονικά ήταν το ΠΑΣΟΚ η παράταξη η οποία καινοτομούσε σε θέματα προστασίας της οικογένειας, ήταν το ΠΑΣΟΚ η παράταξη που καινοτομούσε σε θέματα προστασίας των παιδιών, των γυναικών, των πιο ευάλωτων.

Ήδη με τον ν.2247/1996 και μέχρι σήμερα και οι προτάσεις, οι προτάσεις μας, οι προτάσεις που ανακοινώθηκαν και στη συζήτηση που έγινε τις προάλλες, περιλαμβάνουν και το ειδικό πρόγραμμα σε όλα τα σχολεία για την πρόληψη της σεξουαλικής κακοποίησης, καθώς τα παιδιά πρέπει να εκπαιδεύονται και να μάθουν και να προστατεύουν τον εαυτό τους, και τη δημιουργία αυτοτελούς κοινωνικής υπηρεσίας σε κάθε σχολική μονάδα πρωτοβάθμιας και δευτεροβάθμιας εκπαίδευσης, στελεχωμένης με κοινωνικούς λειτουργούς και ψυχολόγους, και την ενίσχυση του προληπτικού και εγγυητικού ρόλου που οφείλουν και πρέπει να έχουν οι εισαγγελικές αρχές, οι εισαγγελείς ανηλίκων και η στελέχωση των εισαγγελέων με κοινωνικές υπηρεσίες.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Σε αυτή, λοιπόν, τη δέσμη μέτρων που προτείναμε και για την οποία μίλησε και ο κ. Κατρίνης είναι και η θεσμική κατοχύρωση ενός ενιαίου πρωτοκόλλου, καθώς και ενός ενιαίου ποινικού μητρώου, για τη διαχείριση περιστατικών κακοποίησης και εκμετάλλευσης ανηλίκων, με διατομεακή συνεργασία όλων των εμπλεκόμενων φορέων.

Συνεπώς η πρόβλεψη για ειδικό σκέλος του ποινικού μητρώου, στο οποίο θα εγγράφεται στο ποινικό μητρώο κάθε ποινική δίωξη η οποία ασκείται όταν το έγκλημα στρέφεται σε βάρος ανηλίκου και αφορά στα αδικήματα της ανθρωποκτονίας με δόλο, της έκθεσης σωματικής βλάβης αδύναμου ατόμου, της εμπορίας ανθρώπων, της αρπαγής ανηλίκων, εγκλημάτων κατά της γενετήσιας ελευθερίας και εγκλημάτων οικονομικής εκμετάλλευσης της γενετήσιας ζωής, κινείται προς τη σωστή κατεύθυνση.

Βέβαια, για να είμαι ξεκάθαρη με αυτό, οφείλω να ομολογήσω ότι επειδή ακούστηκε κάποια κριτική άκρως νομικού περιεχομένου, νομική κριτική, βεβαίως και είναι σεβαστές απόψεις οι οποίες έχουν θέσει κάποιες ενστάσεις από νομικής, δογματικής, θεωρητικής άποψης. Όπως είδαμε, όμως, σε κάθε αμιγώς νομικό επιχείρημα υπάρχει επίσης και ένα άκρως νομικό αντεπιχείρημα. Το ακούσαμε αναλυτικά στην εισήγηση των φορέων, όπου στα επιχειρήματα που ήταν «κατά» υπήρξαν και νομικά επιχειρήματα από τους δικαστές, τους εισαγγελείς, που ήταν αντεπιχειρήματα σε όσα ακούστηκαν.

Εμείς λοιπόν εδώ, κυρίες και κύριοι συνάδελφοι, -και κλείνω, κύριε Πρόεδρε, με αυτό- πάντα λαμβάνοντας υπ’ όψιν όλα τα παραπάνω, καλούμαστε να παράγουμε νομοθετικό έργο, το οποίο βεβαίως πρέπει να είναι τεκμηριωμένο αλλά, κυρίως, πρέπει να είναι με το βλέμμα στην πραγματικότητα, στην κοινωνική πραγματικότητα, στην αντιμετώπιση τέτοιων απαράδεκτων, σοκαριστικών, αδιανόητων φαινομένων. Και βεβαίως ο στόχος είναι η επιτυχής εφαρμογή του κάθε μέτρου, αυτό είναι το μεγάλο ζητούμενο, το πώς θα μπορέσει να εφαρμοσθεί επιτυχώς το κάθε μέτρο το οποίο πλαισιώνει την ψηφίδα προστασίας των ανηλίκων. Και σε αυτή την περίπτωση, έστω και ένα παιδί να προστατευθεί επιτυχώς από τη σημερινή διάταξη, το όφελος όλων μας, το όφελος αυτής της κοινωνίας θα είναι τεράστιο.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Γιαννακοπούλου.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Είναι πραγματικά αποκαλυπτικό και μάλλον όχι άξιο απορίας πώς την ίδια ώρα που όλο αυτό το διάστημα Νέα Δημοκρατία και ΣΥΡΙΖΑ ξιφομαχούν -από κοντά και το ΠΑΣΟΚ- για τις υποθέσεις των υποκλοπών, παριστάνοντας τους προστάτες των προσωπικών δεδομένων, ταυτόχρονα ομονοούν και αλληλοσυμπληρώνονται στην ενσωμάτωση οδηγιών της Ευρωπαϊκής Ένωσης, που ενισχύουν τους πολυπλόκαμους μηχανισμούς φακελώματος και παρακολούθησης, που στήνουν στην πραγματικότητα στα έξι μέτρα λαϊκές ελευθερίες και δικαιώματα.

Μια τέτοια οδηγία είναι κι αυτή που ενσωματώνεται στο κύριο μέρος του νομοσχεδίου, η 2019/884, με την οποία τροποποιείται προγενέστερη απόφαση-πλαίσιο σχετικά με την ανταλλαγή πληροφοριών μεταξύ κρατών-μελών για υπηκόους τρίτων χωρών και το Ευρωπαϊκό Σύστημα Πληροφοριών Ποινικού Μητρώου, το ECRIS, που έχει ήδη ενσωματωθεί στο Ελληνικό Δίκαιο με τον ν.4360/2016.

Οι οδηγίες αυτές εντάσσονται στην παραπέρα οικοδόμηση του αντιδραστικού και κατασταλτικού σε βάρος των δικαιωμάτων των λαών και ψευδεπίγραφα αποκαλούμενου Χώρου Ελευθερίας, Ασφάλειας και Δικαιοσύνης της Ευρωπαϊκής Ένωσης. Γι’ αυτό βέβαια και αποτελεί στρατηγική προτεραιότητα της Ένωσης να ενσωματωθούν και είναι εξάλλου χαρακτηριστική η ταχύτητα με την οποία μια τέτοια οδηγία προτεραιοποιήθηκε από την Κυβέρνηση προς ενσωμάτωση.

Τόσο η αρχική απόφαση-πλαίσιο όσο και η υπό ενσωμάτωση οδηγία αποτελούν μία μόνο ψηφίδα στο πολυδαίδαλο ψηφιδωτό που δημιουργείται κομμάτι-κομμάτι στο πλαίσιο της Ευρωπαϊκής Ένωσης με τη διασύνδεση των συστημάτων και την εκτεταμένη ανταλλαγή και συλλογή πληροφοριών μεταξύ των διαφόρων διακρατικών κατασταλτικών μηχανισμών. Αποτελεί έναν ακόμη ευρωπαϊκό μηχανισμό συλλογής και διακίνησης πληροφοριών, δηλαδή φακελώματος, δίπλα στο σύστημα Σένγκεν, μια σειρά άλλους μηχανισμούς μέσα από διαδοχικές οδηγίες και κανονισμούς της Ευρωπαϊκής Ένωσης, τους οποίους βέβαια αναφανδόν στηρίζουν όλα τα κόμματα του ευρωμονόδρομου κρύβοντας από τον λαό τον πραγματικό τους χαρακτήρα. Βάσει αυτών, λοιπόν, έχει οικοδομηθεί ένα τρομακτικό θεσμικό πλαίσιο συλλογής, επεξεργασίας, ανταλλαγής και εμπορίας ενίοτε ευαίσθητων προσωπικών δεδομένων, που αξιοποιούνται τελικά ποικιλοτρόπως.

Με πρόσχημα, λοιπόν, για άλλη μια φορά τη λεγόμενη καταπολέμηση της τρομοκρατίας, που συστηματικά αξιοποιείται από την Ευρωπαϊκή Ένωση ως όχημα για να προωθηθούν οι διάφοροι κατασταλτικοί μηχανισμοί, επεκτείνεται η ανταλλαγή πληροφοριών ποινικού μητρώου, ενώ για τους υπηκόους τρίτων χωρών δημιουργείται και ένα κεντρικό σύστημα επεξεργασίας των δεδομένων τους. Το στοιχείο αυτό μαζί με τις τροπολογίες του Ευρωπαϊκού Κοινοβουλίου που προτείνουν να έχουν πρόσβαση στις πληροφορίες ποινικού μητρώου η EUROPOL, η FRONTEX και άλλοι αντίστοιχοι μηχανισμοί, δείχνει την κατεύθυνση και τις στοχεύσεις της πρότασης, στη γιγάντωση, δηλαδή, των κατασταλτικών μηχανισμών, με στόχο τόσο το εργατικό λαϊκό κίνημα, αλλά και ενάντια σε πρόσφυγες και μετανάστες.

Στην πραγματικότητα πρόκειται για μια προπαρασκευαστική ενέργεια που δημιουργεί την υποδομή όχι μόνο για να μπορεί να συμπεριλάβει και τους πολίτες κρατών-μελών της Ευρωπαϊκής Ένωσης στο πλαίσιο του ECRIS, αλλά και για άλλους σκοπούς. Αυτό άλλωστε έχει ήδη ομολογηθεί από την Κομισιόν κατά την αντίστοιχη συζήτηση γύρω από τη συγκεκριμένη ευρωπαϊκή οδηγία στο Ευρωπαϊκό Κοινοβούλιο, όπου έκανε λόγο για κοινή υπηρεσία αντιστοίχισης βιομετρικών δεδομένων και δεδομένων ταυτότητας που θα χρησιμοποιηθεί ως πρότυπο για τη διαλειτουργικότητα των βάσεων δεδομένων και στο μέλλον.

Το σύστημα αυτό αξιοποιεί δακτυλικά αποτυπώματα αλλά και ψηφιακές εικόνες του προσώπου για την τελική ταυτοποίηση, ενώ στις βάσεις δεδομένων με την υποστήριξη του μηχανισμού της Ευρωπαϊκής Ένωσης Eu-LISA θα περιδιαβαίνουν οι κατασταλτικοί μηχανισμοί της EUROPOL, της EUROJUST, η Ευρωεισαγγελία, η FRONTEX κ.λπ..

Είναι εξάλλου ιδιαίτερα ανησυχητικό, κάτι στο οποίο είχαμε ασκήσει την κριτική και στην αρχική ενσωμάτωση της απόφασης-πλαίσιο το 2016 στο αρχικό νομοσχέδιο, ότι για τα για όλα τα προσωπικά δεδομένα που ανταλλάσσονται στο πλαίσιο αυτής της συγκρότησης του Ευρωπαϊκού Συστήματος Πληροφοριών Ποινικού Μητρώου έχει εισαχθεί και παραμένει και σήμερα εξαίρεση που επιτρέπει αυτά να χρησιμοποιούνται από το αιτούν κράτος-μέλος όχι μόνο για τους σκοπούς για τους οποίους έχουν ζητηθεί, αλλά με την επίκληση της ανάγκης πρόληψης -όπως λέγεται- άμεσου και σοβαρού κινδύνου συνδεόμενου με τη δημόσια ασφάλεια να μπορούν στην πραγματικότητα να γίνονται φύλλο και φτερό και να αξιοποιούνται για κάθε άλλο λόγο.

Είναι περιττό και να επιχειρηματολογήσει κανείς πως τέτοιες παντελώς αόριστες και ευρύτατες έννοιες, όπως η δημόσια ασφάλεια γίνονται λάστιχο και αξιοποιούνται για να δικαιολογηθούν εκτεταμένες παραβιάσεις λαϊκών ελευθεριών και δικαιωμάτων. Εξάλλου η πρόσφατη επικαιρότητα πείθει νομίζω και τον πλέον δύσπιστο.

Επίσης, αντίστοιχη εξαίρεση έχει εισαχθεί για όλα τα προσωπικά δεδομένα που προέρχονται από τους οργανισμούς από την Ελλάδα. Η πρόβλεψη τέτοιων εξαιρέσεων κατά τη γνώμη μας ανοίγει επικίνδυνους δρόμους και νομιμοποιεί στην πραγματικότητα τη χρήση των προσωπικών δεδομένων για άλλους σκοπούς πέραν όσων νομίμως προβλέπονται και για τους οποίους ζητούνται. Παράλληλα ένας τέτοιος μηχανισμός συνεχούς ανταλλαγής και αποθήκευσης τόσο μεγάλου όγκου ηλεκτρονικών πληροφοριών με ευαίσθητα προσωπικά δεδομένα χωρίς εγγυήσεις ασφαλούς διαφύλαξής τους, εγκυμονεί επιπλέον περαιτέρω κινδύνους για διαρροή τους προς οποιονδήποτε σε μια περίοδο μάλιστα που εκδηλώνεται τεράστιο ενδιαφέρον και ανταγωνισμοί για την απόκτηση και επεξεργασία δεδομένων προσωπικού χαρακτήρα.

Το ΚΚΕ είναι συνολικά ενάντια στην ενίσχυση των κατασταλτικών μηχανισμών της Ευρωπαϊκής Ένωσης που στέλνουν στο απόσπασμα τα δικαιώματα και τις ελευθερίες των εργαζομένων και αυτό ανεξαρτήτως ιθαγένειας είτε και διπλής ιθαγένειας, που στην πραγματικότητα προετοιμάζουν και εξοπλίζονται για το χτύπημα του εργατικού λαϊκού κινήματος προκειμένου να μείνει αλώβητη η εξουσία των μονοπωλίων προς τη διαφύλαξη της οποίας έχουν ταχθεί και δημιουργηθεί.

Για τον λόγο αυτόν και επί της αρχής καταψηφίζουμε το νομοσχέδιο, όπως αντίστοιχα κάναμε κατά την ψήφιση της σχετικής οδηγίας στο Ευρωπαϊκό Κοινοβούλιο.

Σε σχέση τώρα με τις επιμέρους διατάξεις του δεύτερου μέρους: Φυσικά δεν έχουμε αντίρρηση με τα τρία πρώτα άρθρα που αφορούν τις ρυθμίσεις για τους συμβολαιογράφους, με τις οποίες εξάλλου έχει συμφωνήσει και ο αντίστοιχος φορέας που τους εκπροσωπεί και θεωρούμε ότι θα διευκολύνουν κατά κύριο λόγο και δεν έχουν προβλήματα.

Θα ήθελα, όμως, πιο αναλυτικά να αναφερθώ στο άρθρο 14, το οποίο εύλογα συγκέντρωσε το ενδιαφέρον και το οποίο όμως κατά τη γνώμη μας αξιοποιήθηκε από τη μεριά της Κυβέρνησης να στηθεί μια μάλλον άστοχη αντιπαράθεση. Αμφισβητεί κανείς την υποχρέωση του κράτους, την αδιαπραγμάτευτη μάλιστα υποχρέωσή του για την προστασία της ανηλικότητας; Όχι βέβαια και σε καμμία περίπτωση. Αλλά για να αντιστρέψω την κριτική που μας ασκεί η Κυβέρνηση, πώς αυτό το ενδιαφέρον, αυτή η υποχρέωση του κράτους αποδεικνύεται με πράξεις; Με την απουσία όλων αυτών των ουσιαστικών μέτρων που θα βοηθούσαν όσο είναι δυνατόν στην πρόληψη, τον έγκαιρο εντοπισμό, ώστε να προστατευτεί ένα παιδί και να μην πέφτει θύμα του ενός ή του άλλου πολίτη υπεράνω υποψίας; Αποδεικνύεται αυτό το ενδιαφέρον με πράξεις, με την απουσία των δομών εκείνων που θα διευκόλυναν ένα παιδί να καταγγείλει τέτοιου είδους αποτρόπαιες πράξεις, να βρει καταφύγιο, να επουλώσει όσο αυτό είναι δυνατόν τα τραύματα του;

Επιβεβαιώνεται αυτό το ενδιαφέρον σας με πράξεις ακόμα και με την αστυνομική αυθαιρεσία και αδιαφορία με την οποία έρχονται πολλές φορές αντιμέτωπα τα θύματα τέτοιων αποτρόπαιων εγκλημάτων; Αποδεικνύεται, κύριοι Υπουργοί, αυτή η υποχρέωση με πράξεις όταν στους ψυχολόγους που τοποθετήθηκαν στις σχολικές μονάδες αντιστοιχούσαν στον κάθε έναν πέντε σχολεία με χιλιάδες παιδιά σε κάθε ένα από αυτά και άρα στην πραγματικότητα ήταν αδύνατον να παίξουν τον αναγκαίο ρόλο που έπρεπε να έχουν;

Αποδεικνύεται με τις αποδεκατισμένες κοινωνικές υπηρεσίες των δήμων και περιφερειών, όπως στον Δήμο της Αθήνας για παράδειγμα όπου η υπηρεσία παιδικής προστασίας έχει δύο μόλις μόνιμους κοινωνικούς λειτουργούς; Αποδεικνύεται με τα ανύπαρκτα κέντρα θεραπείας τραύματος, με τις δύο μόνο αυτόνομες μονάδες παιδοψυχιατρικής υγείας σε ολόκληρο το Λεκανοπέδιο;

Αλλά και σε ό,τι αφορά το Υπουργείο σας, συζητάμε για το σπίτι του παιδιού και διεκδικείτε μάλιστα ο ένας από τον άλλον τα εύσημα, η Νέα Δημοκρατία από τον ΣΥΡΙΖΑ και αντίστροφα, όταν σε ολόκληρη την Ελλάδα λειτουργούν μόνο πέντε αυτοτελή γραφεία του Υπουργείου Δικαιοσύνης για την προστασία των ανηλίκων θυμάτων, όταν ακόμα και στην τραγική περίπτωση του Κολωνού το δωδεκάχρονο κορίτσι, το πολυτραυματισμένο δωδεκάχρονο κορίτσι, κατέθετε στη ΓΑΔΑ και όχι στο σπίτι του παιδιού με την αντίστοιχη αναγκαία στήριξη, όταν τα παιδιά που απομακρύνονται με εισαγγελική εντολή από ακατάλληλα οικογενειακά περιβάλλοντα, καταλήγουν να φιλοξενούνται ακόμα και για μήνες στα γενικά παιδιατρικά νοσοκομεία γιατί δεν υπάρχουν θέσεις στις δημόσιες δομές παιδικής προστασίας; Όλα αυτά αποδεικνύουν με πράξη την υποχρέωση του κράτους να προστατεύει με κάθε τρόπο την παιδική ανηλικότητα;

Η κάλυψη όλων αυτών, όπως και άλλων τόσων αναγκαίων που κατ’ επανάληψη με συγκεκριμένα στοιχεία και αναλυτικά έχουμε προτείνει, σημαίνει: αναλαμβάνω με πράξεις την υποχρέωση για την παιδική προστασία και όχι βγάζω απλά την υποχρέωση. Για να ξέρουμε και τι σημαίνει έμπρακτο ενδιαφέρον! Και να μη μας εγκαλείτε ταυτίζοντας κατά κάποιον τρόπο τις όποιες αιτιολογημένες και υπαρκτές ενστάσεις εκφράστηκαν για την ορθότητα αλλά, κυρίως, και για την αποτελεσματικότητα της ρύθμισης που φέρνετε, με δήθεν εναντίωση στην προσπάθεια προστασίας της ανηλικότητας, που υποτίθεται ότι καταβάλλει η Κυβέρνηση.

Οι προβληματισμοί που εκφράζονται σε καμμία περίπτωση δεν αφορούν κατά το παραμικρό την αμφισβήτηση ότι η προστασία της ανηλικότητας είναι υπέρτερη αξία και υποχρέωση. Όμως δεν παύει η επιλογή της εγγραφής στο ποινικό μητρώο από το στάδιο της ποινικής δίωξης, δηλαδή εκείνο το στάδιο κατά το οποίο υπάρχουν μόνο υπόνοιες για την τέλεση μιας πράξης, να γεννά έναν προβληματισμό για το νομικό προηγούμενο που αυτή δημιουργεί, όταν μιλάμε για μια οριζόντια ρύθμιση και όχι για τις περιπτώσεις που κατά την κρίση του εισαγγελέα και ορθά και φυσικά επιβεβλημένα κι όταν η σοβαρότητα και η επικινδυνότητα του αδικήματος είναι τέτοια και τα στοιχεία που υπάρχουν το επιβάλλουν, διατάσσεται η δημοσιοποίηση των στοιχείων των εμπλεκομένων δραστών, όπως σε διάφορες περιπτώσεις ορθά ζητείται και αιτιολογείται.

Αντίθετα, η ρύθμιση που εισάγεται βάζει ένα οριζόντιο κριτήριο με βάση την αιτιολογική έκθεση για την παραβίαση του τεκμηρίου αθωότητας, με βάση την ορθή στάθμιση για την υπέρτερη αξία του προστατευόμενου εννόμου αγαθού, το οποίο και κανείς δεν αμφισβητεί.

Όμως, γεννάται και ένα άλλο ερώτημα: Δεν είναι απόλυτα προστατευόμενες συνολικά, ως υπέρτερο έννομο αγαθό, η ανθρώπινη ζωή; Το αδίκημα, για παράδειγμα, του βιασμού, της κακοποίησης, της μαστροπείας, των ανθρωποκτονιών κ.λπ., όταν είναι σε βάρος γυναικών, άλλων αδύναμων προσώπων, οποιουδήποτε ανθρώπου, δεν είναι ιδιαίτερης απαξίας. Πού μπαίνει τελικά το όριο της στάθμισης για να μην ανοίξει απεριόριστα η βεντάλια σε ευρύτερες κατηγορίες αδικημάτων; Αύριο-μεθαύριο μπορεί να πει κάποιος ως τέτοιας βαρύτητας έννομο αγαθό τη δημόσια ασφάλεια. Εξάλλου, ακούστηκαν κατά τις επιτροπές τέτοιου είδους προτάσεις για την τρομοκρατία και για άλλα. Πήραν και φόρα πάρα πέρα. Δηλαδή, να ανοίξει έτσι ο δρόμος για μια γενική παραβίαση του τεκμηρίου αθωότητας, που δεν είναι εξάλλου και λίγες φορές μέχρι σήμερα που έχει γίνει κόσκινο.

Αυτές μας τις ενστάσεις τις καταθέτουμε και τις διατηρούμε και θεωρούμε ότι πρέπει να ληφθούν σοβαρά υπ’ όψιν. Κατά κάποιον τρόπο, στον βαθμό που μπορώ να το πω αυτό, θεωρώ ότι πρέπει να δεσμεύουν την αιτιολογία της ρύθμισης αποκλειστικά στην προστασία της ανηλικότητας, ώστε αυτή να μη μπορεί να αξιοποιηθεί στο μέλλον ως νομοθετικό προηγούμενο και για άλλου είδους αδικήματα και την πλήρη τελικά απαξίωση του τεκμηρίου αθωότητας.

Τέλος, και κλείνοντας με αυτό, κανείς δεν αμφισβητεί με απόλυτο τρόπο και ως υπέρτατη υποχρέωση την ανάγκη προστασίας της ανηλικότητας, η οποία βέβαια σε καμμιά περίπτωση δεν μπορεί να εξαντλείται σε ρυθμίσεις μάλλον αβέβαιης αποτελεσματικότητας και που κυρίως δεν αγγίζουν τον πυρήνα του προβλήματος που προσπαθούν να αντιμετωπίσουν.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Μυλωνάκης Αντώνιος από την Ελληνική Λύση, ως ειδικός αγορητής, έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ημέρα μνήμης ομολογουμένως η σημερινή. Ημέρα μνήμης για να μας υπενθυμίζει πόσο πολύτιμο είναι το αγαθό της δημοκρατίας, πόσο πολύτιμο είναι το αγαθό της ελευθερίας.

Αυτές οι λέξεις είναι πολύ σημαντικές για όλη την κοινωνία: δημοκρατία, ελευθερία, δικαιοσύνη. Όμως, το μήνυμα αυτό που πρέπει να περάσει από τη σημερινή ημέρα είναι σε τρεις κατευθύνσεις και θέλω να το προσέξουμε πάρα πολύ, διότι πολλά λέγονται, πιστεύω πολύ περισσότερα από ό,τι πρέπει να πούμε, αλλά τον πυρήνα δεν τον κοιτάει κανείς.

Πρέπει να προσέξουμε όλοι μας να έχουμε μια πατρίδα, να προστατέψουμε την πατρίδα μας, να έχουμε μια πατρίδα ισχυρή, κυρίαρχη, απαλλαγμένη από ντόπια και ξένα συμφέροντα -προσέξτε τις λέξεις που χρησιμοποιώ- διότι αυτά τα συμφέροντα πάντα ήταν που μας έφερναν σε δύσκολη θέση και μας έφεραν την επτάχρονη στρατιωτική δικτατορία.

Να προσέξουμε να έχουμε Ένοπλες Δυνάμεις ισχυρές, οι οποίες τον καιρό της ειρήνης θα εκτελούν το κοινωνικό τους έργο και τον καιρό του πολέμου, ή όταν χρειαστεί, θα έχουν την αποτρεπτικότητα που χρειάζεται απέναντι στον κάθε επίδοξο επιβουλέα.

Και, τρίτον, να προσέξουμε το πολιτικό μας σύστημα. Εμείς όλοι, δηλαδή, είμαστε που βρισκόμαστε για να νομοθετούμε, που μας έχει επιλέξει ο ελληνικός λαός. Το τρίτο μήνυμα είναι πολύ σημαντικό. Πρέπει να καταλάβουμε όλοι ότι πρέπει να νομοθετούμε δίκαια και προς το συμφέρον του ελληνικού λαού και της πατρίδας μας.

Αν αυτά τα τρία τα κλείσουμε σε μια πρόταση, είναι αυτό το μήνυμα το οποίο εκπέμπει και εξέπεμψε από την πρώτη στιγμή μια χούφτα ανθρώπων, εννιά Βουλευτών και ο Πρόεδρός μας, ο Κυριάκος Βελόπουλος, σύνολο δέκα, όταν μπήκαμε στη Βουλή το 2019: Πρώτα η Ελλάδα, πρώτα οι Έλληνες. Εάν αυτές τις τρεις κατευθύνσεις τηρήσουμε, τότε να είμαστε σίγουροι ότι θα είμαστε πάντα ελεύθεροι και δημοκρατία θα έχουμε.

Θέλω να πω και κάτι άλλο, κύριε Υπουργέ, και πρέπει να το προσέξουμε όλοι αυτό. Η ελευθερία είναι ένα τεντωμένο σχοινί. Από τη μια μεριά είναι η δημοκρατία και από την άλλη είναι η αναρχία.

Το σημερινό νομοσχέδιο -που θα το συνδέσω- όπως και αυτά τα οποία συμβαίνουν σήμερα με τις υποκλοπές, με το μήνυμα που εξέπεμψε η αποπομπή από την Κοινοβουλευτική Ομάδα της Νέας Δημοκρατίας του Ανδρέα Πάτση, με όλα αυτά τα οποία είχαν συμβεί, με όλα αυτά τα οποία συμβαίνουν καθημερινά, είναι ένα μήνυμα προς όλους μας.

Πράγματι, το σημερινό νομοσχέδιο είναι ένα σημαντικό νομοσχέδιο και η άποψη της Ελληνικής Λύσης, παρά τα προβλήματα τα οποία παρουσιάζει -τα έχουμε εκθέσει στις επιτροπές και το γνωρίζουν οι κύριοι Υπουργοί και οι κύριοι συνάδελφοι- κινείται προς τη σωστή κατεύθυνση. Έχουμε ενσωμάτωση μιας οδηγίας της Ευρωπαϊκής Ένωσης, την 884/2019.

Τι είναι αυτή η οδηγία, η οποία έχει έρθει καθυστερημένα και έπρεπε να είχε έρθει πιο νωρίς; Για να το καταλάβει ο κόσμος, είναι οι πληροφορίες τις οποίες αντλούν τα κράτη της Ευρωπαϊκής Ένωσης μεταξύ τους. Και αυτό κυρίως έχει να κάνει με τις εισαγγελικές αρχές, γι’ αυτό και στους φορείς η διαφοροποίηση της Ενώσεως των Εισαγγελέων ήταν τελείως σε άλλο κλίμα από αυτές των Δικηγορικών Συλλόγων και της Ενώσεως Δικαστών και Εισαγγελέων, διότι η πληροφορία την οποία πρέπει να έχει οποιοσδήποτε λαμβάνει μια απόφαση για κάποιον που έχει υποστεί ποινική δίωξη για ειδεχθές έγκλημα πρέπει να είναι γρήγορη και αποτελεσματική. Ευρωπαϊκό Μητρώο Ποινικών Υποθέσεων: Έχει, κύριε, αποφασίσει ο εισαγγελέας για έναν οποιονδήποτε Μίχο, Παπαθεοδώρου ή δεν ξέρω ποιον άλλον, Μπάμπη Αναγνωστόπουλο κ.λπ., για ένα ειδεχθές έγκλημα ποινική δίωξη; Αυτό αμέσως πρέπει να περνάει μέσα το Ευρωπαϊκό Μητρώο Ποινικών Διώξεων, για να γνωρίζουν όλα τα κράτη, εάν αυτός πάει σε άλλο κράτος και δημιουργήσει το ίδιο πρόβλημα τι είχε κάνει.

Θα μου πείτε ότι εδώ υπάρχει τώρα ένας προβληματισμός και νομίζω ότι είναι θεμιτός και σοβαρός, κύριε Υπουργέ, προβληματισμός. Πρέπει να ακούμε και τους προβληματισμούς. Τι λέει ο προβληματισμός; Υπάρχει μια ζυγαριά: Από τη μια πλευρά είναι το τεκμήριο της αθωότητας κάποιου ανθρώπου, δεν έχει τελεσιδικήσει μια απόφαση τον τάδε ο οποίος έχει την ποινική δίωξη και είναι προφυλακισμένος ή δεν είναι προφυλακισμένος για ένα ειδεχθές έγκλημα -δεν έχει τελεσιδικήσει η απόφαση στο δικαστήριο- και από την άλλη, είναι το δημόσιο συμφέρον και η προστασία της ανηλικότητας.

Προσέξτε, αυτό το οποίο εντυπωσιάζει τα τελευταία χρόνια -κυρίως τα τελευταία τρία χρόνια- και πρέπει να δούμε πού οφείλεται αυτό, είναι ότι τα ειδεχθή εγκλήματα είναι πολλαπλά. Δηλαδή, ελαττώθηκαν οι κλοπές και αυξήθηκαν τα ειδεχθή εγκλήματα, το trafficking, ο βιασμός μικρού παιδιού, όλο αυτό το πλέγμα, η ανθρωποκτονία από δόλο, οι συμμορίες ανηλίκων, οι οποίες εκτελούν αδικήματα -κακουργήματα, ουσιαστικά- και μας έχει εγκλωβίσει όχι μόνο την ελληνική κοινωνία, αλλά και την ευρωπαϊκή κοινωνία σε μια φυλακή όπου πρέπει να σπάσουμε τα δεσμά της.

Πρέπει, λοιπόν, να «σπάσουμε αυγά». Βεβαίως! Όταν έχεις να βάλεις στη ζυγαριά από τη μια το τεκμήριο της αθωότητας ενός ανθρώπου και από την άλλη την προστασία της ανηλικότητας και βέβαια -για να μην ξεχνάμε- το δημόσιο συμφέρον, τότε, κατά την άποψη της Ελληνικής Λύσης, καλύτερο είναι το δημόσιο συμφέρον και η προστασία του μικρού παιδιού, παρά το τεκμήριο της αθωότητας. Το νομοσχέδιο, λοιπόν, είναι προς τη σωστή κατεύθυνση.

Δεν μιλάω για το δεύτερο μέρος του νομοσχεδίου, το οποίο έχει θέματα συμβολαιογράφων που αφορούν στον προσδιορισμό κενών θέσεων, οι οποίες καλύπτονται είτε μέσω μεταθέσεων είτε μέσω διαγωνισμού. Οι φορείς των συμβολαιογράφων τα ζήτησαν και τα περισσότερα από αυτά ενσωματώθηκαν στο νομοσχέδιο και, αφού το ζήτησαν οι ίδιοι, πιστεύουμε ότι πρέπει να τα ψηφίσουμε.

Η Ελληνική Λύση, αυτή η μικρή Κοινοβουλευτική Ομάδα -και είμαι πολύ περήφανος που ανήκω σε αυτή την Κοινοβουλευτική Ομάδα- η οποία μπήκε στη Βουλή και κοσμεί, πιστεύω, το ελληνικό Κοινοβούλιο, είναι δύσκολο να ξαναπεράσει, κύριοι συνάδελφοι -να μου το θυμάστε- τέτοια μικρή Κοινοβουλευτική Ομάδα με τόσες προτάσεις. Μπορεί να φαίνεται λίγο παράξενο για ορισμένους και να χαμογελούν, αλλά νομίζω ότι αποδείχθηκε στα τρία χρόνια η λογική με την οποία προσεγγίζουμε τα θέματα -ασχέτως εάν συμφωνούμε όλοι με όλα- ο τρόπος με τον οποίο τα προσεγγίζουμε και οι προτάσεις που κάνουμε.

Θα πω δυο λόγια σχετικά με το τι είχαμε πει για την προστασία των ανηλίκων, για τα ειδεχθή εγκλήματα και για το άρθρο 14, για τα οποία οι δικηγορικοί σύλλογοι και οι ενώσεις δικαστών έχουν τις ενστάσεις τους. Επαναλαμβάνω ότι εξαιρείται η Ένωση των Εισαγγελέων, η οποία ήταν προς τη θετική κατεύθυνση, διότι έπρεπε να έχει την πρωτογενή ύλη για να λειτουργήσει και τη χρειάζεται.

Τι είχε πει η Ελληνική Λύση: Οι ποινές, κύριοι Υπουργοί, δεν είναι μόνο για να προσδιορίζονται. Εντάξει, είναι απόφαση του δικαστηρίου, για παράδειγμα: Βίασες, παλιάνθρωπε, κτήνος, ένα μικρό μωράκι ή παιδάκι; Τότε θα τιμωρηθείς με ισόβια δεσμά. Πώς, όμως, θα κατοχυρωθεί το «ισόβια δεσμά»; Με δεκαοκτώ χρόνια φυλακή; Στα δέκα και δώδεκα χρόνια να μπορεί να παίρνει άδειες και να κυκλοφορεί ελεύθερος με πολλές πιθανότητες -πλείστες όσες, κύριε Υπουργέ, και νομίζω όλοι το παραδεχόμαστε αυτό- να επαναλάβει το ίδιο ακριβώς έγκλημα; Τα παραδείγματα είναι πάρα πολλά.

Τι πολύ απλό είχε πει, λοιπόν, η Ελληνική Λύση και πάνω σε αυτό ισχυρίζεται και, νομίζω, ότι το θέλει όλη η κοινωνία. Όποιον και να ρωτήσετε, εάν κάνουμε μια βόλτα τώρα στην ελληνική κοινωνία έξω και ρωτήσουμε: «Βρε παιδί μου, εάν σου βιάσουν το παιδί, ποια θα είναι η πρώτη σου σκέψη;». Θα είναι να σκοτώσεις τον βιαστή. Υπάρχει άνθρωπος ο οποίος δεν θα το σκεφτεί; Όχι.

Η δεύτερη σου σκέψη, εφόσον δεν θέλεις να είσαι θύμα και θύτης συγχρόνως, είναι να τον καταδικάσει η ελληνική δικαιοσύνη στην ανώτερη των ποινών. Αφού δεν υπάρχει ο χημικός ευνουχισμός -ο οποίος εφαρμόζεται σε πάρα πολλές χώρες και ο χειρουργικός και ο χημικός. Το δικαιικό σύστημα της Ευρώπης, όμως, δεν τον περιλαμβάνει, εντάξει- να καταδικαστεί σε ισόβια δεσμά. Ισόβια δεσμά σημαίνει μέσα. Δεν θα ξαναδείς, κύριε, τον ήλιο!

Έκανες ένα ειδεχθές έγκλημα, σκότωσες έναν άνθρωπο, σκότωσες μία γυναικούλα, μια γιαγιά ή έναν παππού; Μια συμμορία, λέει, σιδέρωσε μια γιαγιά για να της πάρει ένα πενηντάρικο! Τη σιδέρωνε με το σίδερο! Να φανταστούμε τη μητέρα μας ή τη γιαγιά μας να τη σιδερώνει κάποιος αλήτης και εμείς να λέμε: «Εντάξει βρε παιδί μου, αυτός ο άνθρωπος θα σωφρονιστεί, σε δεκαοκτώ χρόνια θα βγει έξω και σε δέκα χρόνια θα παίρνει και άδειες και θα πηγαίνει στα μπουζούκια.». Ε, όχι!

Και ξέρετε, αυτό θα τρομοκρατήσει τους επίδοξους τρομοκράτες. Θα τους τρομοκρατήσει, γιατί θα σκεφθούν ότι εάν το κάνουν, δεν θα ξαναβγούν από τη φυλακή και θα περάσουν πολύ άσχημα. Οι φυλακές δεν είναι κολλέγια να ταΐζει ο ελληνικός λαός τους εγκληματίες. Και δεν μιλάω για τα εγκλήματα τα οποία είναι πολύ μικρότερης κλίμακας. Μιλάω για τα ειδεχθή εγκλήματα, τα προσδιορίζω. Και το άρθρο 14 συγκεκριμένα, όταν μιλάει για τα άρθρα 299, 306, 312, 323Α, 324, και στο δέκατο ένατο κεφάλαιο του ειδικού μέρους για αυτά αναφέρεται. Άρα, λοιπόν, πού είναι το μεγάλο πρόβλημα και βάζουμε ερωτηματικά;

Για παράδειγμα, ο Μίχος, τον οποίο τον έχουν τώρα σε καλές φυλακές. Ο Μίχος μια χαρά περνάει στις φυλακές στα Γρεβενά, όλοι οι παιδοβιαστές είναι εκεί μαζί και δεν ακουμπάει ο ένας τον άλλον. Δεν γίνεται να έχουμε αυτό το πράγμα και να βάζουμε ερωτηματικά. Όχι! Το δημόσιο συμφέρον, η προστασία του ανηλίκου και η ενδοοικογενειακή βία προς τη σωστή κατεύθυνση.

Αυτό που προσπαθείτε να κάνετε, κύριε Υπουργέ, είναι προς τη σωστή κατεύθυνση. Διότι, όταν μια γυναίκα έχει υποστεί το ξύλο της αρκούδας από τον άνδρα της ή από τον φίλο της και αυτός μπαινοβγαίνει μέσα στο σπίτι, τότε πολύ σωστά πρέπει να υπάρχει το κουμπί, το οποίο θα πατιέται από τη γυναίκα εάν το επαναλάβει αυτός ο κακοποιός –γιατί περί κακοποιού πρόκειται στην ενδοοικογενειακή βία, όταν κτυπάς τη γυναίκα σου και το παιδί σου- και θα έρχεται η αστυνομία και θα τον συλλαμβάνει. Εκτός από τον έναν χρόνο που θα μπει στην Αθήνα και τη Θεσσαλονίκη για να δούμε πώς θα πάει, θα πρέπει να επεκταθεί και σε όλη την Ελλάδα.

Το δεύτερο που έχουμε πει είναι για την ανάπτυξη των κοινωνικών δομών. Πού είναι αυτές οι κοινωνικές δομές οι οποίες προστατεύουν το ανήλικο; Το παίρνει η εισαγγελία από το σπίτι. Μάλιστα. Πού θα πάνε αυτά τα οκτώ παιδιά και αυτό το δωδεκάχρονο κορίτσι που το βίαζαν κατ’ εξακολούθηση ο Μίχος και η βρωμερή παρέα του; Και προφανώς, ακόμα δεν έχουν βγει όλα στο φως. Πρέπει να βγουν όλα στο φως και όλοι αυτοί οι οποίοι έχουν κάνει τέτοια κακουργήματα εναντίον μικρών παιδιών, πρέπει να μπουν φυλακή και να μην ξαναδούν το φως του ήλιου.

Και το τρίτο, είναι οι αποφάσεις των δικαστηρίων και αναφέρομαι στο Υπουργείο Δικαιοσύνης ως εκπρόσωπο των δικαστών της χώρας. Κύριοι δικαστές, πρέπει να είναι γρήγορες οι αποφάσεις για τα ειδεχθή εγκλήματα. Προφανώς και πρέπει να υπάρχουν τα ονόματα αυτών που έχουν υποστεί ποινική δίωξη για ειδεχθή εγκλήματα και όλα αυτά τα οποία ανέφερα προηγουμένως. Πρέπει, όμως, οι αποφάσεις να βγαίνουν γρήγορα, να τελεσιδικεί η δίκη, ώστε ο εισαγγελέας ο οποίος θα πάρει το ποινικό μητρώο στα χέρια του ή θα ζητήσει τον επίδοξο αυτό ή υπό κατηγορία εγκληματία, για να έχει τα περισσότερα στοιχεία και να είναι σίγουρος.

Ακούσαμε όλους τους φορείς και νομίζω ότι όλοι θα συμφωνήσουμε σε ένα πράγμα. Δεν πρέπει μόνο να αυστηροποιήσουμε τις ποινές. Οι ποινές είναι αυστηρές ήδη, δε χρειάζονται πιο αυστηρές. Όταν λέει ότι ο παιδοβιασμός, το ειδεχθές έγκλημα προβλέπει ισόβια, να είναι ισόβια. Το θέμα είναι η εκτέλεση των ποινών. Να εκτελούνται οι ποινές όπως αποδίδονται, προσδιορίζονται και αποφασίζονται από τα δικαστήρια.

Ισόβια, κύριε Υπουργέ, σημαίνει ισόβια. Δεν σημαίνει δεκαοκτώ χρόνια. Αλλιώς, το δικαστήριο μπορεί να ρίξει δεκαοκτώ χρόνια φυλάκιση και να είμαστε και μέσα στο πνεύμα της απόφασης. Έριξε δεκαοκτώ χρόνια φυλακή σε κάποιον που σκότωσε από δόλο ή που βίασε ένα μικρό παιδάκι και θα κάτσει δεκαοκτώ χρόνια φυλακή και θα βγει μετά από δεκαοκτώ χρόνια. Αλλιώς, τα ισόβια, σημαίνουν ισόβια!

Η Ελληνική Λύση υπερψηφίζει το νομοσχέδιο με τα ερωτηματικά που έχουμε θέσει. Υπάρχουν ερωτηματικά και κατά το πρακτικό μέρος του νομοσχεδίου και σας τα αναφέραμε. Όμως, πρέπει να ξέρετε ένα πράγμα, ούτε αυτό θα λύσει το πρόβλημα. Το πρόβλημα θα το λύσει, όταν ισόβια κάθειρξη θα γίνουν τα ισόβια. Τα ισόβια θα γίνουν ισόβια. Να τρομοκρατηθούν και να μην επαναλάβει κανένας τέτοια εγκλήματα, γιατί θα ξέρει ότι δεν θα ξαναβγεί ποτέ από τη φυλακή.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μυλωνάκη.

Η κ. Απατζίδη, η ειδική αγορήτρια του ΜέΡΑ25, έχει τον λόγο.

**ΜΑΡΙΑ ΑΠΑΤΖΙΔΗ:** Κύριε Πρόεδρε, ζητώ την ανοχή σας, γιατί δεν τα κατάφερα το πρωί να τοποθετηθώ για την επέτειο του Πολυτεχνείου και ίσως να χρειαστώ λίγο παραπάνω χρόνο.

Κυρίες και κύριοι συνάδελφοι, συμπληρώνονται σαράντα εννέα χρόνια μετά τη φοιτητική εξέγερση του Νοέμβρη κόντρα στη χούντα των συνταγματαρχών. Η πάλη των νέων μας, μας δίνει δύναμη για τις μάχες του μέλλοντος. Είναι το άσβεστο πάθος κάθε γενιάς που δεν μπορεί να δεχθεί να υποταχθεί, να συμβιβαστεί και να συνθηκολογήσει, που αρνείται να αποδεχθεί πως το μέλλον της θα είναι οι πολιτικές λιτότητας, τα μνημόνια, η ακρίβεια, η ανεργία, ο πόλεμος, η μετανάστευση σήμερα και τότε άλλα αντίστοιχα δεινά.

Κάθε χρόνο, αυτή η επέτειος του Πολυτεχνείου δεν είναι ένα μνημόσυνο για τους σπουδαίους αγώνες του παρελθόντος. Είναι ένα κάλεσμα ρήξης και πάλης με αυτά και αυτούς που πιέζουν στον λαιμό τούς νέους και τις νέες. Δεν είναι τυχαίο κιόλας που, παρ’ ότι πολλά χρόνια μετά από τότε, το Πολυτεχνείο δεν έχει ξεθωριάσει, αλλά είναι όλο και μαζικότερες οι ιστορικές εκδηλώσεις του κάθε φορά.

Στη φετινή επέτειο και τελευταία πριν από την εκλογική αναμέτρηση, ας δώσουμε λίγη μεγαλύτερη βαρύτητα στο τι θέλει η νέα γενιά στο πολιτικό σκηνικό. Η τότε γενιά, άραγε, όταν κλεινόταν μέσα, ήθελε διαχείριση του συστήματος ή ανατροπή του;

Εμείς σήμερα τι ζητάμε πραγματικά; Θέλουμε θέσεις εργασίας με 500 ευρώ, απλώς για να λέμε ότι δουλεύουμε; Θέλουμε πτυχία με επαγγελματικά δικαιώματα και ας είμαστε άνεργοι, χωρίς μέλλον, με άγχος τη μετανάστευση; Θέλουμε να ζούμε μέχρι τα σαράντα μας με τους δικούς μας, αφού δεν μπορούμε να νοικιάσουμε σπίτι μόνοι μας;

Εάν είναι μία φορά η ώρα για να προβληματιστούμε για το τι παλεύουμε και το τι θέλουμε να πετύχουμε, αυτή η ώρα ήρθε. Για να κάνουμε πράξη το εμπρός για τη γενιά μας, όπως στο Πολυτεχνείο, θέλει πρώτα από όλα να ξέρουμε ποιος είναι ο στόχος και ποιον έχουμε απέναντί μας. Φέτος, ας προσπαθήσουμε να δώσουμε λίγο πιο καθαρά ποιο είναι το διακύβευμα.

Σχεδόν μισός αιώνας συμπληρώνεται από την εξέγερση στο Πολυτεχνείο. Εδώ και μισό αιώνα η 17η Νοεμβρίου αποτελεί τον εφιάλτη του κατεστημένου, με οποιαδήποτε μορφή και αν αυτό εκφράζεται. Αποτελεί τον εφιάλτη τους, γιατί τους θυμίζει τους αγώνες και τις διεκδικήσεις για έναν άλλο κόσμο απ’ αυτόν που εκφράζουν και επιθυμούν για τους πολλούς.

Η εξέγερση στο Πολυτεχνείο παραμένει και θα παραμένει πάντα επίκαιρη, γιατί θυμίζει σε όλους πως ένας άλλος κόσμος είναι πραγματικά εφικτός όσο και εάν ο αντίπαλος φαντάζει πολλές φορές ανίκητος, γιατί θυμίζει τη δυνατότητα του λαού, που τον θεωρούν χειραγωγημένο, να βρει τις αστείρευτες εκείνες δυνάμεις να εναντιωθεί σε κάθε μορφής δυναστεία. Γι’ αυτόν ακριβώς τον λόγο την εξέγερση αυτή την πολεμούν λυσσαλέα. Γι’ αυτό επιχειρούν να ξαναγράψουν τα γεγονότα, όπως τους βολεύει, και να την υποβαθμίσουν. Δεν θα τους αφήσουμε ούτε αυτή τη φορά.

Φέτος, όπως κάθε χρονιά, κατεβαίνουμε στην πορεία, για να τιμήσουμε τόσο τους εξεγερμένους του Πολυτεχνείου, ιδίως εκείνους που δεν το εξαργύρωσαν ποτέ τους, όσο όμως και αυτούς τους σημερινούς σεμνούς, καλούς ανθρώπους, που μάχονται για αξιοπρέπεια, ανεξαρτησία και πρέπει να ταχθούμε στο πλευρό τους.

Κυρίες και κύριοι συνάδελφοι, σαράντα εννέα χρόνια από την εξέγερση των φοιτητών και φοιτητριών στο Πολυτεχνείο εναντίον της χούντας. Τα συνθήματα, όμως, της νεολαίας, που έσωσε την τιμή αυτού του λαού, παραμένουν επίκαιρα όσο ποτέ: «Ψωμί – Παιδεία - Ελευθερία». Ψωμί για έναν λαό που διαρκώς στερείται το ψωμί και το βιος του. Παιδεία για μια νεολαία που τη ρίχνουν διαχρονικά στην ιδιωτική ταξική εκπαίδευση, αποκλείοντας μεγάλο μέρος της. Ελευθερία για μια χώρα που παραμένει ανελεύθερη σε μεγάλο βαθμό μέσα από νέου τύπου εξαρτήσεις.

«Έξω οι ΗΠΑ, έξω το ΝΑΤΟ», βροντοφώναζαν επίσης οι νέες και οι νέοι μας μαζί με την υπόλοιπη κοινωνία που αγκάλιασε τους εξεγερμένους φοιτητές και τις εξεγερμένες φοιτήτριες, τα αιτήματα και τις διεκδικήσεις τους. Έξω κάθε παλιός και νέος ιμπεριαλισμός, κάθε εξάρτηση και υποδούλωση στην εκάστοτε σφαίρα επιρροής και στα κελεύσματα των παντός είδους τοποτηρητών.

Ο αγώνας μας σήμερα για δημοκρατία, ελευθερία, ανεξαρτησία, δικαιώματα, ισότητα και δικαιοσύνη είναι και παραμένει διαρκής και ανυποχώρητος, σήμερα που η νέα γενιά και πάλι θέτει τα διαρκή αυτά προστάγματα στην προμετωπίδα του αγώνα της, σήμεραπου η παρούσα μνημονιακή Κυβέρνηση, αυτή του κ. Μητσοτάκη, η οποία λειτουργεί ως ντίλερ ολιγαρχικών συμφερόντων, επιτίθεται καθημερινά στα δικαιώματα, στον αγώνα και στις διεκδικήσεις της κοινωνίας, κτίζοντας παράλληλα ένα νέο αυταρχικό αστυνομικό κράτος, μαζί με ένα επιτελικό παρακράτος μέσα στη δωδεκάτη χρονιά της χρεοδουλοπαροικίας, ώστε να είναι ακόμα πιο εύκολη η περαιτέρω φτωχοποίηση του λαού μας.

Σήμερα που βάλλονται τα πάντα, από τη δημόσια υγεία του λαού μας μέχρι τη δημόσια εκπαίδευση, τα εργασιακά κεκτημένα και δικαιώματα, το δικαίωμα στη διαμαρτυρία και τη δημόσια συνάθροιση, σήμερα εντείνουμε τον αγώνα μας μαζί με τη νεολαία, μαζί με την κοινωνία, τις εργαζόμενες και τους εργαζόμενους, τα σωματεία, τα κινήματα, τον καθέναν και την καθεμία που δεν αποδέχεται μία ζωή υπάκουη, μία ζωή κομμένη και ραμμένη στα εκάστοτε περιοριστικά μέτρα της ολιγαρχίας του ελληνικού, του ευρωπαϊκού και παγκόσμιου καπιταλισμού, της νέαςεξάρτησης από τη λιτότητα και σε τελική ανάλυση, της αναξιοπρέπειας. Γι’ αυτό και σήμερα τιμάμε το Πολυτεχνείο και εμπνεόμαστε όλοι για τους νέους αγώνες που έρχονται.

Έρχομαι στο νομοσχέδιο τώρα, κύριε Πρόεδρε, και σας ευχαριστώ πολύ.

Το νομοσχέδιο που συζητάμε σήμερα αφορά σε ένα πάρα πολύ σημαντικό θέμα, που είναι η προστασία των ανηλίκων, αλλά γίνεται με έναν λάθος τρόπο, ίσως και πρόχειρο, μπορώ να πω, και αυτό δημιουργεί έντονο προβληματισμό τουλάχιστον σε εμάς, ως ΜέΡΑ25, ακριβώς επειδή αποτελεί πρώτη προτεραιότητά μας η προστασία των ανθρώπων, των παιδιών, πάνω απ’ όλα.

Το νομοσχέδιο χωρίζεται σε τρία μέρη και δεκαπέντε άρθρα. Το πρώτο μέρος περιλαμβάνει τα άρθρα 1 έως 10 και αφορά στην ενσωμάτωση στο Εθνικό Δίκαιο της οδηγίας 2019⁄884 του Ευρωπαϊκού Κοινοβουλίου, η οποία όμως τροποποιείται με την απόφαση 2009/315 και την αντικατάστασή της από την 2009/316 του Συμβουλίου. Οι αποφάσεις αυτές αφορούν στην ανταλλαγή πληροφοριών σχετικά με υπηκόους τρίτων χωρών εκτός Ευρωπαϊκής Ένωσης και το Ευρωπαϊκό Σύστημα Πληροφοριών Ποινικού Μητρώου.

Το Ευρωπαϊκό Σύστημα Πληροφοριών Ποινικού Μητρώου είναι ένα αποκεντρωμένο σύστημα τεχνολογίας πληροφοριών, που βασίζεται στις βάσεις δεδομένων στα ποινικά μητρώα κάθε χώρας. Αναφέρεται στην ανταλλαγή πληροφοριών που αντλούνται από εθνικά ποινικά μητρώα μεταξύ των κεντρικών αρχών των χωρών της Ευρωπαϊκής Ένωσης. Οι πληροφορίες αυτές αφορούν ουσιαστικά στα ποινικά μητρώα των πολιτών της Ευρωπαϊκής Ένωσης, όπως επίσης και σε καταδικαστικές αποφάσεις σε βάρος υπηκόων άλλων κρατών-μελών που δεν διακινούνται αποτελεσματικά εντός της Ευρωπαϊκής Ένωσης.

Η διακίνηση αυτών των εγγράφων αποτελεί σημαντικό στοιχείο κάθε στρατηγικής για την πάταξη της εγκληματικότητας και την καταπολέμηση της τρομοκρατίας. Οι προβλέψεις, όμως, της συγκεκριμένης οδηγίας έχουν σκοπό η διακίνηση των πληροφοριών αυτών να γίνεται με πιο αποτελεσματικό, ταχύ και ακριβή τρόπο. Το σύστημα αυτό έχει λογισμικό διασύνδεσης που κάνει χρήση ενός κοινού συνόλου πρωτοκόλλων για τη διάδοση πληροφοριών. Θεμελιώνεται σε μία επικοινωνιακή υποδομή που δουλεύει υπό την αιγίδα της Ευρωπαϊκής Επιτροπής με κρυπτογραφημένο δίκτυο.

Μέχρι πρότινος, το σύστημα αυτό δεν σκόπευε στη δημιουργία συγκεντρωτικής βάσης δεδομένων για τα ποινικά μητρώα, καθώς όλα τα σχετικά δεδομένα βρίσκονται στις εθνικές βάσεις δεδομένων. Με απλά λόγια, ήταν δυνατό ένα ορισμένο εθνικό δικαστήριο να δικάζει, χωρίς να ξέρει εάν κάποιος είναι κατηγορούμενος ή έχει καταδικαστεί σε άλλη ευρωπαϊκή χώρα.

Επιπλέον, όπως αναφέρεται ρητά μέσα στην αιτιολογική έκθεση, οι ρυθμίσεις εξασφαλίζουν πως οι πληροφορίες που διακινούνται όσον αφορά τις καταδίκες θα συνοδεύονται από πληροφορίες σχετικά με την ιθαγένεια ή τις ιθαγένειες των καταδικασθέντων προσώπων.

Ενδιαφέρον, πάντως, έχει η σπουδή της Κυβέρνησης να κυρώσει αυτή τη συγκεκριμένη οδηγία, όταν άλλες αντίστοιχες τις σέρνει επί σειρά ετών, όπως έχουμε δει από την προηγούμενη που ήταν για την προστασία μαρτύρων δημοσίου συμφέροντος και αυτό δηλαδή ουσιαστικά αποτέλεσε μία διακήρυξη.

Όσον αφορά στις προβλέψεις της οδηγίας, εδώ πρόκειται για μία ανταλλαγή φακέλων στο όνομα της τάξης και της προστασίας από την τρομοκρατία, όμως γενικώς και αορίστως. Δημιουργεί, δηλαδή, μία βάση δεδομένων ευρωπαϊκής κλίμακας, όπου αυτόματα συμπληρώνονται κατά περίπτωση πληροφορίες από κράτη-μέλη τόσο για πολίτες κρατών-μελών όσο και για πολίτες τρίτων χωρών, κατά τα πρότυπα του «Μεγάλου Αδερφού».

Τα άρθρα 11, 12 και 13 αφορούν σε ρυθμίσεις συμβολαιογράφων, όπου τροποποιούνται διατάξεις του ν.2830/2000 που αφορούν στον προσδιορισμό θέσεων συμβολαιογράφων οι οποίες διατίθενται ανά έτος μέσω διαγωνισμού και μεταθέσεων.

Το πολύ σημαντικό, όμως, και αμφιλεγόμενο άρθρο 14, που νομίζω ότι είναι το πιο πολυσυζητημένο άρθρο εδώ πέρα απ’ όλη την Αντιπολίτευση, τροποποιεί την παράγραφο 3 του άρθρου 569 του Κώδικα Ποινικής Δικονομίας, ώστε να προβλέπεται η εγγραφή στα δελτία ποινικού μητρώου κάθε ποινικής δίωξης που ασκείται σύμφωνα με τα άρθρα του Ποινικού Κώδικα, εφόσον αυτά αφορούν, λέει, στην ανθρωποκτονία με δόλο, στην έκθεση σε κίνδυνο, στη σωματική βλάβη αδύναμων ατόμων, στην εμπορία ανθρώπων, στην αρπαγή ανηλίκων, σε εγκλήματα κατά της γενετήσιας ελευθερίας και σε εγκλήματα οικονομικής εκμετάλλευσης της γενετήσιας ζωής.

Δημιουργείται έτσι βάση δεδομένων που εμπεριέχει και τις εκκρεμείς ποινικές διώξεις, με σκοπό την παροχή περαιτέρω εγγυήσεων προστασίας της ανηλικότητας.

Το εν λόγω άρθρο έρχεται σε συνέχεια του σχεδίου για την προστασία ανηλίκων από τη σεξουαλική εκμετάλλευση στο πλαίσιο της επικοινωνιακής διαχείρισης της βρώμικης επικαιρότητας του τελευταίου διαστήματος από την Κυβέρνηση. Γιατί, όντως, βρισκόμαστε εν μέσω ενός καταιγισμού από ειδήσεις, αυτό που συμβαίνει δηλαδή με εξαιρετικά απεχθείς και αποτρόπαιες εκφράσεις κακοποίησης σε βάρος ανηλίκων, ενίοτε δηλαδή ακούμε είτε από τις ίδιες τις οικογένειες αλλά και με συμμετοχή καθώς φαίνεται και επιφανών μελών της κοινωνίας που έχουν δεσμούς με την πολιτική ζωή του τόπου.

Μόνο ως τέτοια μπορεί να εκληφθεί η συγκεκριμένη πρωτοβουλία της Κυβέρνησης, η οποία Κυβέρνηση εξυπηρετεί πάντοτε συγκεκριμένα συμφέροντα. Νομοθετεί την υποχρεωτική επιμέλεια, δηλαδή την παρουσία κακοποιητικών γονέων στη ζωή των παιδιών. Τίθενται πλέον ζητήματα και για το τεκμήριο της αθωότητας.

Όλοι μας μπορούμε να συμφωνήσουμε ότι τα εγκλήματα τα σχετικά με την ανηλικότητα φέρνουν ιδιαίτερα μεγάλη απαξία. Υπάρχει, όμως, ένα ζήτημα ότι μπορεί έτσι να ανοίξει μια επικίνδυνη πόρτα, ώστε να καταστρατηγείται το τεκμήριο της αθωότητας και σε άλλες περιπτώσεις. Θέλει προσοχή το συγκεκριμένο ζήτημα. Όπως όλοι ξέρουμε, είναι μια βασική αρχή του ποινικού δικαίου ότι δεν πρέπει κάποιος ο οποίος έχει κατηγορηθεί για ένα αδίκημα οσοδήποτε σοβαρό να θεωρηθεί εκ προοιμίου ότι είναι και ο δράστης. Αυτό μπορεί να συμβεί μόνο μετά από καταδικαστική απόφαση του δικαστηρίου.

Εν προκειμένω, να καταγράφεται στο μητρώο η δίωξη ακόμη και χωρίς καταδίκη, αποτελεί –όπως υποστηρίχθηκε και από τους ίδιους φορείς- παραβίαση του τεκμηρίου της αθωότητας. Βλέπουμε μάλιστα δύο μέτρα και δύο σταθμά. Γιατί αν θυμηθούμε τι έλεγε το νομοσχέδιο της συνεπιμέλειας για την πρόβλεψη, εκεί ήταν τελεσίδικη καταδίκη, εδώ απλώς μιλάει για δίωξη. Γιατί αυτή η διαφορά μεταξύ αυτών των δύο νομοσχεδίων;

Γενικότερα, χρειάζεται προσοχή να μην υπάρξει υπερβολική παραβίαση ευαίσθητων προσωπικών δεδομένων στο πλαίσιο ενός πολύπλευρου φακελώματος από τους πολυπλόκαμους μηχανισμούς της Ευρωπαϊκής Ένωσης, μια εργαλειοποίηση που ασφαλώς υπάρχει.

Είναι απολύτως τρομοκρατικό το ζήτημα της εκμετάλλευσης της ανηλικότητας. Είναι δηλαδή ανησυχητικό μήπως επεκταθεί και στα άλλα εγκλήματα που έχουν ιδιαίτερη απαξία, αλλά να μην υπάρξει καταστρατήγηση του τεκμηρίου της αθωότητας εντείνοντας έναν αντιδημοκρατικό ολοκληρωτισμό στις κοινωνίες μας.

Βεβαίως, κανείς δεν μπορεί να αρνηθεί ότι η κοινωνία μας πάσχει αυτή τη στιγμή, είναι αλήθεια. Υπάρχει μια –εντός εισαγωγικών- «κανονικότητα» της βίας και του πόνου δυστυχώς όχι μόνο προς τις γυναίκες, αλλά και στα ανήλικα παιδιά.

Αυτή πρέπει να σπάσει με το κατάλληλο νομοθετικό πλαίσιο, αλλά και μέσα από την καθημερινή κινητοποίηση, οργάνωση, ενημέρωση και συζήτηση των πολιτών. Θα σπάσει μέσα από τη συντονισμένη δράση των πιο καταπιεζομένων και εκμεταλλευόμενων στρωμάτων της κοινωνίας μας που λόγω της ευάλωτης θέσης τους βιώνουν τον θεσμικό αλλά και τον καθημερινό ρατσισμό. Θα σπάσει, τέλος, μέσα από το ορθωμένο συλλογικά γυναικείο ανάστημα, όπως τόσες φορές η ιστορία του γυναικείου κινήματος έχει αποδείξει ότι μπορεί να πετύχει σημαντικές νίκες, εν προκειμένω και στην προάσπιση των ανηλίκων. Έχουμε όλοι και όλες ένα λόγο να παλέψουμε μαζί κατά της σεξουαλικής εκμετάλλευσης και κακοποίησης, άντρες και γυναίκες ενωμένοι.

Όμως, το σημαντικότερο αίτημα αυτή τη στιγμή είναι να υπάρχουν οι κατάλληλες κοινωνικές υπηρεσίες στα δημοτικά –αυτό που είπαμε και στην επιτροπή- τα γυμνάσια και τα λύκεια, με την απαραίτητη στελέχωση από ψυχολόγους και κοινωνικούς λειτουργούς. Γιατί η πρόληψη είναι ίσως περισσότερο σημαντική σε σχέση με το να συμβεί –αυτό που λέμε- το κακό. Να υπάρχει μια νομοθετική επαγρύπνηση για τη χρειαζούμενη τιμωρία των εγκλημάτων.

Στα σχολεία μας, αυτή τη στιγμή, έχουμε πάρα πολύ λίγους, ελάχιστους ψυχολόγους και κοινωνικούς λειτουργούς. Δεν μπορούν να ανταποκριθούν στο πολύ απαιτητικό έργο τους. Υπάρχει μεγάλη ένδεια στις δομές πρόληψης για τα εγκλήματα κατά ανηλίκων, ενώ πάρα πολύ μεγάλη μάστιγα στην κοινωνία μας αποτελεί και η αστυνομική αυθαιρεσία και διαπλοκή –δεν ξέρει κάποιος πού να απευθυνθεί αν τελικά είναι θύμα- που αποθαρρύνει από το να έρθουν στην επιφάνεια οι περιπτώσεις εκμετάλλευσης ανηλίκων.

Εμείς, ως ΜέΡΑ25, θεωρούμε ότι πρέπει να υπάρχουν εξειδικευμένες κοινωνικές υπηρεσίες σε κάθε σχολείο πρωτοβάθμιας και δευτεροβάθμιας εκπαίδευσης. Ξέρω ότι έχετε κάνει μια προσπάθεια –δεν μπορούμε βεβαίως να το αμφισβητήσουμε αυτό-, αλλά θέλει και άλλους. Είναι δεκατρείς χιλιάδες σχολεία και έχουμε δυόμισι χιλιάδες ψυχολόγους. Νομίζω ότι τα νούμερα μιλάνε από μόνα τους, ότι δεν υπάρχει επάρκεια. Οπότε θα μας απαντήσει σχετικά και η Υπουργός. Εμείς θεωρούμε ότι θα πρέπει να υπάρχουν σε κάθε σχολείο.

Το συγκεκριμένο νομοσχέδιο έρχεται πάρα πολύ πρόχειρα. Δεν διαφαίνεται μια γνήσια πρόθεση της κυβερνώσας παράταξης να επιτευχθούν πραγματικά οι στόχοι που θέτει η αιτιολογική έκθεση, δηλαδή να δημιουργηθεί ένα πλήρες αποτελεσματικό πλαίσιο για την προστασία των ανηλίκων που θα είναι διαυγές και απολύτως ξεκάθαρο.

Το σημαντικό είναι να αρθεί η πολυδιάσπαση των υπηρεσιών που παρατηρείται σήμερα. Όμως, το παρόν νομοσχέδιο είναι ελλειμματικό ως προς την πρόληψη που αφορά σε ψυχολόγους, κοινωνικούς λειτουργούς και ούτω καθεξής, ενώ αντιθέτως είναι πληθωριστικό ως προς το εκ των υστέρων συγκεντρωτικό φακέλωμα που επιχειρεί. Εδώ υπάρχει μια ανησυχητική ασυμμετρία, την οποία δεν μπορούμε παρά να επισημάνουμε ως ΜέΡΑ25.

Για όλους αυτούς τους λόγους καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Απατζίδη.

Το λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα, πέρα από τα τετριμμένα, να ξεκινήσω με την περιπέτεια που είχε σήμερα ο Έλληνας Υπουργός Εξωτερικών. Η περιπέτεια αυτή αποδεικνύει την ανικανότητα της Νέας Δημοκρατίας. Και το λέω έτσι, κύριε Υπουργέ, διότι πήγε στη Λιβύη για να δώσει εμβόλια και του ετοίμασε παγίδα η παράνομη κυβέρνηση της Λιβύης, ώστε να κάνει χειραψία και να θεωρηθεί αναγνώριση άμεση ή έμμεση της Ελλάδας του τουρκολιβυκού μνημονίου.

Η ανικανότητα της Κυβέρνησης είναι ξεκάθαρη. Δεν πας στην Τρίπολη, όταν ξέρεις ότι ελέγχεται από τους παράνομους η πόλη. Είναι δεδομένο. Και βέβαια η ανικανότητα της Κυβέρνησης της Νέας Δημοκρατίας αποδεικνύεται και από το ότι έχει αφήσει τον Χαφτάρ μόνο του εδώ και μήνες.

Ως Ελληνική Λύση πριν μερικά χρόνια όταν είχε έρθει ο Χαφτάρ εδώ –επειδή επικοινώνησα και εγώ μαζί του, ήμουν στο ξενοδοχείο μαζί του- μαζί με το ναύαρχο έκανα ώρα να βρω τον κ. Δένδια για να τον συναντήσει. Αποδεικνύεται ότι η Κυβέρνηση άφησε την Τουρκία να κάνει παιχνίδι στη Λιβύη και τρέχουμε πίσω από τις εξελίξεις σήμερα.

Όμως, θα μου πείτε πόσο σοβαρή είναι μια κυβέρνηση, αυτή της Νέας Δημοκρατίας, όταν γίνονται τρία διεθνή συνέδρια και η Ελλάδα απουσιάζει; Είναι και ανίκανοι και ασόβαροι. Πόσο σοβαρή είναι μια κυβέρνηση και πόσο ικανή, όταν αντί να πάτε ως Κυβέρνηση στη Λιβύη για να καταργήσετε το τουρκολιβυκό μνημόνιο, η μόνη εμμονή είναι να πάτε εμβόλια; Δηλαδή πραγματικά απορεί κανείς με τη γραφικότητα των επιλογών σας!

Και από πού έως πού Υπουργός Εξωτερικών μεταφέρει τα εμβόλια; Πείτε μου εσείς! Πώς είναι δυνατόν Υπουργός Εξωτερικών να μεταφέρει τα εμβόλια! Δεν μπορούμε να στείλουμε τον Υφυπουργό Υγείας; Στείλτε τον κ. Πλεύρη που είναι και φανατικός και εμμονικός με τους υγειονομικούς. Πραγματικά, γίνεστε μέρα με την ημέρα περισσότερο επικίνδυνοι και λυπάμαι που το λέω.

Πάμε λίγο και στην οικονομία, γιατί το νομοσχέδιο δεν θα το συζητήσουμε, τα είπε και ο εισηγητής. Πραγματικά, βλέπω Υπουργούς με ένα αφηγηματικό παραλήρημα περί επενδυτών, περί χρημάτων που έρχονται στην Ελλάδα, περί μεγάλων επενδύσεων και επιχειρείται η ωραιοποίηση μιας οικτρής πραγματικότητας της ελληνικής κοινωνίας και επιχειρείται από τη Νέα Δημοκρατία με δόλο. Χρησιμοποιούν λέξεις-κλειδιά που δεν ξέρει κανείς τι εννοούν.

Ακούστε τώρα: Αύξηση παραγωγικότητας, εξωστρέφεια, ανταγωνιστικότητα, μείωση του επενδυτικού κενού, πράσινη μετάβαση, ψηφιακή μετάβαση, εξαγωγές. Πραγματικά ζείτε εκτός τόπου και χρόνου. Το λέω για να το καταλάβετε. Ωραιοποιείτε με τις λέξεις μια οικτρή κατάσταση που επικρατεί στην κοινωνία. Ποιοι; Εσείς που χρεωκοπήσατε την Ελλάδα, εσείς που μαζί με το ΠΑΣΟΚ και τον ΣΥΡΙΖΑ με τα λάθη που κάνατε, κάνατε μια Ελλάδα που δεν παράγει τίποτα και παράγει μόνο χρέη και τα ωραιοποιείτε.

Και σας διαβάζω τι λέει η Τράπεζα της Ελλάδος, ο άνθρωπός σας, ο κ. Στουρνάρας: «Καμπανάκι για την αποπληρωμή δόσεων στεγαστικών δανείων μετά την άνοδο των επιτοκίων. Το ιδιωτικό χρέος 406 δισεκατομμύρια ευρώ, εκ των οποίων 258 δισεκατομμύρια ευρώ κόκκινα». Είναι τεράστιο το πρόβλημα και τώρα, βέβαια, με τις αυξήσεις των επιτοκίων διεθνώς να δείτε δράματα που θα έχουμε και δυστυχία, αλλά εσείς με τους διαφόρους «Πάτσηδες» και με τους διαφόρους με τις εισπρακτικές εταιρείες κυνηγάτε τον Έλληνα πολίτη, αλλά κουρεύετε στους ολιγάρχες φίλους σας τα δάνεια. Και έχουμε καταγγείλει συγκεκριμένα δάνεια που κουρέψατε.

Και το χειρότερο: Κοροϊδεύετε τον ελληνικό λαό με το «καλάθι του νοικοκυριού». Ακούστε τώρα, φοβικοί ακόμη και με τις λέξεις οι κύριοι της Νέας Δημοκρατίας, «καλάθι του νοικοκυριού», όχι της νοικοκυράς, όπως μάθαμε κατά την παράδοση, διότι αυτοί θέλουν τον «γονέα 1», «γονέα 2», ενώ η παράδοση και η λογική λέει «πατέρας» και «μητέρα».

(Χειροκροτήματα από την πτέρυγα της Ελληνικής Λύσης)

Ποιοι; Τα μέλη μιας Κυβέρνησης που έχουν ρίζες στον Κωνσταντίνο Καραμανλή τον πρώτο! Αυτοί είστε! Έχετε κατεδαφίσει κάθε ιδεολογία στο κόμμα σας.

Και το χειρότερο θα σας το πω για να το καταλάβετε: Δεν υπάρχουν άσχημες λέξεις κατά πολλούς, υπάρχουν διεστραμμένα μυαλά. Γι’ αυτό αλλάζετε τους όρους. Η «τρόικα» έγινε «θεσμοί», αλλάζετε τις έννοιες, μόνο και μόνο για να βολέψει στο δικό σας το μυαλό -και λυπάμαι- στη Νέα Δημοκρατία.

Ακούστε τώρα, παραδείγματα: Το «καλάθι». Ήθελα να έχω τώρα εδώ τον Άδωνι Γεωργιάδη, αλλά δεν είναι εδώ, χθες ήταν, έκανε φασαρία, οι κάμερες έπεσαν πάνω του με τον κ. Τσακαλώτο. Ξέρετε, αυτές οι φασαρίες που γίνονται για να γράφουν οι κάμερες και να λένε ότι έγινε κάτι στη Βουλή. Πάμε, λοιπόν, να συγκρίνουμε προϊόντα: Καφές στην Αγγλία 1,70 ευρώ, στην Ελλάδα 1,95 ευρώ ο ελληνικός καφές. Ελληνικές μπάμιες στην Αγγλία 2,62 ευρώ , στην Ελλάδα 2,88 ευρώ. Κρουασάν ελληνικό στην Αγγλία 0,51 ευρώ, στην Ελλάδα 0,65 ευρώ. Γιαούρτι «ΦΑΓΕ» στην Αγγλία 1,43 ευρώ, στην Ελλάδα 1,46 ευρώ. Συσκευασμένη σπανακόπιτα ελληνική στην Αγγλία 5,13 ευρώ, στην Ελλάδα 5,80 ευρώ. Παξιμάδια ελληνικά στην Αγγλία 1,02 ευρώ, στην Ελλάδα 1,5 ευρώ. Ελιές «Καλαμών» στην Αγγλία 2,74 ευρώ, στην Ελλάδα 2,94 ευρώ. Και εδώ μιλάμε για ελληνικά προϊόντα, τα μεταφορικά για να πας στην Αγγλία έχουν περισσότερα έξοδα από ό,τι να έρθουν από την Καλαμάτα στην Αθήνα. Άρα κάτι δεν κάνετε σωστά. Μάλλον κάτι κάνετε πολύ σωστά και πολύ σωστά εξυπηρετείτε τα σουπερμάρκετ, τους ολιγάρχες και τους μεσάζοντες. Αυτό κάνετε σωστά, γιατί αυτοί είστε!

(Χειροκροτήματα από την πτέρυγα της Ελληνικής Λύσης)

Ακούστε τώρα τιμές προϊόντων: 2,98 ευρώ το ολλανδικό μπούτι κοτόπουλο, 3,98 ευρώ το ελληνικό. Φαίνεται ότι πολέμησε στην Ουκρανία το ελληνικό και είναι πιο ακριβό το μπούτι κοτόπουλο. Πραγματικά, είναι τραγικά αυτά που συμβαίνουν.

Τον κ. Τσιάρα έχουμε πάλι. Δεν φταίτε εσείς, αλλά εσείς θα τα ακούσετε, κύριε Τσιάρα.

Συνεχίζω: Είχαμε το πρωί μία δήλωση του Υπουργού, του δικού σας Υπουργού, κύριε Τσιάρα, του κ. Γεωργιάδη, που την έβαλα στο βίντεο εφτά φορές, κύριε Αντιπρόεδρε, για να την ακούσω για να δω πραγματικά αν ο άνθρωπος αυτός κατανοεί τι λέει. Είπε: «Είναι φυσιολογικό να κλειδώνουν τα βρεφικά γάλατα στα σουπερμάρκετ, θέλουν να προστατέψουν την περιουσία τους». Οποία τραγωδία! Η περιουσία των Ελλήνων που χάθηκε από τα εγκλήματα της Νέας Δημοκρατίας; Το ότι μειώνουμε το εισόδημά του με τη συνεχή υπερφορολόγηση και κομπορρημονεί η Νέα Δημοκρατία ότι έχει έσοδα 5,5 δισεκατομμύρια ευρώ από φόρους; Πραγματικά! Και αντί να δούμε ποιος φταίει, θα βάζουμε αλυσίδες και ασφάλειες και αντικλεπτικά στο ψωμί σε λίγο καιρό. Είναι απορίας άξιο πόσες τέτοιες δηλώσεις, επειδή έχετε ασυλία από τα μέσα, τις περνούν τα μέσα τόσο εύκολα. Πραγματικά, με τον πόνο του ελληνικού λαού θα σταματήσετε να παίζετε. Σταματήστε να παίζετε με τον πόνο των Ελλήνων! Έλεος πια!

(Χειροκροτήματα από την πτέρυγα της Ελληνικής Λύσης)

Θα σας πω και άλλα εγκλήματα, μιας και λέγαμε για το γάλα. Έχετε σκοτώσει την κτηνοτροφία. Από το 2017 από τα εκατόν σαράντα χιλιάδες βοοειδή που είχε η Ελλάδα τώρα έχουμε ογδόντα χιλιάδες βοοειδή. Το αντιλαμβάνεστε; Ο μισός ζωικός πλούτος εξηφανίσθη, όπερ σημαίνει ότι δεν θα έχουμε ούτε κρέας ούτε γάλα, όχι για εγχώρια παραγωγή, επάρκεια και αυτάρκεια, ούτε για τα βασικά, κύριε Τσιάρα και προέρχεστε από τη Θεσσαλία, από μία περιοχή όπου και η κτηνοτροφία υπάρχει, αλλά κυρίως η γεωργία, την οποία, βέβαια, την εξαφανίσατε, για να βάλει φωτοβολταϊκά οποιοσδήποτε ολιγάρχης σε τρεις χιλιάδες στρέμματα στη Λάρισα και δεν ντρεπόμαστε λιγάκι.

Αγελαδινό γάλα: Αγορά από παραγωγούς 0,45 ευρώ το λίτρο, πώληση 1,82 ευρώ. Το παίρνουν από τον παραγωγό, κύριε Τσιάρα, 0,45 ευρώ και το πουλάνε 1,82 ευρώ. Ποιος κερδίζει; Για πείτε μου εσείς ποιος μετακυλίει και πού το κόστος. Μιλάμε για 400% επάνω κέρδος. Ποιος κερδίζει; Να σας πω εγώ; Οι μεσάζοντες που υπηρετεί η Νέα Δημοκρατία και τα σουπερμάρκετ που κερδίζουν δισεκατομμύρια. Ο τζίρος στο σουπερμάρκετ μόνο τον μήνα Σεπτέμβριο ήταν 2 δισεκατομμύρια ευρώ, κύριε Τσιάρα! Ήταν 2 δισεκατομμύρια τζίρος! Τρελά νούμερα και δεν υπάρχει κράτος, δεν υπάρχει Υπουργός να κάνει παρέμβαση.

Κάποια στιγμή στο ελληνικό Κοινοβούλιο πρέπει να συζητήσουμε σοβαρά γιατί γίναμε φτωχοί, γιατί φτώχυνε η χώρα. Γιατί απλά δεν ξέρετε να ασκείτε οικονομική πολιτική, διότι είστε αμετανόητοι όλοι σας. Έχετε επενδύσει όλοι στον τουρισμό. Σας λέω τι συμβαίνει με τον τουρισμό: Για κάθε ευρώ που δαπανάμε στον τουρισμό η επιστροφή είναι 1,8 ευρώ με υψηλό ρίσκο. Για κάθε ευρώ που δαπανάμε στη γεωργία, στην κτηνοτροφία και στην αλιεία η επιστροφή είναι περίπου 5,6 ευρώ, δεν το ίδιο. Γυρίστε στον πρωτογενή τομέα!

Όμως, τι κάνει η Νέα Δημοκρατία; Και δεν μιλάει ο ΣΥΡΙΖΑ και απορώ. Φέρνει ένα νομοσχέδιο, που για τα αρδευτικά έργα και τα κανάλια στη χώρα μας, κύριε Τσιάρα -είστε από τη Θεσσαλία- τα οποία έκανε η χούντα -έτσι;- δεν κάναμε από τότε τίποτα ως κράτος. Μεταφέρονται μέσω Λονδίνου σε ιδιώτες. Το νερό που θα ποτίζει ο αγρότης θα παίρνει άδεια από τον ιδιώτη. Ο ΤΟΕΒ τελειώνει. Τι είναι αυτά τα πράγματα; Δηλαδή, πού πηγαίνουμε; Παρουσιάζει -λέει- στις 23 με 25 Νοεμβρίου η Ελληνική Αντιπροσωπεία στο Λονδίνο τις επενδυτικές ευκαιρίες στο εν λόγω πρόγραμμα ιδιωτικοποιήσεως του νερού των αγροτών. Το αντιλαμβάνεστε; Και δεν ελέγχουν κανέναν, κάνεις δεν ελέγχει κανέναν σε αυτή τη χώρα.

Δεν θα πω για το άλλο έγκλημα που έκαναν με την ιδιωτικοποίηση της υγείας. Είναι δυνατόν, κύριε Τσιάρα -είστε Υπουργός Δικαιοσύνης- να παίρνει τηλέφωνο ο ασθενής και να πληρώνει 20 ευρώ στον πενταψήφιο αριθμό; Καταγγελίες άπειρες υπάρχουν. Κάντε μια παρέμβαση! Τα πενταψήφια τηλέφωνα στους γιατρούς -βρείτε τον γιατρό σας!- 20 ευρώ, 30 ευρώ η κλήση! Δηλαδή, ο άλλος είναι και ασθενής, έχει το πρόβλημά του και για να ενημερωθεί πρέπει να πληρώσει 50 ευρώ ή 30 ευρώ προκαταβολικά πριν πάει στον γιατρό.

Και είστε και προγονοβασανιστές. Βιάζετε και βασανίζετε τους προγόνους σας. Συντάξεις: Εκατόν είκοσι τέσσερις χιλιάδες εκκρεμείς αιτήσεις επικουρικής ασφάλισης, εβδομήντα χιλιάδες εκκρεμείς αιτήσεις από το 2016 για αύξηση συντάξεων μισθού λόγω παράλληλης ασφάλισης, τριάντα χιλιάδες εκκρεμείς αιτήσεις από διεθνείς συντάξεις, τριάντα πέντε χιλιάδες αιτήσεις για καταβολή εφάπαξ, είκοσι πέντε χιλιάδες τα μερίσματα που πρέπει να αποδοθούν.

Εμείς τι λέμε; Τον πατέρα σας, τη μάνα σας και τους παππούδες σας σεβαστείτε τους επιτέλους! Δώστε τις συντάξεις στους ανθρώπους αυτούς!

(Χειροκροτήματα από την πτέρυγα της Ελληνικής Λύσης)

Είστε εμμονικοί και με τους υγειονομικούς. Είναι δυνατόν ο Υπουργός να απαιτεί rapid test για να δει στην Κοζάνη αντιπροσωπεία των υγειονομικών, κύριε Τσιάρα, όταν το rapid test δεν ισχύει σε καμμία χώρα του κόσμου; Ποιοι είστε επιτέλους; Δηλαδή, τώρα καθένας γέννησε έναν Führer μέσα του και συμπεριφέρεται λες και είναι ο Χίτλερ. Ο Χριστός και η Παναγία και όλοι οι άγιοι μαζί! Δεν υπάρχει πουθενά! Ταξιδεύω στο εξωτερικό, τίποτα, μόνο εδώ! Τι εμμονή είναι αυτή!

Και επειδή δεν θέλω να καταχρώμαι τον χρόνο σας, κύριε Υπουργέ, θα πάμε τώρα στα βασικά. Ξέρετε ότι έχει πρόβλημα η όποια βιομηχανία έχει μείνει στη χώρα μας, κύριε Υπουργέ; Έβγαλαν μία έκθεση οι βιομήχανοι στη χώρα -όσοι είναι βιομήχανοι, γιατί στην Ελλάδα η βιομηχανία με το δικό σας χέρι του ΠΑΣΟΚ, αλλά και τα μεγάλα λάθη του ΣΥΡΙΖΑ, δυστυχώς, δεν υπάρχει- που λέει ότι το κόστος φυσικού αερίου και ρεύματος στην Ελλάδα είναι πολλαπλάσιο από ό,τι στην Ευρώπη.

Αυτό σημαίνει ανταγωνιστικό μειονέκτημα, σημαίνει ότι δεν μπορεί η δική μας εταιρεία, κύριε Τσιάρα, να ανταγωνιστεί μια άλλη εταιρεία μιας άλλης χώρας. Εάν ακούγατε την Ελληνική Λύση που σας έλεγε για λιγνίτες, σας έλεγε για φυσικό αέριο, σας έλεγε για πετρέλαιο και είχαμε κάνει από το 2019 το αυτονόητο, τώρα θα κάναμε εξορύξεις φυσικού αερίου και πετρελαίου. Όμως κάνατε τα αντίθετα από ό,τι σας λέγαμε.

(Χειροκροτήματα από την πτέρυγα της Ελληνικής Λύσης)

Και μόλις έρχονται οι εκλογές, κύριε Τσιάρα, ξαφνικά οι διεθνολόγοι φοράνε κελεμπίες, βγάζουμε μπροστά τον κ. Μανιάτη και τους λοιπούς καθηγητές και αρχίζουν να γίνονται χειριστές γεωτρύπανων. Αρχίζουν: πέντε εκατομμύρια βαρέλια, έξι εκατομμύρια βαρέλια, δέκα εκατομμύρια βαρέλια, 1,5 δισεκατομμύριο φυσικό αέριο. Τώρα; Αν δείτε τα βίντεο σχετικά με το τι έλεγε και ο Αντώνης Σαμαράς, θα δείτε ότι έλεγε ακριβώς τα ίδια, αλλά δεν έκανε τίποτα για την εξόρυξη. Κανένα κόμμα, δυστυχώς, σε αυτή την Αίθουσα από το 1974 δεν έκανε τίποτα για να κάνουμε εξόρυξη του ορυκτού μας πλούτου. Όλοι ακούγατε τους Αμερικάνους και αυτή είναι η πραγματικότητα. Και, δυστυχώς, σήμερα πληρώνουμε αδρά ρωσικά κεφάλαια, τους δίνουμε λεφτά για να παίρνουμε από εκεί -ο κ. Αλαφούζος και η παρέα του- είτε φυσικό αέριο είτε άνθρακα.

 Ακούστε τι λένε στο χωριό μου: «Όποιος δεν θέλει να ζυμώσει…», κύριε Τσιάρα, «…δέκα μέρες κοσκινίζει»! Όποιος δεν θέλει να βγάλει το φυσικό αέριο και το πετρέλαιο, συνεχίζει τις προκαταρκτικές έρευνες, όπως είπε ο Έλληνας Πρωθυπουργός. Τα προκαταρκτικά είναι για άλλα πράγματα. Δεν είναι για το πετρέλαιο. Υπάρχουν και οι μελέτες, υπάρχουν και τα σεισμικά, PGS, υπάρχουν όλα και τα έχω καταθέσει στα Πρακτικά της Βουλής. Αν δεν τα ξέρει ο Πρωθυπουργός, να πάει να τα πάρει από τα Πρακτικά της Βουλής. Έτοιμα είναι.

Και λέτε και ψέματα! Δεν έμαθε ποτέ ο ελληνικός λαός, κύριε συνάδελφε, ότι το 2019 ο κ. Χατζηδάκης σταμάτησε με εντολή του δημοπρατήσεις οικοπέδων στην περιοχή της Κρήτης.

Εάν γίνονταν τότε, το 2019, κύριε συνάδελφε, αυτές οι δύο δημοπρατήσεις, δεν θα υπήρχε σήμερα τουρκολιβυκό μνημόνιο! Άφησε κερκόπορτα ανοιχτή μαζί με τη μειωμένη επήρεια η Νέα Δημοκρατία, για να έρθει μετά το τουρκολιβυκό μνημόνιο!

(Χειροκροτήματα από την πτέρυγα της Ελληνικής Λύσης)

Και τότε αποχώρησε η «EXXON MOBIL» και τώρα τη φωνάζουμε ξανά. Και το λέω για να καταλάβετε πόσο φαύλο είναι το πολιτικό προσωπικό της χώρας.

Όμως και η εμμονή του Πάιατ στον Βόλο είναι γνωστή. Θέλετε να κάνετε τερματικό εκεί σε έναν κλειστό κόλπο, στον Παγασητικό, για φυσικό αέριο! Τερματικός δεν γίνεται -σας το λέω πραγματικά με αγάπη- σε κλειστές θάλασσες. Δεν μπορεί να γίνει στον Παγασητικό κόλπο. Όσες εκθέσεις και μελέτες και να κάνετε, ρωτήστε διεθνώς αν γίνεται τερματικός σε κλειστό κόλπο. Δεν γίνεται πουθενά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Καμμία σχέση!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας το λέω, κύριε Θεοχάρη! Σας είδαμε σαν Υπουργό, μη μου κουνάτε το χέρι!

Και επειδή φαίνεται η ασχετοσύνη σας, θα σας πω κάτι απλό, κύριε Θεοχάρη, σε εσάς ως Κυβέρνηση και όχι σε εσάς προσωπικά. Ο καθένας κρίνεται από αυτά που λέει και από αυτά που κάνει. Ό,τι σας έχουμε πει βγήκε. Ξέρω τι σας λέω γι’ αυτό το θέμα. Υπάρχει διεθνής έκθεση του Πανεπιστημίου του Βερολίνου…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το αέριο δεν είναι πετρέλαιο! Αέριο είναι!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάρτε ένα γεωτρύπανο και πηγαίνετε να σκάψετε, κύριε Θεοχάρη!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το αέριο είναι αέριο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε! Το LNG δεν είναι αέριο, είναι κινητή βόμβα σε κλειστό κόλπο. Μη λέτε πράγματα που δεν ισχύουν. Ψάξτε λίγο παραπάνω! Τα ίδια λέγατε ότι δεν υπάρχει και πετρέλαιο και φυσικό αέριο και σήμερα γίνατε όλοι εμίρηδες!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν ξέρεις και μιλάς!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ δεν ξέρω; Τι να του πεις τώρα του ανθρώπου; Τι μπορείς να πεις στον άνθρωπο, όταν τους λέγαμε ότι υπάρχει πετρέλαιο και φυσικό αέριο, όταν του λέγαμε το 2020 ότι θα έρθει πείνα και γελούσε -και τώρα θα πεινάσει ο Έλληνας- και τώρα λέει «δώστε μας μία ευκαιρία ακόμα»; Έλεος, λοιπόν!

Και θα σας το πω και αλλιώς. Δεν είναι κακό να κάνεις λάθος. Κακό είναι να επιμένεις στο λάθος, γιατί μόνο ένας ανόητος πολιτικά επιμένει στο λάθος. Μην είστε, λοιπόν, ανόητοι πολιτικά!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ολοκληρώσω, κύριε Πρόεδρε, αν δεν με διέκοπτε όμως ο κύριος συνάδελφος.

Μόλις λοιπόν, κύριε Αθανασίου, που είστε εν εγρηγόρσει, έσκασε το θέμα των υποκλοπών, ξαφνικά οι εμίρηδες θα σώσουν τους κακομοίρηδες τους Έλληνες! Βγήκαν τα πετρέλαια. Και αυτό τυχαίο είναι! Όλα τυχαία είναι! Είμαι βέβαιος ότι μέχρι τις εκλογές θα ξεπεράσουμε τα κοιτάσματα κατά 300, 400, 500 εκατομμύρια! Θα λένε νούμερα! Διότι μόλις γίνουν οι εκλογές, πάλι ο Πρωθυπουργός και η Νέα Δημοκρατία θα ξεχάσουν τις εξορύξεις.

Θα σας δώσω ένα παράδειγμα. Η Ελλάδα πέρυσι έκανε εισαγωγές φυσικού αερίου και πετρελαίου 17 δισεκατομμυρίων ευρώ. Στα είκοσι χρόνια είναι 340 δισεκατομμύρια ευρώ. Αν δηλαδή η Ελλάς είχε εξόρυξη, πέρα από το γεωπολιτικό πλεονέκτημα, θα είχε και 340 δισεκατομμύρια στην τσέπη. Αυτή είναι η Νέα Δημοκρατία που εξανίσταται! Και αυτό, για να υπηρετήσουν ποιους; Τους Αμερικανούς, για να κάνει ο Πάιατ στον Βόλο LNG, ενώ έχουμε φυσικό αέριο και πετρέλαιο! Χειροκροτήστε τους επιτέλους!

(Χειροκροτήματα από την πτέρυγα της Ελληνικής Λύσης)

Και λέω έτσι απλά την πρότασή μας για την περιοχή νοτιοανατολικά της Κρήτης. Πρέπει το αρμόδιο Υπουργείο να προκηρύξει τις περιοχές με κατάλληλα κίνητρα σε εταιρείες, ώστε να αρχίσουν να κάνουν και έρευνες με γεωτρύπανο, να αντικρούσουμε έτσι το τουρκολιβυκό μνημόνιο, να μπούμε σφήνα και να αποκτήσουμε εμπράγματα δικαιώματα. Αυτή είναι η άποψή μας και την καταθέτουμε για ακόμη μια φορά, γιατί τα πράγματα είναι πολύ πιο δύσκολα από ό,τι φαίνονται.

Και επειδή πιέζει ο Πρόεδρος, θα πω το εξής: Αυτή η Κυβέρνηση τα ξέρει όλα, αλλά όταν έρχεται η δύσκολη στιγμή, δεν ξέρει τίποτα. Για παράδειγμα, στις φωτιές δεν ήξερε τίποτα ο Πρωθυπουργός ούτε ο κ. Θεοχάρης ούτε οι υπόλοιποι Αρχηγοί ή οι Υπουργοί τους. Στις πλημμύρες δεν ήξερε τίποτα ο Πρωθυπουργός, στα χιόνια δεν ήξερε τίποτα ο Πρωθυπουργός, αλλά και τώρα με τις υποκλοπές ο Πρωθυπουργός πάλι δεν ήξερε τίποτα. Είναι στη λογική του Σωκράτη «εν οίδα ότι ουδέν οίδα»! Όμως υπάρχει μια διαφορά. Και τα ξέρατε και ακούγατε και συμπεριφέρεστε αντιδημοκρατικά σε ένα ολόκληρο πολίτευμα! Αυτή είναι η αλήθεια! Εσμός! Ζόφος! Να ακούτε προσωπικές συνομιλίες!

(Χειροκροτήματα από την πτέρυγα της Ελληνικής Λύσης)

Είναι δυνατόν να ακούγονται προσωπικές συνομιλίες και να διαρρέουν χυδαία πράγματα στον Τύπο για το τι λέει ο καθένας, αν το λέει ή αν δεν το λέει και να έχετε και ομήρους Υπουργούς από τα πάθη τους ή τα λάθη τους; Πραγματικά απορώ. Ντροπή! Ντροπή! Οι υποκλοπές πρέπει να γίνονται μόνο για θέματα εθνικής ασφαλείας, μόνο για προστασία της χώρας και για τίποτα άλλο!

(Χειροκροτήματα από την πτέρυγα της Ελληνικής Λύσης)

Είστε, λοιπόν, και επικίνδυνοι για τη Δημοκρατία και επικίνδυνοι για το έθνος! Όμως, αυτή δεν είναι δική μου άποψη. Το λέει η ΑΔΑΕ. Η ΑΔΑΕ βγαίνει και λέει ότι ακόμα και το νομοσχέδιο για τις υποκλοπές που φέρνετε είναι προσπάθεια κουκουλώματος. Σε ανακοίνωσή της εκφράζει κατάπληξη και θεσμική δυσαρέσκεια, γιατί ουδέποτε ρωτήθηκε, ούτε ζητήθηκε θεσμικά με τον πρέποντα τρόπο.

Άρα, λοιπόν, ο Πρωθυπουργός, οι Υπουργοί του, η Νέα Δημοκρατία θέλουν να κουκουλώσουν κάτι. Εμείς υποσχόμαστε ένα πράγμα: Όπως ο ομιλών άνοιξε τον ασκό του Αιόλου, κύριε συνάδελφε, με ονόματα -ήμουν ο πρώτος που τα είπα πριν από δύο μήνες, δεν ήξερε κανείς τίποτα για τα ονόματα αυτά-, έτσι θα τους ξεκουκουλώσουμε όλους, θα τους βγάλουμε τις κουκούλες! Δεν πάει άλλο! Είναι θέμα ηθικής τάξεως!

(Χειροκροτήματα από την πτέρυγα της Ελληνικής Λύσης)

Επίσης, ακούω Υπουργό, νομικό, τον κ. Βορίδη, να λέει το εξής: «Το «Predator» δεν είναι παράνομο αν δεν το χρησιμοποιήσεις». Του λέει ο δημοσιογράφος: «Μα, γίνονται υποκλοπές».

Και λέει ο Υπουργός -κύριε Τσιάρα, συμφωνείτε με τον κ. Βορίδη;- το εξής: «Ε, στην Ελλάδα γίνονται εγκλήματα που μένουν ανεξιχνίαστα». Απάντηση Υπουργού δημοκρατικού κράτους, του κ. Βορίδη!

Επίσης, λέει ο κ. Βορίδης: «Δεν είναι παράνομη η κατοχή του «Predator», αλλά η χρήση του». Ε, δεν ντρέπονται λίγο; Δεν ντρέπονται λίγο; Λίγη ντροπή δεν έχουν; Ας σταματήσουν να ομιλούν! Ντροπή! Αν εγώ, δηλαδή, πάρω ένα τανκ στο σπίτι μου, δεν είναι παράνομο. Το έχω εκεί να το χρησιμοποιώ. Αν χρησιμοποιήσω το τανκ ή τα όπλα, τότε θα είναι παράνομο. Είμαστε με τα καλά μας; Και τους ακούτε οι Βουλευτές της Νέας Δημοκρατίας και χειροκροτάτε τον Πρωθυπουργό, επειδή μπορεί μερικούς από εσάς να σας έχει σε συνακρόαση, ο ωτακουστής, όποιος κι αν είναι αυτός; Σοβαρά μιλάμε; Είναι δυνατόν να είστε όμηροι; Στη δημοκρατία δεν υπάρχουν ομηρίες πολιτικές. Σηκώστε ανάστημα στη Νέα Δημοκρατία και μην επιδοκιμάζετε ασχήμιες απέναντι στην ίδια τη Δημοκρατία!

(Χειροκροτήματα από την πτέρυγα της Ελληνικής Λύσης)

Φτιάξατε ένα κράτος-λάφυρο, ένα κράτος-όμηρο εχθρών, συμμάχων και φίλων, ένα κράτος Υπουργών που κουκουλώνουν τα σκάνδαλα μαζί με επίορκους δικαστές, όπως τη «NOVARTIS», όπως τη «SIEMENS», όπως τον Παπαντωνίου και τώρα τις υποκλοπές.

Κύριε Υπουργέ, τι έγινε με τον Παπαντωνίου; Θα βρείτε δικαστήριο εσείς; Θα παραγραφεί, Υπουργέ μου, η μίζα! Γελάτε, κύριε Υπουργέ! Τραβήξτε τα αυτιά των δικαστών! Δεν μπορούν να βρουν αίθουσα έξι χρόνια για τον Παπαντωνίου!

Τον έπιασαν με τη γίδα στην πλάτη, με τα εκατομμύρια και θα παραγραφεί το αδίκημα, κύριε Αντιπρόεδρε, λόγω ελλείψεως αιθούσης!

**ΙΩΑΝΝΗΣ ΡΑΓΚΟΥΣΗΣ:** Πρόεδρος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρόεδρος! Θα τον κάνουμε και πλανητάρχη τον κ. Βούτση! Δεν έχω πρόβλημα εγώ, ό,τι θέλετε! Πρόεδρος!

Κύριε Πρόεδρε, λοιπόν, δεν βρίσκουν αίθουσα και θα βγει έξω! Το ίδιο έγινε και με τη «NOVARTIS» και με τη «SIEMENS». Πραγματικά, δηλαδή, πιάνουμε τον κουλουρά, πιάνουμε τον άνθρωπο που πουλάει τυρόπιτες χωρίς απόδειξη και τον βάζουμε μέσα και αυτόν που κλέβει δισεκατομμύρια, όπως έλεγε ο Φωτόπουλος σε μια ασπρόμαυρη ταινία, τον λέμε επενδυτή! Αυτά είναι πραγματικά τραγικά και να γίνονται!

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, θα ολοκληρώσω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Έχετε φθάσει στα είκοσι τρία λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχετε μία αγωνία να μη μιλήσω, αλλά δεν πειράζει! Εγώ θα τα πω.

**ΠΡΟΕΔΡΕΥΩΝ (Χαράλαμπος Αθανασίου):** Όχι, μην το λέτε αυτό.

**ΔΙΟΝΥΣΙΟΣ ΧΑΤΖΗΔΑΚΗΣ:** Τον ακούμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ήρθε εδώ ο Χατζηδάκης, ο ναύαρχος, να με ακούσει και δεν θα τα πω;

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, εντάξει. Ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Φτιάξατε, λοιπόν, κράτος παρασιτικό. Και το λέω με πόνο ψυχής. Ο συνδικαλισμός, ο κακός συνδικαλισμός, είναι η παθογένεια του κομματικού κράτους. Η γάγγραινα ξεκινάει από τους κακούς κομματικούς συνδικαλιστές, τους χρυσοκάνθαρους. Απόδειξη: εκλογές ΕΤΕ-ΔΕΗ. Ακούστε τα αποτελέσματα: ΔΕΔΔΗΕ-ΑΔΜΗΕ: ΔΑΚΕ δεκαοκτώ έδρες. Αυτοί που έκλεισαν τη ΔΕΗ, αυτοί που έκλεισαν τους λιγνίτες μαζί με τους υπόλοιπους, αυτοί οι απίστευτοι τύποι παίρνουν δεκαοκτώ από τα κομματικά τους χρυσοκάνθαρα άτομα, αυτά που φέρνουν τα ψηφαλάκια, τα βαποράκια τα πολιτικά.

Η ΔΑΚΕ, λοιπόν, πήρε δεκαοκτώ έδρες, ο ΣΥΡΙΖΑ έντεκα, το ΚΚΕ δύο, το ΠΑΣΟΚ δεν ξέρω πόσες πήρε. Πραγματικά, στα ορυχεία της ΔΕΗ στη Μεγαλόπολη πήραν 88,5% οι συνδικαλιστές, που αντί να τρέχουν να ανοίγουν τα λιγνιτορυχεία για να έχει φθηνό ρεύμα ο Έλληνας, αυτοί τρέχουν να ανοίγουν τα «ορυχεία χρυσού», δηλαδή τους μισθούς και τα επιδόματα, γιατί κάθονται στο κόμμα.

Αυτά με την Ελληνική Λύση κομμένα. Δεν υπάρχει κακός συνδικαλισμός. Ο συνδικαλιστής θα είναι υπέρ των πλατιών λαϊκών στρωμάτων, υπέρ των εργαζομένων, κύριε Χατζηδάκη, και όχι υπέρ του κόμματος.

Φτιάξατε κράτος δουλικό. Δίνετε τα πάντα άνευ αντικρίσματος. Δώσατε την Αλεξανδρούπολη στους Αμερικανούς. Εμείς θεωρούμε ότι είμαστε συμμαχική χώρα με τους Αμερικανούς. Και το λέω μετά λόγου γνώσεως. Είμαστε σύμμαχοι με τους Αμερικανούς. Οι σύμμαχοι, όμως, δεν είναι υποδεκανείς. Οι σύμμαχοι είναι στρατηγοί. Κάνατε την Ελλάδα υποδεκανέα εντολών των Αμερικανών και όχι στρατηγό ισότιμο συνομιλητή. Αυτή είναι η λύση. Έτσι είναι οι σύμμαχοι. Αυτό θα κάνει η Ελληνική Λύση. Θα μιλάμε ισότιμα με Αμερικανούς, Γάλλους, Γερμανούς, Ρώσους, Κινέζους, αν θέλουν!

(Χειροκροτήματα από την πτέρυγα της Ελληνικής Λύσης)

Αν δεν θέλουν, αγαπητέ ναύαρχε, να πάνε αλλού να βάλουν την πραμάτεια τους οι Αμερικανοί φίλοι σας! Να πάνε να βάλουν την πραμάτεια τους οπουδήποτε αλλού, όχι στην Αλεξανδρούπολη!

Και ερωτώ κάτι τον κύριο Υπουργό. Δεν ξέρει, φαντάζομαι, αλλά μπορεί και να ξέρει.

Κύριε Υπουργέ, στον Βόλο έχουμε κατασχέσει ένα πλοίο που έφερνε τεθωρακισμένα αυτοκίνητα από τα Ηνωμένα Αραβικά Εμιράτα. Είναι το πλοίο –είναι καταγγελία αυτή και είναι σοβαρή- που ονομάζεται «MEERDIJK». Μιλάμε για δεκάδες τεθωρακισμένα. Ακούστε πώς λειτουργεί ένα κράτος ευνομούμενο. Αυτά, σύμφωνα με πληροφορίες, πήγαιναν στο Χαφτάρ. Πήγαν και τα πήραν αυτοί για να τα στείλουν στην Ουκρανία και οι Τούρκοι κάθε μέρα τροφοδοτούν τις αντίπαλες δυνάμεις του Χαφτάρ με όπλα και περνούν πάνω από τον εναέριο χώρο της Ελλάδας.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Πρόεδρε, αυτά είναι κείμενα μιας επίκαιρης ερώτησης!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα με αφήσετε, κύριε Αθανασίου, να τελειώσω. Είμαι ευγενής. Θα μου δώσετε τρία λεπτά ακόμα.

Πάμε, λοιπόν, στα εξοπλιστικά. Φτιάξατε κράτος παρασιτικό. Εγώ εδώ με τον κ. Τσίπρα έχω μία –εντός εισαγωγικών- «συμφωνία». Συμφωνώ, διαφωνώντας βέβαια. Δίνετε περίπου 13 δισεκατομμύρια ευρώ σε εξοπλιστικά και ούτε 1 ευρώ για παραγωγή στα Ελληνικά Αμυντικά Συστήματα. Δηλαδή, αντί να δίναμε 13 δισεκατομμύρια και δίναμε 10 δισεκατομμύρια και τα 3 δισεκατομμύρια τα δίναμε για να κάνουμε τα δικά μας αμυντικά συστήματα, θα είχαμε και θέσεις εργασίας και εξαγωγές οπλικών συστημάτων. Γιατί πρέπει να αγοράζω πάντα ως ιθαγενής χάντρες και να μην κατασκευάζω εγώ βαριά οπλικά συστήματα; Για ποιον λόγο πρέπει εγώ να αγοράζω από Αμερικανούς, Γάλλους, Γερμανούς, Ρώσους οπλικά συστήματα, ενώ μπορώ να παράγω ο ίδιος; Μιλάμε για 13 δισεκατομμύρια!

Και ακόμα περιμένω απάντηση από τον Υπουργό, κύριε Πρόεδρε, αν τα Ραφάλ και οι Μπελαρά θα φέρουν τα κατάλληλα οπλικά συστήματα! Και δεν μου τη δίνει την απάντηση, αν δηλαδή τα λεφτά που δώσαμε είναι γι’ αυτά που παίρνουμε ή είναι υποδεέστερα αυτά που παίρνουμε σε σχέση με αυτά που δώσαμε.

Πέμπτον, απάντηση του διευθυντή του ευρωπαϊκού οργανισμού ασφάλειας τροφίμων: Η Ελλάδα έχει το δικαίωμα να μπλοκάρει εισαγωγές αγροτικών προϊόντων από την Τουρκία.

Κάντε, επιτέλους, αυτό! Μπλοκάρετε τα τουρκικά προϊόντα! Υπάρχει επίσημη απόφαση της Ευρωπαϊκής Ένωσης για να ανασάνει ο αγροτικός πληθυσμός!

(Χειροκροτήματα από την πτέρυγα της Ελληνικής Λύσης)

Δεν θα πω για την ΑΟΖ. Δεν θα πω γιατί δεν κάνατε ποτέ ΑΟΖ με την Κύπρο, κύριοι της Νέας Δημοκρατίας. Δυστυχώς, είστε το δεκανίκι του ΣΥΡΙΖΑ. Απόδειξη: Ζητήσαμε διερεύνηση υποκλοπών του 2016. Μητσοτάκης και Τσίπρας αρνηθήκατε. Γιατί;

Έρχεται τώρα ο Πρωθυπουργός και επικαλείται τις υποκλοπές του 2006, κύριε Χατζηδάκη. Όταν ζητήσαμε επισήμως να κάνουμε εξεταστική, αρνηθήκατε εσείς. Ο ηθικός αυτουργός, ο Αβιρά Μαζαρί, συνελήφθη και είναι στις Ηνωμένες Πολιτείες. Γιατί δεν κάνουμε κάτι γι’ αυτό; Ζητήστε τώρα δικαστική συνδρομή για να δούμε ποιος έκανε κατασκοπεία εις βάρος της Ελλάδος τότε. Γιατί δεν το κάνατε; Για να καλύψετε τον ΣΥΡΙΖΑ; Ρωτώ.

Η ηγετική ομάδα της Νέας Δημοκρατίας ουδέποτε ανέδειξε την εθνική, οικονομική ζημιά που έκανε η πενταετία του ΣΥΡΙΖΑ, γιατί δεν θέλησε να αποδομήσει πολιτικά το αφήγημα του ΣΥΡΙΖΑ, γιατί τον προτιμά ως αντίπαλο τον ΣΥΡΙΖΑ, αφού θέτει τον πήχη πολύ χαμηλά. Το κριτήριο επάρκειας, όμως, δεν είναι ο ΣΥΡΙΖΑ, αλλά οι προκλήσεις που θέτει η ελληνική πραγματικότητα.

Αυτή η πραγματικότητα βλέπει απέναντί της ένα κόμμα που λέγεται «Ελληνική Λύση» που με σοβαρότητα, με σχέδιο, με μέτρο και κυρίως με αυτοσυγκράτηση επιχειρεί να αφυπνίσει τα πολιτικά κόμματα.

(Χειροκροτήματα από την πτέρυγα της Ελληνικής Λύσης)

Τέτοια λαγνεία για την εξουσία δεν περίμενα ποτέ, κύριε Πρόεδρε. Από το ΠΑΣΟΚ - ΚΙΝΑΛ το περίμενα βέβαια και φαίνεται διότι είναι έτοιμος για συγκυβέρνηση ο κ. Ανδρουλάκης. Τον παρακολούθησα στο «MEGA». Τέτοια λαγνεία, πραγματικά, να εξυπηρετήσει τους ολιγάρχες δεν την αντιλαμβάνομαι. Είχαμε εδώ έναν συνάδελφο ο οποίος έκανε μία λεκτική αστοχία –να το δεχθώ- σε μία συγκεκριμένη φράση.

Ας σας αποδίδουν τη φράση, κύριε συνάδελφε. Είναι δυνατόν κόμμα του ελληνικού Κοινοβουλίου να ψηφίζει «ναι» στην άρση ασυλίας συναδέλφου, επειδή το ζητά ο Αλαφούζος; Και δεν ντρεπόμαστε λιγάκι; Είναι δυνατόν την ώρα που μιλάει Βουλευτής συνάδελφός σας να ζητάτε την άρση ασυλίας του κ. Κλέωνα Γρηγοριάδη γιατί είπε κάτι για τον κ. Αλαφούζο; Πρωτάθλημα θα του δώσετε, μωρέ! Και φαίνεται. Θα του πάρουμε και το κεφάλι; Έχετε καταλάβει ότι έτσι ανοίγετε τον ασκό του Αιόλου; Το ζήτησε ο Αλαφούζος και σε μια εβδομάδα είπατε όλοι «ναι»! Τρέξτε να σώσουμε τον Αλαφούζο! Ή μήπως ο Αλαφούζος δεν φέρνει άνθρακα από τη Ρωσία; Ή μήπως δεν ξέρουμε τα πλοία του;

Όμως, βλέπεις, κύριε συνάδελφε, εγώ προσέχω τις λεκτικές αστοχίες γιατί δεν θέλω να δώσω αφορμή σε κανέναν να με κυνηγάει αδίκως. Έχω το ΕΣΡ εγώ, μη στενοχωριέσαι. Ενάμισι εκατομμύριο πρόστιμα από τη Νέα Δημοκρατία δεν είναι και λίγα!

Πραγματικά αισθάνομαι περίεργα. Και ακούω τον κ. Ανδρουλάκη. Ως συνήθως λείπουν αυτοί γιατί πάνε στα κανάλια. Έχουμε προγραμματική συμφωνία με κάποιο από τα δύο ισχυρά κόμματα του διπολισμού, Νέα Δημοκρατία ή ΣΥΡΙΖΑ, μετά τις εκλογές της πρώτης Κυριακής Το προανήγγειλε. Και πού το προανήγγειλε; Στο «MEGA». Το είπε ο άνθρωπος, χωρίς να αποκλείει ούτε τον κ. Μητσοτάκη ούτε τον κ. Τσίπρα για προσεχή συγκυβερνητικό εταίρο!

Ο Ανδρουλάκης, λοιπόν, δικαιώνει την Ελληνική Λύση. Θα συγκυβερνήσουν. Συγκυβερνούν ήδη. Το ΠΑΣΟΚ ψηφίζει το 80% των νομοσχεδίων. Έπεσαν οι μάσκες τους και φαίνεται.

(Χειροκροτήματα από την πτέρυγα της Ελληνικής Λύσης)

Ας μάθει ο ελληνικός λαός, λοιπόν, την αλήθεια. Κάνετε τα ίδια. Συμφωνείτε σε όλα. Συμφωνείτε στις εισπρακτικές εταιρείες. Συμφωνείτε για ολιγάρχες παρόχους. Συμφωνείτε για ανεμογεννήτριες. Συμφωνείτε για κατάργηση λιγνιτών. Συμφωνείτε για μη κατάργηση ΦΠΑ, αφού ούτε η κυβέρνηση του ΣΥΡΙΖΑ ούτε αυτή της Νέας Δημοκρατίας κατήργησε. Συμφωνείτε για ξεπούλημα δημόσιας περιουσίας. Συμφωνείτε για Σκόπια. Συμφωνείτε για Χάγη. Πού διαφωνείτε; Διαφωνείτε στο καλό του ελληνικού λαού που μόνο η Ελληνική Λύση υπηρετεί και θα συνεχίσει να υπηρετεί και ως κυβέρνηση. Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Θα παρακαλούσα κατά το δυνατόν να τηρείται ο χρόνος. Εξάλλου έρχεται ο προϋπολογισμός μεθαύριο και μπορεί ο καθένας να μιλήσει για όλη την ύλη.

Η Υφυπουργός Εργασίας και Κοινωνικών Υπηρεσιών κ. Συρεγγέλα θα πάρει τον λόγο για να υποστηρίξει κάποιες διατάξεις της τροπολογίας.

Ορίστε, κυρία Υπουργέ, έχετε τον λόγο.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Κυρίες και κύριοι Βουλευτές, η σημερινή επέτειος θα μας θυμίζει τους αγώνες όλων των Ελληνίδων και όλων των Ελλήνων για την ανατροπή του ολοκληρωτικού καθεστώτος και για κάτι το οποίο σήμερα θεωρούμε αυτονόητο, την επαναφορά της δημοκρατίας στην πατρίδα μας. Φοιτητές και φοιτήτριες, χωρίς ιδεολογίες και χρώματα, αγωνίστηκαν για τη δημοκρατία, το υπέρτατο ανθρώπινο δικαίωμα και ενωμένοι τα κατάφεραν.

Η Κυβέρνησή μας από την πρώτη μέρα διακυβέρνησης αποδεικνύει έμπρακτα ότι ο σεβασμός στα ανθρώπινα δικαιώματα και η προστασία όλων των πολιτών αποτελούν ύψιστες προτεραιότητές μας. Η ενδοοικογενειακή βία συνιστά μία από τις πιο ειδεχθείς μορφές παραβίασης των ανθρωπίνων δικαιωμάτων και της ανθρώπινης αξιοπρέπειας. Είναι ένα φαινόμενο το οποίο σε συντριπτική πλειοψηφία πλήττει τις γυναίκες και μπορεί να συμβεί σε όλες τις γυναίκες, ανεξαρτήτως μορφωτικού, κοινωνικού, οικονομικού και επαγγελματικού υπόβαθρου. Αποκαλείται δε συχνά ως το αόρατο έγκλημα, ακριβώς επειδή τα θύματα διστάζουν να το καταγγείλουν και να ζητήσουν βοήθεια.

Η Κυβέρνησή μας και ο Πρωθυπουργός ο ίδιος έχουν αναδείξει τα ζητήματα αυτά δημιουργώντας ξεχωριστό χαρτοφυλάκιο που ασχολείται με αυτά τα ζητήματα με κύριο στόχο την πρόληψη αυτών των φαινομένων. Έχουμε κάνει πολλά βήματα για την αντιμετώπιση αυτής της κατάστασης μέσα από ένα πλέγμα προστασίας το οποίο συμπεριλαμβάνει και τις δομές μας, που είναι σαράντα τέσσερα συμβουλευτικά κέντρα, δεκαεννέα ξενώνες και η γραμμή 15900. Πρόκειται για βήματα τα οποία σε κάθε περίπτωση δεν έχουν εξαλείψει το πρόβλημα, αλλά είναι ένα ισχυρό ανάχωμα απέναντι στη βία.

Ένα τέτοιο δείγμα συντονισμένης προσπάθειας και επίπεδης συνεργασίας δημοσίου και ιδιωτικού τομέα με την αξιοποίηση της σύγχρονης τεχνολογίας αποτελεί και η σημερινή νομοθετική πρωτοβουλία για την έναρξη της λειτουργίας της ψηφιακής εφαρμογής «Panic Button». Για πρώτη φορά θέτουμε σε λειτουργία αυτή την εφαρμογή, την οποία μας διέθεσε η «VODAFONE», για να προσφέρουμε στα θύματα μεγαλύτερη ασφάλεια και προστασία.

Tα θύματα ενδοοικογενειακής βίας είναι περισσότερο εκτεθειμένα σε κίνδυνο είτε γιατί συνοικούν με τον δράστη, είτε γιατί λόγω της οικογενειακής σχέσης πρέπει να βρίσκονται σε συχνή επαφή μαζί του. Επομένως, είναι εύκολα κατανοητό πόσο σημαντικό για την ασφάλειά τους είναι να διευκολύνεται με κάθε τρόπο η προσβασιμότητά τους στις αστυνομικές αρχές.

Με αυτήν την προτεινόμενη ρύθμιση, λοιπόν, οι γυναίκες θύματα ενδοοικογενειακής βίας είτε εξακολουθούν να συνοικούν με τον δράστη, είτε όχι θα μπορούν να ειδοποιούν τις αστυνομικές αρχές με εύκολο και γρήγορο τρόπο και προπάντων με ασφάλεια οποιαδήποτε στιγμή αισθανθούν ότι απειλούνται ή βρίσκονται σε κίνδυνο.

Η εφαρμογή αυτή θα χορηγείται στις γυναίκες θύματα βίας που απευθύνονται σε αστυνομικά τμήματα ή εξυπηρετούνται σε συμβουλευτικά κέντρα του δικτύου δομών μας. Έτσι, κάθε γυναίκα, πέρα από την υποστήριξη που λαμβάνει από τις εξειδικευμένες δομές, θα αισθάνεται και ασφαλής στην καθημερινότητά της.

Όπως προαναφέρθηκε, η προτεινόμενη ρύθμιση είναι αποτέλεσμα μιας απαιτητικής και σύνθετης προετοιμασίας και συνεργασίας όλων των εμπλεκόμενων φορέων και δεν θα ήταν εφικτή χωρίς την καίρια συμβολή του Υπουργείου Προστασίας του Πολίτη, της Ελληνικής Αστυνομίας και φυσικά του Υπουργείου Ψηφιακής Διακυβέρνησης.

Το «Panic Button», κυρίες και κύριοι, δεν είναι μια απλή εφαρμογή, δεν είναι μια ακόμα καινοτόμα ιδέα για τους λάτρεις της τεχνολογίας. Μπορεί να σώσει μια ζωή, μπορεί να προλάβει την επόμενη γυναικοκτονία, μπορεί να σώσει τη φίλη μας, την αδελφή μας, τη μητέρα μας, την κόρη μας ή την ανιψιά μας. Είναι μια ευκαιρία για κάθε γυναίκα που βιώνει τον εφιάλτη μέσα στο σπίτι της να προστατευτεί και να ζητήσει βοήθεια, όταν η φωνή της δεν μπορεί να ακουστεί έξω από τους τέσσερις τοίχους του σπιτιού της.

Θέλω λοιπόν να ευχαριστήσω θερμά και το Υπουργείο Προστασίας του Πολίτη και το Υπουργείο Ψηφιακής Διακυβέρνησης και φυσικά από τον ιδιωτικό τομέα τη «VODAFONE», καθώς, ενώνοντας τις δυνάμεις μας, καταφέραμε να το υλοποιήσουμε.

Καλώ λοιπόν όλες και όλους, ανεξαρτήτως παράταξης και ιδεολογίας, και μια εβδομάδα πριν από την 25η Νοεμβρίου, που είναι η παγκόσμια ημέρα για την εξάλειψη της βίας κατά των γυναικών, να στηρίξετε αυτή την πρωτοβουλία της Κυβέρνησης. Άλλωστε, το χρωστάμε σε κάθε γυναίκα που δολοφονήθηκε ή σε κάθε κορίτσι που θα μεγαλώνει και θα γνωρίζει πως υπάρχει ένας τρόπος να βγει από το αδιέξοδο τη στιγμή που το βιώνει. Είναι υποχρέωσή μας ως ενεργοί πολίτες, ανεξαρτήτως ιδεολογικής ταυτότητας και πολιτικής προέλευσης, να προασπίζουμε το ανθρώπινο δικαίωμα της αξιοπρέπειας, καθολικά, χωρίς αστερίσκους και χωρίς υποσημειώσεις.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κυρία Συρεγγέλα.

Τον λόγο έχει ο κ. Ραγκούσης, Κοινοβουλευτικός Εκπρόσωπος του ΣΥΡΙΖΑ, αμέσως μετά τον λόγο θα πάρει ο Υφυπουργός Δικαιοσύνης κ. Γεώργιος Κώτσηρας.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Δεν θα μακρηγορήσω. Θα είμαι σύντομος. Έτσι κι αλλιώς τα του νομοσχεδίου τα κάλυψε με απόλυτη πληρότητα και πολύ συγκεκριμένα ο εισηγητής μας κ. Χατζηγιαννάκης. Θα χρησιμοποιήσω, όμως, ένα κομμάτι της τοποθέτησής μου για ένα μείζον πολιτικό θέμα αλλά, ταυτόχρονα, θα έλεγα ένα μείζον πολιτειακό θέμα.

Σήμερα, όπως είπαν και πολλοί συνάδελφοι που πήραν τον λόγο και ανέβηκαν σε αυτό το Βήμα, είναι μία ιστορική ημέρα. Είναι η 49η επέτειος από την εξέγερση του Πολυτεχνείου. Θυμάμαι μεγαλώνοντας, στο σχολείο και μετά στο πανεπιστήμιο, κάθε τέτοια μέρα να υπάρχει, ανάμεσα σε όσους συνήθιζαν να τοποθετούνται δημόσια, ένα ερώτημα, για το αν και κατά πόσο το μήνυμα του Πολυτεχνείου παραμένει επίκαιρο, το «Ψωμί - Παιδεία - Ελευθερία».

Κάθε τόσο υπήρχαν οι απόψεις ότι παρέμενε κατά τη διάρκεια όλων αυτών των σαράντα εννέα ετών ένα επίκαιρο μήνυμα. Δεν θα μιλήσω για το σκέλος «ψωμί και παιδεία», αλλά θα μιλήσω για το σκέλος της ελευθερίας και θα πω ότι πράγματι το μήνυμα του Πολυτεχνείου, ο αγώνας του Πολυτεχνείου για ελευθερία δυστυχώς, θα υπογραμμίσω, παραμένει και σήμερα επίκαιρος. Κι αυτό είναι θλιβερό για τη χώρα. Είναι θλιβερό για τη χώρα γιατί δεν αξίζει στην Ελλάδα του 2022 ούτε στον ελληνικό λαό, ιδίως στις νέες γενιές, η χώρα αυτή να πλήττεται τους τελευταίους μήνες από αυτό το τεράστιο πολιτειακό και αντιδημοκρατικό σκάνδαλο, το σκάνδαλο των υποκλοπών. Οι παράνομες υποκλοπές, που σαν χιονοστιβάδα οι πληροφορίες γι’ αυτές εβδομάδα με την εβδομάδα αυξάνονται, είναι ένα παράπτωμα, είναι ένα ολίσθημα πολιτειακό το οποίο δεν πλήττει μόνο το σκέλος της δημοκρατίας, αλλά πλήττει κατ’ εξοχήν μία από τις βασικότερες, τις θεμελιωδέστερες αρχές του ελληνικού Συντάγματος, που είναι η ελευθερία των πολιτών και η ανάγκη προάσπιση της ελευθερίας. Διότι ένας πολίτης ο οποίος παρακολουθείται παράνομα από τις μυστικές υπηρεσίες της χώρας, από την Εθνική Υπηρεσία Πληροφοριών, από παρακρατικές οργανωμένες συλλογικότητες και μάλιστα, μέσα στο ίδιο το Μέγαρο Μαξίμου με επικεφαλής τον ίδιο τον Πρωθυπουργό της χώρας τον κ. Κυριάκο Μητσοτάκη, αυτός ο πολίτης δεν είναι ένας ελεύθερος πολίτης, είναι ένας πολίτης του οποίου του έχετε στερήσει, με εντελώς αντισυνταγματικό και παράνομο τρόπο, σε τελική ανάλυση, την ελευθερία του.

Και δεν είναι ένας όπως αποκαλύπτεται, δεν είναι δύο, δεν είναι τρεις, δεν είναι πέντε, δεν είναι δέκα. Είναι πληθώρα πολιτών όλων των ειδικοτήτων: Πολιτικοί αντίπαλοι του Κυριάκου Μητσοτάκη, δημοσιογράφοι, επιχειρηματίες, Υπουργοί του Κυριάκου Μητσοτάκη, νέοι Υπουργοί του Κυριάκου Μητσοτάκη που τέθηκαν υπό παρακολούθηση από την Εθνική Υπηρεσία Πληροφοριών.

Και βεβαίως, όπως έχει πει ο Αλέξης Τσίπρας νομίζω πολύ χαρακτηριστικά και εύστοχα, ο αθώος δεν κρύβεται, ο ένοχος μόνο κρύβεται, ο ένοχος μόνο σιωπά, ο ένοχος μόνο προσπαθεί μέσα από παρελκυστικές τακτικές, όπως η σουπιά, να επιχειρεί διαρκώς διάφορους φτηνούς αντιπερισπασμούς. Ο αθώος, όπως ο καθαρός ουρανός αστραπές δεν φοβάται, έρχεται σε αυτό το Βήμα και λέει τα πράγματα με το όνομά τους, ανοίγει όλες τις πηγές πληροφόρησης σε όποιον πολίτη ή δημόσια αρχή νομιμοποιείται να τις έχει και δεν κρύβεται ούτε πίσω από το ψευδεπίγραφο δήθεν απόρρητο, ούτε βεβαίως μέσα από όλες αυτές τις πρακτικές της συγκάλυψης.

Το έχουμε ξαναπεί, κύριε Τσιάρα, δυστυχώς, με το Υπουργείο στο οποίο προΐστασθε, έχετε πρωταγωνιστήσει ως πολιτική ηγεσία και ως Υπουργός σε αυτές τις μεθοδεύσεις συγκάλυψης με πρώτη και καλύτερη την περιβόητη τροπολογία η οποία για πρώτη φορά μετά από χρόνια, μετά από δεκαετίες, από το 1994-1995, απαγόρευσε στην ανεξάρτητη αρχή να πληροφορεί τους πολίτες που παρακολουθεί για λόγους εθνικής ασφάλειας τα σχετικά της παρακολούθησής τους. Αυτό που καμμία κυβέρνηση δεν είχε διανοηθεί από το 1994-1995 να το απαγορεύσει, το απαγορεύσατε εσείς.

Τι είπε τις προάλλες ο κ. Μητσοτάκης στη συνέντευξη που έδωσε στον κ. Χατζηνικολάου και στο δελτίο ειδήσεων του «ΑΝΤ1» ανάμεσα στα άλλα; Διαβάζω από την απομαγνητοφώνηση της συνέντευξής του: «Παρακολουθούσα τον Υπουργό Εξωτερικών ή τον Υπουργό Οικονομικών; Είναι ντροπή και αίσχος να εννοεί κάποιος ότι ο Πρωθυπουργός παρακολουθεί τον Υπουργό Εξωτερικών.».

Είναι ντροπή και αίσχος, κύριε Τσιάρα, ο Πρωθυπουργός να παρακολουθεί τον Υπουργό Εξωτερικών.

Ο Πρωθυπουργός να παρακολουθεί τον Υπουργό Ενέργειας της δικής του Κυβέρνησης είναι ντροπή και αίσχος; Είναι ντροπή και αίσχος το 2020 ο κ. Μητσοτάκης να έχει θέσει υπό παρακολούθηση μέσω της ΕΥΠ τον κ. Χατζηδάκη; Βεβαίως και είναι ντροπή και αίσχος. Και όπως αποκαλύφθηκε και γράφτηκε ρητώς από την ιστοσελίδα iEidiseis.gr και τον δημοσιογράφο Δήμο Βερύκιο και ποτέ και από κανέναν σας δεν διαψεύστηκε, ο κ. Χατζηδάκης ήταν υπό παρακολούθηση από την ΕΥΠ με εντολή Μητσοτάκη το 2020 ως Υπουργός Ενέργειας. Ναι, ήταν υπό παρακολούθηση.

Θα πείτε -αλλά δεν τολμάτε- «αποδείξεις έχετε;», αυτή την καραμέλα που χρησιμοποιείτε τις τελευταίες ημέρες. Βεβαίως και υπάρχουν αποδείξεις σύμφωνα με το δημοσίευμα, που όποιος είναι ένας πολίτης ο οποίος δεν θέλει να παραδέχεται ότι του προσβάλλουν τη νοημοσύνη, τις αποδέχεται.

Και ξέρετε, κύριε Τσιάρα, πού υπάρχουν αυτές οι αποδείξεις; Υπάρχουν, κύριε Λοβέρδο, μιας και σας έχω απέναντί μου, στην Εθνική Υπηρεσία Πληροφοριών αυτή τη στιγμή που μιλάμε. Υπάρχουν οι αποδείξεις ότι ο Χατζηδάκης ήταν υπό παρακολούθηση με εντολή Μητσοτάκη, ως επικεφαλής ο Μητσοτάκης της Εθνικής Υπηρεσίας Πληροφοριών, στους παρόχους τηλεπικοινωνιών, ανάλογα που ήταν το κινητό του. Ήταν στην «COSMOTE»; Τα στοιχεία υπάρχουν στην «COSMOTE». Οι αποδείξεις, αν ήταν στη «WIND», είναι στη «WIND».

Αν τολμήσετε, λοιπόν, και μιλήσετε και ρωτήσετε πού είναι οι αποδείξεις, από τώρα παίρνετε την απάντηση. Δώστε τη δυνατότητα αύριο το πρωί στην Εθνική Υπηρεσία Πληροφοριών να μιλήσει δημόσια για το αν ήταν υπό παρακολούθηση ο Χατζηδάκης το 2020 ή όχι από τον Μητσοτάκη. Δώστε αύριο το πρωί ως αρμόδιος Υπουργός τη δυνατότητα στην ΑΔΑΕ να πάρει την πληροφορία από τους παρόχους κινητής τηλεφωνίας, για να διαπιστώσει ο ελληνικός λαός ότι αυτός που έλεγε ότι είναι ντροπή και αίσχος να μου λένε ότι παρακολουθώ τον Υπουργό Εξωτερικών… αλλά, προσέξτε, δεν είπε είναι ντροπή και αίσχος να μου λένε ότι παρακολουθώ τους Υπουργούς μου, δεν το γενίκευσε. Ήταν προσεκτικός. Είπε είναι ντροπή και αίσχος να μου λένε ότι παρακολουθώ τον Υπουργό Εξωτερικών. Ξέρετε γιατί το είπε αυτό, κατά τη γνώμη μου, κύριε Τσιάρα; Γιατί δεν μπορεί να γενικεύσει, γιατί ξέρει πρώτος και καλύτερος από όλους ότι τον Υπουργό του τον είχε υπό παρακολούθηση επί έναν ολόκληρο χρόνο.

Και βεβαίως, σε συνέχεια αυτού, εύλογα, είναι πολλοί οι πολίτες που αναρωτιούνται γιατί δεν αντιδρούν οι Υπουργοί. Πώς μπορεί κάποιος να αντέξει αυτό το βάρος, να κυκλοφορεί στην ελληνική πολιτική ζωή του τόπου, ο κόσμος να το ‘χει τούμπανο, ότι ο Πρωθυπουργός του τον είχε θέσει μέσω ΕΥΠ υπό παρακολούθηση, κι αυτός να κάνει ότι δεν καταλαβαίνει;

Λοιπόν, ξέρετε, αυτοί οι ίδιοι που αναρωτιούνται γιατί δεν αντιδρούν οι Υπουργοί, τι είναι αυτό που επίσης αναρωτιούνται, σε φυσική και λογική συνέπεια και συνεπαγωγή αυτής τους της απορίας; Μήπως τους εκβιάζει με το προϊόν, με το υλικό των υποκλοπών που έχει στα χέρια του αυτός και η παρακρατική συμμορία που είχε στήσει μέσα στο Μέγαρο Μαξίμου; Αυτό αναρωτιούνται οι πολίτες.

Και την ώρα που, βεβαίως, όλα αυτά συμβαίνουν, αυτή τη μεγάλη και ιστορική ημέρα, έχουμε και τον κ. Μητσοτάκη, ο οποίος σαν να μην έφταναν όλες αυτές οι πολιτειακές, αντισυνταγματικές και έκνομες αθλιότητες που έχει διαπράξει σε βάρος της δημοκρατίας, της χώρας, σε βάρος του κράτους δικαίου, σε βάρος της ελληνικής κοινωνίας, σε βάρος του κομματικού και πολιτικού συστήματος, του κοινοβουλευτισμού στην Ελλάδα, εξέδωσε σήμερα και μια δήλωση για το Πολυτεχνείο, την οποία έκρινε απαραίτητο να την κλείσει λέγοντας: «Θεμελιώνοντας τη νέα ενότητα πάνω στην οποία οικοδομήθηκε η πληρέστερη δημοκρατία που έχει γνωρίσει η πατρίδα μας, σαράντα εννέα χρόνια μετά, λοιπόν, κοινό μας χρέος είναι η προστασία και η εμβάθυνσή της», λέει ο άνθρωπος, ο Πρωθυπουργός, που κατάφερε το μεγαλύτερο, το πιο καίριο πλήγμα στη λειτουργία της δημοκρατίας, στη λειτουργία του κράτους δικαίου, που παραβίασε με τον πιο ακραίο τρόπο θεμελιώδη συνταγματικά δικαιώματα, όπως αυτό της ελευθερίας των πολιτών, αυτός ο οποίος σχεδίασε, οργάνωσε και υλοποίησε το μεγαλύτερο σκάνδαλο, πολιτειακό και θεσμικό σκάνδαλο, που ήταν το σκάνδαλο των υποκλοπών μέσα από την ΕΥΠ και μέσα από το «Predator», θέλει να εμφανίζεται και ως προστάτης της δημοκρατίας.

Μα όσοι προστατεύουμε και θέλουμε να προστατεύεται αυτή η δημοκρατία ένα πράγμα έχουμε ως αποστολή και καθήκον μπροστά μας, να απαλλάξουμε το συντομότερο, μέσα από την ετυμηγορία του ελληνικού λαού, τη χώρα, την ελληνική κοινωνία, την ελληνική δημοκρατία από τον αυτουργό της μεγαλύτερης, της πιο σκανδαλώδους διάπραξης εγκλημάτων, θεσμικών και πολιτειακών εγκλημάτων, όπως ήταν τα εγκλήματα των υποκλοπών. Και αυτός δεν είναι άλλος από τον Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, εγώ πότε θα μιλήσω;

**ΠΡΟΕΔΡΕΥΩΝ (Χαράλαμπος Αθανασίου):** Θα μιλήσει ο κ. Λοβέρδος και απ’ ό,τι βλέπω, κύριε Σκανδαλίδη, η δήλωση που έχετε κάνει είναι ότι θα μιλήσετε μετά από δύο ομιλητές. Θα μιλήσει και ο κύριος Υφυπουργός και αμέσως μετά εσείς.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλησπέρα σας. Σήμερα είναι μια πολύ σημαντική ημέρα, όπως πολύ σωστά επεσήμαναν και οι προηγούμενοι ομιλητές. Είναι σαράντα εννέα χρόνια από την επέτειο της εξέγερσης των φοιτητών στο Πολυτεχνείο, με κεντρικό σύνθημα τότε «Ψωμί - Παιδεία - Ελευθερία».

Από το 1974 και μετά, όταν αποκαταστάθηκε η δημοκρατία, έχουν γίνει πολύ σημαντικά πράγματα για την εμπέδωση των δημοκρατικών θεσμών στην Ελλάδα, έχουν γίνει μεγάλες αλλαγές προς τη σωστή κατεύθυνση και έχουμε κατορθώσει να εγκαθιδρύσουμε κάτι το οποίο ήταν ανήκουστο πριν από το 1967, την ομαλή εναλλαγή των κομμάτων στη διακυβέρνηση της χώρας χωρίς να ανατρέπεται από κάποια δικτατορία, από κάποιο κίνημα, από κάποια εξέγερση ή από κάποιο πραξικόπημα. Αυτό είναι μια μεγάλη κατάκτηση του δημοκρατικού πολιτεύματος και του κοινοβουλευτισμού.

Δεν τα έχουμε κάνει όλα τέλεια, προς Θεού. Πρέπει να γίνουν ακόμα περισσότερα για την εμπέδωση της δημοκρατίας και της ελευθερίας στον τόπο μας και πρέπει ακόμη να προσπαθούμε καθημερινά για να εξασφαλίσουμε αυτό που έλεγε το σύνθημα του Πολυτεχνείου, ψωμί, ακόμα περισσότερο ψωμί, δηλαδή ακόμα καλύτερο βιοτικό επίπεδο για τους Έλληνες, ακόμα καλύτερη παιδεία για τους Έλληνες και τα παιδιά τους, ακόμα καλύτερη και βαθύτερη ελευθερία. Αλλά είμαστε προς τη σωστή κατεύθυνση, νομίζω.

Αυτό δεν σημαίνει σε καμμία περίπτωση ότι δεν υπάρχουν προβλήματα. Αυτό δεν σημαίνει σε καμμία περίπτωση ότι δεν υπάρχουν εχθροί της δημοκρατίας, εχθροί του κοινοβουλευτισμού, που καραδοκούν να την ανατρέψουν χρησιμοποιώντας ψέματα, συνωμοσίες, εκμεταλλευόμενοι τα πραγματικά προβλήματα που αντιμετωπίζουν οι Έλληνες και που πολλές φορές με λαϊκισμό προσπαθούν να τους προσεγγίσουν, ουσιαστικά για να ανατρέψουν τη δημοκρατία.

Εγώ ποτέ δεν θα πω ότι μέσα σε αυτό το Κοινοβούλιο υπάρχουν εχθροί της δημοκρατίας. Εγώ θέλω να πιστεύω ότι όλοι, και οι τριακόσιοι που βρίσκονται μέσα στο Κοινοβούλιο, είναι και πατριώτες και φίλοι του κοινοβουλευτικού συστήματος.

Ωστόσο, -και εδώ θα μου επιτρέψετε να κάνω μια παρέκβαση από το σημερινό νομοσχέδιο που συζητάμε- αισθάνομαι ότι διαπιστώνω μια πρωτοφανή επίθεση, ανήκουστη επίθεση που γίνεται, κατά τη γνώμη μου, κατά των δημοκρατικών θεσμών και μια υπονόμευση της ίδιας της ουσίας. Δεν λέω ότι το κάνετε επίτηδες. Θεωρώ, όμως, ότι στο πλαίσιο μιας μικροκομματικής λογικής υπονομεύετε, άθελά σας -κάποιοι μπορεί και ηθελημένα, αλλά κατά βάση άθελά σας- τους ίδιους τους δημοκρατικούς θεσμούς και εν συνεπεία υπονομεύετε την ίδια την πατρίδα μας.

Γιατί το λέω αυτό; Αυτή τη στιγμή γίνεται -και ακούσαμε και τους προηγούμενους ομιλητές- μια τεράστια επίθεση κατά του προσώπου του Πρωθυπουργού με πρόσχημα τις δήθεν υποκλοπές τηλεφώνων των Υπουργών και των στενών συνεργατών του.

Παρουσιάζετε την εικόνα ενός Πρωθυπουργού που αν μη τι άλλο θα πρέπει να είναι ψυχοπαθής, να παρακολουθεί τις γυναίκες των Υπουργών του για να μάθει άραγε τι; Τι μαγειρεύουν και πώς ταΐζουν το παιδί τους κάθε μέρα; Και με ποιο τρόπο το κάνει; Μέσω της ΕΥΠ και μέσω κρατικών αρχών; Είναι αστειότητες, είναι γελοιότητες και ταυτόχρονα είναι εξοργιστικό να υποστηρίζετε κάτι τέτοιο. Δυστυχώς, με τον τρόπο που το κάνετε, ρίχνετε δηλητήριο στους ίδιους τους δημοκρατικούς θεσμούς.

Άκουσα προηγουμένως τον κ. Ραγκούση -τον οποίο προσωπικά τον εκτιμώ, είναι Κοινοβουλευτικός Εκπρόσωπος του ΣΥΡΙΖΑ και έχει δικαίωμα να λέει ό,τι θέλει και ό,τι νομίζει- να λέει ότι ο Πρωθυπουργός είπε πως είναι ντροπή και αίσχος να τον κατηγορούν ότι παρακολουθεί τον Υπουργό Εξωτερικών. Και είναι όντως ντροπή και αίσχος να του λένε ότι παρακολουθεί τον Υπουργό Εξωτερικών. Και είναι ντροπή και αίσχος να του λένε ότι παρακολουθεί οποιονδήποτε Υπουργό.

Ξέρετε, στη δημοκρατία και στο κράτος δικαίου που θέλουμε να είναι η Ελλάδα -και αυτό είναι το νόημα αυτού του νομοθετήματος που ψηφίζουμε σήμερα-, το βάρος της απόδειξης το φέρει ο καταγγέλλων, όχι ο καταγγελλόμενος. Το φέρει αυτός που σηκώνει μια υπόθεση, όχι αυτός ο οποίος είναι θύμα της επίθεσης και της καταγγελίας. Και εσείς κάνετε ακριβώς αυτό το πράγμα. Ρίχνετε λάσπη στον ανεμιστήρα χωρίς καμμία απόδειξη, χωρίς καμμία τεκμηρίωση, με μόνη συνέπεια την υπονόμευση των δημοκρατικών θεσμών.

Αυτό εγώ δεν το δέχομαι. Και δεν το δέχεται κανείς από τους εκατόν πενήντα έξι Βουλευτές της Νέας Δημοκρατίας, οι οποίοι στηρίζουμε τον Κυριάκο Μητσοτάκη σε αυτή την αήθη επίθεση που δέχεται. Και δεν το δέχεται όχι μόνο ο Κυριάκος Μητσοτάκης, αλλά το σύνολο της Νέας Δημοκρατίας και εκ των πραγμάτων και οι ψηφοφόροι που την τίμησαν με την ψήφο τους το 2019 και θα την ξανατιμήσουν με την ψήφο τους στις εκλογές του 2023.

Είναι το ίδιο ακριβώς σαν να έλεγα στον κ. Ραγκούση, «ξέρετε εγώ εικάζω ότι ο Τσίπρας παρακολουθεί τον Σπίρτζη, τον Ραγκούση, την κ. Γεροβασίλη και όλους εσάς». Δεν θα με λέγατε συκοφάντη; Φυσικά και θα με λέγατε συκοφάντη. Και θα είχατε δίκιο να με αποκαλέσετε, γιατί δεν έχω κανένα στοιχείο στα χέρια μου. Μια εικασία έχω, μια εκτίμηση.

Αυτό δεν μπορεί να συνεχιστεί. Υπονομεύει το πολίτευμα. Καταλάβετέ το. Έχουμε έναν τοξικό αντιπολιτευτικό λόγο που μας οδηγεί με συνέπεια σε μία εκρηκτική εκλογική αναμέτρηση το 2023. Και αυτό θα κάνει κακό σε όλους μας. Δεν κάνει κακό στη Νέα Δημοκρατία. Η Νέα Δημοκρατία θα το αντέξει. Γιατί η Νέα Δημοκρατία έχει το δίκιο με το μέρος της και είναι υπηρέτης των θεσμών, του κοινοβουλευτισμού, του κράτους δικαίου και της δημοκρατίας. Υπηρέτες είμαστε στη Νέα Δημοκρατία όλων αυτών και αυτό θέλουμε να προστατεύσουμε.

Δυστυχώς, εκτιμώ -δεν έχω αποδείξεις, αλλά το εκτιμώ βασίμως- ότι ο ΣΥΡΙΖΑ έχει εμπλακεί σε αυτή την αδιέξοδη τακτική καταγγέλλοντας τέτοιου είδους υποκλοπές μόνο και μόνο γιατί φοβάται ότι θα χάσει τις επόμενες εκλογές, όπως και θα τις χάσει. Αλλά με τον τρόπο αυτό κάνετε πολύ κακό στο μέλλον της δημοκρατίας μας, στο μέλλον της ίδιας της πατρίδας μας. Αυτή είναι η δική μου εκτίμηση.

Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Θέλει να κάνει μία συμπλήρωση ο κ. Χατζηγιαννάκης.

Ορίστε, κύριε συνάδελφε, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Μία πρόταση απλά προς το Υπουργείο, προς τον Υπουργό και τον κύριο Υφυπουργό.

**ΠΡΟΕΔΡΕΥΩΝ (Χαράλαμπος Αθανασίου):** Φαντάζομαι επί του νομοσχεδίου.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Στη διάταξη του άρθρου 14 παρά τις επιφυλάξεις που έχουμε και τους προβληματισμούς που έχουμε θέσει, εφόσον είναι επιθυμία του Υπουργείου να μην αλλάξει αυτό το κείμενο του άρθρου και ο τίτλος του άρθρου, προτείνουμε να μπουν μέσα και τα αδικήματα του νόμου περί ναρκωτικών, τα βαριά κακουργήματα, οι ειδικές περιπτώσεις βαρέων κακουργημάτων όταν στρέφονται κατά ανηλίκων. Και νομίζω ότι μπορεί να συμπληρωθεί.

**ΠΡΟΕΔΡΕΥΩΝ (Χαράλαμπος Αθανασίου):** Αυτό μπορεί να γίνει και στον τίτλο με μια νομοτεχνική βελτίωση. Φαντάζομαι ότι θα το μελετήσει το Υπουργείο και θα δει αν μπορεί να γίνει αυτό.

Αλλά, γενικά για τους ομιλητές -το έχω πει και άλλη φορά- θα πω το εξής: ας διαβάσουν και το άρθρο 66 του Κανονισμού. Θα καταλάβουν εκεί γιατί δεν μπορούμε να μιλάμε συνέχεια, εκτός από τους Αρχηγούς και τους Κοινοβουλευτικούς Εκπροσώπους που ασχολούνται με την επικαιρότητα. Αλλά και ο Βουλευτής μπορεί να μιλήσει για την επικαιρότητα, όχι όμως να είναι όλος ο λόγος του. Γενικά αναφέρομαι. Δεν αναφέρομαι τώρα στον κ. Λοβέρδο ή σε προηγούμενους ομιλητές, προς Θεού. Διαβάστε το άρθρο 66.

Τον λόγο έχει ο κύριος Υπουργός για να καταθέσει νομοτεχνικές βελτιώσεις.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Να καταθέσω, λοιπόν, τις νομοτεχνικές βελτιώσεις, προκειμένου να είναι σε γνώση των συναδέλφων. Ακούσαμε και την πρόταση του κ. Χατζηγιαννάκη και θα επανέλθουμε.

Ευχαριστώ.

(Στο σημείο αυτό ο Υπουργός Δικαιοσύνης, κ. Κωνσταντίνος Τσιάρας, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 151-152)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Μετά από τον κ. Ξανθόπουλο θα πάρει τον λόγο ο Υφυπουργός Δικαιοσύνης και αμέσως μετά ο κ. Σκανδαλίδης τον οποίον καθυστερήσαμε και έχει να πάει σε μία συνέντευξη.

Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Απευθύνομαι σήμερα στην Εθνική Αντιπροσωπεία σε μια ημέρα που έχει έναν βαθύτατο συμβολισμό. Είναι 17 Νοέμβρη, και είναι μία ημέρα μνήμης, τιμής, έμπνευσης και προοπτικής για τον λαό της χώρας. Το «Ψωμί - Παιδεία - Ελευθερία» συμπύκνωσε κατά τον καλύτερο τότε, εναργέστερο τρόπο τα αιτήματα εκείνης της εποχής. Παραμένουν και σήμερα επίκαιρα και εξακολουθούν και εμπνέουν τη νέα γενιά η οποία θα ψάξει να βρει τον δικό της δρόμο και να ακολουθήσει τη δική της πορεία για την πραγμάτωση αυτών των στόχων. Παραμένει φωτεινό ορόσημο στη νεότερη ιστορία παρ’ όλες τις προσπάθειες που γίνονται για την αποδόμησή του.

Σε ό,τι αφορά τώρα σε ένα θέμα το οποίο έχει σχέση με το Υπουργείο Δικαιοσύνης, αλλά όχι με το συζητούμενο νομοσχέδιο. Κύριοι Υπουργοί, περιήλθε σε γνώση μου εχθές το πόρισμα της επιτροπής για την αναδιάρθρωση των διοικητικών δικαστηρίων. Και σε ό,τι αφορά στην περιοχή μου, την ανατολική Μακεδονία και Θράκη, συμβαίνει το εξής παράδοξο: Διατηρείται -η πρόταση είναι- εν ισχύι το διοικητικό εφετείο Κομοτηνής. Τα Διοικητικά Πρωτοδικεία Αλεξανδρούπολης, Κομοτηνής και Καβάλας παραμένουν ως έχουν. Καταργούνται οι μεταβατικές έδρες των Διοικητικών Πρωτοδικείων της Ορεστιάδας και της Ξάνθης και προτείνεται να αντικατασταθούν με τα δικαστήρια της τηλεματικής. Και η Δράμα η οποία αρχικά είχε μεταβατικό δικαστήριο, το Διοικητικό Πρωτοδικείο της Καβάλας το οποίο καταργήθηκε με βάση τις μνημονιακές υποχρεώσεις της χώρας, δεν αναφέρεται πουθενά. Είναι εκτός του σύγχρονου χάρτη, θεωρώντας ότι παραμένει στην κατά τόπον αρμοδιότητα του Διοικητικού Πρωτοδικείου Καβάλας.

Θεωρώ ότι πρέπει να υπάρξει μία μεταρρύθμιση, μία ρύθμιση, μία πρόνοια για τη Δράμα, να επικρατήσει ό,τι και στις άλλες καταργηθείσες έδρες των μεταβατικών πρωτοδικείων, δηλαδή, τουλάχιστον ένα δικαστήριο τηλεματικής. Γιατί; Για να αποφευχθεί η στοιχειώδης δαπάνη της μεταβίβασης δύο φορές το χρόνο των δικαστών και των γραμματέων στη Δράμα από στην Καβάλα. Υποβάλλονται σε δαπάνες χρόνου και χρήματος και οι διάδικοι και οι δικηγόροι καθ’ όλη τη διάρκεια του έτους.

Είναι μία δυσμενής μεταχείριση. Απ’ όλη την περιοχή της ανατολικής Μακεδονίας και Θράκης μόνο για τους κατοίκους της Δράμας επιφύλασσε αυτή τη μεταχείριση. Είναι κάτι το οποίο οι Δραμινοί δεν το δεχόμαστε και γι’ αυτόν τον λόγο θα αντιδράσουμε. Έχουμε το δίκιο με το μέρος μας. Η προηγούμενη κατάσταση με την παρουσία του μεταβατικού διοικητικού πρωτοδικείου ενισχύει την άποψη ότι πρέπει να δημιουργηθεί το λιγότερο ένα δικαστήριο τηλεματικής και στη Δράμα, για να μην έχει η Δράμα και οι Δραμινοί το επαχθές προνόμιο να είναι οι μοναδικοί μεταφερόμενοι κάτοικοι της Περιφέρειας Ανατολικής Μακεδονίας - Θράκης για να δουν τον φυσικό τους δικαστή και να τύχουν της δίκαιης δίκης που προβλέπει το Σύνταγμα.

Σε ό,τι αφορά αυτό καθαυτό το νομοσχέδιο, είχαμε εκφράσει αντιρρήσεις για την αποτελεσματικότητα της μεταρρύθμισης του άρθρου 569 του Κώδικα Ποινικής Δικονομίας.

Έρχεται, λοιπόν, η Επιστημονική Υπηρεσία της Βουλής και μας λέει ότι θα ήταν ορθότερο, σύμφωνο με την αρχή της αναλογικότητας να εκδίδεται ειδικός διαφορετικός τύπος αντιγράφου ποινικού μητρώου που να περιλαμβάνει τα στοιχεία για τις ποινικές διώξεις και τις εκκρεμείς διαδικασίες και να χορηγείται υπό συγκεκριμένες προϋποθέσεις, με αντίστοιχη τροποποίηση των άρθρων του Κώδικα Ποινικής Δικονομίας.

Νομίζω ότι αυτό αποτελεί έναν ασφαλή οδηγό και καταρρίπτει όλες τις αντιρρήσεις και τις επιφυλάξεις σας, γιατί η προτεινόμενη νομοθέτηση ουσιαστικά τροποποιεί οριζόντια το άρθρο 569, διευρύνει το περιεχόμενο του ποινικού μητρώου γενικού τύπου και αυτό ουσιαστικά βάλλει κατά του δικαιώματος, θα έλεγα, του πολίτη του τεκμηρίου αθωότητας. Διότι, κακά τα ψέματα, αποφασίστηκε να καταγράφονται στο ποινικό μητρώο αποφάσεις οι οποίες είναι πλέον αμετάκλητες, ακριβώς γιατί μέχρι να επέλθει το αμετάκλητο της απόφασης, ισχύει το τεκμήριο αθωότητας του πολίτη.

Σας το λέει η Επιστημονική Επιτροπή της Βουλής, σας το λέμε εμείς σε όλη τη διάρκεια της νομοθετικής πρωτοβουλίας. Νομίζω ότι είναι το αναγκαίο, έτσι ώστε να περιφρουρήσουμε και τα παιδιά, την ανηλικότητα και όλο αυτό για το οποίο όλοι μας αγωνιούμε και προτάσσουμε ως μείζον, αλλά και τα ατομικά δικαιώματα των πολιτών και βεβαίως, πρωτίστως, το δικαίωμά τους -γιατί περί δικαιώματος πρόκειται- στο τεκμήριο της αθωότητας.

Όμως, έρχομαι ξανά για να πω ότι και πάλι εκφράζουμε τις επιφυλάξεις μας, γιατί μια οριζόντια τροπολογία του άρθρου 569, εφόσον δεν συνέχεται με συγκεκριμένα κωλύματα διορισμού, δεν θα λύσει το πρόβλημα. Και έγινε συζήτηση προχθές στη Βουλή. Είναι η μελέτη «Αόρατες ποινές σε ευρωπαϊκή διάσταση – Ελληνική προοπτική» του Υπουργείου Δικαιοσύνης, Διαφάνειας και Ανθρώπινων Πόρων, που έγινε με την επιμέλεια του Ευτύχη Φυτράκη. Παρουσιάστηκε στην επιτροπή παρακολούθησης του σωφρονιστικού συστήματος. Αποτελεί μέρος πλέον των Πρακτικών της Βουλής, όπου περιγράφεται μέσα στη σελίδα 213 και επόμενα λεπτομερειακός πίνακας, οδικός χάρτης του πως πρέπει να κινείται μια επωφελής νομοθεσία.

Σήμερα σας είναι πολύ αργά για να αλλάξετε τη ρότα που ακολουθήσατε, αλλά ήδη, εφόσον ισχυρίζεστε ότι υπάρχει συνέχεια του κράτους, έπρεπε να πατήσετε εδώ που είναι ένας συλλογικός τόμος, μια συλλογική προσπάθεια του Υπουργείου Δικαιοσύνης και Διαφάνειας και να τροποποιήσετε λυσιτελώς, αποτελεσματικά και επωφελώς αυτές τις διατάξεις για το κώλυμα διορισμού.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Δεν το κάνετε και έχουμε πολύ σοβαρές επιφυλάξεις αν είναι αποτελεσματικό. Η ζωή θα δείξει και θα δικαιώσει τη δική μας πρόβλεψη.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο Υφυπουργός Δικαιοσύνης, ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κυρία Πρόεδρε, παραχωρώ τη θέση μου στον κ. Σκανδαλίδη.

**ΠΡΟΕΔΡΕΥΟΥΣΑ (Σοφία Σακοράφα):** Ωραία. Τότε θα δώσουμε τον λόγο στον Κοινοβουλευτικό Εκπρόσωπο του ΠΑΣΟΚ, τον κ. Σκανδαλίδη, αφού ευγενικά παραχώρησε τη θέση του ο κύριος Υπουργός.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κυρία Πρόεδρε.

Εχθές αναφέρθηκα στο Πολυτεχνείο και σήμερα, όλοι πολύ δικαιολογημένα κάνουμε μια αναφορά σε αυτό.

Νομίζω ότι τα λόγια περισσεύουν. Πρέπει να μείνουμε πάντα με την αίσθηση ότι αυτή η μεγάλη εξέγερση έδωσε μια προοπτική στη χώρα, την έσπρωξε μπροστά. Τίποτα παραπέρα, τίποτα περισσότερο και τίποτα λιγότερο. Η δημοκρατία μας οφείλει πάρα πολλά στους αντιδικτατορικούς αγώνες όλων των δυνάμεων που αντιστάθηκαν, αλλά κυρίως και στη μεγάλη αυτή εξέγερση, που έδειξε ότι το φρόνημα του ελληνικού λαού έμεινε αδάμαστο.

Κυρίες και κύριοι συνάδελφοι, θα πω δυο λόγια για το νομοσχέδιο. Με το νομοσχέδιο ενσωματώνεται στην εθνική έννομη τάξη η ευρωπαϊκή οδηγία που προβλέπει ανταλλαγή πληροφοριών μεταξύ κρατών-μελών από τα ποινικά μητρώα υπηκόων τρίτων χωρών, ένα θέμα εξαιρετικά σημαντικό.

Η ανταλλαγή αυτών των πληροφοριών υφίσταται ήδη για όλους τους Ευρωπαίους πολίτες και είναι, πράγματι, απαραίτητη για την ορθή απονομή της δικαιοσύνης. Δίνει τη δυνατότητα στα δικαστήρια να εκδίδουν αποφάσεις, γνωρίζοντας αν υπήκοος τρίτης χώρας που δικάζεται ή έχει καταδικαστεί για κάποιο αδίκημα σε άλλο κράτος-μέλος, αλλά και σε κάθε στάδιο της τελικής διαδικασίας θα είναι διαθέσιμες, χρήσιμες και σημαντικές οι πληροφορίες τις οποίες ένα άλλο κράτος-μέλος έχει στη διάθεσή του.

Η ρύθμιση αυτή είναι, λοιπόν, θετική και ιδιαίτερα σημαντική για την εθνική έννομη τάξη.

Εκτός από τις διατάξεις αυτές, με τις οποίες είναι δύσκολο να διαφωνήσει κανείς, τίθεται προς ψήφιση και το άρθρο 14 το οποίο αφορά διάταξη Εθνικού Δικαίου. Προβλέπει την καταγραφή στο ποινικό μητρώο κάθε ποινικής δίωξης που ασκείται για μια σειρά εγκλήματα κατά ανηλίκων, όπως της έκθεσης σε κίνδυνο, της σωματικής βλάβης κ.λπ..

Πρέπει να τονισθεί ότι αποτελεί απόλυτη και επείγουσα αναγκαιότητα για την κοινωνία μας, ιδιαίτερα αυτή την εποχή της έξαρσης της εγκληματικότητας και των αλλεπάλληλων ειδεχθών εγκλημάτων που βιώνουμε καθημερινά, η προστασία των παιδιών, η ασφάλειά τους, η ψυχική και σωματική τους υγεία. Το ζήτημα αυτό είναι φανερό ότι δεν προσφέρεται για μικροπολιτική εκμετάλλευση και άσκοπες αντιπαραθέσεις. Απαιτεί σύμπνοια του πολιτικού κόσμου, σοβαρότητα και αποτελεσματικότητα.

Για τον λόγο αυτόν εμείς ψηφίζουμε τη συγκεκριμένη διάταξη, τοποθετώντας το συμφέρον των παιδιών και την προστασία της ανηλικότητας πάνω από οτιδήποτε άλλο. Άλλωστε, το ΠΑΣΟΚ έχει ήδη προτείνει δέσμη μέτρων για την προστασία των ανηλίκων στη συζήτηση για το Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και Εκμετάλλευση. Μιλήσαμε για ειδικό πρόγραμμα στα σχολεία, για την πρόληψη της σεξουαλικής κακοποίησης και εκμετάλλευσης των παιδιών, για τη δημιουργία κοινωνικής υπηρεσίας στις σχολικές μονάδες πρωτοβάθμιας και δευτεροβάθμιας εκπαίδευσης, για την ενίσχυση του ρόλου των εισαγγελέων ανηλίκων.

Η Κυβέρνηση θα πρέπει άμεσα να προχωρήσει στη σύνθεση ενός ολοκληρωμένου νομοθετικού πλαισίου για την προστασία των ανηλίκων, και να μην αρκείται σε αποσπασματικές και ανολοκλήρωτες πρωτοβουλίες, όπως η σημερινή, την οποία ψηφίζουμε, αλλά δεν αρκεί.

Είναι χαρακτηριστικό ότι με το υπό ψήφιση νομοσχέδιο δεν υπάρχει πρόβλεψη για τις περιπτώσεις που είναι υποχρεωτική η προσκόμιση αυτού του ποινικού μητρώου ούτε προβλέπονται κυρώσεις για την παραβίαση της νομοθεσίας αυτής. Δεν γίνεται, δηλαδή, καμμιά αναφορά για ποιες περιπτώσεις υποψηφίων, εργαζομένων, εθελοντών και άλλων προσώπων που έρχονται σε επαφή με παιδιά σε σχολεία, σε δομές προσχολικής αγωγής, σε κατασκηνώσεις, σε αθλητικά σωματεία είναι υποχρεωτικό να προσκομίζει ο υποψήφιος εργαζόμενος αντίγραφο του ποινικού μητρώου, καθώς και ποια είναι η προφανής ευθύνη του εργοδότη και η κύρωση που προβλέπεται, ώστε να είναι υποχρεωμένος να κάνει τον απαιτούμενο έλεγχο.

Πώς, λοιπόν, θα είναι αποτελεσματική αυτή η ρύθμιση χωρίς αυτές τις προβλέψεις;

Προχωράμε σε ψήφιση διατάξεων και νόμων, πραγματικά, για την προστασία των ανηλίκων, με πραγματικό ενδιαφέρον για τα παιδιά μας ή σε αποσπασματικές νομοθετικές ενέργειες χάριν της επικαιρότητας και μόνο για να πούμε ότι κάτι κάναμε;

Δυστυχώς, αυτή είναι η πρακτική της Κυβέρνησης ως τώρα, εμβαλωματικές, ημιτελείς συχνά ανεφάρμοστες λύσεις σε ζέοντα κοινωνικά προβλήματα, στις οποίες ωθεί η επικοινωνιακή ανάγκη. Το καθήκον μας απέναντι στα παιδιά μας είναι ουσιαστικό και μόνο ως τέτοιο πρέπει να το βλέπουμε, ώστε με υπευθυνότητα να θεσμοθετούμε διατάξεις που, πράγματι, θα προστατεύουν τα παιδιά που βρίσκονται σε κίνδυνο και θα καθιστούν λιγότερο επικίνδυνο τον κόσμο για αυτά, έναν κόσμο που, δυστυχώς, προϊόντος του χρόνου και στο πλαίσιο της τεχνολογικής επανάστασης, δεν δημιουργεί μόνο ευκαιρίες και προσθέτει δυνατότητες αλλά διαμορφώνει παράλληλα μια καθημερινή πραγματικότητα που συμφιλιώνει τον άνθρωπο με τη βία και τον ωθεί σε παραβατικές πράξεις.

Θα πω και λίγα λόγια, κάνοντας μια μικρή αναφορά στο νομοσχέδιο για την ΕΥΠ που έφερε η Κυβέρνηση για διαβούλευση. Ακούστε. Για μας η υπονόμευση του θεσμού είναι μια πολύ βαριά κατηγορία. Εμάς δεν μας ενδιαφέρουν τόσο πολύ αν δεν έχουν αποδειχθεί και μένουν προς απόδειξη -και πρέπει να υπάρχει απόδειξη- οι λίστες, τα ονόματα, οι πληροφορίες. Δεν υιοθετούμε ποτέ ασυλλόγιστα οποιαδήποτε κατηγορία, αλλά και δεν θα επιτρέψουμε στην Κυβέρνηση να στρίψει διά του αρραβώνος και στη βάση αυτών των γενικών καταγγελιών, να πάρει η μπάλα όλο το θέμα που είναι ένα τεράστιο σκάνδαλο.

Στο συγκεκριμένο, λοιπόν, νομοσχέδιο πιστεύουμε ότι το περιεχόμενό του αποτελεί ομολογία και παραδοχή εκ μέρους της Κυβέρνησης για το φαύλο καθεστώς που η ίδια επέβαλε στην Εθνική Υπηρεσία Πληροφοριών. Οι επιλογές της ήταν αυτές που οδήγησαν στην παράνομη παρακολούθηση του Προέδρου του ΠΑΣΟΚ, με μοναδικό στόχο να τεθεί σε ομηρία ο ίδιος και η παράταξη που εκπροσωπεί.

Ο Πρωθυπουργός επέλεξε για διοικητή της ΕΥΠ έναν άνθρωπο χωρίς προσόντα, επειδή ήταν στο περιβάλλον του και στον έλεγχό του. Ο Πρωθυπουργός υπέδειξε τον ανιψιό του ως τον πανίσχυρο πολιτικό προϊστάμενο της ΕΥΠ. Και αυτοί χρησιμοποίησαν τον φορέα που προστατεύει την εθνική ασφάλεια για αλλότριους σκοπούς. Πρόκειται –και δεν πρέπει να φοβόμαστε την αλήθεια- για φαινόμενα άσκησης καταχρηστικής εξουσίας.

Και ύστερα έλεγαν «Δεν ξέρω, δεν είδα, δεν υπάρχει φάκελος όλα είναι όμως νόμιμα». Τώρα υπό το φως της διεθνούς κατακραυγής έρχεται ένα νομοσχέδιο-παραδοχή της ενοχής με τον μη ομολογημένο σκοπό, δηλαδή απλά να διορθώσει το -σε εισαγωγικά- «λάθος» κατά τον Πρωθυπουργό, αλλά να καταστεί κολυμβήθρα του Σιλωάμ για την κυβερνώσα παράταξη.

Μάλιστα, η νομοθετική σας πρωτοβουλία γίνεται ερήμην της ΑΔΑΕ, της αρχής που από τον νόμο και σύμφωνα με το Σύνταγμα εποπτεύει και ελέγχει την ΕΥΠ. Δεν κλήθηκε καν να συμμετάσχει στη σύνταξη του νομοσχεδίου. Πρόκειται για άλλη μια αδιανόητη στάση που αποδεικνύει την αλλεργική σας στάση και νοοτροπία απέναντι στις αρχές που διασφαλίζουν τη διαφάνεια.

Εμείς δεν σας το κρύβουμε και τώρα εμμένουμε στη θεσμική μας στάση και αντιμετώπιση του σκανδάλου της συγκάλυψης που ταλανίζει τη δημόσια ζωή. Δεν καταφεύγουμε σε κραυγές, σε οιμωγές, σε ψιθύρους, σε υποστατές ή ανυπόστατες αποκαλύψεις. Η δικαιοσύνη, οι κοινοβουλευτικοί θεσμοί αλλά και τα ευρωπαϊκά όργανα έχουν τον λόγο για όλα και πρέπει να αναλάβουν τις ευθύνες τους.

Όμως, εάν σας έμεινε έστω και ελάχιστη ευαισθησία απέναντι σε αυτό το μεγάλο θέμα, η χώρα δεν μπορεί να φτάσει σε εκλογές στο σκοτάδι. Και είναι δική σας υπόθεση το να χυθεί άπλετο φως. Το να μην προωθείτε αυτή τη διαδικασία σημαίνει και έμμεση παραδοχή της ενοχής σας.

Και απέναντι στο νομοσχέδιο θα ακολουθήσουμε την ίδια στάση, τη θεσμική στάση αντιμετώπισης, όπως εξαρχής δήλωσε ο Πρόεδρος του ΠΑΣΟΚ. Διαβάζοντας, όμως, την πρόταση που κατατέθηκε για διαβούλευση, έχω μερικές απορίες.

Προβλέπεται ότι η ΑΔΑΕ, αφού πρώτα έχει καταστρέψει το υλικό παρακολούθησης έξι μήνες μετά, θα ενημερώνει τον παρακολουθούμενο για τον οποίο δεν βρέθηκε τίποτα μετά από τρία χρόνια. Τι σημαίνει αυτό αν όχι μια κακόβουλη κατοχύρωση του απόρρητου και με τη βούλα του νόμου; Η συσκότιση και η συγκάλυψη συνεχίζονται και νομιμοποιούνται.

Δεύτερον, και ο ορισμός της εθνικής ασφάλειας είναι προβληματικός και το περιεχόμενο της οποίας επεκτείνεται σε τέτοιο εύρος που μπορεί να χωρέσει σχεδόν τα πάντα. Άρα, νομιμοποιείται και η όποια –σε εισαγωγικά ή χωρίς εισαγωγικά- «νόμιμη» επισύνδεση, αφήνοντας άτρωτη τη δυνατότητα της άσκησης της καταχρηστικής εξουσίας εκ μέρους της ηγεσίας της Εθνικής Υπηρεσίας Πληροφοριών.

Και τρίτον, εμένα με προβληματίζει και η διάταξη για τα λογισμικά, το ότι είναι προνόμιο του διοικητή της ΕΥΠ να κρίνει εάν είναι κακόβουλο ή όχι ένα λογισμικό. Και το χειρότερο είναι ότι σε κάθε περίπτωση νομιμοποιείται να το προμηθευτεί είτε είναι κακόβουλο είτε όχι. Αντί, δηλαδή, να τα αποκαλύψουμε, να τα αντιμετωπίσουμε και να τα διώξουμε –όπως θέλει να πιστεύει η Κυβέρνηση- τα νομιμοποιούμε;

Κυρίες και κύριοι της Κυβέρνησης, σας αρέσουν πολύ τα νομοθετικά παράθυρα στις προτάσεις που φέρνετε για να συζητήσει η Εθνική Αντιπροσωπεία. Δυστυχώς φαίνεται ότι για ακόμη μια φορά παίζετε με τους θεσμούς προσπαθώντας να δικαιολογήσετε τις έκνομες πολιτικές. Είναι κρίμα. Η δημοκρατία και οι πολίτες δεν αξίζουν τέτοιες πρακτικές από μία υπεύθυνη κυβέρνηση της χώρας.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο έχει τώρα ο Υφυπουργός Δικαιοσύνης κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Σας ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, πράγματι, σήμερα είναι ημέρα ιστορικής μνήμης. Σαράντα εννέα χρόνια μετά την εξέγερση του Πολυτεχνείου οφείλουμε όλοι να θυμόμαστε, να μνημονεύουμε τους συλλογικούς αγώνες που δόθηκαν για τη δημοκρατία, για την ελευθερία, για το κράτος δικαίου και για τις αξίες που έχουν υπάρξει μετά και για πολλά χρόνια σε μία αδιατάρακτη περίοδο ομαλής δημοκρατικής πορείας της χώρας μας. Η χώρα μας οφείλει συνεχώς να επενδύει, να διασφαλίζει και να εμβαθύνει τους θεσμούς του κράτους δικαίου, της δημοκρατίας και της κοινωνικής δικαιοσύνης.

Και παρά την επιμέρους προσπάθεια που κάποιοι κάνουν για να παρουσιάσουν τη χώρα ως κάτι αναντίστοιχο με αυτό που συμβαίνει, είναι θετικό ότι τα τελευταία τρία χρόνια η έκθεση του κράτους δικαίου αποτυπώνει την πρόοδο της χώρας μας σε θεσμούς, στη διαφάνεια, στην αντιμετώπιση της διαφθοράς, στην ποιότητα της απονομής της δικαιοσύνης, και, προφανώς, πρέπει συνεχώς η πολιτεία να κάνει το παν δυνατό προκειμένου να ενισχύει αυτούς τους βασικούς άξονες για τη δημοκρατία και το κράτος δικαίου.

Έρχομαι στο νομοσχέδιο που συζητάμε σήμερα το οποίο, πράγματι, στο πρώτο μέρος του αφορά την ενσωμάτωση οδηγίας, η οποία βοηθάει τα κράτη-μέλη και τη χώρα μας στο να έχουν ένα ισχυρό οπλοστάσιο, ισχυρές βάσεις δεδομένων σε σχέση με το ποινικό μητρώο και σε σχέση με πολίτες τρίτων χωρών, προκειμένου να μπορούμε να αντιμετωπίσουμε φαινόμενα εγκληματικότητας αλλά και τη διαχείριση πληροφοριών και με τα άλλα κράτη-μέλη.

Έτσι, οι κοινωνίες μας και οι αρχές μας να έχουν το μέγιστο δυνατό οπλοστάσιο, προκειμένου να αντιμετωπίζουν φαινόμενα τα οποία είναι πάντα συνθετότερα απ’ ό,τι νομίζουμε και συχνά, ο διασυνοριακός τους χαρακτήρας απαιτεί τέτοιου είδους δράσεις. Γι’ αυτόν τον λόγο και η Ευρωπαϊκή Ένωση έχει επενδύσει μέσω οδηγιών και κανονισμών στο να υπάρχει μία συγκροτημένη ευρωπαϊκή πολιτική, η οποία θα ενισχύει τους φορείς που έχουν το ποινικό μητρώο σε κάθε κράτος-μέλος, και με αυτόν τον τρόπο να μπορεί να έχει τη μέγιστη δυνατή πληροφόρηση για τις αρχές.

Πράγματι, η μεγαλύτερη συζήτηση έγινε σε σχέση με το άρθρο 14 και τη δημιουργία ειδικού σκέλους για ποινικό μητρώο σε σχέση με αδικήματα που στρέφονται κατά ανηλίκων. Ακούστηκε ότι η ρύθμιση είναι αποσπασματική, η προσπάθεια είναι αποσπασματική και ότι νομοθετούμε ευκαιριακά.

Υπενθυμίζω στο Σώμα –το κάναμε και στις επιτροπές αλλά πρέπει να ακουστεί- ότι αυτή η Κυβέρνηση είναι η πρώτη κυβέρνηση που έχει φέρει δύο εθνικά σχέδια δράσης, τα οποία αφορούν την προστασία των ανηλίκων.

Το πρώτο, είναι το Εθνικό Σχέδιο Δράσης για τα Δικαιώματα του Παιδιού 2021 - 2023 στο Υπουργείο Δικαιοσύνης, το οποίο περιλαμβάνει πολιτικές οι οποίες αφορούν στα δικαιώματα του παιδιού και εκτείνονται σε ένα μεγάλο φάσμα της δημόσιας διοίκησης.

Το δεύτερο, είναι το Εθνικό Σχέδιο κατά της Σεξουαλικής Εκμετάλλευσης και Κακοποίησης των Ανηλίκων, με εθνική συντονίστρια την παριστάμενη σήμερα Βουλευτή Θεσσαλονίκης, την κ. Ράπτη, και το οποίο είναι υπό την εποπτεία της Γενικής Γραμματείας Συντονισμού, προκειμένου να υπάρχει μια κεντρική διαχείριση έντεκα Υπουργείων και πολιτικών δράσεων σε πολλά κομμάτια της δημόσιας διοίκησης.

Θα συμφωνήσω με αυτό που είπαν κάποιοι συνάδελφοι –νομίζω το είπε και η κ. Κομνηνάκα- ότι η αντιμετώπιση αυτών των φαινομένων, ακριβώς επειδή είναι οριζόντια και σύνθετη, χρειάζεται και πολυδιάστατες πολιτικές οι οποίες αφορούν μία μεγάλη έκταση της δημόσιας διοίκησης. Το Υπουργείο Εργασίας, το Υπουργείο Προστασίας του Πολίτη, το Υπουργείο Δικαιοσύνης, το Υπουργείο Παιδείας και το Υπουργείο Αθλητισμού συμμετέχουν σε αυτή την προσπάθεια, προκειμένου να μπορέσουμε, πράγματι, να αντιμετωπίσουμε ολιστικά αυτά τα σύνθετα και πολυδιάστατα φαινόμενα, όπως είναι η σεξουαλική κακοποίηση εις βάρος των ανηλίκων.

Και το Υπουργείο Δικαιοσύνης σε αυτή την κατεύθυνση όλο αυτό το χρονικό διάστημα επιλέγει πολιτικές, οι οποίες είναι μέρος ενός ψηφιδωτού το οποίο κατατείνει, ακριβώς, στο να πετύχουμε τον κεντρικό στόχο της προστασίας των ανηλίκων.

Υπενθυμίζω: Οι αλλαγές στον Ποινικό Κώδικα και στον Κώδικα Ποινικής Δικονομίας που έγιναν το Νοέμβριο του 2021, είχαν ως βασικό άξονα την προστασία της ανηλικότητας. Και ο βασικός άξονας της προστασίας της ανηλικότητας δεν ήταν μόνο η αυστηροποίηση των ποινών η οποία ήταν ένα βασικό σκέλος αυτών των αλλαγών, γιατί χρειαζόταν, προφανώς, η ενίσχυση του ποινικού οπλοστασίου και η αναβάθμιση της ποινικής απαξίας αυτών των αδικημάτων, αλλά ήταν και η αυτεπάγγελτη δίωξη όλων των αδικημάτων που προβλέφθηκε για πρώτη φορά το Νοέμβριο του 2021, είναι και η εκκίνηση της παραγραφής για τα αδικήματα αυτά μετά την ενηλικίωση των ανηλίκων, προκειμένου να μπορούν να καταγγείλουν στις αρχές αυτά τα φαινόμενα.

Πρέπει να είμαστε, λοιπόν, και πρακτικοί. Υπήρχαν περιπτώσεις που παιδιά όταν τους βάζαμε τρίμηνο να πάνε να καταγγείλουν τέτοια φαινόμενα, δεν μπορούσαν. Ήταν πρακτικά αδύνατο. Οπότε και η αυτεπάγγελτη δίωξη αλλά και η εκκίνηση της παραγραφής βοηθούν στο να φθάσουν αυτές οι περιπτώσεις στη δικαιοσύνη. Και όταν φτάσουν αυτές οι περιπτώσεις στη δικαιοσύνη, βοηθούν στο να καταδικάζονται οι δράστες με τη μέγιστη δυνατή ποινή που προβλέπει το ποινικό μας οπλοστάσιο. Και αυτό κάναμε.

Όμως παράλληλα οφείλουμε να προστατεύουμε το παιδί-θύμα σε αυτές τις διαδικασίες. Είναι κορωνίδα των πολιτικών μας η προστασία του θύματος. Και γι’ αυτόν τον λόγο λειτουργήσαμε για πρώτη φορά, αυτή η Κυβέρνηση, υπό αυτή την ηγεσία του Υπουργείου Δικαιοσύνης, το πρώτο «Σπίτι του Παιδιού» της Αθήνας το 2021, ενώ το επόμενο χρονικό διάστημα θα λειτουργήσουμε και το «Σπίτι του Παιδιού» της Θεσσαλονίκης. Είναι ειδικά διαμορφωμένοι χώροι, οι οποίοι είναι ένα φιλικότερο περιβάλλον προς κατάθεση για τα παιδιά, και προστατεύουν απ’ αυτό που λέμε δευτερογενής θυματοποίηση.

Στο ίδιο πλαίσιο προβλέφθηκε στον Κώδικα Ποινικής Δικονομίας ότι με διάταξη του εισαγγελέα μπορούν κατά παρέκκλιση να πηγαίνουν στο ακροατήριο ή στην ανάκριση περιπτώσεις που αφορούν ανηλίκους, ακριβώς για να αποφύγουμε το μεσοδιάστημα αυτών των φαινομένων.

Θέλω να πω με όλα αυτά ότι η πολιτική της Κυβέρνησης και του Υπουργείου Δικαιοσύνης στον τομέα που το αφορά δεν είναι αποσπασματική ή επικοινωνιακή, είναι προϊόν μιας συντονισμένης επεξεργασίας, προϊόν της διαρκούς επιστημονικής επιτροπής η οποία αξιολογεί τα δεδομένα του Ποινικού Κώδικα, προϊόν των υφιστάμενων προβλέψεων της Ευρωπαϊκής Ένωσης και του Συμβουλίου της Ευρώπης. Για πρώτη φορά η χώρα μας συμμετείχε τόσο ενεργά στη συνδιαμόρφωση των πολιτικών του Συμβουλίου της Ευρώπης για το 2022 - 2027, προκειμένου να αφήσουμε και στις επόμενες κυβερνήσεις ένα σταθερό άξονα πολιτικών πάνω στις οποίες μπορούν να κινηθούν, γιατί πιστεύουμε, πραγματικά, στη συνέχεια της διοίκησης. Γι’ αυτόν τον λόγο, άλλωστε, υπάρχουν και τα εθνικά σχέδια δράσης τα οποία αφορούν πολυετείς πολιτικές σε πολλά Υπουργεία.

Πάμε τώρα στη διάταξη για το ποινικό μητρώο η οποία είναι ακόμα μία προσθήκη αυτής της προστασίας. Όλοι οι φορείς που ήρθαν και συμμετείχαν στη διαβούλευση, σχεδόν όλοι είπαν με απόλυτη σαφήνεια ότι η ρύθμιση είναι αναγκαία, ότι υπάρχει κενό, ότι υπάρχει προτεραιότητα να προστατεύσουμε παιδιά τα οποία έρχονται σε επαφή με ανθρώπους οι οποίοι έχουν διωχθεί ή έχουν καταδικαστεί πρωτοβάθμια και δεν μπορούν να αποτυπωθούν πουθενά αυτά τα χαρακτηριστικά δεδομένα.

Και επειδή ακούστηκε το τεκμήριο της αθωότητας, υπενθυμίζω ότι στην ίδια διάταξη του ποινικού μητρώου στην περίπτωση γ΄ προβλέπεται διάταξη του εισαγγελέα που είναι στο πλαίσιο ακόμη και προκαταρκτικής εξέτασης πριν την ποινική δίωξη. Ο ίδιος ο νομοθέτης, λοιπόν, έχει προβλέψει γι’ αυτές τις περιπτώσεις ότι υπάρχουν δυνατότητες εξαιρέσεων.

Υπενθυμίζω, επίσης, ότι το υφιστάμενο νομικό πλαίσιο προβλέπει μετά την άσκηση ποινικής δίωξης σε συγκεκριμένα αδικήματα, να δημοσιοποιούνται τα στοιχεία ανθρώπων οι οποίοι είναι σε καθεστώς ποινικής δίωξης που πηγαίνει σε όλα τα μέσα ενημέρωσης, σε όλες τις εφημερίδες, σε όλη την ελληνική κοινωνία.

Προφανώς, λοιπόν, η νομοθεσία έχει προβλέψει ήδη ότι σε περιπτώσεις της αμήχανης σύγκρουσης που, πράγματι, κάνει το Δίκαιο πολλές φορές ανάμεσα σε δικαιώματα, η προστασία της ανηλικότητας είναι η απόλυτη προτεραιότητα και το απόλυτο διακύβευμα. Οπότε, καλό είναι να μην κρυβόμαστε πίσω από τις λέξεις. Καλό είναι να μην ψάχνουμε τρόπους για να μην στηρίξουμε μια θετική διάταξη την οποία φέρνει αυτή η Κυβέρνηση και η οποία προστατεύει, πραγματικά, περιπτώσεις σκοτεινές που άνθρωποι έρχονται σε επαφή με ανήλικα παιδιά στο πλαίσιο της κοινωνικής και της επαγγελματικής τους δραστηριότητας.

 Είπε και η κ. Κουφονικολάκου, που ήρθε στις επιτροπές, ότι υπάρχουν περιπτώσεις εθελοντών, υπάρχουν περιπτώσεις ανθρώπων που δουλεύουν άνευ άδειας. Πώς θα διαπιστωθεί αυτή η περίπτωση; Πώς θα καταγραφεί; Ποιος θα έχει την ασφαλή πληροφόρηση σε αυτά τα δεδομένα; Ακριβώς, λοιπόν, μέσω αυτής της διάταξης η οποία είναι, πράγματι, γενικότερη απ’ ό,τι ίσως ήθελαν κάποιοι, προστατεύονται όλες οι περιπτώσεις όπου ζητείται το ποινικό μητρώο. Γιατί, ξέρετε, πολλές φορές γίνεται το εξής: Φορείς ζητούν το ποινικό μητρώο και λένε «φέρτε μας και μία υπεύθυνη δήλωση». Είναι κανείς από εδώ από εμάς μέσα σε αυτή την Αίθουσα ο οποίος έχει παραπάνω εμπιστοσύνη στην υπεύθυνη δήλωση που κάποιος υποβάλλει έναντι του ποινικού μητρώου, που είναι ένα δελτίο το οποίο εκδίδεται υπό μία πολύ συγκεκριμένη και αυστηρή διαδικασία από τις εισαγγελικές αρχές και καταγράφει τα συγκεκριμένα δεδομένα;

Θέλουμε, λοιπόν, να αφήσουμε «παραθυράκια» ή θέλουμε, πραγματικά, να προστατεύσουμε τους ανήλικους από τέτοιου είδους επαφές; Νομίζω ότι η απάντηση είναι ξεκάθαρη και νομίζω ότι σε αυτές τις περιπτώσεις το να στεκόμαστε πίσω από τυχόν ακραίες δογματικές θεωρήσεις αδικεί τον ρόλο μας εδώ. Εδώ δεν είμαστε σε νομικό φόρουμ ή σε επιστημονικό συνέδριο, εδώ είμαστε εκπρόσωποι του ελληνικού λαού και πρέπει να κοιτάμε την κοινωνία τα μάτια. Και την κοινωνία στα μάτια την κοιτάμε, όταν φέρνουμε διατάξεις και έχουμε πολιτικές οι οποίες, πραγματικά, προστατεύουν τα ανήλικα θύματα ακόμα και σε περιπτώσεις που τίθενται σε σύγκρουση με άλλα δικαιώματα. Δεν το λέει μόνο το Υπουργείο Δικαιοσύνης ή η ελληνική Κυβέρνηση, το λέει το Σύνταγμα στο άρθρο 21, το λέει η Σύμβαση του ΟΗΕ για τα Δικαιώματα του Παιδιού, το λέει η διεθνής Σύμβαση Lanzarote. Δεν ξυπνήσαμε ένα πρωί και είπαμε πώς θα κάνουμε τη συγκεκριμένη διάταξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω σε δύο λεπτά, κυρία Πρόεδρε.

Είναι δεδομένα που έχουν τεθεί στον δημόσιο διάλογο και δεν μπορούμε να εθελοτυφλούμε και αφού γίνεται ό,τι γίνεται, να λέμε: «Πού είναι το κράτος και πού είναι η πολιτεία, που δεν γνώριζε ότι ο δείνα ή ο τάδε είχε καταδικαστεί πρωτοβαθμίως για βιασμό ανηλίκου ή για αποπλάνηση ή για παιδική πορνογραφία και βρέθηκε να είναι σε επαφή με ένα ανήλικο παιδί;». Εδώ οι απαντήσεις και τα δεδομένα και τα διακυβεύματα είναι ξεκάθαρα: Ή παίρνουμε σαφή θέση μαζί στην ίδια πλευρά της μάχης ενάντια αυτών των φαινομένων ή εθελοτυφλούμε, αναφερόμαστε σε μελέτες που είπε ο κ. Ξανθόπουλος. Πολύ καλές οι μελέτες, κύριε Ξανθόπουλε, ανεφάρμοστες επί των δικών σας ημερών.

Το 2019, η χώρα μας στο θέμα φιλική δικαιοσύνη στα παιδιά, που είναι βασικό κριτήριο της αξιολόγησης που έχουμε από το European Union Justice Court ήταν τελευταία με μηδέν δράσεις. Το έχω καταθέσει και στα Πρακτικά επανειλημμένως και στις συζητήσεις που κάναμε για το εθνικό σχέδιο και σε άλλες περιπτώσεις. Μηδέν, τελευταία! Τώρα είμαστε στις τρεις πρώτες θέσεις με μεγάλη πρόοδο. Αυτό δεν σημαίνει ότι δεν πρέπει να προσπαθούμε και να συνεχίσουμε την προσπάθεια, αλλά έχει γίνει πρόοδος. Οπότε, οι μελέτες που προσκομίζετε σήμερα, μετά από τέσσερα χρόνια, είναι μάλλον ανεφάρμοστες. Δεν ήταν προτεραιότητά σας; Δεν προλάβατε; Δεν ξέρω για ποιον λόγο, πάντως δεν φάνηκε στα αποτελέσματα των πολιτικών σας.

Νομίζω, αγαπητές και αγαπητοί συνάδελφοι, ότι είναι μια χρυσή ευκαιρία σήμερα για όλα τα κόμματα του ελληνικού Κοινοβουλίου στη συγκεκριμένη διάταξη να ψηφίσουν θετικά. Το θεωρώ αυτονόητο. Δεν δύναμαι να διανοηθώ ότι θα καταψηφίσει κάποιο κόμμα τη συγκεκριμένη διάταξη, αλλά όλοι κρινόμαστε και νομίζω ότι μπορούμε να στείλουμε ένα σαφές, σταθερό, καθαρό μήνυμα, ότι η προστασία της ανηλικότητας είναι απόλυτη προτεραιότητα όχι για την Κυβέρνηση αλλά για την ελληνική πολιτεία, για το Εθνικό Κοινοβούλιο και για όλους μας.

Δεν θέλω και δεν προσπαθώ να κάνω μονομερή κατάθεση ευαισθητοποίησης. Θεωρώ ότι όλοι αναμφίβολα και απαρέγκλιτα είμαστε στην ίδια πλευρά αυτής της προσπάθειας. Δεν έχει κανείς εδώ το προνόμιο της ευαισθησίας αλλά οι πολιτικές κρίνονται. Και πολιτικές αυτής της Κυβέρνησης στην προστασία των ανηλίκων με αποτελέσματα και μάλιστα καταγεγραμμένα έχουν πολύ θετικό αποτύπωμα. Σας καλούμε σε αυτή την προσπάθεια, ψηφίζοντας σήμερα θετικά, να είμαστε όλοι μαζί εμπράκτως.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Τον λόγο έχει τώρα η κ. Αγγελική Αδαμοπούλου, Ανεξάρτητη Βουλευτής.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχω ζητήσει τον λόγο εδώ και πολλή ώρα, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να μιλήσει ένας Βουλευτής, κύριε συνάδελφε, και αμέσως μετά θα πάρετε εσείς τον λόγο. Ή μάλλον θα πρέπει να δώσω πρώτα τον λόγο στον Υφυπουργό κ. Οικονόμου, γιατί πρέπει να τοποθετηθεί για δύο λεπτά και αμέσως μετά θα μιλήσετε εσείς, κύριε Θεοχάρη. Το έχω υπ’ όψιν μου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρία Πρόεδρε, παρακαλώ τον λόγο για ένα λεπτό.

**ΠΡΟΕΔΡΕΥΟΥΣΑ (Σοφία Σακοράφα):** Ο Υπουργός Δικαιοσύνης κ. Τσιάρας έχει τον λόγο για μία σύντομη παρέμβαση.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι η πρόταση που είπε ο κ. Χατζηγιαννάκης. Επεκτείνουμε το πεδίο που αφορά στο ποια είναι τα αδικήματα τα οποία θα περιγράφονται κατά την ανάλυση που θα γίνεται. Νομίζω ότι είναι κάτι που θα γίνει δεκτό απ’ όλους τους συναδέλφους.

Καταθέτω στα Πρακτικά τη συγκεκριμένη νομοτεχνική βελτίωση.

Ευχαριστώ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει στα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 177α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ.

Ορίστε, κυρία συνάδελφε, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Αν και το ζήτημα της ανταλλαγής πληροφοριών που αποτελεί και αντικείμενο του υπό συζήτηση νομοσχεδίου, είναι μια εξαιρετική, πρώτης τάξεως ευκαιρία και πάσα για να αναφερθεί κανείς στο σκάνδαλο των παρακολουθήσεων που βλέπουμε ότι είναι αυτό το οποίο έχει καταλάβει την επικαιρότητα τον τελευταίο καιρό, τις τελευταίες εβδομάδες και βλέπουμε ότι οι εξελίξεις είναι κατακλυσμιαίες, τα πράγματα μιλούν από μόνα τους.

Αναφέρομαι κι εγώ σε αυτό το σκάνδαλο, γιατί η σημερινή επέτειος των σαρανταεννέα ετών από την εξέγερση των φοιτητών του Πολυτεχνείου, πάνω απ’ όλα, προτάσσει ως κεντρικό σύνθημα την προάσπιση της δημοκρατίας της οποίας τα θεμέλια και οι πυλώνες βλέπουμε να υποσκάπτονται από όλες αυτές τις καταιγιστικές εξελίξεις σε σχέση με τις παρακολουθήσεις.

Επειδή καμμιά φορά με τις υπεραναλύσεις χάνουμε την ουσία, βλέπουμε ότι οδηγούμαστε σε απαράδεκτες σχετικοποιήσεις. Γιατί το λέω αυτό; Διότι αυτές είναι σχετικοποιήσεις τις οποίες επιχειρεί το Υπουργείο Δικαιοσύνης, με το νομοσχέδιο το οποίο ανέβηκε στη δημόσια διαβούλευση πριν από λίγες μέρες μόλις προχθές. Δεν θα πω πολλά γι’ αυτό, θα μιλήσω όταν έρθει η ώρα στην Ολομέλεια.

Κλείνω αυτή τη σύντομη αναφορά μου απλά λέγοντας ότι υπάρχει ένα άρθρο στο Σύνταγμα, όπου ο συντακτικός νομοθέτης στο άρθρο 38 έχει προβλέψει τη δυνατότητα παραίτησης του Πρωθυπουργού χωρίς την ανάγκη να προσφύγει σε πρόωρες κάλπες πριν τη λήξη της τετραετίας, χωρίς την ανάγκη να διασαλευτεί, να διακινδυνεύσει την κυβερνητική και πολιτική τάξη. Επειδή, λοιπόν, πρόκειται για έναν απονομιμοποιημένο Πρωθυπουργό στα μάτια τόσο της κοινωνίας όσο και του Κοινοβουλίου, το καλύτερο πράγμα που έχει να πράξει είναι να ενεργοποιήσει αυτή τη δυνατότητα.

Μπαίνω, λοιπόν, και εγώ τώρα στο άρθρο το οποίο συγκέντρωσε τις περισσότερες ενστάσεις, παρατηρήσεις και σχόλια από την Αντιπολίτευση αλλά και από τους φορείς. Αναφέρομαι στο άρθρο 14. Πρόκειται για ένα άρθρο, με το οποίο επιχειρείται για πολλοστή φορά μία τροποποίηση του πολύπαθου Κώδικα Ποινικής Δικονομίας.

Κατ’ αρχάς εδώ υπάρχει ένα βασικό πρόβλημα προσέγγισης απέναντι στα θεμελιώδη νομοθετήματα της έννομης τάξης μας. Και το λέω αυτό, διότι οι κανόνες της ορθής νομοθέτησης αλλά και της κοινής λογικής επιτάσσουν -όταν θέλετε να επιλύσετε ένα ζήτημα και υπάρχουν ηπιότερες παρεμβάσεις που μπορείτε να κάνετε- να αποφεύγεται κατά το δυνατόν η τροποποίηση των κωδίκων.

Εδώ ποιο είναι το θέμα το οποίο θέλετε να επιλύσετε; Είναι το ζήτημα του να αποφευχθεί, κατά το δυνατόν, το ενδεχόμενο για επαγγελματίες που θα συνευρεθούν με ανήλικους και θα εξυπηρετούν ανήλικους, να έχει ασκηθεί ποινική δίωξη εις βάρος τους για εγκλήματα τα οποία στρέφονται κατά των ανηλίκων.

Σαφέστατα και η στόχευση, η επιδίωξη του Υπουργείου Δικαιοσύνης, εν προκειμένω, είναι απόλυτα θεμιτή, είναι αναγκαία, είναι καλοπροαίρετη. Προσωπικά ως Βουλευτής Αντιπολίτευσης υπερψηφίζω την επιδίωξη και την πρόθεση που υπάρχει, εν προκειμένω.

Ωστόσο, επειδή, κύριε Υπουργέ, εχθρός του καλού είναι το καλύτερο, απευθύνω σε εσάς μία έκκληση αυτό το οποίο επιδιώκετε να το πετύχετε με μία νοηματικά όμοια διάταξη, την οποία θα καταστρώσετε είτε στο υπάρχον νομοσχέδιο είτε με μία διάταξη σε έναν υπάρχοντα νόμο, νέα διάταξη, όπως στο νόμο περί ενδοοικογενειακής βίας.

Και το λέω αυτό γιατί; Διότι ήρθε ο εκπρόσωπος από την Ένωση Δικαστικών και Εισαγγελικών Λειτουργών, ο κ. Βεργώνης, και σας είπε ότι υπάρχει ήδη η δυνατότητα της υποχρεωτικής προσκόμισης από τον υποψήφιο εργαζόμενο στον εργοδότη του πιστοποιητικού περί μη δίωξης. Προσκομίζοντας αυτό το πιστοποιητικό ότι δεν έχει ασκηθεί ποινική δίωξη εις βάρος του έχει λυθεί το θέμα και δεν είναι αναγκαίο να προσφεύγουμε στην εγγραφή στο ποινικό του μητρώο της εκκρεμούς ποινικής δίωξης εις βάρος του για εγκλήματα κατά ανηλίκων.

Αφού, λοιπόν, για το μείζον υπάρχει η δυνατότητα, δηλαδή για ευρείας γκάμας εγκλήματα και αδικήματα, άρα και για το έλασσον, δηλαδή για συγκεκριμένα εγκλήματα, όπως είναι εν προκειμένω κατά των ανηλίκων, μπορεί να προσκομίσει το πιστοποιητικό περί μη δίωξης, και με αυτόν τον τρόπο και να προστατεύσουμε –εννοείται, εξυπακούεται- την ανηλικότητα σε τέτοια πεδία επαγγελματικών δράσεων όπου εξυπηρετούμενοι είναι οι ανήλικοι αλλά και ταυτόχρονα να μην παραβιάζεται και το τεκμήριο αθωότητας, το οποίο βλέπουμε να βιάζεται καθημερινά από τις τηλεδίκες οι οποίες στήνονται τον τελευταίο καιρό εν όψει κακουργημάτων, κακουργηματικών πράξεων, ενδοοικογενειακής βίας, είτε κατά γυναικών είτε κατά ανηλίκων.

Γιατί πρόκειται για ένα τεκμήριο, το οποίο και η ΕΣΔΑ προστατεύει στο άρθρο 6 και η ποινική δικονομία και είναι σύμφυτο με το δικαίωμα των διαδίκων στη δίκαιη δίκη, αλλά και πλαισιώνει τον κατηγορούμενο από το στάδιο της ποινικής δίωξης από την αρχή, από την προδικασία, μέχρι την αμετάκλητη εκδίκασή του. Δεν νοείται, λοιπόν, συνταγματικά, αλλά και από τους κανόνες υπερνομοθετικής ισχύος, να εγγράφεται ήδη από το στάδιο της ποινικής δίωξης κάτι τέτοιο, πολλώ δε μάλλον όταν υπάρχει αυτή η εναλλακτική.

Για να μην μένουν, λοιπόν, σκιές προχειρότητας και επικοινωνιακής εκμετάλλευσης του ζητήματος, εγώ σας καλώ να επανεξετάσετε τη θέση αυτή την οποία εξέφρασε ο κ. Βεργώνης, ο εκπρόσωπος της Ένωσης Εισαγγελικών και Δικαστικών Λειτουργών. Θεωρώ ότι είναι μία λελογισμένη πρόταση, ορθολογική, η οποία σταθμίζει και τα δύο έννομα αγαθά.

Και, εν πάση περιπτώσει, μπορείτε να επεξεργαστείτε και την πρόταση που σας έκανε η Αξιωματική Αντιπολίτευση διά του κ. Χατζηγιαννάκη να δημιουργηθεί ένα ειδικό ποινικό μητρώο μιας άλλης κατηγορίας, τρίτης κατηγορίας, το οποίο ακριβώς θα προσκομίζεται υποχρεωτικά στις περιπτώσεις των εργαζομένων, οι οποίοι έρχονται σε επαφή με τους ανήλικους.

Θα ήθελα, λοιπόν, τελειώνοντας να επισημάνω ότι σαφέστατα και το ζήτημα προστασίας της ανηλικότητας είναι ένα ύψιστης κοινωνικής σημασίας ζήτημα, είναι ένα ζήτημα διαχρονικό, επίκαιρο. Καλό είναι να αποφεύγεται η αποσπασματική αντιμετώπισή του για επικοινωνιακούς σκοπούς και θα πρέπει όλοι να ενσκήψουμε πάνω στα πιο αδύναμα μέλη της κοινωνίας, το πιο ευάλωτο κομμάτι -πώς;- μέσα από τους μηχανισμούς της πρόληψης, να προλάβουμε κακοποιητικές συμπεριφορές ενεργοποιώντας τους κρατικούς μηχανισμούς, θέτοντας σε λειτουργία νόμους, οι οποίοι έχουν τεθεί σε αχρηστία, ισχυροποιώντας τις υποδομές και τις κοινωνικές υπηρεσίες που ασχολούνται με τους ανήλικους.

Και το λέω αυτό, διότι είδαμε ένα μεγαλεπήβολο εθνικό σχέδιο δράσης για την πρόληψη κατά της κακοποίησης ανηλίκων, το οποίο το προβάλατε, ήρθε όλο το Υπουργικό Συμβούλιο να τοποθετηθεί, αλλά εγώ προσωπικά δεν είδα τίποτα για τη στελέχωση των κοινωνικών υπηρεσιών, οι οποίες ασχολούνται με τα ανήλικα, εκείνες που καταγράφουν και συντάσσουν εκθέσεις σε σχέση με την κακοποίηση. Δεν είναι δυνατόν να αντιστοιχεί ένας κοινωνικός λειτουργός σε πενήντα χιλιάδες κατοίκους, να μιλάμε για ανθρώπους οι οποίοι καθημερινά καταγράφουν τέτοια περιστατικά και να μη λέμε τίποτα για τη στελέχωση αυτών των υπηρεσιών, οι οποίες στοχοποιούνται κιόλας γιατί τους σέρνουν στα δικαστήρια οι κακοποιητικοί γονείς, τίποτα για την προστασία των εκπαιδευτικών οι οποίοι επίσης εντοπίζουν τα περιστατικά. Εκεί πρέπει να εστιάσουμε, είναι ακριβώς το θέμα του εντοπισμού και της αναγνώρισης των θυμάτων.

Επαναλαμβάνω, λοιπόν, ότι η στόχευση, κύριοι Υπουργοί, είναι αναγκαία. Εγώ προσωπικά υπερψηφίζω επί της αρχής, αλλά και τη συγκεκριμένη διάταξη. Όμως, όσο καλή και αναγκαία κι αν είναι η πρόθεση, θα πρέπει να βελτιώσετε τη μεθοδολογία σας και τη διατύπωση της συγκεκριμένης διάταξης, η οποία χρήζει βελτίωσης.

Επεξεργαστείτε, λοιπόν, και την πρόταση της Ένωσης των Δικαστικών Λειτουργών, προκειμένου το νομοσχέδιο να είναι πιο ολοκληρωμένο και να μην πάσχει από αστοχίες.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Θα δώσω τώρα το λόγο στον Υφυπουργό στον Πρωθυπουργό κ. Ιωάννη Οικονόμου να τοποθετηθεί επί τροπολογίας του και αμέσως μετά τον λόγο θα έχει ο κ. Θεοχάρης.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κυρία Πρόεδρε.

Βρίσκομαι εδώ για να υποστηρίξω την τροπολογία με αριθμό 1462 που αποτελείται από τέσσερα άρθρα.

Τα δύο πρώτα άρθρα της τροπολογίας -το άρθρο 1 και 2- αφορούν τη διευκόλυνση της μεταβίβασης επιχειρήσεων μέσων μαζικής ενημέρωσης, τηλεοπτικών σταθμών ελεύθερης λήψης και ραδιοφωνικών σταθμών, που λειτουργούν με τη μορφή ανωνύμων εταιρειών. Διασαφηνίζεται, με αυτό τον τρόπο, η βούληση του νομοθέτη, σε ό,τι αφορά τη διαδικασία μεταβιβάσεων των επιχειρήσεων μέσων μαζικής ενημέρωσης για όλες τις εταιρικές μορφές.

Και εδώ ακριβώς έγκειται η παρέμβαση της τροπολογίας. Τι κάνουμε; Επειδή με την υφιστάμενη ρύθμιση δημιουργείται ασάφεια ως προς τη διαδικασία μεταβίβασης εταιρειών που κατέχουν άδεια είτε τηλεοπτικού σταθμού ελεύθερης λήψης είτε ραδιοφωνικού σταθμού και είναι ανώνυμη εταιρεία, δεδομένου ότι οι μεταβιβάσεις των εταιρειών αυτών σε αντίθεση με όλες τις υπόλοιπες εταιρικές μορφές δεν δημοσιεύονται στο Γενικό Εμπορικό Μητρώο ούτε προβάλλονται από άλλο ιδιαίτερο τύπο δημοσιότητας, για τον λόγο αυτό, για να μην υπάρχει σύγχυση -εκ παραδρομής δεν είχε αποσαφηνιστεί αυτό κατά τη διάρκεια της ψήφισης του νόμου- προστίθεται η δυνατότητα σύναψης ιδιωτικού συμφωνητικού και για αυτές τις επιχειρήσεις, συμφωνητικού βέβαιης χρονολογίας, ως προς τον τρόπο μεταβίβασης των μετοχών του σταθμού, που κατέχουν άδεια τηλεοπτικού και ραδιοφωνικού σταθμού και με την εταιρική μορφή της ανωνύμου εταιρείας.

Το άρθρο 3 της τροπολογίας αποτελεί μια πρόταση του ΑΣΕΠ, η οποία έγινε δεκτή από την πολιτική ηγεσία του Υπουργείου Εσωτερικών. Αναλυτικότερα, με τη ρύθμιση αυτή ορίζεται η εξέταση των γνώσεων στο πλαίσιο του πανελλήνιου γραπτού διαγωνισμού του ΑΣΕΠ που προβλέπεται με το ν.4675/2021 ότι δύναται να περιλαμβάνει, πέραν της αξιολόγησης γνώσεων γενικού περιεχομένου, και ειδικότερες γνώσεις ακόμα και όλων των κλάδων και θέσεων που προκηρύσσονται.

Τι κάνουμε εδώ επί της ουσίας; Αλλάζουμε μία λέξη, η λέξη «καθώς» αντικαθίσταται από ένα διαζευκτικό «ή». Με τον τρόπο αυτό δίνεται στο ΑΣΕΠ η απαιτούμενη ευελιξία που χρειάζεται για την προετοιμασία ενός γραπτού διαγωνισμού αναφορικά με το μέρος των ειδικότερων γνώσεων. Ουσιαστικά, δηλαδή, με αυτή την ευελιξία που δίνουμε στο ΑΣΕΠ θεωρούμε ότι η κεκτημένη γνώση, το πτυχίο καθενός, αν είναι πολιτικός μηχανικός, αν είναι γεωπόνος, είναι δεδομένη και διευκολύνουμε με αυτό τον τρόπο τη σύσταση και τη σύνθεση του γραπτού διαγωνισμού. Διαφορετικά, θα ήταν δυνατόν να βγουν διακόσια διαφορετικά θέματα σε κάθε διαγωνισμό για κάθε κλάδο που συμμετέχει στον διαγωνισμό αυτό. Αντικαθιστούμε -επαναλαμβάνω- το «καθώς» με το «ή», δίνοντας στο ΑΣΕΠ τη διακριτική ευχέρεια. Είναι η εισήγηση που έγινε δεκτή από την πολιτική ηγεσία του Υπουργείου Εσωτερικών.

Στο άρθρο 4 εισάγουμε τις απαραίτητες τεχνικές προβλέψεις για την αποτελεσματική εφαρμογή του νέου προεδρικού διατάγματος για το προσοντολόγιο και το κλαδολόγιο του δημόσιου τομέα. Υπενθυμίζεται ότι με το νέο προεδρικό διάταγμα, η επεξεργασία του οποίου έχει ολοκληρωθεί από το Σ.τ.Ε. και βρίσκεται σε συλλογή υπογραφών, για πρώτη φορά γίνεται συστηματική και αναλυτική κωδικοποίηση των υφιστάμενων κλάδων και ειδικοτήτων. Να σας πω ενδεικτικά ότι από τους δύο χιλιάδες επτακόσιους και πλέον κλάδους και ειδικότητες κωδικοποιούνται και φτάνουμε σε πεντακόσιους σαράντα τέσσερις. Μιλάμε δηλαδή για μια μείωση η οποία προσεγγίζει το 80%, ενώ η κατάργηση παρωχημένων κλάδων, καθώς και η δημιουργία νέων σύγχρονων πραγματοποιείται, όπως είναι αντιληπτό, με στόχο την ποιοτική αναβάθμιση των παρεχόμενων υπηρεσιών του δημοσίου από ανθρώπους, από στελέχη τα οποία έχουν καινούργια, νέα, πολύ αναβαθμισμένα επαγγελματικά και εκπαιδευτικά χαρακτηριστικά, σύμφωνα και με την πορεία εξέλιξης του εκπαιδευτικού χάρτη της χώρας τα τελευταία χρόνια.

Η ρύθμιση κρίθηκε απαραίτητη μετά από σύσταση και του ΑΣΕΠ, όπως ξαναείπα, προκειμένου να ολοκληρωθούν ομαλά και σύμφωνα με τις αρχές της δικαιολογημένης εμπιστοσύνης και ασφάλειας δικαίου, με το υφιστάμενο θεσμικό πλαίσιο οι διαδικασίες που θα ισχύσουν στο ενδιάμεσο, δηλαδή οι διαδικασίες μετάταξης, αποσπάσεων και επιλογής προϊσταμένων, οι οποίες θα είναι εκκρεμείς στο μεσοδιάστημα.

Στη δεύτερη παράγραφο του άρθρου 4 η πρόθεση της ρύθμισης κρίθηκε αναγκαία, κρίθηκε σκόπιμη, προκειμένου να εξασφαλιστεί η με οργανωμένο και άρτιο τρόπο πιστοποίηση τίτλων ξένων γλωσσών για την πρόσληψη σε φορείς του δημοσίου.

Αυτά είναι τα τέσσερα άρθρα της τροπολογίας, κυρία Πρόεδρε, που θεωρούμε κρίσιμο και καλό να υπερψηφιστούν από το σύνολο του Σώματος.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ημέρα μνήμης σήμερα, ημέρα περηφάνιας, τα γεγονότα του Πολυτεχνείου τον Νοέμβριο του 1973 αποτελούν ένα περήφανο ορόσημο, έναν φάρο που δείχνει πως η φλόγα και η ανάγκη του ελληνικού λαού για την ελευθερία είναι άσβεστη και είναι τόσο ισχυρή που οδήγησε τους ήρωες του Πολυτεχνείου να προτάξουν τα στήθη στα τανκς της ανελευθερίας, χωρίς να σκεφτούν τις επιπτώσεις. Και γι’ αυτό είναι αθάνατοι.

Κυρίες και κύριοι συνάδελφοι, θέλω επίσης να καταδικάσω τη στάση του λιβυκού Υπουργείου Εξωτερικών που αθέτησε τη συμφωνία και προσπάθησε να εκβιάσει μια δημόσια συνάντηση του Υπουργού μας, του κ. Δένδια, με τη Λίβυα ΥΠΕΞ, την κ. Αλ Μανγκούς. Ο κ. Δένδιας έπραξε το αυτονόητο, αρνήθηκε τη συνάντηση αυτή και συνέχισε κανονικά το αρχικά προγραμματισμένο ταξίδι του στη Βεγγάζη.

Όλα τα υπόλοιπα που ακούσαμε σήμερα εδώ, ιδιαίτερα από τον Αρχηγό της Ελληνικής λύσης, είναι εκ του πονηρού και ανύπαρκτα. Εξάλλου, ακούσαμε και διάφορα άλλα, τον πείραξε που κέρδισε η συνδικαλιστική παράταξη της Νέας Δημοκρατίας, η ΔΑΚΕ, στις εκλογές της ΔΕΗ. Το καταλαβαίνω. Ακούμε όλα αυτά τα χρόνια μία κριτική ότι η ΔΕΗ καταστρέφεται, ότι τα golden boys την ελέγχουν και βλέπουμε ότι οι εργαζόμενοι της ΔΕΗ αναγνωρίζουν την πρόοδο που έχει συντελεστεί στην επιχείρηση, η οποία ήταν στο χείλος της καταστροφής επί ΣΥΡΙΖΑ και σώθηκε και αυτή την πρόοδο τη μετατρέπουν σε εμπιστοσύνη στους συνδικαλιστές της Νέας Δημοκρατίας, ότι θα μπορέσουν μέσα από αυτή την επιτυχία της επιχείρησης και αυτοί να έχουν τα οφέλη τα οποία είναι λογικά.

Και ακούσαμε, βέβαια -και κλείνω με τις παρενθέσεις του τι είχε συζητηθεί όσο παρακολουθούσα τις ομιλίες στην Ολομέλεια- τον κ. Βελόπουλο να συγχέει το αργό πετρέλαιο με το φυσικό αέριο, έστω και το υγροποιημένο. Στον κλειστό κόλπο ή οπουδήποτε έχουμε προβλήματα, όταν υπάρξει μία πετρελαιοκηλίδα. Πράγματι και όσο πιο κλειστός κόλπος η καταστροφή μπορεί να είναι τεράστια. Το υγροποιημένο φυσικό αέριο, εάν υπάρξει διαρροή, μέσα σε δευτερόλεπτα αεριοποιείται, διότι στην κανονική του θερμοκρασία είναι αέριο και εξατμίζεται και πηγαίνει στην ατμόσφαιρα. Άσχημο; Φυσικά άσχημο, αλλά όχι για τον κόλπο ή την περιοχή όπου έγινε η διαρροή. Άσχημο για την ατμόσφαιρα με τις άσχημες συνέπειες που μπορεί να έχει μία τέτοιου είδους κατάσταση. Μην μπερδεύουμε, λοιπόν και στη διαδικασία με την οποία μπερδεύουμε τέτοια αυτονόητα πράγματα -αυτονόητα για οποιονδήποτε απόφοιτο λυκείου- να μας κατηγορεί ότι είμαστε και άσχετοι.

Τώρα, κυρίες και κύριοι συνάδελφοι, σήμερα συζητάμε ένα νομοσχέδιο αυτονόητο, ένα νομοσχέδιο εκσυγχρονιστικό -και θέλω να το τονίσω αυτό, γιατί ίσως δεν το ακούσαμε, δεν τονίστηκε τόσο πολύ στις προηγούμενες ομιλίες- γιατί ζούμε στην εποχή της διεθνοποίησης των εγκληματικών δραστηριοτήτων. Και αυτή η διεθνοποίηση δημιουργεί νέα μεγαλύτερα προβλήματα στις αρχές. Συνεπώς μόνο μέσω της ανταλλαγής των πληροφοριών μπορούν και οι διωκτικές αλλά και οι δικαστικές αρχές να αντιμετωπίσουν τις νέες συνθήκες που έχει δημιουργήσει αυτή η διεθνοποίηση.

Είναι θετική, λοιπόν, η ευρύτατη -όχι, δυστυχώς, ομόφωνη, άλλα έστω η ευρύτατη- απόφαση των κομμάτων να στηρίξουν το νομοσχέδιο αυτό.

Βέβαια, δικαίως -και θα ακολουθήσει μετά από μένα η συντονίστρια για το εθνικό σχέδιο για την προστασία των ανηλίκων κ. Ράπτη- το άρθρο 14 συγκέντρωσε τα φώτα της συζήτησης ως τώρα. Το άρθρο αυτό συνάδει, συμπλέει και συμπληρώνει τις δράσεις του εθνικού σχεδίου υπέρ της προστασίας των ανηλίκων από τη σεξουαλική κακοποίηση και την εκμετάλλευση, ένα σχέδιο που θέτει τις βάσεις, ώστε η πολιτεία να ανταποκριθεί στο πάνδημο αίτημα της κοινωνίας για μηδενική ανοχή στη σεξουαλική κακοποίηση και στην εκμετάλλευση των παιδιών, ένα σχέδιο που θέτει προ των ευθυνών τους όλους τους πολιτικούς φορείς, ώστε να σταματήσει επιτέλους η όποια πολιτική εκμετάλλευση αυτών των φαινομένων. Αλλιώς, θα αντιμετωπίσουν το περιθώριο, την ντροπή και την απαξία.

Κυρίες και κύριοι συνάδελφοι, όμως, και πέρα από αυτό το νομοσχέδιο και τα όσα πολύ σημαντικά κάνει, μιλήσαμε σήμερα και για θέματα πιο ευρύτερα της επικαιρότητας. Ζούμε, δυστυχώς, σε λυπηρούς καιρούς. Θα έπρεπε να νιώθουμε ενθουσιασμό και ελπίδα που είμαστε πρώτοι στην ανάπτυξη, πρώτοι στις ξένες επενδύσεις, πρώτοι στην αποκλιμάκωση της ανεργίας, πρώτοι στην αύξηση των εξαγωγών, πρωτοπόροι στα μέτρα ανάκτησης των υπερεσόδων από τους παραγωγούς ρεύματος, πρωτοπόροι στο πρόγραμμα στήριξης τον νοικοκυριών και των επιχειρήσεων. Θυμίζω πως το μεγαλύτερο κεϋνσιανό πρόγραμμα στήριξης από συστάσεως του ελληνικού κράτους, 55 δισεκατομμύρια ευρώ μέσα σε τρία χρόνια -λίγο παραπάνω- έχει υλοποιηθεί από αυτή την Κυβέρνηση. Το μεγαλύτερο κεϋνσιανό πρόγραμμα!

Αντί, λοιπόν, να είμαστε για όλα αυτά τα επιτεύγματα περήφανοι, επιτεύγματα που γεννούν υπερηφάνεια για όλα όσα ο ελληνικός λαός με θυσίες κατάφερε και συνάμα γεννούν ελπίδα πως τα μεγάλα ακόμη προβλήματα που βιώνουν οι πολίτες θα συνεχίσουμε να τα απαλύνουμε μέσω της υπεραπόδοσης των δημοσίων οικονομικών, όπως αυτή που ανακοινώθηκε μόλις χθες με τα στοιχεία εκτέλεσης του προϋπολογισμού, αντί γι’ αυτό, όμως, νιώθουμε λύπη, λύπη που κάποιοι -τους ακούσαμε και σήμερα εδώ, τον Κοινοβουλευτικό Εκπρόσωπο του ΣΥΡΙΖΑ, για παράδειγμα- επενδύουν στη συκοφαντία και στο παράλογο.

Διαμαρτύρονται για τη δημοκρατία που χάνεται αυτοί που ζητούν από τον κατηγορούμενο να αποδείξει ότι είναι αθώος. Διαμαρτύρονται για τη δημοκρατία που χάνεται αυτοί που υιοθετούν άκριτα τα δημοσιεύματα παίζοντας τον ρόλο του συκοφάντη. Διαμαρτύρονται για τη δημοκρατία που χάνεται αυτοί που επένδυαν στην ενοχή του Παπασταύρου. Αθώος! Αυτοί που επένδυαν στην ενοχή δέκα προσώπων για τη «NOVARTIS». Αθώοι όλοι! Και δεν ζήτησαν ούτε μία συγγνώμη! Διαμαρτύρονται για τη δημοκρατία που χάνεται αυτοί που έχουν δύο πρώην Υπουργός στο ειδικό δικαστήριο. Διαμαρτύρονται για τη δημοκρατία που χάνεται αυτοί που σιγοντάρουν ιδιωτικά συμφέροντα που δεν είναι, λέει, ευχαριστημένα με τη μοιρασιά των ευρωπαϊκών κονδυλίων. Αυτό μας είπε η κ. Φωτίου. Ας είναι!

Εμείς θα απαντάμε πάντα θεσμικά, θα απαντάμε με το έργο μας, όπως με το νομοσχέδιο που έχει τεθεί σε δημόσια διαβούλευση -είναι εδώ ένας από τους δύο επισπεύδοντες Υπουργούς- και σπάει κατεστημένα, λύνει προβλήματα, αναγνωρίζει και αντιμετωπίζει αδυναμίες, κλείνει τα «παραθυράκια» στα παράνομα λογισμικά, ενισχύει τον εισαγγελικό έλεγχο της ΕΥΠ, ενδυναμώνει την ίδια την υπηρεσία, αποσαφηνίζει όρους και ορισμούς οι οποίοι ήταν νεφελώδεις και επέτρεπαν τις διάφορες ερμηνείες και φυσικά θέτει ισχυρότερα φίλτρα προκειμένου για το πολιτικό σύστημα.

Σας διαβάζω μία σκέψη που διατύπωσα εδώ στη συζήτηση για το πόρισμα της εξεταστικής επιτροπής: «Προκειμένου για πολιτικά πρόσωπα, ο Πρόεδρος της Βουλής, ένας πολιτειακός παράγοντας υψηλού κύρους, να αποτελεί το πολιτικό φίλτρο στάθμισης του πολιτικού κινδύνου αποσταθεροποίησης από μία ενδεχόμενη παρακολούθηση». Αυτή η σκέψη συνέπεσε με την πρόταση του νομοθέτη, όπως τη βλέπουμε στη διαβούλευση, κάτι που με χαροποιεί.

Θα μιλήσουμε, όμως -και κλείνω, κυρία Πρόεδρε- και γι’ αυτό το νομοσχέδιο και η στάση όλων μας σε αυτό το νομοσχέδιο θα καθορίσει πολλά. Εκεί θα φανεί ποιος είναι με τη δημοκρατία και ποιος δεν είναι. Όμως, καθώς είμαστε στην περίοδο της διαβούλευσης και καθώς είναι εδώ και ο συναρμόδιος Υπουργός, ας τολμήσω κλείνοντας να κάνω μία ακόμα πρόταση. Θα μπορούσε να σκεφτεί κανείς αυτό το τολμηρό νομοσχέδιο να πάει ακόμα παραπέρα και να «σπάσει» την ΕΥΠ στα δύο, μία για την εσωτερική ασφάλεια και μία για την εξωτερική στο πρότυπο της MI5 και της MI6 της Βρετανίας ή της CIA και HOMELAND SECURITY των Ηνωμένων Πολιτειών. Εκεί και η εποπτεία μπορούσε να σπάσει στον Πρωθυπουργό και στον Υπουργό Προστασίας του Πολίτη. Αυτό είναι θέμα που είμαι σίγουρος ότι θα το δείτε, θα το εξετάσετε και θα φέρετε την πιο κατάλληλη πρόταση, όταν κατατεθεί το τελικό σχέδιο νόμου.

Σε κάθε περίπτωση, το νομοσχέδιο αυτό θα χαράξει μία νέα εποχή και στην αποτελεσματικότητα της υπηρεσίας, αλλά και στη διασφάλιση των δικαιωμάτων των πολιτών και θα κριθούμε όλοι, όπως προείπα, από τη στάση μας απέναντι σε αυτό. Όλα τα άλλα είναι φθηνά λόγια!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα η κ. Ράπτη εκ μέρους της Νέας Δημοκρατίας.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, μου επιτρέπετε για ένα δευτερόλεπτο;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, μάλλον λάθος έκανε ο Κοινοβουλευτικός Εκπρόσωπος της Νέας Δημοκρατίας κ. Θεοχάρης. Κατηγόρησε προ ολίγου τον Πρόεδρο της Ελληνικής Λύσης ότι μπέρδεψε το φυσικό αέριο ή το LNG με το μαζούτ. Νομίζω ότι αυτό είναι «εκ των ων ουκ άνευ». Κάθε νοήμων άνθρωπος θα κατάλαβε τι είπε ο Πρόεδρος της Ελληνικής Λύσης, κύριε Θεοχάρη. Δεν είπε αυτό το πράγμα. Ο κ. Βελόπουλος είπε ότι ο Βόλος ως λιμάνι δεν ενδείκνυται για να γίνει αυτή η πλωτή δεξαμενή για την επανεργοποίηση του φυσικού αερίου. Αυτό είπε, ότι δεν ενδείκνυται.

Εσείς τώρα νομίζετε ότι ο Πρόεδρος έκανε λάθος και μπέρδεψε το φυσικό αέριο με το LNG. Μα, αν είναι δυνατόν! Από το 2005, 2006, 2007 φωνάζει συνέχεια για φυσικό αέριο LNG και για πετρέλαιο. Να προσέχουμε λίγο τι λέμε, γιατί νομίζω ότι πρέπει να έχουμε περισσότερο σεβασμό στον Πρόεδρο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κυρία Ράπτη, έχετε τον λόγο.

**ΕΛΕΝΗ ΡΑΠΤΗ:** Σας ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το παρόν νομοσχέδιο έχει μια ιδιαίτερη σημασία για την ελληνική έννομη τάξη, γιατί όχι απλά ενσωματώνει την κοινοτική οδηγία 2019/884 για την ανταλλαγή πληροφοριών σχετικά με υπηκόους τρίτων χωρών και το Ευρωπαϊκό Σύστημα Πληροφοριών Ποινικού Μητρώου που συμβάλλει στην καταπολέμηση του οργανωμένου εγκλήματος, αλλά και γιατί περιλαμβάνει ένα πάγιο αίτημα πολλών ετών για όλους όσοι ασχολούμαστε με την καταπολέμηση της παιδικής σεξουαλικής κακοποίησης, τη δημιουργία ενός ειδικού ποινικού μητρώου που θα λειτουργεί ως ενιαία ευρωπαϊκή βάση δεδομένων για την προστασία των ανηλίκων.

Το εθνικό σχέδιο δράσης για την προστασία των παιδιών από τη σεξουαλική κακοποίηση και εκμετάλλευση αποτέλεσε προάγγελο αυτής της σημαντικής καινοτομίας που σήμερα γίνεται νόμος του κράτους. Τονίσαμε πολλές φορές πως οφείλουμε ως πολιτεία να δρούμε προληπτικά για την αντιμετώπιση αυτού του φαινομένου. Ταυτόχρονα, με εντατική ενημέρωση και ευαισθητοποίηση της κοινωνίας που έχει τεράστια σημασία για την προστασία των παιδιών δρούμε προληπτικά και μέσα από ισχυρές νομοθετικές διατάξεις.

Μία από τις εμβληματικές οριζόντιες διυπουργικές πολιτικές του εθνικού σχεδίου δράσης είναι το ειδικό ποινικό μητρώο που περιλαμβάνει την ανάγκη δημιουργίας ενός πλαισίου ελέγχου εργαζομένων και εθελοντών σε τομείς και δομές που έχουν σχέση με τα παιδιά. Αυτοί μπορεί να είναι οι φορείς παιδικής προστασίας, παροχής υπηρεσιών υγείας, παροχής υπηρεσιών εκπαίδευσης, παροχής υπηρεσιών αθλητισμού, πολιτισμού και ψυχαγωγίας, παροχής υπηρεσιών σε ανήλικους μετανάστες, πρόσφυγες.

Το ειδικό ποινικό μητρώο που προτείναμε για αδικήματα κατά της γενετήσιας ελευθερίας ανηλίκων και συναφών αδικημάτων αποτελεί θεμέλιο λίθο για την πρόληψη της παιδικής σεξουαλικής κακοποίησης, γιατί θα διατρέχει οριζόντια και κάθετα κάθε εργαζόμενο που η φύση της εργασίας του έχει σχέση με παιδιά δημιουργώντας πολλαπλά επίπεδα προστασίας και ισχυρές συνθήκες πρόληψης.

Αν κρίνουμε και από την καταγραφή των περιστατικών που δείχνει πως οι δράστες κινούνται στην πλειονότητά τους σε αυτόν ακριβώς τον κύκλο εμπιστοσύνης του παιδιού, η υποχρεωτική προσκόμιση κατά την πρόσληψη και η τακτική ανανέωση του ειδικού ποινικού μητρώου είναι χωρίς καμμία αμφιβολία ένα υπερόπλο για την πρόληψη πολλών περιστατικών.

Το σημερινό νομοσχέδιο έρχεται να υλοποιήσει άμεσα αυτή την πολιτική του εθνικού σχεδίου δράσης με το ειδικό σκέλος του ποινικού μητρώου να περιλαμβάνει την ανθρωποκτονία με πρόθεση, την έκθεση σε κίνδυνο, τη σωματική βλάβη σε βάρος αδύναμου ατόμου, την εμπορία ανθρώπων, την αρπαγή ανηλίκων, εγκλήματα κατά της γενετήσιας ελευθερίας και εγκλήματα οικονομικής εκμετάλλευσης της γενετήσιας ζωής, καθώς και την αντιμετώπιση της ενδοοικογενειακής βίας. Όταν τα εγκλήματα αυτά στρέφονται σε βάρος ανηλίκου, αυξάνεται η προστασία της ανηλικότητας, αλλά και δημιουργείται στην ουσία μία βάση δεδομένων η οποία παρέχει περαιτέρω εγγυήσεις προστασίας της ανηλικότητας σε δημόσιους ή ιδιωτικούς φορείς που το αντικείμενό τους σχετίζεται με την προστασία, τη φροντίδα, την περίθαλψη και την εκπαίδευση των ανηλίκων.

Η δε πρόβλεψη ανταλλαγής αυτών των πληροφοριών σε ευρωπαϊκό επίπεδο με αποτελεσματικό, ταχύ και ακριβή τρόπο ισχυροποιεί ακόμα περισσότερο το δίχτυ προστασίας που θα μπορούσε να παρακαμφθεί, όπως συμβαίνει μέχρι σήμερα, από την κινητικότητα των δραστών. Μάλιστα, η εγγραφή των εγκλημάτων και μία σειρά στοιχείων στο ποινικό μητρώο θα υπάρχει μέχρι την αμετάκλητη απόφαση -άρθρο 14-, αφού προκρίθηκε ως υπέρτερη υποχρέωση προστασίας των ανηλίκων έναντι της ενδεχόμενης προσβολής του τεκμηρίου της αθωότητας του δράστη, το οποίο σε κάθε περίπτωση δεν θίγεται, αφού σε περίπτωση αθωωτικής αμετάκλητης απόφασης, η καταχώρηση θα διαγραφεί.

Αυτή η διάταξη είναι ιδιαίτερα κρίσιμη, αφού ο δράστης δεν μπορεί πλέον να εκμεταλλευτεί το χρονικό κενό -μεγάλο πολλές φορές- που δημιουργείται ανάμεσα στην τέλεση της εγκληματικής πράξης και στην αμετάκλητη απόφαση του δικαστηρίου.

Κυρίες και κύριοι συνάδελφοι, με τη νέα διάταξη του ειδικού ποινικού μητρώου θωρακίζουμε εκατομμύρια παιδιά και αυξάνουμε την ένταση της πρόληψης τέτοιων εγκλημάτων. Όποιος έχει ιστορικό τέτοιας συμπεριφοράς δεν θα μπορεί να είναι δίπλα σε παιδιά. Είναι ώρα να δουν όλοι πως η πολιτεία, η δικαιοσύνη και αυτή η Κυβέρνηση θα είναι αμείλικτες απέναντι σε κάθε επίδοξο δράστη, χωρίς την παραμικρή ανοχή, χωρίς την παραμικρή εξαίρεση.

Κλείνοντας, θέλω να συγχαρώ για τη νομοθετική πρωτοβουλία τον κ. Τσιάρα και τον κ. Κώτσηρα και να τους ευχαριστήσω για την αμέριστη στήριξή τους στον αγώνα για την προστασία των παιδιών.

Επιπλέον, θα ήθελα να πω ότι η 18η Νοεμβρίου έχει καθιερωθεί από το Συμβούλιο της Ευρώπης ως η Ευρωπαϊκή Ημέρα για την Πρόληψη της Παιδικής Σεξουαλικής Κακοποίησης. Κάθε χρόνο, το Συμβούλιο της Ευρώπης επιλέγει να δώσει έμφαση σε μία θεματική. Πέρυσι έδωσε έμφαση στην ασφάλεια των παιδιών σε ψηφιακό περιβάλλον. Γιατί; Διότι είχαμε αύξηση των κρουσμάτων κατά την περίοδο της πανδημίας λόγω του εγκλεισμού. Φέτος, το Συμβούλιο της Ευρώπης επιλέγει να αναδείξει την ανάγκη δημιουργίας «Σπιτιών του Παιδιού».

Το Υπουργείο Δικαιοσύνης για άλλη μια φορά είναι μπροστά, διότι έχει ήδη δημιουργήσει το «Σπίτι του Παιδιού» και ξεκίνησε η λειτουργία του εδώ στην Αθήνα. Είναι μία ειδικά διαμορφωμένη δομή για την κατάθεση των παιδιών και σύντομα δρομολογείται η δημιουργία νέου σπιτιού στη Θεσσαλονίκη.

Κύριε Υπουργέ, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δώσατε τον λόγο, κυρία Πρόεδρε.

Ευχαριστώ ιδιαιτέρως τον κύριο που πήρε αυτό το γνωστό υγειονομικό ρίσκο να φέρει το νερό μου εδώ πέρα, ενώ δεν όφειλε καθώς δεν είναι υγειονομικός. Είναι κλητήρας της Βουλής μας. Μόνο χαρτιά θα έπρεπε να μεταφέρει κανονικά ο κύριος. Εν τούτοις, αυτή η πληγή συνεχίζει να βαραίνει το Κοινοβούλιό μας. Μικρή πληγή, θα μου πείτε, σε σχέση με τις πληγές που βαραίνουν τον λαό μας έξω από το Κοινοβούλιο.

Κυρία Πρόεδρε, κυρίες και κύριοι Βουλευτές, αγαπητέ κύριε Υπουργέ, θα μου επιτρέψετε να ξεκινήσω και εγώ από την επέτειο, που θυμίζω ότι είναι πια μισός αιώνας παρά ένα έτος.

Θα ξεκινήσω με τους νεκρούς του Πολυτεχνείου, καθώς φαίνεται ότι είναι εθνική επιταγή να αναφερθούμε σε αυτούς, αφού η omadaalithias.gr της Νέας Δημοκρατίας, δηλαδή μια ομάδα που αφορά το κυβερνών κόμμα της Ελλάδας, διατείνεται ακόμα και στη χθεσινή της ανακοίνωση ότι κανείς νεκρός δεν υπήρχε σε αυτό το γνωστό γελοίο ψέμα -συγγνώμη, δεν μπορώ να βρω επίθετο, δεν θα πω γιατί δεν θέλω να αντιδικώ- ότι δήθεν όλοι οι νεκροί ήταν έξω από το Πολυτεχνείο και κάτι τρέχει, λοιπόν, με αυτό.

Κι αν ήταν έξω από το Πολυτεχνείο, αν ήταν έξω από την πόρτα ή μέσα, έχει μεγάλη διαφορά; Όταν ήταν μέσα χιλιάδες άνθρωποι και έσπασαν τα άρματα μάχης την πόρτα για να τους μακελέψουν, αναγκάστηκαν να βγουν τρέχοντας στην πόλη. Αν σκοτώθηκαν στις παρόδους έχει τεράστια διαφορά; Και πόσο αλήθεια διέπει, άραγε, αυτήν την omadaalithias.gr της Νέας Δημοκρατίας;

Μας αναγκάζει, λοιπόν, αυτή η στάση, η εθνικά επικίνδυνη κατά τη γνώμη του ΜέΡΑ25, να απαντήσουμε. Τα στοιχεία που θα παρουσιάσουμε δεν είναι άγνωστα. Επικαλούμαι άρθρο του κ. Μπογιόπουλου, του αξιότιμου αυτού δημοσιογράφου. Δεν θα το κλέψω. Δεν θα πω τίποτε από το πόνημα του ανθρώπου. Θα δανειστώ μόνο από το άρθρο του τα στοιχεία του Εθνικού Ιδρύματος Ερευνών της Ελλάδας, της πατρίδας μας, που έχουν τίτλο «Τεκμηριώνοντας τα γεγονότα του Νοεμβρίου του 1973 και που αφορούν στους νεκρούς του Πολυτεχνείου κατά τη διάρκεια της εξέγερσης και αμέσως μετά την καταστολή της».

Εκ των προτέρων σημειώνω ότι δεν θα αναφερθούμε βεβαίως και στους ογδόντα οκτώ ανθρώπους που δολοφονήθηκαν εκείνη την ημέρα. Θα αναφερθούμε ενδεικτικά σε μερικούς από αυτούς. Επίσης, δεν θα αναφερθούμε και στους χίλιους εκατόν τρεις τραυματίες. Πιστοποιημένα υπήρξαν χίλιοι εκατόν τρεις τραυματίες.

Μένουμε, λοιπόν, στην έρευνα του Εθνικού Ιδρύματος Ερευνών και καταγράφουμε μερικές χαρακτηριστικές και βαθιά συγκινητικές για σένα, ελληνικέ λαέ, περιπτώσεις, για σας τους πολίτες που μας ακούτε από εκεί έξω, γιατί την ελευθερία, αυτή την υπό όρους, τη μερική ελευθερία που χαίρεστε σήμερα, δεν θα την είχατε και ακούστε μαζί μας σε ποιους την οφείλετε:

Δημήτρης Κομνηνός του Ιωάννη, δεκαεπτά ετών, δηλαδή Β΄ λυκείου, τότε Ε΄ γυμνασίου –αν είχε πάει και δεν ήταν ακόμα στην Δ΄- κάτοικος Αθηνών, Λευκάδος 7. Στις 16-11-1973, μεταξύ 9.30΄ και 9.45΄, στη διασταύρωση των οδών Αβέρωφ και Μάρνη, κυρία Πρόεδρε, τραυματίστηκε θανάσιμα στην καρδιά -όλα έχουν τη σημειολογία τους, μιλάμε για την καρδιά του νεαρού αυτού παιδιού, αυτού του μαθητή- από πυρά της φρουράς του Υπουργείου Δημοσίας Τάξεως. Μεταφέρθηκε νεκρός στο «Ρυθμιστικό Κέντρο Αθηνών».

Αρχίζουν τα πιο ενδιαφέροντα: Πορίλ Μαργκρέθε Εγκελάντ Τουπέρ Ρεϊντάρ, είκοσι δύο ετών, φοιτήτρια -από πού, ελληνικέ λαέ;- από το Μόλντε της Νορβηγίας. Στις 16-11-1973, γύρω στις 11. 30΄ τραυματίστηκε θανάσιμα στο στήθος από πυρά της φρουράς του Υπουργείου Δημοσίας Τάξεως. Μεταφέρθηκε από διαδηλωτές στα χέρια στο ξενοδοχείο «ΑΚΡΟΠΟΛ» και αργότερα ήδη νεκρή στον σταθμό Πρώτων Βοηθειών του ΙΚΑ.

Βασίλειος Φάμελλος του Παναγιώτη, είκοσι έξι ετών, ιδιωτικός υπάλληλος από τον Πύργο Ηλείας, κάτοικος Κάσου Κυψέλη Αθήνα, στις 16-11-1973 και αυτός στις 23.30΄ τραυματίστηκε θανάσιμα στο κεφάλι, ελληνικέ λαέ, για λογαριασμό σου, για να είσαι υποτυπωδώς -γιατί δεν είσαι πλήρως- ελεύθερος εσύ και εγώ και να μπορώ να μιλάω από αυτό το Βήμα και να μπορώ να αντιμετωπίζω τον κάθε Αλαφούζο αυτού του κόσμου από αυτό το Βήμα. Γι’ αυτό, ο Βασίλης Φάμελλος, είκοσι έξι ετών, έδωσε τη ζωή του. Πώς σκοτώθηκε; Πώς δολοφονήθηκε; Από πυρά της φρουράς του Υπουργείου Δημοσίας Τάξεως. Μεταφέρθηκε νεκρός στο Ρυθμιστικό Κέντρο.

Γεώργιος Σαμουρής του Ανδρέα, είκοσι δύο ετών, φοιτητής Παντείου από την Πάτρα, κάτοικος Πλατείας Κουντουριώτου Κουκάκι. Στις 16-11-1973, στις δώδεκα τα μεσάνυχτα, ενώ βρισκόταν στην ευρύτερη περιοχή του Πολυτεχνείου, Καλλιδρομίου και Ζωσιμάδων για την ακρίβεια, δολοφονήθηκε αφού τραυματίστηκε θανάσιμα στον τράχηλο από πυρά της Αστυνομίας. Μεταφέρθηκε νεκρός στον Σταθμό Πρώτων Βοηθειών του ΙΚΑ.

Τα αναφέρω όλα αυτά και θα τα πω –ξέρω ότι παίζω με την υπομονή μερικών από εσάς εδώ- γιατί πρέπει να καταγραφούν στα Πρακτικά της Βουλής των Ελλήνων. Αξίζει η θυσία των συνανθρώπων μας αυτών, για να είμαστε εμείς εδώ σήμερα και να απολαμβάνουμε αυτή τη Βουλή, να καταγραφεί επιτέλους έστω και ενδεικτικά στη Βουλή μας και να μείνει στην ιστορία της. Να μπει θεσμικά.

Δημήτριος Κυριακόπουλος του Αντωνίου, οικοδόμος, τριάντα πέντε ετών από τα Καλάβρυτα, Κατοικούσε στο Περιστέρι. Κατά τις βραδινές ώρες στις 16-11-1973 και ενώ βρισκόταν στην περιοχή του Πολυτεχνείου, τον σκότωσαν στο ξύλο αστυνομικοί με συμπαγείς ράβδους, συνεπεία των οποίων πέθανε από οξεία ρήξη αορτής ενώ μεταφερόταν στον Σταθμό Πρώτων Βοηθειών του ΙΚΑ.

Σπύρος Μαρίνος του Διονυσίου, τριάντα ενός ετών, ιδιωτικός υπάλληλος από την Εξωχώρα Ζακύνθου. Στις 16-11-1973 και αυτός, ενώ βρισκόταν στην περιοχή του Πολυτεχνείου, χτυπήθηκε από αστυνομικούς επίσης με συμπαγείς ράβδους -γκλομπ τα λέμε αυτά σήμερα- και υπέστη κρανιοεγκεφαλικές κακώσεις. Μεταφέρθηκε στο Θεραπευτήριο Πεντέλης, όπου πέθανε τη Δευτέρα 19-11-1973, τρεις μέρες μετά, από οξύ αγγειακό εγκεφαλικό επεισόδιο.

Νικόλαος Μαρκούλης του Πέτρου, είκοσι τεσσάρων ετών, από το Παρθένι Θεσσαλονίκης, κάτοικος Χρηστομάνου 67, Σεπόλια, Αθήνα. Στις 17-11-1973 αυτός, δηλαδή την ίδια μέρα της εισβολής των τανκς μέσα στο Πολυτεχνείο μας, στην πλατεία Βάθη τραυματίστηκε στην κοιλιά από ριπή στρατιωτικής περιπόλου. Μεταφέρθηκε στο Ρυθμιστικό Κέντρο Αθηνών, όπου πέθανε τη Δευτέρα.

Στυλιανός Καραγιώργης του Αγαμέμνονα, δεκαεννέα ετών. Εδώ πέρα κάτι πιο συγκινητικό για εμένα προσωπικά: κάτοικος Μιαούλη 38, Νέο Ηράκλειο Αττικής. Γεννήθηκα και ζω πενήντα επτά χρόνια συναπτά στο Νέο Ηράκλειο Αττικής. Η Μιαούλη είναι πολύ κοντά στην οδό του πατρικού μου σπιτιού. Θα ήταν φίλος μου, καθώς θα με περνούσε εννέα χρόνια αν ζούσε ο αείμνηστος Στυλιανός Καραγιώργης του Αγαμέμνονα. Δεν μπόρεσε να γίνει φίλος κανενός. Δεν μπόρεσε να ανθίσει η ζωή του, γιατί στα δεκαεννέα του, πριν ξεκινήσει, φασίστες-ναζί τον δολοφόνησαν στην οδό Πατησίων μεταξύ των κινηματογράφων «ΑΕΛΛΩ» και «ΕΛΛΗΝΙΣ» με ριπή πυροβόλου που έριξε εναντίον του περίπολος πεζοναυτών, η οποία επέβαινε τεθωρακισμένου οχήματος. Πήγε στο ΚΑΤ όπου και κατέληξε.

Μάρκος Καραμάνης του Δημητρίου, είκοσι τριών ετών, ηλεκτρολόγος από τον Πειραιά, κάτοικος Χίου, τριάντα πέντε ετών που έμενε στο Αιγάλεω. Στις 17-11-1973, επί της πλατείας Αιγύπτου, δέχθηκε θανάσιμο τραυματισμό στο κεφάλι από πυρά της στρατιωτικής φρουράς που ενέδρευε στην ταράτσα του ΟΤΕ. Στην κλινική «Παντάνασσα», όπου τότε εργαζόταν ο πατέρας μου Γιώργος Γρηγοριάδης, διαπιστώθηκε ο θάνατός του.

Αλέξανδρος Παρτίδης του Ευστρατίου, δεκαέξι ετών, μαθητής από τον Πειραιά, κάτοικος Αγίας Λαύρας 80, Αθήνα. Στις 10.30΄ με 11.00΄ περίπου το πρωί της 17ης Νοεμβρίου του 1973 δολοφονήθηκε στη συμβολή των οδών Πατησίων και Κότσικα. Τραυματίστηκε θανάσιμα στην κοιλιά από πυρά στρατιωτικής φρουράς που ενέδρευε επίσης στην ταράτσα του ΟΤΕ. Με διαμπερές τραύμα τον πήγαν στο ΚΑΤ. Τον βρήκε νεκρό εκεί ο πατέρας του.

Πάμε στα ακόμα πιο ενδιαφέροντα.

Αλέξανδρος - Βασίλειος Μπασρί Καράκας, σαράντα τριών ετών, Αφγανός -ναι, ναι, ναι, Αφγανός- τουρκικής υπηκοότητας δολοφονήθηκε στις 13.00΄ στις 17-11-1973, ενώ βάδιζε με τον δεκατριάχρονο γιο του στη διασταύρωση των οδών Χέυδεν και Αχαρνών. Τραυματίστηκε θανάσιμα στην κοιλιά από ριπή μυδραλιοβόλου, στρατιωτικού όπλου που ήταν πάνω σε στρατιωτικό τεθωρακισμένο όχημα. Μεταφέρθηκε κατευθείαν στο νεκροτομείο, όπου απλώς πιστοποιήθηκε ο θάνατός του.

Ανδρέας Κούμπος του Στέργιου, εξήντα τριών ετών, βιοτέχνης από την Καρδίτσα. Στις έντεκα με δώδεκα, στις 18-11-1973, μία μέρα μετά αυτός, στη διασταύρωση των οδών 3ης Σεπτεμβρίου και Καποδιστρίου τραυματίστηκε στη λεκάνη από πυρά μυδραλίου τεθωρακισμένου στρατιωτικού οχήματος. Εξέπνευσε στο ΚΑΤ.

Μιχάλης Μυρογιάννης του Δημητρίου, είκοσι ετών, ηλεκτρολόγος από τη Μυτιλήνη, κάτοικος Ασημάκη Φωτήλα 8, Αθήνα. Στις 12.00΄ το μεσημέρι την 18η Νοεμβρίου, την επόμενη και αυτός από την εισβολή, στη διασταύρωση Πατησίων και Στουρνάρη, ακριβώς στο Πολυτεχνείο, τραυματίστηκε θανάσιμα, δολοφονήθηκε με τραυματισμό στο κεφάλι από πυρά περιστρόφου αξιωματικού του Στρατού. Αυτουργός ήταν ο γνωστός σε όλους σιχαμερότατος επίορκος αξιωματικός, ο Νικόλαος Ντερτιλής.

Ο κατάλογος που προηγήθηκε είναι βεβαίως, ελληνικέ λαέ, πολίτες που μας ακούτε από εκεί έξω, ενδεικτικός. Στα θύματα που περιλαμβάνει πολλά από αυτά δολοφονήθηκαν στην ευρύτερη περιοχή της Αθήνας, πέραν του Πολυτεχνείου, κατά τη διάρκεια του γενικευμένου πογκρόμ καταστολής που είχε εξαπολύσει η χούντα. Έτσι, δολοφονήθηκαν ο Κυριάκος Παντελεάκης, ο Ευστάθιος Κολινιάτης, ο Σπυρίδων Κοντομάρης, ο Σωκράτης Μιχαήλ, ο Δημήτρης Θεοδώρας και ο Αλέξανδρος Παπαθανασίου.

Ας δούμε, λοιπόν, μετά τις δολοφονίες όλων αυτών των ανθρώπων μισό αιώνα μετά, πού βρισκόμαστε σήμερα, κύριοι Υπουργοί, που εκπροσωπείτε την Κυβέρνηση. Πού βρισκόμαστε σήμερα όλοι οι εκπρόσωποι ανεξαιρέτως των μνημονιακών κομμάτων;

«Ψωμί – Παιδεία - Ελευθερία». Θυμίζω το τρίπτυχο σύνθημα, το αίτημα του Πολυτεχνείου, τα τρία αιτήματα. Ψωμί: Διπλασιάστηκε η τιμή του τους τελευταίους έξι μήνες. Παιδεία: Κάθε μέρα και λιγότερο δημόσια, κάθε μέρα και περισσότερο ιδιωτική. Στόχος όλων των μνημονιακών ανεξαιρέτως, να ιδιωτικοποιηθεί πλήρως. Κάνατε ισάξια τα πανεπιστήμια-μαϊμού της Κύπρου, κάτι κολλέγια της συμφοράς που οι πλούσιοι στέλνουν τα παιδιά τους για να πάρουν ένα παλιόχαρτο που δεν έχει καμμία αξία, με τα ελληνικά πανεπιστήμια. Αυτό είναι προσβολή στη μνήμη των ανθρώπων που ανέφερα. Αυτό είναι. Καταλάβατε;

Ελευθερία: Απολύτως ανύπαρκτη, αγαπητοί κύριοι Υπουργοί. Μην το παίρνετε προσωπικά. Εκπροσωπείτε την Κυβέρνηση, γι’ αυτό απευθύνομαι σε εσάς. Είναι απολύτως ανύπαρκτη. Όταν μόλις πριν από τρία χρόνια επτά Βουλευτές του ελληνικού Κοινοβουλίου, μεταξύ των οποίων και η αφεντιά μου, υπό την ηγεσία του Αρχηγού κόμματος, Κοινοβουλευτικής Ομάδας που εκπροσωπείται μέσα σε αυτόν τον ναό της δημοκρατίας, τη Βουλή, εμποδίστηκαν από χιλιάδες άνδρες των ΜΑΤ να βαδίσουν, μόνοι αυτοί οι επτά, χωρίς καμμία υγειονομική δικαιολογία, χωρίς καμμιά δικαιολογία κίνδυνου προξένησης ταραχών, από το Πολυτεχνείο μας στην Αμερικάνικη Πρεσβεία σας, εμποδίστηκαν όλως αντισυνταγματικώς. Αυτή είναι η ελευθερία;

Ψωμί, λοιπόν, ελληνικέ λαέ, παιδεία, ελευθερία. Μισό αιώνα μετά παρά έναν χρόνο, τίποτα από τα τρία κατακτημένο. Τίποτα από τα τρία. Είμαστε εδώ για να τα κατακτήσουμε.

Μερικές ενδιαφέρουσες παρατηρήσεις: Έλληνες, Νορβηγοί, Αφγανοί τουρκικής υπηκοότητας ήταν ανάμεσα σε αυτούς τους μόλις δέκα-δεκατέσσερις που σας διάβασα που έδωσαν τη ζωή τους, αφειδώς την προσέφεραν, χωρίς δεύτερη σκέψη, για να είμαστε ελεύθεροι εσείς, εσείς κι εγώ και όλοι εσείς εκεί έξω σήμερα.

Καταλαβαίνετε τι διακριτικό συντριπτικό χτύπημα στην καρδιά κάθε έννοιας ρατσισμού και ξενοφοβίας αποτελεί αυτό; Η κοπελιά από τη Νορβηγία είκοσι δύο ετών που δεν άνθησε να τη χαρούν οι γονείς της και οι μελλοντικές σχέσεις της, ο Αφγανός τουρκικής υπηκοότητας που άφησε τον γιο του, ο οποίος τον συνόδευε καθώς δολοφονήθηκε μπροστά στο παιδί του, πέθαναν για τη δική μου και τη δική σας ελευθερία, πολίτες της Ελλάδας.

Ξέρετε πού έχουμε τους απογόνους τους; Ξέρετε πού βρίσκεται ο εγγονός ή ο γιος του κυρίου από το Αφγανιστάν τουρκικής υπηκοότητας; Στις Μόριες σας και στις Ειδομένες σας αυτού του κόσμου. Εκεί τους έχετε να πεθαίνουν στα λασπόνερα, σε χώρους τριών χιλιάδων να συνωστίζονται δεκαοκτώ χιλιάδες, εκεί όπου καίγονται κάθε φορά από την πυρκαγιά μικρά παιδιά, εκεί εκπορνεύονται, εκεί βιάζονται, εκεί, εκεί, εκεί συνεχίζεται το Νταχάου της Ευρώπης. Και είναι υπεύθυνο όλο ανεξαιρέτως το μνημονιακό πολιτικό προσωπικό το οποίο δέχεται την Τουρκία ως ασφαλή χώρα και έτσι δέχεται την Ελλάδα ως αποθήκη ψυχών, δέχεται την Ελλάδα ως ένα ατέλειωτο σερί από στρατόπεδα συγκέντρωσης αθώων ανθρώπων. Είτε είναι πρόσφυγες για μας, είτε είναι μετανάστες, εξίσου η ίδια ανάγκη τους κινεί, η ανάγκη της επιβίωσης. Αυτοί είχαν προγόνους, που βοήθησαν στην απελευθέρωσή μας.

Δεύτερη παρατήρηση πολύ ενδιαφέρουσα, κυρία Πρόεδρε, αν μου επιτρέπετε. Οι ηλικίες: Δύο είναι δεκαέξι ετών από τους αναφερθέντες ήρωές μας, από τους ανθρώπους που θυσίασαν τη ζωή τους για να είμαι εγώ ελεύθερος και έτσι να με ακούτε από αυτό το Βήμα τώρα. Οι δύο ήταν δεκαέξι, ένας ήταν εξήντα τριών. Νέοι, μεσήλικες και γέροι όλοι μαζί. Δυο ήταν μαθητές. Ο εξηντατριάχρονος ήταν βιοτέχνης από την Καρδίτσα. Ξέρετε τι σημαίνει αυτό; Σημαίνει εργάτες, αγρότες, φοιτητές και οικοδόμοι ενωμένοι σε ένα σώμα και μια ψυχή για να απελευθερώσουν επιτέλους την πατρίδα τους. Και δεν έφταναν αυτοί, ήρθαν και ξένοι, ήρθαν και Νορβηγοί, ήρθαν και Τούρκοι υπήκοοι αφγανικής καταγωγής. Αυτοί που τώρα είναι υπάνθρωποι για εμάς και τους συνωστίζουμε στα διάφορα Νταχάου μας ή τους επαναπροωθούμε για να πνιγούν μέσα στη θάλασσα και γινόμαστε ρεζίλι. Γιατί όλοι οι προσκυνημένοι πολιτικοί αυτής της χώρας δέχτηκαν την κατάπτυστη, ανήθικη και απάνθρωπη συνθήκη Ευρωπαϊκής Ένωσης-Τουρκίας και δέχτηκαν να γίνουμε η αποθήκη ανθρώπινων ψυχών εμείς και οι Τούρκοι και δεν δέχτηκαν, δεν τόλμησαν να βάλουν το βέτο που έβαλαν για τους Έλληνες εφοπλιστές ώστε με αυτό το βέτο ως εκ θαύματος σε πέντε λεπτά να επιμερίζονται τα τέσσερα εκατομμύρια που είναι στην Τουρκία αυτών των δυστυχισμένων ανθρώπων σε όλες ανεξαιρέτως τις χώρες της Ευρωπαϊκής Ένωσης ανάλογα με τον πληθυσμό της καθεμιάς και τις ανάγκες τους.

Αυτοί είσαστε και είσαστε αναντίστοιχοι με τους ηρωικούς σας προγόνους και τους ηρωικούς μας προγόνους. Όλη αυτή η κληρονομιά -και θα τελειώσω μ’ αυτό, κυρία Πρόεδρε- βαραίνει τις πλάτες όλων μας αναπόδραστα. Δεν μπορείτε να γλιτώσετε από αυτό. Βαραίνει και τις δικές σας πλάτες, όλων των σημερινών Ελλήνων, με το πιο συγκινητικό καθήκον, κυρία Πρόεδρε, κυρίες και κύριοι Βουλευτές αυτού του κόσμου, το μοναδικό καθήκον που έχουμε. Και δεν είναι άλλο από το να ενωθούμε επιτέλους ξανά και έτσι ενωμένοι να ρισκάρουμε ξανά όχι τις περιουσίες μας, όχι τις κλειστές τράπεζες, όχι την τραπεζική μας ρευστότητα -αυτά είναι αστειότητες και τρομάζουν μόνο επίορκους-, αλλά να ρισκάρουμε ξανά τις ζωές μας για την απελευθέρωση της πατρίδας μας.

Τον Ιούλιο του 2015 το καταφέραμε υπερκομματικώς με ποσοστό άνω του 63%. Κανένα κόμμα δεν πλησιάζει ούτε το 40% σε πραγματικά νούμερα. Το 63% σημαίνει ότι όλα τα κόμματα ήταν εκεί. Ήταν ταξική απόφαση. Όλοι οι άνθρωποι που είχαν ανάγκη, όλοι οι άνθρωποι που δεν είναι εκμεταλλευτές, αλλά είναι εκμεταλλευόμενοι ενώθηκαν και σας έδειξαν τον δρόμο.

Τα καταφέραμε, λοιπόν, και ενωθήκαμε. Είμαστε επιτέλους -σας ενημερώνουμε όλους και κυρίως στον ελληνικό λαό- έτοιμοι ξανά με την πίεση που δεχόμαστε από όλους τους παρασιτικούς σε ενέργεια, σε τρόφιμα, στην αφόρητη αβίωτη ζωή που μας έχουν αναγκάσει να ζούμε, να ξαναενωθούμε.

Το μόνο που χρειάζεται, το μόνο που λείπει μέχρι στιγμής είναι μια ατρόμητη και αποφασισμένη ηγεσία που δεν θα λιποψυχήσει, δεν θα συνθηκολογήσει, δεν θα θεωρήσει αυταπάτη τη μοναδική ελπίδα ενός ολόκληρου λαού. Μια ηγεσία αντάξια χρειαζόμαστε του ατρόμητου και αποφασισμένου λαού μας, του λαού μας που δεν δίστασε δεκαέξι ετών, μαθητές της πρώτης και της δευτέρας λυκείου, να δώσει τη ζωή του πριν ξεκινήσει να τη γεύεται για να μπορούμε σήμερα εμείς να έχουμε προβλήματα πολυτελείας, όπως είναι οι κλειστές τράπεζες και η ρευστότητά σας.

Ευχαριστώ πολύ που με ακούσατε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Η κ. Απατσίδη δεν θα δευτερολογήσει. Άρα, τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Ζήτησα τον λόγο αρχικά για να κλείσουμε το νομοσχέδιο. Θα αποτυπωθούν βέβαια και στην ψήφο, όμως θα θέλαμε να είναι καταγεγραμμένα και στα Πρακτικά. Διατηρούμε τις ενστάσεις, που καταθέσαμε στην πρωτολογία για το άρθρο 14. Θεωρούμε ότι πρέπει να ληφθούν υπ’ όψιν και να είναι καταγεγραμμένες.

Ήταν -νομίζω- σαφής η τοποθέτηση ότι επί της αρχής φυσικά δεν αμφισβητούμε την υπέρτατη ανάγκη της προστασίας και της υποχρέωσης προστασίας της ανηλικότητας. Αναγνωρίζοντας τη σοβαρότητα των περιπτώσεων που αφορούν αυτά τα αδικήματα και τη σημασία αυτή η υποχρέωση να εκφράζεται και να υλοποιείται κυρίως με τον πιο απόλυτο τρόπο, θα ψηφίσουμε το άρθρο 14. Επισημαίνουμε, βέβαια, ξανά την αναγκαιότητα να παρθούν με μεγαλύτερη ταχύτητα και όλα τα υπόλοιπα επιβεβλημένα μέτρα για την πλήρη και ουσιαστική προστασία του παιδιού και την πρόληψη τέτοιων απαράδεκτων και αποτρόπαιων εγκλημάτων.

Για την τροπολογία του Υπουργείου Δικαιοσύνης θα ήθελα να πω. Κύριε Υπουργέ, είναι πολλοστή φορά που επισημαίνουμε ότι είναι προβληματικό να έρχονται τροπολογίες και διατάξεις που αφορούν τα νομοσχέδια του Υπουργείου Δικαιοσύνης, αφού έχουμε ολοκληρώσει τη συζήτηση στις επιτροπές, να μην μπορούμε να τοποθετηθούμε, να ψηφίσουμε κατ’ άρθρον τις διατάξεις, να έρχονται μετά την ολοκλήρωση του νομοσχεδίου, που δεν είναι κατανοητό για ποιον λόγο το επιλέγετε συνεχώς -δεν είναι η πρώτη φορά- να έρχονται διαφορετικές διατάξεις σε μια τροπολογία. Κατά τη γνώμη μας, και συμβολικά αλλά και ουσιαστικά είναι προβληματικό -και το επισημαίνουμε, δεν είναι τυχαίο- για μια ακόμη φορά ευαίσθητα θέματα που αφορούν κυρίως την προστασία θυμάτων της ενδοοικογενειακής βίας να στριμώχνονται σε ένα άρθρο μιας τροπολογίας και ουσιαστικά να αντιμετωπίζονται αποσπασματικά.

Μιλάω για το κουμπί πανικού, το οποίο στη λογική του είναι σωστό ως ένα μέσο, αν θέλετε, όσο γίνεται πιο έγκαιρης προειδοποίησης, που δεν σημαίνει βέβαια ότι εξασφαλίζει πλήρως ότι δεν θα υπάρξει η γνωστή καθυστέρηση, αδιαφορία, αυθαιρεσία που αντιμετωπίζεται σε τέτοιες περιπτώσεις. Το είχε εξάλλου προτείνει αυτό σαν μέτρο στην Επιτροπή Ισότητας και η Λιάνα Κανέλλη, Βουλευτής του ΚΚΕ. Όμως έχουμε προβληματισμό, γιατί ακόμα και σε αυτήν τη ρύθμιση μπαίνουμε κατά τη γνώμη μας απαράδεκτοι όροι και προϋποθέσεις, προκειμένου μια γυναίκα να μπορέσει να ενταχθεί στο εν λόγω πρόγραμμα. Περιορίζεται επίσης μόνο στις περιπτώσεις των γυναικών και όχι συνολικά, και σε παιδιά κ.λπ.. Και κυρίως η εφαρμογή του περιορίζεται στην Αθήνα και στη Θεσσαλονίκη, όταν κατά τη γνώμη μας ίσως στην περιφέρεια, στις πιο κλειστές κοινωνίες είναι ακόμα περισσότεροι οι σκόπελοι και τα εμπόδια για μια γυναίκα να καταγγείλει, να μην βρει εμπόδια, να μην βρει αδιαφορία, αυθαιρεσία, να μην βρει μπροστά της αρνήσεις ή ανθρώπους, και αρμόδιους ακόμη, και αστυνομικά όργανα, που να τη σπρώχνουν να επιστρέψει ουσιαστικά στο σπίτι της, και να μην προλαμβάνονται τέτοιου είδους περιστατικά. Εξάλλου, δυστυχώς, δεκάδες πόλεις της χώρας έχουν με φρικιαστικό τρόπο συνδέσει το όνομά τους με τα ονόματα δεκάδων γυναικών, που δολοφονήθηκαν τα τελευταία χρόνια.

Αντίστοιχα, κρίσιμα ζητήματα αφήνονται να ρυθμιστούν στο μέλλον και με αόριστο τρόπο από υπουργικές αποφάσεις. Γι’ αυτόν τον λόγο και στο συγκεκριμένο άρθρο και συνολικά στην τροπολογία τοποθετούμαστε με «παρών».

Την τροπολογία με γενικό αριθμό 1462 και ειδικό 122 την καταψηφίζουμε. Έχουμε διαφωνία και με το άρθρο 1 και 2, που αφορούν τις διευκολύνσεις ουσιαστικά της μεταβίβασης τηλεοπτικών και ραδιοφωνικών σταθμών μεταξύ επιχειρηματικών ομίλων, που είναι πάγια η διαφωνία μας για το κατά πόσον αυτοί θα έπρεπε να έχουν στα χέρια τους τα μέσα ενημέρωσης, και κυρίως και για το άρθρο 3, που αφορά μια ευρύτατη δυνατότητα να διευρύνει το ΑΣΕΠ το αντικείμενο των εξεταζόμενων γνώσεων στους γραπτούς διαγωνισμούς, ώστε αυτές να σχετίζονται όχι μόνο με τη φύση συγκεκριμένης θέσης, που διεκδικείται αλλά δυνητικά και με όλων των κλάδων που προκηρύσσονται σε έναν διαγωνισμό, που κατά τη γνώμη μας σπρώχνει σε μεγαλύτερη αγωνία, αβεβαιότητα και φροντιστήρια και έξοδα όλους τους διαγωνιζόμενους για μια θέση. Γι’ αυτόν τον λόγο θα καταψηφίσουμε συνολικά τη δεύτερη τροπολογία.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κυρία συνάδελφε.

Τον λόγο τώρα έχει ο κ. Χατζηγιαννάκης εκ μέρους του ΣΥΡΙΖΑ.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κυρία Πρόεδρε.

Κι εμείς με τη σειρά μας να τοποθετηθούμε και για το άρθρο 14, αν και το έχουμε εξαντλήσει. Παρά τις επιφυλάξεις και όλον τον προβληματισμό που έχουμε θέσει, νομίζουμε ότι λόγω της κρισιμότητας και της ανάγκης προστασίας της ανηλικότητας προφανώς το έχουμε πει πολλές φορές ότι μπορεί να καμφθεί το τεκμήριο αθωότητας. Γι’ αυτό δεν το είχαμε θέσει εξαρχής, αλλά το θέσαμε νομίζω σε όλες τις επιτροπές. Θα υπερψηφίσουμε επομένως και το συγκεκριμένο άρθρο, παρά το γεγονός ότι θεωρούμε ότι δεν λύνει το πρόβλημα και μπορεί να δημιουργήσει και μερικά μικροπροβλήματα, τα οποία θα κληθούμε να αντιμετωπίσουμε στο μέλλον.

Στην τροπολογία συμφωνώ με την κ. Κομνηνάκα, ότι είναι αδικία και για την ίδια τη διάταξη. Το έχουμε πει πάρα πολλές φορές. Είναι μια σημαντική διάταξη το κουμπί, το καταλαβαίνουμε ότι είναι και πιλοτικό και είμαστε και πολλοί υπέρ να εφαρμοστεί πιλοτικά και να γίνει.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Πιλοτικά είναι.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Αλλά είναι αδικία ακόμα και για την ίδια τη διάταξη, ακόμη και για την πρωτοβουλία, να έρχεται το τελευταίο βράδυ ως τροπολογία και να μην έχουμε τον χρόνο και να το επεξεργαστούμε, και να το συζητήσουμε, και να δούμε και τι άλλα προβλήματα μπορούμε να λύνουμε, χωρίς να στεκόμαστε εκεί. Προφανώς εμείς θα είμαστε θετικοί στη συγκεκριμένη τροπολογία, αν και θα θέλαμε και αυτό να είναι μόνο του ως τροπολογία. Διότι τώρα το να ψηφίσουμε μια τόσο σοβαρή διάταξη θετικά, ανακατανέμοντας, στην ουσία, αποδεχόμενοι τα αιτήματα των συμβολαιογράφων, που θα έπρεπε να τα συζητήσουμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι όλα θεσμικά αυτά, δεν είναι τίποτα πολιτικό.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Όχι, δεν είναι πολιτικό, δεν διαφωνώ, αν και όλα είναι πολιτικά, κύριε Υπουργέ. Αλλά τώρα ένα αίτημα των συμβολαιογράφων, το οποίο μπορεί να είναι και σωστό, αλλά έπρεπε και αυτό να έχουμε τον χρόνο να το συζητήσουμε, να το συζητάμε με το κουμπί πανικού μαζί; Δηλαδή νομίζω ότι αδικούμε τους εαυτούς μας και την Εθνική Αντιπροσωπεία, αλλά και εκεί εμείς δεν θα είμαστε αρνητικοί, θα είμαστε θετικοί.

Στην άλλη όμως την τροπολογία, κι εμείς έχουμε κάποιες επιφυλάξεις. Δεν βλέπουμε πολύ σοβαρά προβλήματα, για να είμαι απόλυτα ειλικρινής, και θα κινηθούμε στο «παρών».

Και μια πολύ μικρή αναφορά στην ομιλία του κ. Γρηγοριάδη. Μπράβο, κύριε Γρηγοριάδη, που το αναφέρατε, που αναφέρατε και το άρθρο του κ. Μπογιόπουλου και πάρα πολλά άρθρα. Είχε και το «MAGAZINE». Το πρωί έτυχε και διάβαζα κι εγώ ακριβώς το ίδιο, όχι του κ. Μπογιόπουλου, από άλλο μέσο. Και μάλιστα δεν είχα δει το κατάπτυστο βίντεο της omadaalithias.gr. Αλλά επειδή πρέπει ο ελληνικός λαός και να τιμά αλλά και να γνωρίζει, πρέπει και από αυτόν τον χώρο να λέμε την αλήθεια, να κοιτάμε τον ελληνικό λαό και να λέμε την αλήθεια και την ιστορία, και να αποδίδουμε τιμή σε αυτούς που έχασαν τη ζωή τους για τη δημοκρατία. Πρέπει να το λέμε κυρίως εδώ, που θέλουμε να λέμε ότι είναι η καρδιά της δημοκρατίας και του πολιτεύματός μας.

Και ένας από αυτούς που αναφέρατε, ο Μάρκος Καραμανής, είναι ο πατέρας του Μάρκου που ξέρετε ότι έχουμε στη Σκύρο -γι’ αυτό έχει και το όνομά του και γι’ αυτό το λέω, επειδή ξέρετε και είσαστε κι εσείς εκεί- αυτό το παιδί γεννήθηκε με τον πατέρα να έχει σκοτωθεί από τις ένοπλες δυνάμεις δυστυχώς που πυροβολούσαν από την ταράτσα του Μεγάρου του ΟΤΕ, μεγάλωσε έτσι, όπως μεγάλωσαν και πάρα πολλά παιδιά, χωρίς να χαρούν τους γονείς τους, αλλά και πάρα πολλοί γονείς θρήνησαν τα πολύ νέα παιδιά τους εκείνη την ημέρα. Και άρα μπράβο που κάνατε αυτή την αναφορά, για να πολεμηθεί επιτέλους και από εδώ μέσα όλη αυτή η σπέκουλα, που δυστυχώς επιχειρείται κάποια χρόνια από κάποιους κύκλους, και καλό είναι να τους βάλουμε κι εμείς στη θέση που τους πρέπει.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρία Γιαννακοπούλου, θα δευτερολογήσετε;

**ΚΩΝΣΤΑΝΤΙΝΑ (NANTIA) ΓΙΑΝΝΑΚΟΠΟΥΛΟΥ:** Ναι, κυρία Πρόεδρε, για τις τροπολογίες θα ήθελα να τοποθετηθώ.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο παρακαλώ.

**ΚΩΝΣΤΑΝΤΙΝΑ (NANTIA) ΓΙΑΝΝΑΚΟΠΟΥΛΟΥ:** Όσον αφορά την τροπολογία 1463 είμαστε θετικοί. Έχει βέβαια μια πλειάδα διαφορετικών διατάξεων, κάτι το οποίο θεωρούμε ότι είναι λάθος από νομικοτεχνικής άποψης και το έχουμε καταγγείλει πάρα πολλές φορές. Όμως το περιεχόμενο των διατάξεων είναι σωστό, και όσον αφορά τα άρθρα τα οποία ουσιαστικά κάνουν αποδεκτά τα αιτήματα των συμβολαιογραφικών συλλόγων αλλά και τα υπόλοιπα.

Μια ιδιαίτερη αναφορά θέλω να κάνω και λόγω του ζητήματος στη θεσμοθέτηση του Panic Button. Είναι πάρα πολύ σημαντικό να μπορούμε θεσμοθετούμε, να δίνουμε δυνατότητες στις γυναίκες, στα θύματα ενδοοικογενειακής βίας, να μπορούν μέσω βεβαίως και χρησιμοποίησης τεχνολογίας και applications, εφαρμογών, να μπορούν να έχουν δυνατότητες ειδοποίησης των αρχών, προκειμένου να προστατεύονται οι ίδιες, προκειμένου να σπάσει το πέπλο της σιωπής, προκειμένου να δοθεί μια απάντηση και με αυτόν τον τρόπο σε αυτό το τόσο σοβαρό ζήτημα της ενδοοικογενειακής βίας, που πλέον έχει πάρει κυριολεκτικά διαστάσεις γάγγραινας και των γυναικοκτονιών. Και βεβαίως τα λέμε όλα αυτά και είναι και οι μέρες επίκαιρες. Έχει ξεκινήσει και η δίκη για τη γυναικοκτονία της Γαρουφαλλιάς.

Παρακολουθούμε όλα αυτά τα ζητήματα από κοντά. Πολύ σημαντικό λοιπόν να υπάρχει και να θεσμοθετηθεί το Panic Button. Κατ’ αρχάς, όπως φαίνεται, είναι για κάποιο περιορισμένο αριθμό. Θέλουμε αυτό να γενικευτεί και ακόμα περισσότερο.

Τώρα όσον αφορά την άλλη όμως τροπολογία, εμείς θα οδηγηθούμε στο «παρών». Γιατί; Γιατί οι δύο πρώτες διατάξεις σχετικά με τη μεταβίβαση επιχείρησης που κατέχει άδεια τηλεοπτικού σταθμού με ιδιωτικό συμφωνητικό, ουσιαστικά τροποποιούν παλαιότερη διάταξη. Δεν είναι κάτι ιδιαίτερο. Ουσιαστικά αλλάζει ο τίτλος από συμβολαιογραφικός να γίνει ιδιωτικός. Είναι κάτι για το οποίο δεν έχουμε καμμία αντίρρηση και είμαστε θετικοί στη διάταξη αυτή, για να είναι και σαφές.

Μας αναγκάζετε όμως να καταψηφίσουμε, γιατί οι άλλες δύο διατάξεις που τσουβαλιάζετε στην ίδια τροπολογία είναι διατάξεις για τις οποίες εκφράζουμε σημαντικές αντιρρήσεις. Έχουν να κάνουν με τον διαγωνισμό ΑΣΕΠ για τη δημιουργία δεξαμενής επιτυχόντων-ομήρων. Ουσιαστικά αλλάζει η λειτουργία του ΑΣΕΠ και γίνεται, αν θέλετε, με έναν τρόπο που είναι πολύ πιο γενικός και πολύ λιγότερο εξειδικευμένος. Δημιουργείτε, λοιπόν, με αυτόν τον τρόπο μία δεξαμενή επιτυχόντων του ΑΣΕΠ, που και σε προεκλογική περίοδο αυτό νομίζω ότι δημιουργεί πολύ εύλογα ερωτήματα και δεσμεύσεις σε αυτούς τους ανθρώπους, τους επιτυχόντες. Αυτό, λοιπόν, είναι ένα σημαντικό ζήτημα.

Και βεβαίως το άρθρο 4 για το προσοντολόγιο των δημοσίων υπαλλήλων, βεβαίως, έχει να κάνει και με το πιστοποιητικό γλωσσομάθειας. Έχει υπάρξει και στο παρελθόν πολύ έντονη συζήτηση για το συγκεκριμένο θέμα. Δίνει εξουσιοδότηση, άρα και αρμοδιότητα στον Υπουργό Παιδείας να εκδώσει υπουργική απόφαση η οποία θα καθορίζει ποιος θα είναι ο φορέας πιστοποίησης γλωσσομάθειας. Όμως, αν ο Υπουργός Παιδείας δεν εκδώσει την απόφαση μέσα σε έξι μήνες, η αρμοδιότητα περνά στον Υπουργό Εσωτερικών. Αν αυτό θεωρείτε ότι είναι δείγμα ή ένδειξη του επιτελικού κράτους, τότε σηκώνουμε τα χέρια ψηλά. Δεν νομίζω ότι κινείται προς τη σωστή κατεύθυνση.

Τσουβαλιάζετε, λοιπόν, διατάξεις. Στα δύο πρώτα άρθρα συμφωνούμε. Τα δύο άλλα θεωρούμε ότι πλήττουν -αν θέλετε- την αντικειμενικότητα του ΑΣΕΠ, ενός έργου το οποίο είναι εμβληματικό για την παράταξή μας. Δημιουργείτε ανθρώπους οι οποίοι είναι εξαρτημένοι. Αλλάζετε το προσοντολόγιο των δημοσίων υπαλλήλων. Αναγκαζόμαστε να πάμε στο «παρών», γιατί μας αναγκάζετε εσείς με το να μην τα φέρνετε ξεχωριστά και να υπερψηφίσουμε ξεκάθαρα τις δύο πρώτες διατάξεις και να καταψηφίσουμε τις επόμενες δύο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει τώρα η κ. Αυγερινοπούλου εκ μέρους της Νέας Δημοκρατίας.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύρια Πρόεδρε.

Κυρίες και κύριοι συνάδελφοι, όπως είδαμε και από την κοινοβουλευτική συζήτηση η οποία διεξάγεται σήμερα, το πρώτο μέρος του νομοσχεδίου, το οποίο αναφέρεται στην ενσωμάτωση στο Εθνικό μας Δίκαιο της οδηγίας 2019/884 της Ευρωπαϊκής Ένωσης για τη δημιουργία ενός ενιαίου ευρωπαϊκού συστήματος ανταλλαγής πληροφοριών ποινικού μητρώου για υπηκόους τρίτων κρατών, όπως και το σύνολο του νομοσχεδίου, γίνεται ευρέως αποδεκτό.

Πρόκειται, πράγματι, για ένα ιδιαίτερα χρήσιμο ευρωπαϊκό σύστημα ανταλλαγής πληροφοριών ποινικού ενδιαφέροντος για πολίτες τρίτων κρατών που δραστηριοποιούνται εντός της Ευρωπαϊκής Ένωσης. Η Ελλάδα αποτελεί πλέον έναν από τους κορυφαίους παγκόσμιους προορισμούς, που προσελκύει χιλιάδες πολίτες τόσο της Ευρωπαϊκής Ένωσης όσο και τρίτων κρατών για τουριστικούς και επαγγελματικούς λόγους. Η ενίσχυση του ευρωπαϊκού συστήματος ανταλλαγής πληροφοριών ποινικού μητρώου ώστε να περιλαμβάνει και πληροφορίες για υπηκόους τρίτων κρατών που υιοθετούμε σήμερα, είναι μέρος αυτής της δέσμης μέτρων που υιοθετούνται εντός της Ευρωπαϊκής Ένωσης για την ασφάλεια και είναι προς όφελος του κράτους μας και των συμπολιτών μας.

Το άρθρο 14 τώρα προβλέπει την αναγραφή στα μητρώα γενικού τύπου όλων των σταδίων της ποινικής δικονομικής διαδικασίας ήδη από την άσκηση της ποινικής δίωξης μέχρι την αμετάκλητη απόφαση για τα εγκλήματα κατά ανηλίκων, όταν προσβάλλονται τα έννομα αγαθά της γενετήσιας ελευθερίας, της προσωπικής ελευθερίας, της ζωής και της σωματικής ακεραιότητας. Και με αυτό το άρθρο αυξάνει τον βαθμό προστασίας, που παρέχει η χώρα μας στα παιδιά και μάλιστα ακόμα πιο πάνω από το μέσο όριο προστασίας που παρέχεται από άλλα κράτη μέλη της Ευρωπαϊκής Ένωσης.

Η δε δυνατότητα ανταλλαγής αυτών των πληροφοριών σε ευρωπαϊκό επίπεδο μέσω του συστήματος ECRIS ολοκληρωμένα και γοργά ενισχύει το δίχτυ προστασίας των παιδιών μας από επίδοξους δράστες, οι οποίοι δεν περιορίζουν τη δράση τους σε ένα μόνο κράτος της Ευρωπαϊκής Ένωσης, αλλά τείνουν να αναπτύσσουν κινητικότητα εντός πολλών κρατών.

Είναι επιλογή του ίδιου του Πρωθυπουργού, του κ. Κυριάκου Μητσοτάκη, η παροχή ύψιστου βαθμού προστασίας στα παιδιά μας. Η εν λόγω ρύθμιση βρίσκεται σε άμεση συνάφεια τόσο με τη διεθνή Σύμβαση Lanzarote όσο και με το Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και την Εκμετάλλευση.

Το άρθρο 14 ανταποκρίνεται σε ένα πάγιο αίτημα για την προστασία της ανηλικότητας με κάθε δυνατό νομοθετικό και θεσμικό μέσο που διαθέτουμε. Δεν είναι δυνατόν να περιμένουμε την τελεσιδικία μιας δικαστικής απόφασης για ειδεχθή εγκλήματα, που στρέφονται κατά των παιδιών μας προτού να ενημερώσουμε τους εργοδότες για την πιθανότητα βλάβης ή και διακινδύνευσης των παιδιών. Η τελεσιδικία μιας απόφασης μπορεί να καθυστερήσει, πράγματι, για αρκετά χρόνια, ενώ στο ενδιάμεσο χρονικό διάστημα η δική μας αδράνεια μπορεί να καταστρέψει τη ζωή ενός παιδιού με τρόπο που να μην μπορεί να διορθωθεί ποτέ ξανά στο μέλλον.

Έτσι βρισκόμαστε δίπλα στην κοινωνία η οποία στηρίζει και αυτή ομόψυχα αυτή την προσπάθεια της Κυβέρνησης. Δρούμε προληπτικά. Δρούμε μαζί. Δρούμε αποτελεσματικά, απομακρύνουμε όποιον μπορεί να βλάψει τα παιδιά από κοντά τους.

Έτσι επιτρέψτε μου ακόμα να κάνω μια ιδιαίτερη μνεία και σε μία άλλη ημέρα που εορτάζουμε σήμερα, την Παγκόσμια Ημέρα Προωρότητας. για την πρόληψη της προωρότητας. Ένα στα δέκα μωρά παγκοσμίως γεννιέται πρόωρα, δηλαδή πριν συμπληρωθούν οι τριάντα επτά εβδομάδες κύησης. Περίπου ένα εκατομμύριο μωρά, που γεννιούνται πρόωρα χάνουν τη ζωή τους. Πολλά από αυτά αντιμετωπίζουν προβλήματα αναπνευστικής δυσχέρειας, ενώ μόνο το 30% των πρόωρων καταφέρνει να θηλάσει. Η χώρα μας στηρίζει με δομές, όπως με τις τράπεζες μητρικού γάλακτος, τα πρόωρα βρέφη. Ας ενημερωθούμε σχετικά με αυτό το ζήτημα και ας δράσουμε όλοι μαζί για την προστασία των βρεφών.

Τέλος, θα ήθελα να συγχαρώ την Κυβέρνηση για την ενίσχυση του δικτύου προστασίας γύρω από τις γυναίκες. Χαιρετίζω την έναρξη του πιλοτικού προγράμματος για το Κομβίον Πανικού, το Panic Button, το οποίο θα τοποθετείται στο «έξυπνο» κινητό κάθε γυναίκας-θύμα ενδοοικογενειακής βίας. Άμα τη χρήσει του θα ειδοποιείται με ένα γραπτό μήνυμα, με ένα SMS άμεσα η Αστυνομία ώστε να δράσει. Το πρόγραμμα θα εφαρμοστεί ένα χρόνο στη χώρα μας πιλοτικά και μετά από ένα χρόνο θα επεκταθεί σε όλη τη χώρα.

Με αυτά τα νομοθετήματα και με αυτές τις δράσεις απλώνουμε ένα δίχτυ προστασίας σε κάθε παιδί και σε κάθε γυναίκα που μας χρειάζεται.

Συγχαρητήρια στην Κυβέρνηση για το έργο της.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει ο Υπουργός Δικαιοσύνης κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, ευρισκόμενος στο Βήμα του ελληνικού Κοινοβουλίου τη 17η Νοεμβρίου δεν μπορώ να μην κάνω μια αναφορά στην επέτειο του Πολυτεχνείου. Και αυτή η αναφορά δεν μπορεί απλά και μόνο να στέκεται ενδεχομένως στην ιστορική ή συναισθηματική αξία του γεγονότος, αλλά σε κάτι περισσότερο ουσιαστικό: Στο γεγονός ότι σήμερα απολαμβάνουμε μια πραγματική δημοκρατία έχοντας ως ορόσημο των αγώνων που έδωσαν οι Έλληνες πολίτες και η ελληνική κοινωνία την ημέρα του Πολυτεχνείου. Και η κάθε χρόνο επαναλαμβανόμενη ειδική διαδικασία που προβλέπεται στο ελληνικό Κοινοβούλιο, νομίζω ότι αναδεικνύει με τον καλύτερο τρόπο την αξία του Πολυτεχνείου στη σημερινή δημοκρατική πραγματικότητα αλλά κυρίως και την ουσιαστική -θα έλεγα- αναγνώριση από την πλευρά του ελληνικού Κοινοβουλίου για μια προσπάθεια η οποία ξεπερνάει τα όρια της ίδιας της ιστορίας και δείχνει ενδεχομένως τον δρόμο και για πολλά άλλα.

Σε ό,τι αφορά το νομοσχέδιο, νομίζω ότι έχουμε μια επιτυχή άσκηση, όπως συνηθίζω να λέω, κυρίες και κύριοι συνάδελφοι. Έχουμε μια επιτυχή κοινοβουλευτική άσκηση, διότι η προσπάθεια η οποία γίνεται με το συγκεκριμένο νομοσχέδιο, πέραν της ενσωμάτωσης της ευρωπαϊκής οδηγίας 2019/884 του Ευρωπαϊκού Κοινοβουλίου και του Συμβουλίου της 17ης Απριλίου του 2019, προέβλεπε και σειρά κάποιων άλλων τροπολογιών, άρθρων που σε ένα πολύ μεγάλο βαθμό θωρακίζουν την προστασία της ανηλικότητας.

Και παρά το ότι, όντως, υπήρξαν πολλοί νομικοί προβληματισμοί -αυτή είναι η πραγματικότητα- νομίζω ότι η συζήτηση από μόνη της και η προσπάθεια που έγινε από την πλευρά όλων των εισηγητών και των αγορητών των κομμάτων κατέδειξε ότι το ελληνικό Κοινοβούλιο με σοβαρότητα και ευθύνη μπορεί να στέκεται ακριβώς από την ίδια πλευρά στην αντιμετώπιση τέτοιου είδους ζητημάτων.

Και έχει πραγματικά ιδιαίτερα μεγάλη αξία -αυτή είναι η δική μου αποτίμηση- το γεγονός ότι ξεκινήσαμε αυτή τη συζήτηση την προηγούμενη Παρασκευή και κατά τη διάρκεια της εβδομάδας, τις πρώτες μέρες της εβδομάδος και τη Δευτέρα και την Τετάρτη δώσαμε χώρο στο να αναπτυχθούν και πολλοί προβληματισμοί, αλλά βεβαίως και να αναδειχτούν ζητήματα τα οποία είναι πραγματικά.

Όμως, νομίζω ότι το έχουμε πει προς κάθε κατεύθυνση, με κάθε τρόπο, ότι το να προστατεύσει κάποιος τα ανήλικα παιδιά και να περιορίσει τέτοιου είδους απαράδεκτες εγκληματικές συμπεριφορές εις βάρος τους δεν μπορεί παρά να είναι ένα ζητούμενο για όλους εμάς και εκτιμώ ότι όλοι οι συνάδελφοι που βρέθηκαν στο Βήμα νωρίτερα, με τον δικό του τρόπο ο καθένας, είχε την ευκαιρία και τη δυνατότητα να τοποθετηθεί και βεβαίως να αναλύσει τη συγκεκριμένη θέση του, μέσα πάντα από την ίδια στόχευση, μέσα πάντα από τον ίδιο τρόπο με τον οποίον πρέπει να σκεφτόμαστε, ειδικά για τέτοιου είδους ζητήματα.

Βεβαίως, ακούστηκαν και πολλά άλλα τα οποία πιθανότατα θα έπρεπε κανείς να τα απαντήσει. Δεν θα μείνω, όμως, σε αυτά. Το λέω, διότι εκτιμώ ότι η προσπάθεια που έγινε τουλάχιστον διά των τοποθετήσεων τελευταία των αξιοτίμων κυρίων εισηγητών και αγορητών των κομμάτων από μόνη της είναι η απάντηση ότι σε μερικά πράγματα και ειδικά σε θέματα που αφορούν στη δικαιοσύνη, ακόμη ειδικότερα σε θέματα που αφορούν στην προστασία των ανηλίκων παιδιών, δεν μπορεί παρά να στεκόμαστε όλοι από την ίδια πλευρά. Γι’ αυτό σας είπα νωρίτερα ότι, τουλάχιστον κατά τη συζήτηση του συγκεκριμένου νομοσχεδίου, έχουμε πραγματικά μια επιτυχή άσκηση.

Κατά τα άλλα νομίζω ότι το ίδιο το νομοσχέδιο από μόνο του συνιστά ένα ακόμη βήμα στη θωράκιση του κράτους δικαίου. Το είχα πει και στη συζήτηση που έγινε στην επιτροπή, το επαναλαμβάνω και τώρα: Το γεγονός ότι υπάρχει ένα σύστημα πληροφοριών ποινικού μητρώου μεταξύ των χωρών της Ευρωπαϊκής Ένωσης, το λεγόμενο ECRIS και το οποίο πλέον εμπλουτίζεται και δίνει τη δυνατότητα συλλογής και βεβαίως, διάθεσης συγκεκριμένων πληροφοριών, νομίζω ότι είναι ένα σημαντικό βήμα, με ουσιαστική συμβολή στην αντιμετώπιση της εγκληματικότητας και της παραβατικότητας σε κάθε κράτος-μέλος της Ευρωπαϊκής Ένωσης. Διότι νομίζω ότι η σκοπιμότητα του να αναληφθούν όλα τα αναγκαία μέτρα για να διασφαλιστεί ότι οι καταδίκες θα συνοδεύονται από πληροφορίες σχετικά με την ιθαγένεια ή τις ιθαγένειες του καταδικασθέντος προσώπου, στο μέτρο βέβαια που κάθε κράτος-μέλος έχει στη διάθεσή του τις πληροφορίες αυτές, δεν μπορεί παρά να είναι ένα σημαντικότατο βήμα στην αντιμετώπιση γενικά της παραβατικής συμπεριφοράς, αλλά βεβαίως και της εγκληματικότητας.

Η συζήτηση, βέβαια, επεκτάθηκε σε πάρα πολλά θέματα και αυτό βεβαίως είναι χαρακτηριστικό, όταν πολιτικοί Αρχηγοί ή Κοινοβουλευτικοί Εκπρόσωποι κατά τη διάρκεια της συζήτησης ενός νομοσχεδίου έρχονται προκειμένου να τοποθετηθούν.

Πριν απαντήσω σε μερικά από αυτά τα ζητήματα, θέλω απλώς να κλείσω το θέμα του νομοσχεδίου για τις τροπολογίες, για να ξεκαθαρίσω ότι η τροπολογία του Υπουργείου Δικαιοσύνης, πέραν της διάταξης η οποία συζητήθηκε περισσότερο και η οποία προερχόταν, βεβαίως, από το Υπουργείο Εργασίας, νομίζω ότι έχει τέσσερα άρθρα τα οποία δεν είναι άρθρα τα οποία θα μπορούσαν να συγκεντρώσουν για οποιονδήποτε λόγο, αν θέλετε, τη διαφορετική, έντονη ή αρνητική κριτική. Τα μεν δύο αφορούν σε αιτήματα των συμβολαιογράφων συνολικά, τα οποία εκτιμώ ότι βρίσκονται ή βρίσκονταν και στη διάθεση των συναδέλφων, το τρίτο αφορά σε ένα ζήτημα που είχε να κάνει με την αμφισβήτηση ως προς το ποιο δικαστικό συμβούλιο είναι ανά περίπτωση καθ’ ύλην αρμόδιο για να κρίνει την παράταση ή την άρση δέσμευσης τραπεζικών λογαριασμών, ένα θέμα βεβαίως, που έπρεπε να λυθεί. Και το τέταρτο αφορούσε στη δυνατότητα άσκησης διδακτικού έργου από τους συμβούλους και τα μέλη της Ενιαίας Αρχής Δημοσίων Συμβάσεων, της ΕΑΔΗΣΥ, μιας και αντιλαμβάνεστε ότι πρέπει να βρούμε ενδεχομένως τους πλέον ικανούς, τους πλέον επαρκείς, τους πλέον καταρτισμένους ανθρώπους να στελεχώσουν τις αρχές γενικότερα της ελληνικής πολιτείας, αλλά αυτό είναι και ένα ζητούμενο μέσω του οποίου πρέπει να διασφαλίζονται και κάποιες άλλες προϋποθέσεις. Νομίζω ότι λίγο ή πολύ σε αυτό και μόνο σταθήκαμε.

Βεβαίως, γίνονται δεκτές οι δύο υπουργικές τροπολογίες. Η τροπολογία του συναδέλφου, του κ. Λοβέρδου, που είναι βεβαίως αρμοδιότητας του Υπουργείου Παιδείας, δεν γίνεται δεκτή, με βάση την ενημέρωση που έχουμε.

Άρα, λοιπόν, το ζητούμενο είναι, κυρίες και κύριοι συνάδελφοι, ότι σήμερα με το εικοστό τρίτο, αν δεν κάνω λάθος, νομοσχέδιο του Υπουργείου Δικαιοσύνης κάνουμε ένα ακόμη σημαντικό βήμα και για να θωρακίσουμε το κράτος δικαίου, αλλά βεβαίως για να δημιουργήσουμε ένα ακόμα πιο σταθερό πλαίσιο προστασίας της ανηλικότητας.

Θέλω να θυμίσω για άλλη μια φορά, παρά το ότι ο Υφυπουργός, ο κ. Κώτσηρας, νωρίτερα το ανέλυσε επαρκώς και θα έλεγα με πολλές λεπτομέρειες, ότι είναι αυτή η Κυβέρνηση που για πρώτη φορά πήρε μέτρα προστασίας υπέρ των ανηλίκων. Και νομίζω ότι είναι μια πραγματικότητα την οποία δεν μπορεί κανείς ούτε να παραβλέψει ούτε πολύ περισσότερο να αγνοήσει. Είναι με τον ν.4855, με τις αλλαγές που κάναμε στον Ποινικό Κώδικα όταν εστιάσαμε σε ένα πλαίσιο διατάξεων που προστατεύουν τα ανήλικα παιδιά.

Και αυτό, βεβαίως, συνεχίστηκε με δράσεις οι οποίες αναπτύσσονται από πολλά συναρμόδια Υπουργεία. Άλλωστε και στο αντίστοιχο, θα έλεγα, Εθνικό Σχέδιο Δράσης, που παρουσιάστηκε πριν, νομίζω, από δυο-τρεις εβδομάδες στο ελληνικό Κοινοβούλιο, είχαμε την ευκαιρία να δούμε πώς η Κυβέρνηση αντιλαμβάνεται την προστασία των ανηλίκων, ποιες είναι οι δράσεις τις οποίες έχει αναλάβει, ποια είναι τα μέτρα τα οποία έχει, αλλά βεβαίως και ποιες είναι οι πρόνοιες στις οποίες έχει οδηγηθεί η κυβερνητική πολιτική.

Νομίζω ότι αυτό είναι αδιαμφισβήτητο. Είναι η πρώτη φορά στη νεότερη, θα έλεγα, μεταπολιτευτική ιστορία της πατρίδας μας που ένα συγκεκριμένο πλαίσιο δράσεων, τροπολογιών, νόμων, προνοιακών επιλογών ουσιαστικά αφορά στην προστασία της ανηλικότητας. Εκτιμώ ότι τα αποτελέσματα αυτής της προσπάθειας θα μπορέσουμε να τα δούμε σε πολύ μικρό χρονικό διάστημα από σήμερα.

Είναι γεγονός -και επαναλαμβάνω ότι από τη στιγμή που υπήρξε η γενικότερη συμφωνία για το άρθρο 14, δεν θα επιμείνω σε καμμιά άλλου είδους επιχειρηματολογία, ακούστηκαν άλλωστε τόσα πολλά- ότι ένα μεγάλο μέρος της κριτικής, ειδικά από τους αξιότιμους Κοινοβουλευτικούς Εκπροσώπους, επικεντρώθηκε στη νομοθετική πρωτοβουλία της Κυβέρνησης που αφορά στο πώς πλέον γίνονται οι νόμιμες επισυνδέσεις της Εθνικής Υπηρεσίας Πληροφοριών και στο πώς θα υπάρξει ένα αυστηρό ποινικό νομοθετικό πλαίσιο για την απαγόρευση των λογισμικών που δεν επιτρέπεται να χρησιμοποιούνται.

Νομίζω, κυρίες και κύριοι συνάδελφοι, ότι θα μπορούσε κάποιος να πει με ευκολία ότι όλα αυτά τα οποία ακούστηκαν εδώ ως επιχειρήματα μπορεί να έχουν σχέση, όντως, με τη γνωστή μικροκομματική προσέγγιση, την πολιτική αντιπαράθεση. Το καταλαβαίνω.

Όμως, υπάρχουν και στοιχεία της πραγματικότητας τα οποία κανείς δεν μπορούσε να αμφισβητήσει και δεν θα μπορούσε να το κάνει αυτό. Πριν, όμως, φτάσω σε αυτά, πρέπει να ξεκαθαρίσουμε κάτι, διότι εδώ γίνεται μια συζήτηση για την Εθνική Υπηρεσία Πληροφοριών, αγνοώντας ότι είναι μια Υπηρεσία η οποία έχει συμβάλει τα μέγιστα και στην εθνική ασφάλεια, αλλά και σε ιδιαίτερα κρίσιμα ζητήματα, τα οποία υποστηρίζουν το παρόν και τη συνέχεια της πατρίδας μας.

Αν κάποιοι πιστεύουν ότι δεν πρέπει να υπάρχει Εθνική Υπηρεσία Πληροφοριών, να βγουν να το πουν ευθαρσώς. Δεν μπορεί, όμως, να δέχεται κανείς μια κριτική η οποία εδράζεται ενδεχομένως σε πράγματα τα οποία δεν μας αρέσουν και το καταλαβαίνω αυτό, αλλά από την άλλη πλευρά, δεν μπορεί και να μη λαμβάνει υπ’ όψιν του ότι κάθε χώρα έχει μια Εθνική Υπηρεσία Πληροφοριών η οποία πρέπει να δουλεύει συντεταγμένα, πρέπει να λαμβάνει όλα τα μέτρα και όλες τις προστασίες για την κάθε πατρίδα και βεβαίως, πρέπει να επιτελεί ένα έργο το οποίο πρέπει να διαφυλάσσεται ως κόρη οφθαλμού μεταξύ όλων ημών. Αν αυτό θέλουμε να το αγνοήσουμε, το καταλαβαίνω για κάποιους που έχουν μια άλλη άποψη. Πιθανόν είναι αυτή η άποψη που λέει ότι δεν έχουμε θαλάσσια σύνορα, δεν χρειάζεται να έχουμε φράχτη πουθενά στον Έβρο, ότι οποιοσδήποτε μπορεί να κάνει οτιδήποτε, ότι κάποιοι απλώς περνούν, λιάζονται και φεύγουν. Είναι και αυτή μια άποψη. Την καταλαβαίνω.

Όμως, πρέπει να ρωτήσουμε και τους Έλληνες πολίτες τι άποψη έχουν. Αν νομίζουμε ότι αυτό μπορεί να λειτουργεί σε μια ασύντακτη λογική, χωρίς να υπάρχουν συγκεκριμένες, θα έλεγα, θεσμικές, ουσιαστικές, κρίσιμες παρεμβάσεις κατά τη λειτουργία της πολιτείας, νομίζω ότι η συζήτηση θα πρέπει να είναι κάπου αλλού.

Είναι, όμως, τα πράγματα, όπως ειδικά ακούστηκαν νομίζω από τον κ. Ραγκούση, ότι εδώ γινόταν ό,τι ήθελε ο καθένας και οι νόμιμες επισυνδέσεις κατά κάποιον τρόπο λειτουργούσαν με μια συγκεκριμένη λογική;

Η απάντηση, κυρίες και κύριοι συνάδελφοι, είναι προφανής.

Γιατί είναι προφανής; Διότι πριν ασκηθεί οποιαδήποτε τέτοιου είδους κριτική, αναμένουμε ακόμη την απάντηση στο γιατί η προηγούμενη κυβέρνηση υποβίβασε τον έλεγχο που γινόταν, προκειμένου να εγκριθεί μια επισύνδεση, από δύο εισαγγελείς σε έναν εισαγγελέα. Αυτή την απάντηση δεν την ακούσαμε ποτέ.

Αλλά υπάρχει και κάτι ακόμα πιο σοβαρό. Θα μας εξηγήσει ποτέ ο ΣΥΡΙΖΑ γιατί με την αλλαγή στον Ποινικό Κώδικα άλλαξε το 370Α κάνοντας ουσιαστικά πλημμέλημα την παράνομη παρακολούθηση; Θα υπάρξει μια απάντηση η οποία θα σταθεί πειστικά στη λογική, στον κοινό νου, αλλά βεβαίως και στην πολιτική πραγματικότητα;

Διότι αντιλαμβάνεστε ότι εδώ υπάρχει κάτι τόσο οξύμωρο και τόσο αντιφατικό και μάλιστα, χωρίς καμμία έστω ελάχιστα σοβαρή δικαιολογία που πρέπει κάποιοι να καταλάβουνε τι έχει προηγηθεί, τι έχει συμβεί και το κατά πόσο κάποιοι οι οποίοι γίνονται τιμητές μιας πραγματικότητας, έρχονται σήμερα να κουνήσουν το δάκτυλο απέναντι σε μια πρακτική που οι ίδιοι είχαν εφαρμόσει και οι ίδιοι είχαν φέρει.

Θα ακούσουμε ποτέ πραγματικό λόγο γιατί άλλαξε το 370Ατου Ποινικού Κώδικα; Μπορεί κάποιος εκ των συναδέλφων Βουλευτών του ΣΥΡΙΖΑ –προφανώς και ο Κοινοβουλευτικός Εκπρόσωπος- να μας απαντήσει γιατί μια μέρα πριν κλείσει η Βουλή -η οποία παράτεινε αδικαιολόγητα τη λειτουργία της για μια εβδομάδα τον Ιούνιο του 2019- ψηφίστηκε με μία αδικαιολόγητη σπουδή ένας Ποινικός Κώδικας ο οποίος δημιούργησε πλείστα προβλήματα, πλείστες αμφιβολίες και μεγάλη ανησυχία στην ελληνική κοινωνία, κυρίως, για διατάξεις οι οποίες δεν είχαν καμμία σχέση με τη φιλοσοφία που ακολουθούσε το Ποινικό μας Δίκαιο τα προηγούμενα εβδομήντα χρόνια; Μπορεί κάποιος να μας το απαντήσει; Όταν το απαντήσει, τότε θα δεχθώ να γίνει ο κριτής της οποιασδήποτε πρωτοβουλίας.

Ποιας, όμως, πρωτοβουλίας; Αυτής που προανήγγειλε ο Πρωθυπουργός όταν από την πρώτη στιγμή εμφανίστηκε το θέμα των υποκλοπών-επισυνδέσεων; Όταν ο ίδιος ο Πρωθυπουργός της χώρας, ο Κυριάκος Μητσοτάκης, δεσμεύθηκε από τον Αύγουστο ότι στο επόμενο χρονικό διάστημα η Κυβέρνηση προτίθεται να φέρει ένα σταθερό, συμπαγές νομοθετικό πλαίσιο, το οποίο θα περιγράφει τον τρόπο με τον οποίο θα γίνονται όλες αυτές οι λειτουργίες μέσα στην Εθνική Υπηρεσία Πληροφοριών, αλλά και από την άλλη πλευρά το πώς θα αποτρέπεται η χρήση των παράνομων λογισμικών δεν νομίζω ότι σήμερα μπορεί κάποιος να έρχεται και να κάνει μια κριτική επί θεμάτων, τα οποία στην πραγματικότητα αποδεικνύουν την κυβερνητική συνέπεια.

Το γεγονός ότι ένα νομοσχέδιο βρίσκεται σε δημόσια διαβούλευση αυτή τη στιγμή, κυρίες και κύριοι συνάδελφοι, είναι απλά η ευκαιρία όλων να συμμετέχουν στη διαμόρφωσή του και νομίζω ότι αυτό το έχουμε αποδείξει πάρα πολλές φορές. Αυτή η συζήτηση καταλαβαίνω ότι έχει ένα πολιτικό ενδιαφέρον και καταλαβαίνω ότι σε έναν πολύ μεγάλο βαθμό έχει συγκεκριμένες μικροκομματικές στοχεύσεις, αλλά από εκεί και πέρα αγγίζει και ένα τεράστιο θεσμικό ζήτημα το οποίο δεν ήταν ρυθμισμένο, δεν είχε αντιμετωπιστεί μέχρι σήμερα και σήμερα γίνεται το πραγματικό βήμα γι’ αυτό. Τώρα, η κριτική για το αν κάποιοι παραδέχονται ή κάποιοι δεν παραδέχονται, ελάτε και πείτε μου εσείς γιατί δεν έγινε τα προηγούμενα χρόνια.

Σήμερα όμως που βρίσκουμε, εντοπίζουμε και κατανοούμε ποιο είναι το πρόβλημα, κάνουμε και το απαραίτητο νομοθετικό βήμα και αυτό είναι νομίζω που θα έπρεπε να κριθεί και να εκτιμηθεί αυτήν τη στιγμή. Όλα αυτά βεβαίως, είναι θέματα και ζητήματα τα οποία θα έχουμε την ευκαιρία να τα συζητήσουμε το επόμενο χρονικό διάστημα.

Επαναλαμβάνω, όμως, ότι δεν μπορεί να γίνεται κριτής ή τιμητής μιας πραγματικότητας αυτός ο οποίος μόλις πριν λίγο καιρό, όταν είχε την ευθύνη της χώρας, φρόντισε να απογυμνώσει όλο αυτό το θεσμικό πλαίσιο, το οποίο στην πραγματικότητα παρείχε έστω και μια στοιχειώδη προστασία. Από δύο έγινε ένας ο εισαγγελέας και από κακούργημα η παρακολούθηση έγινε πλημμέλημα. Απαντήστε μας το γιατί και θα το καταλάβουμε από εκεί και πέρα και θα προχωρήσουμε τη συζήτηση μαζί.

Επιπλέον, θέλω να κάνω μια αναφορά στην ανησυχία που εξέφρασε ο κ. Ξανθόπουλος σε σχέση με την αναθεώρηση του δικαστικού χάρτη των διοικητικών δικαστηρίων. Νομίζω, ότι έχω τοποθετηθεί δημόσια πολλές φορές και στην πραγματικότητα έχω περιγράψει τα βήματα τα οποία γίνονται.

Κατ’ αρχάς, κυρίες και κύριοι συνάδελφοι, η αναθεώρηση του δικαστικού χάρτη φαντάζομαι ότι θα έπρεπε να ήταν αυτονόητα ένα ζητούμενο για μια εντελώς διαφορετική κοινωνική, αλλά και δικαστική πραγματικότητα στη χώρα μας. Ο δικαστικός χάρτης της χώρας είναι από τα μέσα του προηγούμενου αιώνα -και το ξέρουμε πολύ καλά-, έχουν αλλάξει πολλά πράγματα και έχει αναθεωρηθεί συνολικά η προσέγγιση των πολιτών και της κοινωνίας στη δικαιοσύνη. Επιπλέον, ακόμη και αν θα παίρναμε τα γεωγραφικά κριτήρια ως σημεία αναφοράς, ξέρουμε ότι υπήρξαν πολλές μετακινήσεις πληθυσμών και σε έναν πολύ μεγάλο βαθμό έχουν αλλάξει τα δεδομένα στην ελληνική επικράτεια.

Εμείς ακολουθήσαμε βήματα τα οποία υπαγορεύονται κατά βάση από την κοινή λογική, αλλά και από τη θεσμική, θα έλεγα, προσέγγιση. Γι’ αυτό και για τη διοικητική δικαιοσύνη αναθέσαμε τη συγκεκριμένη μελέτη στον Αντιπρόεδρο του Συμβουλίου της Επικρατείας τον κ. Πικραμμένο, ο οποίος μετά από συγκεκριμένη, ενδελεχή και σοβαρή δική του μελέτη έχει καταθέσει μία πρόταση. Συστήσαμε ομάδα εργασίας σε επίπεδο Υπουργείου Δικαιοσύνης που επεξεργάζεται την πρόταση, πριν αυτή η πρόταση κατευθυνθεί στο Συμβούλιο της Επικρατείας, προκειμένου να υπάρξει η τελική επιλογή.

Έχω πει πολλές φορές ότι δεν θα αιφνιδιάσει κανένας κανέναν και ότι για οποιαδήποτε αλλαγή και αν υπάρξει -που αυτή τη στιγμή που μιλάμε δεν υπάρχει τέτοια συζήτηση- θα υπάρξει συνεννόηση σε τοπικό επίπεδο και με τους θεσμικούς φορείς, αλλά βεβαίως, και σε μία λογική η οποία υπαγορεύεται από τον εκσυγχρονισμό της δικαιοσύνης και από τα βήματα που πρέπει να γίνουν στον δικαστικό χάρτη με βάση τη σύγχρονη κοινωνική πραγματικότητα.

Για την πολιτική δικαιοσύνη έχουμε ακόμη καιρό. Τη μελέτη θα την παραλάβουμε μάλλον στις 30-6-2023, οπότε υπάρχει ακόμα πολύ μεγάλο χρονικό διάστημα για να δούμε τα δεδομένα. Άρα, λοιπόν, δεν χρειάζεται ανησυχία. Η προσπάθεια που θα γίνει από το Υπουργείο Δικαιοσύνης, θα είναι μια προσπάθεια αναβάθμισης της παρουσίας της διοικητικής δικαιοσύνης παντού σε όλη την επικράτεια και αυτό θέλω να κρατήσουμε όλοι στο μυαλό μας και να διαβεβαιώσω και τον κ. Ξανθόπουλο ότι αυτή είναι η κατεύθυνση στην οποία θα κινηθούμε.

Άλλωστε είναι συνολική προσπάθεια η οποία κάνουμε το τελευταίο χρονικό διάστημα και νομίζω το ξέρετε, το έχω επαναλάβει. Μαζί με την αναμόρφωση του δικαστικού χάρτη -που, επαναλαμβάνω, θα γίνει λελογισμένα και σε συμφωνία με τις τοπικές κοινωνίες- στην πραγματικότητα υλοποιούμε και το μεγαλύτερο κτηριακό πρόγραμμα που έχει γίνει στην ελληνική δικαιοσύνη τις πολλές τελευταίες δεκαετίες με την κατασκευή επτά νέων δικαστικών μεγάρων.

Αύριο ή από την άλλη εβδομάδα θα βγει η διακήρυξη για το νέο Πρωτοδικείο και τη νέα Εισαγγελία Πρωτοδικών στην Αθήνα. Αντιλαμβάνεστε ότι με το να έχουμε ένα σύγχρονο νέο Πρωτοδικείο στην Αθήνα ακριβώς πάνω από το Εφετείο και να έχουμε ένα τετράγωνο δικαιοσύνης, είναι ένα τεράστιο βήμα στο να λύσουμε ένα πρόβλημα που περιγράφεται εδώ και πάρα πολλά χρόνια.

Βεβαίως υπάρχουν και πολλές άλλες θετικές εξελίξεις, όπως θα είναι η ηλεκτρονική ταυτότητα των δικαστικών μεγάρων και όλα αυτά, τα οποία λίγο πολύ είναι γνωστά και που θα κινηθούν στην κατεύθυνση της πραγματικής αναβάθμισης του ρόλου, αλλά και της παρουσίας της δικαιοσύνης στην πατρίδα μας. Όλα αυτά όμως νομίζω πως έχουμε την ευκαιρία να τα βλέπουμε, να τα συζητάμε και κατά κάποιον τρόπο τα αναλύουμε σε κάθε συνεδρίαση που έχουμε σχετικά με νέα νομοσχέδια στο Υπουργείο Δικαιοσύνης.

Ελπίζω ότι προς το τέλος του μήνα θα έχουμε τη δυνατότητα να έχουμε στο ελληνικό Κοινοβούλιο και να συζητήσουμε το νομοσχέδιο που θα αφορά στην επιλογή μέσα από την Εθνική Σχολή Δικαστών και στην επιμόρφωση των δικαστικών υπαλλήλων, για να απαντήσουμε και να λύσουμε επιτέλους και το μεγαλύτερο πρόβλημα που υπάρχει στην υποστελέχωση της δικαιοσύνης τα τελευταία χρόνια στην πατρίδα μας που αφορά στον αριθμό των δικαστικών υπαλλήλων.

Νομίζω ότι εκεί θα έχουμε την ευκαιρία να μιλήσουμε για ένα ολοκληρωμένο πλαίσιο μεταρρυθμίσεων και ένα ολοκληρωμένο πλαίσιο παρεμβάσεων που τα τελευταία τριάμισι χρόνια έχουν γίνει στη δικαιοσύνη δημιουργώντας ουσιαστικά μια συγκεκριμένη προοπτική, ώστε η δικαιοσύνη στην πατρίδα μας να ανταποκριθεί στα αιτήματα, στις προσδοκίες και να ανταποκριθεί ακόμη και στις ανησυχίες των Ελλήνων πολιτών και της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, η κ. Μπακογιάννη ζητά άδεια ολιγοήμερης απουσίας από 22 έως 30 Νοεμβρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Δικαιοσύνης: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές επείγουσες ρυθμίσεις του Υπουργείου Δικαιοσύνης».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, δεκατέσσερα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές επείγουσες ρυθμίσεις του Υπουργείου Δικαιοσύνης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 1462/122 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1463/123 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το σχέδιο νόμου του Υπουργείου Δικαιοσύνης: «Ενσωμάτωση στην εθνική έννομη τάξη της Οδηγίας (ΕΕ) 2019/884 του Ευρωπαϊκού Κοινοβουλίου και του Συμβουλίου της 17ης Απρίλιου 2019 για την τροποποίηση της απόφασης - πλαισίου 2009/315/ΔΕΥ του Συμβουλίου όσον αφορά την ανταλλαγή πληροφοριών σχετικά με υπηκόους τρίτων χωρών και όσον αφορά το Ευρωπαϊκό Σύστημα Πληροφοριών Ποινικού Μητρώου (ECRIS), και για την αντικατάσταση της απόφασης 2009/316/ΔΕΥ του Συμβουλίου (L 151) και λοιπές επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 250α)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 16.04΄ λύεται η συνεδρίαση για αύριο, ημέρα Παρασκευή 18 Νοεμβρίου 2022 και ώρα 10.00΄, με αντικείμενο εργασιών του Σώματος: α) νομοθετική εργασία: αποφάσεις Βουλής, οικονομική διαχείριση Βουλής: 1) μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2023, 2) μόνη συζήτηση και έγκριση του Απολογισμού Δαπανών της Βουλής, οικονομικού έτους 2021 και του παραρτήματος αυτού (Απολογισμός 2021 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία), σύμφωνα με την συμπληρωματική ειδική ημερήσια διάταξη, και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**